Don ANĐELKO BABIĆ 


IZIĐE SIJAČ 










'fiof'f 


Mons. ANĐELKO BABIĆ 


IZIDE SIJAČ 

PROPOVIJEDI ZA GODINU B 


/ 


MOSTAR 1985. 








BIBLIOTEKA 'CRKVE NA KAMENU* 

Priredili tekst: Don Petar Vuletić ’Šjor* i 
Don Božo Goluža 

Lektor i korektor: Don Ilija Drmić 


Izdaje: 'CRKVA NA KAMENU*, Mostar 
Odgovara: Mons. PAVAO ŽANIĆ, biskup, 

Šetalište JNA 18, 88 000 MOSTAR 

Tisak: SOUR 'Veselin Masleša* Sarajevo, ŠRO 'Rade Bitanga* Mostar 


PREDGOVOR 


Don Anđelko BABIĆ, iako skoro cijelog života župnik na selu, bavio 
se uvijek knjigom, lako je čitao francuski i talijanski i nikako ruje do¬ 
pustio da ga "selo ubije 44 . Bio je pravi intelektualac. To se vidjelo u 
nieeovom govoru i pisanju. Bio je misaon, originalan i duhovit. Dobro 
je poznavao kulturni svijet, vjersku i profanu literaturu. Iz tih njegovih 
prirođenih i stečenih talenata rodilo se pozamašno propovijedmčko 
blago, koje u više svezaka namjerava publicirati ”Crkva na kamenu 44 . 

Ono što smatramo da je posebno važno i vrijedno u propovjednič¬ 
kom opusu mons. Anđelka Babića jest njegova originalnost. Propovije¬ 
di nije prepisivao, nego su produkt njegovih razmišljanja nad svetopi- 
samskim tekstovima. Propovijedi je pisao redovito. Rijetki su svećeni¬ 
ci koji i u poodmaklim godinama pišu propovijedi ad verbum. Zato je 
potrebna sposobnost, bogatstvo duha i velika marljivost. Ima dosta 
svećenika koji lijepo govore i nastupaju, ah nisu kadri nešto zaokruže¬ 
no napisati. Mons. A. Babić je pisao homilije, propovijedi, tematske i 
prigodne, sve jednakom lakoćom i za istu temu godinama je nalazio 
prikladne misli. Onaj koji ne piše propovijedi, ponavlja se u svojim na¬ 
stupima i da neće. Onaj koji piše može uvijek pregledati napisano i ta¬ 
ko tražiti novo. 

Bilo bi dobro, kad bi svatko iz svojih meditacija, razmišljanja, čita¬ 
nja, za svaku prigodu sam pisao propovijedi, ali to je utopija. Pa, eto 
ovim želimo pomoći onima koji nemaju vremena za spremanje propo- 
vijedi. 

Kada je Isus ispripovijedio parabolu o sijaču, kao daje za uvjet ro “ 
da naglasi '0 samo tlo na koje pada sjeme. Polje je ili kamenito ili tr¬ 
novito ili plodno. No, ono što Isus nije posebno naglasio jest to da i 
priprema polja ovisi o sijaču. Ivan je pripremao srca ljudi da bi mo¬ 
gla Riječ pasti na dobro tlo. Isus je pred sobom slao sedamdeset i 
dvojicu, da bi ga ljudi bolje primili. I sami dobar glas o nekom pro¬ 
povjedniku otvara srca ljudi da prime bolje Božju riječ. 

Želimo da i ovaj prvi svezak propovijedi mons. A. Babića pomogne 
i sijaču i sjemenu i srcima u koja će Riječ biti posijana. 

Još nam preostaje zahvaliti se priređivačima knjige don Petru Vule- 
tiću — Šjoru, župniku Bijelog Polja i kapelanu u istoj župi don Boži 
Goluži, koji su uz mnoge svoje pastoralne dužnosti našli vremena za 
izabiranje i redigiranje tekstova. 

Pavao Zanić, biskup 

1. NEDJELJA DOŠAŠĆA 

Iz 63,16b—17.19b + 64,2b-7; 1 Kor l,3-9;Mk 13,33-37. 


BITI BUDAN 


Ovom nedjeljom započelo je predbožićno vrijeme. Sve se više pribli- 
žavamo dragom danu Božića i svakim ga danom radosnije očekujemo. 

Meni ie danas zapela za oko, odnosno privukla mije pozornost riječ 
u evanđelju: "Pazite! Bdijte!" (Mk 13,33). To znači: Budni budite! 
Ne odnosi se to na budnost u fizičkom smislu, tj. da ne smijemo spa¬ 
vati. Nego budnost i oprez, da nas ne prevare ni prilike ni ljudi. Znači 
biti spreman i pripravan na svaku mogućnost. Znači ići kroz svijet o- 
tvorenih očiju. 

Što znači pripravnost, budnost? 

Što nam je Isus želio reći kad nam govori da budemo pripravni, bu¬ 
dni, lako ćemo razumjeti, ako se poslužimo s dvije obične slike iz živo¬ 
ta Kada sjedne vozač u automobil mora biti budan i oprezan ako želi 
stići zdrav tamo kamo je pošao. Pijano stanje, nervoza, pretjerani strah 
kao i nekakvo stanje bezbrižnog mahnitluka može se teško osvetiti. Ili 
kad se negdje pojavi epidemija tifusa ili kao neke godine epidemija ve¬ 
likih boginja, ljudi su i te kako oprezni, trče k vakcini, poduzimlju sve 
potrebne mjere da sačuvaju zdravlje. - Eto te bi vam slike mogle po¬ 
moći da lakše razumijete Isusovu riječ iz današnjeg evanđelja: Pazite. 
Bdijte!". ”Pijana glava ne nosi barjaka" - veli narod. Pijan vozač mo¬ 
že prouzročiti katastrofu sebi i drugima. A čovjek kad vozi pijanom 
i suludom glavom ”auto svog života", može biti nesreća i sebi i drugi¬ 
ma. 

Smisao Isusove opomene 

Sve to što rekosmo za tjelesni život vrijedi još u višem stupnju za po¬ 
dručje naše duše. Zapravo, kad nam je Isus rekao da budemo budni i 
oprezni, mislio je na našu dušu. 

Isus tu riječ veli i nama svećenicima: "Pazite, bdijte, oprezni budi¬ 
te". Po našoj trijeznosti i riječi stotine će ostati trijezni i razumni, a u 
slučaju naše nevjere i bezglavnosti, na stotine duša će biti u pogibelji, 
propasti. 

"Budni budite"!, poručuje Isus i roditeljima! Vi često upotrijebite 
riječ: "Došlo je teško vrijeme", a pri tom mislite na ekonomsku stra¬ 
nu. Ova moda, ovaj standard, ovi zahtjevi što ih mladi postavljaju, to 

je nekim roditeljima jedina teškoća. Teškoća im je jer je njihov stan¬ 
dard ugrožen. Ali, moj kršćanski roditelju, vrijeme je donijelo i teže 
nevolje, nevolje koje su ugrozile tvoju dušu i dušu tvoje djece. Ratova¬ 
nje s Bogom, uporna i stalna propaganda protiv vjere, traženje načina 
da te se udalji od Crkve i svetinja, to su stvari koje bi trebale tebe u 
duši uznemiravati kud i kamo li više nego tvoj ugroženi standard. Pa, 
otvori oči, budi budan i razuman. Zašto se lako miriš s time da tvoje 
dijete ne pohađa vjeronauk, ne dolazi na sv. misu? Zašto se lako miriš 
s time, da tvoje odraslo dijete ne dolazi na sastanke kršćanske mla¬ 
deži i na predavanja koja im se drže? Zašto bi olako gurnuo svoje di¬ 
jete tamo gdje ti ne može ostati u duši zdravo, a samo radi nekakve 
sitne koristi? 

Kad se u ljetnim mjesecima nađeš na magistrali, pa vidiš kako jure 
automobili, često se vidi kako poneki vozači veoma oprezno voze. I 
ne treba ti pitati, tko je s tim vozačem u njegovom automobilu. Od¬ 
mah znaš, on oprezno vozi jer je uza nj žena i djeca. Shvaćaš?! On ne¬ 
će da se poigrava životima i sudbinom svoje obitelji. Eto zašto ti ja ka¬ 
žem, a zapravo govori ti Isus: ”Budi budan, trijezan i oprezan 44 . Ne po¬ 
igravaj se životnom srećom i sudbinom svoje djece. Ti ne smiješ dopu¬ 
stiti da ih uvališ u ponor propasti. Ako zatvorenih očiju ideš kroz ži¬ 
vot, velika je vjerojatnost da ćeš ugroziti ne samo svoju dušu, nego i 
dušu svoga djeteta. Ti ”voziš 44 i svoju i njihovu sudbinu, zato budi bu¬ 
dan i oprezan! 

Riječ opreznosti Isus upućuje i tebi mladiću i djevojko. Što se tiče 
tvoje prehrane, mislim da nema bojazni da će te netko otrovati. Ali 
tvoj duhovni život vrlo lako može biti zatrovan. Ono što se danas trpa 
u tvoju pamet kroz oči i uši, ako nisi oprezan, razuman i trijezan, vrlo 
brzo može izazvati zatrovanje. - Iz onih kanta za smeće ti nipošto ne 
bi uzeo komadić kruha, a u životu susrećeš mnoge kante za smeće i o- 
datle ti nude hranu i to u ime progresa i napretka. A ti, otvori svoje o- 
či, pa ono što je zdravo zadrži za sebe, a od onoga otrovnoga i zara¬ 
znoga, bježi što dalje. I još nešto: kad netko dobije bolest, on je nosi i 
drugima. Stoga bi i tvoja možebitna bolest duše bila i za druge otrov. 
Zato, budite budni, oprezni i trijezni! 

Često se Crkvi predbacuje kako ona priječi svojim vjernicima da se u 
životu snalaze, da žive kao ljudi svoga vremena. To nije istina! Crkva 
nije nikome ni blokirala mozak, ni sapela ruke. Upotrijebi i mozak i 
ruke, pa stvaraj sebi život, ali ne bez mozga i bez truda - nekakvom 
prodajom duše. Budimo budni! 

Neka nitko ne pomisli kako mi svećenici govorimo ovako, jer želimo 
držati ljude oko sebe da slučajno ne bismo ostali generali bez vojske, 
bez posla i zarade. Znam da će ti to netko reći, a što ćeš ti o tome mi¬ 
sliti? E, što ćeš ti misliti to ne znam, ali znam što bi trebalo misliti. 

Meni kao i svakom čovjeku koji ima duše, teško je bilo oko srca u 
nekoliko navrata kada su na cesti gubile život ni krive ni dužne osobe; 

možda čak moji župljani, prijatelji, znanci... Naleti netko na njih i u- 
smrti ih. Ne možeš na to ostati ravnodušan. A kada netko duhovno 
strada, doživi duhovnu tragediju, onda me još više zaboli u duši. Ne 
plačem ja zato što se netko nije držao mojih upozorenja, nego zato što 
je stradao!. 

Eto, u svakom slučaju, u svakoj životnoj situaciji, neka te prodrmaju 
ozbiljne Isusove riječi: ’Tazite! Bdijte! 44 

2. NEDJELJA DOŠAŠĆA 

Iz 40,1-5.9-11; 2 Pt 3,8-14;Mk 1,1-8. 


"PRIPRAVITE PUT GOSPODIN U!“ 


Često mi rekne netko od vas: ”E, moj velečasni, nije lako živjeti u o- 
voj pustinji!“ Gledajući na žitorodne krajeve s onu stranu naših gora i 
planina, može to izjedati i točno. Ali, ova zemlja, brate moj, iako škr¬ 
ta, opet te kruhom hrani - i ne možeš je zvati pustinjom. Znaš li ti što 
je to prava pustinja? To ti je šuma bez drveća. Nepregledna oranica 
bez zemlje. Kamen bez boje. Užareno rešeto, na kojem vrući vjetrovi 
rešetaju pustinjski pijesak i uvelu travu. Silne rijeke bez vode i jezera s 
gomilama soli. Nad nepreglednom pustarom, negdje u daljini srastao 
nebeski svod s kišobranom uzvitlanog pijeska. I karavana deva putuje 
”u mjestu 44 , danima i danima. Kažu da u pustinji ne grmi, nego tutnji. 
Iznenada oluja sastavlja nebo sa zemljom, odnosno pijeskom. A voda 
navire u slapovima, da ne znaš s koje strane pada. Kao da si se zatekao 
pred raspuklom branom. A nakon sat-dva, kao da ništa nije bilo. 0- 
pet pustinja, suha, bezvodna, opet beskraj, opet pijesak, u koji nikada 
nisi siguran da spava i miruje. 

Glas u pustinji 

U takvoj neizmjernoj pustinji, gdje vjetrovi prave i premještaju pute- 
ve i magistrale — čovjek je malen, sitniji od mrava! Uzalud mu je oči 
upirati u horizonte, kojima se ne nazire kraj. Htio ne htio, pogled mu 
se diže gore, k zvijezdama, Bogu. I čudnovato, kad je čovjek sam - u 
toj ”njegovoj pustinji 44 progovara glas. Najprije dalek, tuđ, neodređen. 
A onda sve bliži, mekši, blaži i draži. Dok ne dobije boju glasa Očeva. 
I onda čovjek, zatečen u svom sivilu i probuđen, počima shvaćati: 
”To mi govori Bog!... 44 . Tako je nastala Objava. U pustinji! Svi veliki 
proroci, veliki ljudi, sveci, i Starog i Novog zavjeta, počeli su s Bogom 
razgovarati u nekoj pustinji: Mojsije, Ilija, Jeremija, Ivan Krstitelj, Je¬ 
ronim, Bernard, Antun Pustinjak, Charles de Faucould... U pustinji 
progovara Bog Izabranom narodu. Daje mu zapovijedi. Hrani ga ma¬ 
nom. Poji vodom iz stijene. Kroz pustinju ga vodi u obećanu zemlju. U 
bezvodnoj pustinji proroku Iliji gavran donosi kruh — i s njim prijate- 
ljuje Bog. A onda, na prijelazu vjekova, na klancu staroga i novoga do¬ 
ba: najveći prorok, i najveći ”između rođenih od žene 44 (Mt 11,11) — 
Ivan Krstitelj. I najjači glas jednog glasnika, što ga Bog šalje pred licem 
svojim... 

Pripravite put Gospodinu 

Odjeknula je pustinja, duga, bezvodna. A glas Ivanov, tvrd i opor, 
hrapav i kao iz pijeska izronuo, zatekao je prve prolažnike uz obalu 
Jordana: "Pripravite put Gospodinu 44 (Mk 1,3). Ti prvijenci ostadoše 
zapanjeni i pojavom i glasom i odoše kućama, ne shvaćajući ni smisao 
ni težinu ove poruke. Ali iza njih dođoše drugi i treći. Senzacija! Malo 
po malo nagrnu k njemu sav Jeruzalem, sva Judeja i okolica judejska 
”da ispovijedajući svoje grijehe, prime od njega krštenje u rijeci Jorda¬ 
nu 44 (Mt 3,3). . 

Budući daje Ivan Krstitelj, svojom neobičnom pojavom i glasom, ve¬ 
liki dio svijeta upravo ”zarobio“, ljudi su morah pitati: ’Tko je on? 44 
Najprije su se skanjivali, a onda je sumnja prerastala u otvoreno pita¬ 
nje: ’Tko si ti 44 ? 

Kakvu li je samo imao šansu taj čudnovati prorok?! Kao nitko prije 
njega niti će je imati poslije njega. Mogao je progovoriti glasom jakim, 
proročkim, božanskim, da zadrhte sva srca i pustinja i rijeka: ”Ja sam 
onaj, kojega vi čekate... 44 .1 nastao bi urnebes. U tili čas našao bi se na 
ramenima židovskih fanatika, koji bi ga bili spremni okruniti za kralja 
i navjestiti rat Rimljanima. Šta bi iza toga dalje bilo, teško je sada na¬ 
gađati. - Ali Ivan je u taj čas pokazao svu svoju veličinu, pa je rastje¬ 
rao sve sumnje, istim svojim glasom: tvrdim, oporim, pustinjskim, pro¬ 
ročkim upozorava: "Onaj koji za mnom dolazi jači je od mene. Ja ni¬ 
sam dostojan obuće mu nositi 44 (Mt 3,11). Isti će taj velikan, mnogo 
kasnije, kad narod počne grnuti k Isusu, kad ga počnu i vlastiti učeni¬ 
ci čak napuštati, i poći za Isusom, reći onu veliku riječ: ”On treba da 
raste, a ja da se umanjujem 44 (Iv 3,30). To je posve naravno, rekli bi¬ 
smo mi danas. Ta on je i došao da samo pripravi put Spasitelju. To je 
točno. Ali je isto tako točno, da je u toj Ivanovoj pustinji boravio i 
đavao, onaj isti napasnik, koji je možda tih dana negdje tamo podalje 
kušao samog Boga: "Ako si Sin Božji, reci ovom kamenu da postane 
kruhom 44 (Lk 4,3). Posve je sigurno, da je taj sotona, kao ričući lav, 
obilazio svaki dan oko Ivana, da ga zbuni, da ga iskuša, da mu se na¬ 
ruga. I onda nije teško zaključiti da je taj Božji čovjek, za sve vrijeme 
svoga propovijedanja, bio ”između dvije vatre 44 : sjedne strane sotona, 
a s druge strane brojni ”obožavatelji“, masa, ovacije, ponude, prijetnja 
pučem. To izdržati mogu samo junaci, i to junaci odrasli ne u kraljev¬ 
skim dvorima, nego u pustinjskim pećinama, junaci što su sami sebi 
mijesili medenjake od trave i skakavaca... Junaci koji su uvijek i bili i 
ostali: glas Božji, glas u pustinji: ’Tripravite put Gospodinu! 44 

3. NEDJELJA DOŠAŠĆA 

Iz61,l-2a.l0-ll;l Sol 5,16-24; Iv 1,6-8.19-28. 

SVJEDOČITI ISTINU I SVJETLOST 


Jedan mislilac reče, daje lakše podnijeti stotinu lažnih pohvala, ne¬ 
go jedan istiniti ukor. Smisao je ovaj: Lakše je čovjeku podnijeti da 
mu drugi laskaju, da ga obasiplju brdima lažnih pohvala, nego da mu 
skrešu u brk i jednu samo ”gorku istinu“ s okusom ukora, prekora, ru¬ 
ga, sramote. Veliki ljudi ne nasjedaju ljudskim pohvalama. U žargonu 
ovoga kraja, mi bismo rekli: ”Baš njih briga što o njima čaršija misli!“ 
Već prošle nedjelje susreli smo se s jednim velikanom Božjim, glasni¬ 
kom Velikoga Kralja. U stara vremena kraljevi su slali pred sobom bi¬ 
rane glasnike, da najave njihov dolazak. Pojava Ivana Krstitelja, u ono 
doba, koje je po mnogim prorocima mirisalo na "puninu vremena 44 , 
pojavak onoga, kojeg svi željno iščekuju - razumije se, daje unijela 
među svijet bezbroj pitanja bez odgovora, podijelila duhove. Ali Ivan 
je u svojim odgovorima bio začuđujuće iskren... Odlučno je odbijao 
od sebe napast, da možda svojom pojavom, riječima i znakovima ne bi 
koga uveo u zabludu da je on tobože Mesija. (Zašto krsti, ako nije?!). 
Oko njega su se svaki dan motali špijuni, uhode, farizeji, prvaci narod¬ 
ni, "mali proroci 44 ... I dok one skrušene Ivan krsti vodom, ove gore 
spomenute krsti pravim imenom "leglo gujinje! 44 (Lk 3,7). 

Onim pak dobronamjernima, koji su željeli saznati pravu istinu o 
njemu, govorio je i proročki i svjedočki. Razvio je pred njihovim oči¬ 
ma svitak Izaijina proročanstva, u kojem se o njemu jasno govori, da 
je on samo Glas Mesijin, a za njim dolazi onaj Pravi. I taj više neće kr¬ 
stiti vodom. "On će vas krstiti Duhom Svetim i ognjem 44 (Mt 3,11). 

Svjedoci Svjetla 

Valjda ste čuli za već prilično raširenu sljedbu pod imenom "Svjedo- 
ci Jehove?! 44 Pada mi na pamet ova misao, da smo mi katolici, vjernici, 
pozvani, da u ovom vremenu i prostoru, svi od reda, budemo svojevr¬ 
sni svjedoci, ne nekoga starozavjetnoga Jehove, nego "Svjedoci Svje¬ 
tla 44 , svjedoci Isusa Krista, Mesije, Spasitelja, Boga živoga, koji je "po- 
stao s nama u svemu jednak osim u grijehu 44 (Heb 4,15). I to ne samo 
u ovo Božično vrijeme, već svaki dan. I svi mi odreda! I svećenik i ča¬ 
sne sestre, i ti oče i ti majko, i ti mladiću i ti djevojko, i vi najmlađi ta¬ 
kođer. Svi mi moramo, poput Ivana, biti Glas Isusov. Svi mu moramo 
pripravljati put, omogućiti njegov dolazak. Da preko nas i po nama 

progovori ovome današnjem svijetu. Da preko nas poučava, opominje, 
pridiže, liječi, ozdravlja, da svima pokazuje put k Ocu... 


Među nama je, a mi ga ne poznamo 

Prošlo je od tada skoro već dvadeset punih vjekova, i trinaest vjeko¬ 
va da su naši hrvatski pređi pošli njegovim putem, pa opet i danas mo¬ 
gli bismo čuti isti glas Ivanov: "Među vama stoji koga vi ne poznaje¬ 
te! 44 (Iv 1,26). 

On je onaj, koji je jedini imao pravo rećh "Ja sam Istina... 44 (Iv 14,6) 
a mnogi će ga od nas s Pilatom upitati: ”Što je istina? 44 (Iv 18,38). E, 
moj Gospodine! Današnjem svijetu ne treba istine, nego kruha. Pogle¬ 
daj, koliko je gladnih po svijetu! I bez krova nad glavom! Nahrani ih i 
smjesti ih pod bilo kakav krov - pa im onda propovijedaj svoju isti¬ 
nu! - Može od nas netko pomisliti: "Pametan prijedlog! 44 Nemojte se 
iznenaditi, ako vam reknem, da je taj prijedlog Isus davno čuo. Onda, 
kad se pripremao za svoj prvi javni nastup. I postio u pustinji. On, koji 
je mogao sav pustinjski kamen pretvoriti u kruh. I drugima i sebi. Šta 
će mu post?! A onda prilazi "mudrac 44 i umuje: Gledaj šta je kamena 
po pustinji. Reci samo riječ... ”Ako si Sin Božji, reci da ovo kamenje 
postane kruhom... 44 (Mt 4,3). Znamo već pravo ime tome "mudracu 44 i 
znamo šta je Isus odgovorio, pa ipak smo slabi ljudi i na vagu stavlja¬ 
mo istinu i kruh - vagamo i odlučujemo se čas zajedno, čas za drugo. 
On je rekao: "Tko je god od istine, sluša moj glas 44 (Iv 18,37). To zna¬ 
či: samo njegov. A ne glas "mudraca 44 - đavla, sotone, prevaranta... 

Nadalje, Isus je jedini mogao za sebe reći daje on ljudima Put. U 
stvari, tko posjeduje istinu, put mu se otvara sam od sebe. Istina mu 
ne da, da hoda stramputice. A mi još uvijek, nakon dvadeset stoljeća, 
pitamo skupa sa Židovima: "Dokle ćeš nam dušu držati u neizvjesno¬ 
sti? Ako si ti Krist, reci nam otvoreno! 44 (Iv 10,24). Brate i sestro! 
Drugi neće i ne može nikada više doći. On je došao. Ovoga ćemo se 
Božića s radošću opet sjećati toga njegova dolaska. Svi naši putevi vo¬ 
dit će nas do njegova Betlehema, a onda od Betlehema do Kalvarije. I 
to je jedini put. I njegov i naš. Konačno: On je jedini mogao za sebe 
reći, da je on ljudima Život. "Ja sam uskrsnuće i život: tko u mene 
vjeruje, ako i umre, živjet će 44 (Iv 11,25). 

Eto, to je ono što nas kršćane ispunja nadom. Život ne svršava na 
Kalvariji. Ni Isusovoj ni našoj. Konačnica je čovjekova u uskrsnuću i 
novom životu. I za tu konačnicu isplati se i ovdje živjeti. Mučno i te¬ 
ško. Ali to je jedini put koji vodi u život. 

Ovoga Božića, kad budemo prolazili pokraj njegovih jaslica, zaustavi¬ 
mo se malo. Možda ćemo opet čuti posve jasan glas: "Ja sam se zato 
rodio i došao na svijet da svjedočim za istinu 44 (Iv 18,37). 

4. NEDJELJA DOŠAŠĆA 

2 Sam 7, 1-5. 8b—11. 16; Ps 89 (88); Rim 16, 25-27; Lk 1,26-38 


PRAVE JASLICE 


Isus je blizu 

Eto, Božić nam je pred vratima. Još malo, pa će na svih pet kontine¬ 
nata zazvoniti draga Božićna zvona, zapalit će se svjetla u Božičnoj no¬ 
ći, zaiskrit će nakiti na borovima, jelkama; po crkvama, trgovima, zati- 
trat će dragulji u očima djece, probuditi se pjesma u srcima i starih i 
mladih. I suha pustinja orosit će se suzama vrelim i okititi ponoćnim 
cvjetovima, što će ih svuda prosuti ruke anđela. "Slava na visinama Bo¬ 
gu, a na zemlji mir ljudima, miljenicima njegovim!“ (Lk 2,14). Kolone 
i kolone, pješaci, saone, automobili, avioni, brodovi - svi će koraci 
krenuti u jednom smjeru: k Betlehemskoj štalici. 

Imate li prave jaslice? 

Pročitao sam negdje. Muž i žena, rodom iz ovih naših krajeva, sada 
žive u Americi, došli u svoj rodni kraj. Kako nisu imali od srca poroda, 
uzeli i posinili jednog dječačića, iz najbliže rodbine. Poveli ga sa so¬ 
bom u Ameriku. Baš se približavao Božić. U Americi božično ozračje 
počinje odmah početkom adventa. Kupuju se nakiti, jelke, darovi... 
Novi roditelji poveli svog dječaka ulicama raskošnog grada, od trgovi¬ 
ne do trgovine, da gleda, da se nagleda, da se nauživa i da mu kupe šta 
mu srce zaželi. Svakom bi djetetu srce zaigralo kad bi se našlo u moru 
žarulja, kuglica, nakita, čokolada... A mali, za čudo, samo hoda i tupo 
gleda, mrtav-hladan... "Šta bi ti, srce, da ti kupimo od svega ovoga?!“ 
— šapće djetetu nova majka. A mali progovara, nekako zaneseno, dale¬ 
ko, kao da je još tamo negdje u domu svojih pravih roditelja ili u žu¬ 
pnoj crkvi kod običnih Božičnih jaslica: "Ja bih malog Isusa! Eto šta 
bih ja!" - ”Dobro, srce!" - spremno će pomajka. I pitaju prodavača: 
”Imate li jaslice?" - "Naravno! - odgovori ovaj - kako bismo bili bez 
jaslica?!" I donese im jaslice. A kad dječak ugleda jaslice i u njima 
prekrasno Dijete, lice mu se razvedri, oči mu zaiskriše, prihvati ljubi¬ 
ti Isusa... i sav radostan uhvati za skute svoju pomajku: "Ajdemo ku¬ 
ći!". Bilo mu je dosta. Imao je sve. 

Braćo, evo i nama Božića sasvim blizu. Vjerujem da smo u svom sta¬ 
nu već dobrano pripravili sve što nam treba: od hrane do božičnih svi¬ 
jeća. Možda smo već uredili jelku, bor, štalicu. Već planiramo, kako 

ćemo se u božičnim danima proveseliti, obići svoje najdraže, rodbinu, 
prijatelje, znance, da svima čestitamo, da svi vide: Eto tako se slavi 
Božić! 

A je li to sve? Gdje je tu Isus? "Ja bih maloga Isusa" - uzviknuo je 
dječak. I nije mu bilo više ni do kakvih igračaka. A ovo što mi pripre¬ 
mamo zar to nisu sve same igračke? Na sve ćemo misliti ovoga Božića 
a najmanje na sam Božić - na Isusa. Jer Božić nije dan ni bogata stola 
ni obilna pića ni "nakrivljenih" gostiju. Božić je Isusov dan, Isusov ro¬ 
đendan, spomen njegove trajne ljubavi prema nama. Ostalo je manje 
važno, da ne reknemo, nije uopće važno. Jer ipak je i to nešto : kad se 
sastanemo i skupa jedemo i pijemo i veselimo se, ali bi bilo važno, nei¬ 
zrecivo važno, da ovog Božića ne pravimo jaslice, nego ometemo svoje 
jaslice, pa da se Dijete rodi u svakoj kršćanskoj duši, u svakoj našoj o- 
bitelji... 

I ove Badnje večeri 

Zamisli nešto. Da se ove Badnje večeri uputi Isus po našem gradu, ne 
da se rodi (rodio se on davno!), već da samo pohodi svoju braću, na 
šta bi sve naišao? 

Zamisli, dođe do prvih vrata, hoće da pozvoni, a pratilac mu kaže: 
"Ne zvoni tu!" — "Zašto ne, pa to je kršćanska obitelj?" — "Ma, jest 
da je kršćanska, ali znaš... čovjek ti radi u nekom poduzeću, i sutra će 
na posao, pa šta da se sazna da si ti večeras bio kod njega...!" - "Ni¬ 
sam li ja rekao: "Tko se odreče mene pred ljudima, odreći ću se i ja 
njega pred svojim Ocem koji je na nebesima" (Mt 10,33). — "Jesi, Go¬ 
spodine, ali eto taj ti se, nažalost, više boji ljudi nego Oca nebeskog..." 
Pošao bi Gospodin dalje. Taman da pritisne zvonce, a pratilac će opet: 
"Nemoj ni ovdje, Gospodine! Tu ti i čovjek i žena i djeca svi psuju, da 
te Bog sačuva. Kao da se natječu tko će bolje. Badava je što bi znali 
tko si ti. Moć navike! Prevarili bi se, pa bi neugodno bilo i tebi i nji¬ 
ma..." Ide Gospodin dalje... Na trećim vratima potegao bi ga pratilac 
opet za ruku: "Idemo dalje, nemoj ovdje. Znaš, čim pomoliš na vrata, 
domaćin će pobjeći i sakriti se od tebe. Godinama se nije ispovijedio, 
pa će jadan pomisliti, da si ti sam glavom došao da ga izružiš i saspeš 
na nj vatru..." Tko zna koliko bi tako palo izgovora i koliko bi kuća I- 
sus mimoišao! 

A mi? Hoćemo li dopustiti, da ovoga Božića Isus prođe i mimo našu 
kuću, naš stan?! Nipošto, Gospodine! Sagriješili smo, slabi smo... ali 
smo ipak spremni da te primimo. Otvaramo ti širom vrata svoga srca i 
svoga stana: Dođi, Gospodine Isuse! 

Božieno 

vrijeme 





BOŽIĆ (Polnoćka) 

Iz 9) 1_6 + Tit 2,11-14 + Lk 2,1-14 


MIR BOŽJIM MILJENICIMA 


Za nas kršćane ima jedna noć u godini, koja nas na poseban način 
puni radošću i veseljem. Rado je svi čekamo, danima i tjednima za nju 
se pripravljamo, mnogi se iz daleka svijeta zapute daje dočekaju skupa 
sa svojim najbližima. To je ova noć između 24. i 25. prosinca kad slavi¬ 
mo rođenje našega Spasitelja, kad slavimo najznačajniji datum ljudske 
povijesti, kad je Bog uzeo ljudsko tijelo i kao maleno dijete rodio se u 
Betlehemu. 

I vas je, braćo i sestre privukla ovamo divna ljepota ove noći, pa ste 
se zaputili k ovoj crkvi da uz zvuke orgulja, uz pjevanje božičnih pje¬ 
sama, uz svjetlucanje žarulja na ovim borovima doživite punu radost 
ove noći 

Bog je pokazao svoju svemogućnost u onom početku vremena kad je 
snagom svoje volje učinio da nastanu brojni svjetovi, kada je nebeska 
prostranstva ispunio milijardama zvijezda, kad je i ova naša sićušna ze¬ 
mlja sa svim svojim nakitom dobila svoj postanak i opstanak. 

Bog je pokazao svoju mudrost kada je tim bezbrojnim svjetovima 
dao zakone gibanja i razvoja, a ljudskoj mudrosti ostavio dovoljno po¬ 
sla za sve vjekove da proučava sile prirode i pronalazi tajne koje je Bo¬ 
žja mudrost stavila u ovaj vidljivi svijet. 

A Bog je pokazao na osobit način svoju ljubav ljudskom rodu one 
davne noći, kad je poslao na svijet svoga Sina, da po njemu spasi svijet. 
Svake godine u ovoj noći slavimo uspomenu na taj događaj Božje lju¬ 
bavi. 

Svijetu potreban mir 

Sve božićne pjesme, i naše hrvatske i strane, u raznim inačicama 
opetuju misao da je ove noći Božja ljubav pružila ljudskom rodu ruku 
pomirenja i ujedno objavila pod kojim je uvjetima pomirenje moguće. 
Uvjeti su sadržani u onoj pjesmi kojom su anđeli, nebeski glasnici, na¬ 
javili svijetu dolazak Sina Božjega na zemlju*. Slava Bogu na visini i na 
zemlji mir ljudima dobre volje. 

Svijetu su, nema sumnje, potrebne škole; svijetu je potreban tehni¬ 
čki napredak, ah više od svega i prije svega svijetu je potreban mir. I u 
onom času, kad Sin Božji dolazi s neba na zemlju i kad njegovi anđeli 
pjevaju Slava Bogu na visini i na zemlji mir ljudima dobre volje, Isus 

hoće da nam obznani da je za punu sreću ljudskog roda potreban mir 
među ljudima i mir između čovjeka i Boga. 

Mir među ljudima... Današnji čovjek ne može se kretati cestom, gra¬ 
dom ako ne zna saobraćajne propise. Kad ne bi bilo tih saobraćajnih 
znakova i propisa, pri ovakvom mnoštvu vozila ceste bi bile svaki dan 
tragičan metež. 

Kako postignuti mir 

I vječni Bog stavio je u ljudska srca svoje saobraćajne propise. Ako 
se svaki čovjek drži tih Božjih saobraćajnih propisa, neće biti sudara i 
katastrofa među ljudima. Neka svatko od ljudi vozi svojim pravcem, 
poštujući pravo drugoga, računajući da nije sam na životnoj cesti - i 
neće biti nezgoda. Ako bi netko mislio daje samo njegova cesta, da se 
svatko mora njemu sklanjati, nužno mora doći do sukoba, nemira i 
kaosa. 

Božanski je Spasitelj svijetu navijestio mir, ali ujedno je i riječju i 
primjerom pokazao kako se stvara i održava mir. A to se postiže ne sa¬ 
mo poštujući pravo drugoga, nego da sve ljude držimo za svoju braću. 
A braća se moraju među se lijepo gledati i voljeti. Ako shvatimo ovu 
Kristovu misao, onda znamo na čemu se temelji mir među ljudima. 

Mir među ljudima... Čini mi se da postoji još jedan uvjet za taj mir, a 
to je da svaki čovjek nosi u svom srcu mir. Nemoguće je ratovati s Bo¬ 
gom, a biti nosilac mira među ljudima. Tko u svom srcu nema mira, či¬ 
je je srce unutarnje ratište ne može oko sebe širiti mir. Ako nepravde 
prema ljudima stvaraju nemir i skukobe, i nepravde učinjene Bogu 
stvaraju nemir i zbrku. 

Proslava Kristova rođenja nije samo vanjska parada, to nije samo ne- 
ko tradicionalno slavlje davnog događaja, to je poticaj da damo slavu 
Bogu i ostvarimo međusobni mir. 

Nađimo se i mi među onim sretnim dijelom ljudskog roda koji razu- 
rmje poruku Božića. Neka s nama i po nama svaki dan raste broj onih 
koji i mole i pjevaju i žive po anđeoskoj pjesmi: Slava Bogu na visini i 
na zemlji mir ljudima dobre volje. 


20 


BOŽIĆ (Danja misa) 

Iz 52,7-10 + Heb 1,1-6 + Iv 1,1-18 


ROĐEN U ŠTALICI 


Zašto smo na Božić radosni 

U godini nema dana koji unosi više veselja, više topline u srce i više 
radosti kao Božić. Zašto? Zar zato što je čovjek sit? Sigurno ne. Sva¬ 
tko od vas i više puta u godini bude sit, ali ipak ne toliko radostan kao 
na Božić. Zar smo na Božić radosni zato što se lijepo obučemo? Si¬ 
gurno ne. Bude i drugih dana kad se lijepo obučemo, ali ne osjećamo 
se veseli kao na Božić. 

Po čemu sve ovo? Zar smo mi kršćani podjetinjili pa da ovo svoje bo- 
žićno veselje činimo radi neke starinske priče o dolasku Sina Božjega 
na zemlju, kako nam drugi predbacuju. Zar smo mi tako male pameti, 
pa se tako lako damo zavaravati? Baš naprotiv. 

Noćas su bile pune crkve u svim gradovima i selima naše zemlje, u 
svim gradovima i selima zemaljskog globusa. Ne samo djeca nego i o- 
drasle osobe svake dobi. Našli se u crkvama i radosno pjevali. Ne samo 
radni svijet žuljavih ruku, nego i najznamenitije ličnosti našeg vreme¬ 
na, državnici, diplomati, učenjaci... Tko će se usuditi reći da su svi oni 
podjetinjili i da vjeruju u prazne priče? Noćas preko stotina radio sta¬ 
nica Evrope i obiju Amerike čule su se božične pjesme u svim jezici¬ 
ma. Zar se netko usuđuje reći daje najnapredniji dio ljudskog roda to¬ 
liko zaostao što slavi Božić? — Glavna skupština Ujedinjenih Nacija 
svake se godine pred Božić raziđe. Mnogi nisu kršćani, ali su svi na ne¬ 
ki način prisiljeni poštivati kršćanski Božić i prekinuti o Božiću s ra¬ 
dom. 

Slavimo Isusov rođendan 

Sve ovo božično veselje u svijetu i kod nas što ga uz Božić osjeća i 
seoski siromah i najveći državnik ima svoj razlog. Slavimo rođendan Si¬ 
na Božjega, slavimo Njegov silazak na zemlju, slavimo Njegovu ljubav 
koja Ga je prisilila da uzme ljudsko tijelo, da proživi na zemlji sve ne¬ 
zgode ljudske sudbine i da na koncu život dade za nas. 

Zato ljudski rod slavi Božić već duge vjekove. I ne trebaš se bojati da 
se tvoja vjera oslanja na neku starinsku priču. Temelji se na dokazanoj 
istini. Tu istinu vjeruju danas s tobom najveće glave ljudskog roda. Tu 
istinu vjerovali su najveći umovi kroz povijest. Za ovu istinu dali su 

svoje živote milijuni. Za ovu je istinu dao svoj život sv. Stjepan, čiji 
blagdan slavimo drugi dan Božića, a za njim nepregledne čete kršćan¬ 
skih mučenika u svim vremenima do današnjeg dana. 

Budimo ponosni 

Ponosni budimo što slavimo Božić, što slavimo Isusovo rođenje. Po¬ 
nosni budimo što smo učenici Isusa koji je ponizio bogataše i silnike 
time što je prezreo njihovo bogatstvo i rodio se u štali. Ponosni budi¬ 
mo što smo učenici Isusa koji je proglasio jednakost svih ljudi i donio 
nauku koja robove, bespravne i izrabljivane izjednačuje s njihovim go¬ 
spodarima i gazdama. Ponosni budimo što smo učenici Isusa koji je 
prvi proglasio bratstvo među ljudima. Braća mogu biti samo oni koji 
imaju zajedničkog Oca, a Isus je poučio ljude da je Bog njihov Otac i 
učio nas moliti: Oče naš... 

Budimo ponosni što smo učenici Isusa koji je prvi donio nauku o je¬ 
dnakosti čovjeka i žene, i jednu djevojku uzeo za svoju majku i uzdi¬ 
gao je iznad svih ljudi i iznad anđela. 

Budimo ponosni i što smo sinovi Katoličke Crkve, koja već 20 sto- 
ljeća pokazuje izvanrednu snagu. Ona privlači poglede svih koji, makar 
nisu katolici, žele da se održi poštenje, miroljubivost, pravda i milo¬ 
srđe. Kat. Crkva nikad nije bila puno milovana od mogućnika ovoga 
svijeta, a mnogo puta bila je žrtva progonstva i mržnje, kako joj je pro¬ 
rekao i sam Isus: ”Ako su mene progonili, progonit će i vas...“ Ali pa¬ 
tnje je nisu uništile, nego su je vazda činile mlađom i jačom. Imamo 
razloga i temelja da se ponosimo što se smijemo zvati kršćani — kato¬ 
lici. 

Ponosni budimo i na ono nebrojeno mnoštvo vjernika što su prizna¬ 
vali i ljubili Isusa i Crkvu. Svjedočili su za Isusa svojim životom i svo¬ 
jom krvlju. Na svijetu nema nijedne ideje za koju su ljudi više žrtvovali 
svoje tjelesne ugodnosti, svoje materijalne probitke, svoje zdravlje, svo¬ 
ju snagu, pa i svoj život, kao što su žrtvovali za Isusa i Crkvu. Nema na 
svijetu jedne ideje za koju je palo više života i koja je dala više junaka 
od Krista i Crkve. Mi smo braća i sestre tih junaka kršćanstva. 

Možemo biti ponosni što poštujemo i priznajemo istu vjeru koju su 
poštovali i poštuju najveći učenjaci, pisci i dobročinitelji ljudskog ro¬ 
da. Na svijetu nema nijedne ideje koja može pokazati na tolika slavna 
imena svojih pripadnika kao kršćanstvo. Ako gledaš na ugledne osobe, 
toliki su predsjednici država tvrdi i uvjereni katolici. Ako gledaš na ve¬ 
like pameti, sve gotovo najveće glave prošlosti i sadašnjosti bih su nam 
braća po vjeri: Newton, Pasteur, Marconi, Claudel itd. Sve ove velike 
glave molile su iste molitve, postili iste postove, slavili istu sv. misu 
kao i mi. Kako ne bismo bili ponosni što se nalazimo u njihovu dru¬ 
štvu. 

U ljetu 1958, prva podmornica na atomski pogon ”Nautilus“ prešla 
je put od Havaja do Islanda dugačak 16 200 km. Na tom putu prešla 
je ispod sjevernog ledenog pola. Prvi put je tada ljudsko oko zavirilo u 
morske dubine ispod vječnog sjevernog leda. Sav je svjetski tisak o 
tom pisao. Pisalo se da će u budućnosti tuda ići putnički saobraćaj, jer 
je to dva puta kraća veza nego dosadašnja između Atlanskog i Tihog 
Oceana. Veličale su tada novine um i tehniku XX vijeka. Govorilo se 
tada: Što više treba moliti Vjerujem u Boga...? Trebalo bi govoriti: 
Vjerujem u čovjeka, u tehniku... A posada prve atomske podmornice 
bila je daleko od tih oholih misli. Kad su bih ispod sjevernog ledenog 
Pola, kapetan je pozvao momčad da se pomole Bogu i da mu se za¬ 
hvale. 

Čovječe, najveće glave današnjeg vremena poštuju Boga i vjeruju, pa 
zar da ne budeš ponosan što se nalaziš u takvom društvu. 

Ponosan budi što i ove Godine slavimo skupa Isusov rođendan! 

SVETI STJEPAN 

Dj 6,8-10; 7,54-60 + Mt 10,17-22 


STOPAMA PRVOG SVJEDOKA 

Bog je došao na zemlju iz ljubavi. I što želi drugo, nego da taj 
hladni svijet ljudskih duša zapali?! Je li onda čudo što baš danas 
slavimo sv. Stjepana? Odmah uz Isusove jaslice?! Prvi dan Boži¬ 
ća: ljubav Boga prema čovjeku. A drugi dan Božića: naš odgovor 
Bogu. I to ne sa običnim slabim ljudskim riječima, nego onako 
pravo! Životom! Svjedočanstvom krvavim. To nam poručuje da¬ 
našnji blagdan. Stjepan, čovjek mlad, nevin, s djetinjom dušom i 
žarom u očima daje život za svog Krista. Hrabro gine. I ne bi to 
bilo tako čudno, da u taj čas, u posljednjim trzajima života, ne 
moli za one, koji ga kamenuju - za neprijatelje svoje: Gospodi¬ 
ne, ne uzmi im ovo za grijeh 44 (Dj 7,60). Eto, takva ljubav prema 
neprijateljima, zlotvorima, zatornicima može se naći samo kod 
kršćana, jer je Isus postavio zahtjev svima onima, koji žele ići za 
njim, da ljube i neprijatelje svoje. 

Engleski industrijski grad Coventry bio je u Drugom svjetskom 
ratu često cilj njemačkih teških bombardera. Najteže je razoren 
od svih engleskih gradova. Za vrijeme jednog takvog bombardira¬ 
nja, dok su crne "ptice 44 sipale iz zraka vatru i smrt, jedna bom¬ 
ba padne pred pročelje neke kuće i kuću zahvati požar. U po¬ 
drumu bijaše dosta svijeta. Sve izbezumljeno i u strahu napušta 
sklonište i bježi još nesigunijim ulicama grada. Među tim izbezu¬ 
mljenim svijetom trčala i neka žena. Najednom, pred njezinim 
očima, nasred ulice, ugleda njemačkog zrakoplovca. Onog, koji 
je malo prije sijao gradom smrt, pa iz oborenog aviona eto sam 
pao na ulice tog nesretnog grada. Leži ranjen, u nesvijesti. Žena 
zastade. To je dakle taj strašni neprijatelj i njezin i dobre polovi¬ 
ce tadašnjega svijeta. Ali je u duši te dobre žene kršćanke prora¬ 
dio Kristov zov svim ljudima i svim vremenima i svim situacija¬ 
ma: Ljubite i one koji vas progone! I sagnula se. I pridigla tom 
nesretniku glavu! I izvadila maramicu i pokušala mu s lica obri¬ 
sati krvave suze. I tako je na njezinim rukama izdahnuo... Tko je 
bila ta junačka žena, nitko joj imena ne zna. Nisu sve takve, ne 
nisu takve, ali takve su samo kršćanke. Ovih dana i blagdana tre¬ 
bali bismo se sjetiti i takvih junaka i junakinja, koje svoje kršćan¬ 
stvo žive, javno svjedoče, bez straha i rumenila na obrazu. Svo¬ 
jim životom i primjerom slijede stope sv. Stjepana. I ovoga Bo¬ 
žića i naš sv. otac Papa i mnogi državnici svijeta uputit će ispaće¬ 
nom i pobješnjelom čovječanstvu poruku mira. Mir! To je najlje¬ 

pša stvar na svijetu. Samo, nažalost, ne možeš je proizvesti ni u 
jednoj tvornici, ne možeš je kupiti ni u jednoj trgovini, a s njom 
se opet najviše trguje od svih stvari na svijetu. Mi to zovemo di¬ 
plomacijom, pregovorima, dogovorima. I uvijek smo sigurni uje¬ 
dno, da mir, pravi mir, nije nikada rezultat nekog političkog na¬ 
dmudrivanja, nego da je trajni mir među,ljudima rezultat među¬ 
sobnog poštovanja, praštanja, ljubavi. A to više nije ljudski mir, 
takav mir svijet ne može dati, to je već Kristov mir. Gdje se ne¬ 
prestano govori o događajima crne kronike: svađama, zavistima, 
mržnjama, diobi, pljački, osveti, ubojstvu, nasilništvu — tu ne¬ 
ma mira. Gdje ljudi istežu i potežu i pokazuju stare nepodmire¬ 
ne račune, umjesto da ih jednostavno zaborave, tu nema pravog 
mira i tko zna kad će ga biti! Eto, zašto vam ponavljam danas tu 
istu misao više puta: "Praštajte svima! Pa i onima, koji vama ni¬ 
su spremni to isto učiniti. Praštajte onima, koji bi vas popili u 
čaši vode. Praštajte dušmanima svojim 44 . Nije to samo neka Kri¬ 
stova preporuka. To je zapovijed. To je jedini kompromis, to je 
jedini način da se ne pojedemo kao zvijeri u kavezu. Čovjek je 
po svojoj naravi krvoločan. Ali tu je Krist i njegova nauka i nje¬ 
gova medicina. Tu su svi sakramenti, posebno sakramenat ispo¬ 
vijedi, pomirenja - to su stalne injekcije, koje čiste našu nečistu 
krv i od kukavica prave junake. Eto, baš tako! Po primjeru dana¬ 
šnjeg junaka, sv. Stjepana, potrebno je to spomenuti i ovoga Bo¬ 
žića. Neće na zemlji biti mira, ako ne bude junaka, koji će taj 
mir životom jamčiti, pronostiti, svjedočiti. 

NEDJELJA U OSMINI BOŽIČA - SVETA OBITELJ 

Sir 3,2-6; 12-14 + Kol 3,12-21 + Lk 2,22-40 

OBITELJ - ZAJEDNICA LJUBAVI 


Obitelj izvor 

Danas je blagdan sv. Obitelji. Sjećamo se kako je Sin Božji proveo u 
jednoj obitelji 30 godina života dok nije počeo javno naučavati. Uje¬ 
dno je dan kad govorimo o kršćanskim obiteljima. 

Čitao sam kako je za vrijeme prošlog rata jedan grad uhvatila panika 
i strah. Gradom se pronio glas daje ona vojska što se povukla otrovala 
sve izvore i gradski vodovod. Grad je zahvatio strah. Što sad? Bez vode 
se ne može, a čatrnja nema. Međutim se ubrzo ustanovilo daje vijest 
bila lažna. Izvori nisu bili zatrovani. Panika se stišala. 

Mnogi od vas i čitate i po svijetu hodate. Naslušate se svega. Obitelj 
je izvor odakle ljudsko društvo crpi svoju snagu. Odatle ljudsko dru¬ 
štvo dobiva nove članove i Crkva svoje vjernike. Mnogi ljudi misle da 
je danas taj izvor onečišćen i zatrovan. Bračni se drugovi rastavljaju, 
djeca rastu bez odgoja, od njih rastu huligani i kriminalci. Ponekad lju¬ 
di padaju u paniku jer vide da su zatrovani obiteljski izvori i da sve ide 
u propast. 

Obveza odgoja 

Novi obrednik krštenja traži da kod krštenja, ako je ikako moguće, 
budu prisutna oba roditelja. Prvo zato da oba roditelja zahvale Bogu 
za sretan porođaj. Drugo, da svećenik oba roditelja blagoslovi. Treće, 
da im napomene ovu misao: Evo, dijete vam je Bog darovao, vi ga do- 
nesoste na sveto krštenje, a time preuzimate na se obvezu da dijete od¬ 
gojite u kršćanskom duhu, da svome djetetu i riječju i primjerom po¬ 
kazujete putove ljudstva i poštenja, da svom djetetu budete prvi uči¬ 
telji i svjedoci vjere. 

To se traži od roditelja. Većina se roditelja naše župe zaista oko to¬ 
ga trudi. Trude se roditelji da im djeca imaju sve zgodnije i ljepše nego 
su oni imali u djetinjstvu, trude se da im djeca imaju bolju i ljepšu bu¬ 
dućnost nego su je oni imali. Vi dobro shvaćate i to da samo dobrim 
odgojem možete osigurati sebi ljubav i poštovanje svoje djece. Oko če¬ 
stitog odgoja djece i mladeži uz vas, dragi roditelji, trudi se i župnik, 
trude se časne sestre. Sve su to i vaša i naša djeca, i vaša budućnost i 
budućnost Crkve i hrvatskog naroda. I zato složno jedni druge podu- 
primo u tim naporima. 

Složna obitelj 

Priča se u povijesti kako je car Konrad opsjedao grad Wiensberg. Na¬ 
išao je na jaki otpor branilaca pod vodstvom kneza Wurtemberga. Kad 
je ipak otpor slomio, dao je vojnicima nalog da sve odrasle muškarce 
poubijaju. A ženama je dao dozvolu da mogu izaći iz grada i sa sobom 
ponijeti onoliko koliko mogu na leđima iznijeti. Žena pobjeđenog za¬ 
povjednika priupitala je cara hoće li održati riječ. Zakleo joj se da ho¬ 
će. Pazite, ne radi se o šali. Onda je ona uzela na leđa svoga čovjeka, a 
sve druge žene svoje muževe, a sve sestre svoju braću. Iznijeli ih iz po¬ 
bijeđenog grada. I nitko nije poginuo. 

To ti je slika lijepo sređenog obiteljskog života. Jedni druge treba da 
spašavamo i čuvamo. I muž ženu i žena muža, i djeca roditelje i rodite¬ 
lji djecu. I brat sestru i sestra brata. Da čuvamo i spašavamo i duhovno 
i tjelesno. Zato je Bog povezao vezom ljubavi sve članove iste obitelji. 

Ako doživiš negdje zlobu i mržnju, među svojom obitelji naći ćeš lju¬ 
bav. Ako doživiš nerazumijevanje i podvale, među svojom obitelji naći 
ćeš mir i razumijevanje. Svi su članovi obitelji dužni da jedni drugima 
život učine ljepšim i lakšim. I neka danas nijedan čovjek, nijedna že¬ 
na, nijedan mladić, nijedna djevojka ne odu iz crkve, a da se ne upita: 
što ću učiniti da mojoj obitelji bude još ljepše i ugodnije. 

Vama u tuđini 

Draga braćo i sestre! Danas je oko 2 milijuna Hrvata razasuto po svi¬ 
jetu. Mnogi se neće nikada vratiti u domovinu, jer su u tuđini zasnovali 
život. A od onih, koji se nalaze na privremenom radu, više od 400 tisu¬ 
ća je Hrvata. I Katolička Crkva u Hrvatskoj nije mogla gledati kako se 
najbolja snaga naroda razasipa svijetom, pa je poslala svoje svećenike 
po svijetu da naše ljude okupljaju, da im pomažu u svakom pogledu. 
Osobito da našim ljudima pomognu da se u svjetskom metežu ne izgu¬ 
be, nego da se opet vrate svojoj djeci i obiteljima. Osjetili ste valjda ka¬ 
ko je lijepo imati u tuđini školovana čovjeka kao prijatelja, kako je li¬ 
jepo kad čuješ od njega pouku na svom jeziku, kako je lijepo kad se 
nedjeljom okupite na sv. misi, a poslije mise porazgovorite. Vjerujte, 
Katolička Crkva nije imala druge nakane kad šalje svoje svećenike ta¬ 
mo, nije imala drugog cilja, nego da vas sačuva od zastranjenja, a hrva¬ 
tske obitelji od rasula. A vi, kad se opet nađete u tuđini, nastojte do¬ 
znati o mjestu i vremenu sv. mise na našem jeziku, nastojte se upozna¬ 
ti sa našim svećenicima, nastojte svagdje čuvati čast i ponos svog naro¬ 
da i vjere. 

Mi se veselimo da se vi ekonomski podižete, veselimo se da osigura¬ 
vate sebi i djeci bolji život, ali nemojte se nikada uzdizati i prezirati su¬ 
sjede koji nemaju ono što vi danas imate. Nemojte nikada dopustiti 

da nekakva sila i oholost vama zavlada. Ja se veselim ako neki od vas 
dođu svojim automobilima ovamo. Kako bi bilo divno i dobro djelo da 
uza se nedjeljom dovedete i nekog starca i staricu koji inače ne mogu 
doći u crkvu na slavlje sv. mise. 

U hrv. povijesti poznati je junak Nikola Šubić—Zrinjski. Našao se op¬ 
koljen od Osmanlija u Sigetu sa 2 tisuće Hrvata. Pri opsjedanju Sigeta 
izginulo je oko 30 tisuća Turaka, ali se i broj branitelja oko Zrinjskog 
smanjio na nekoliko stotina ljudi. Zrinjski se odluči najuriš. Uza nj je 
bila i žena. Prije juriša rekao joj je: ’Tdi, spašavaj se!“ A ona? ”Što će 
mi život bez tebe? Ako ti gineš, nek poginem i ja...“ 

Što će tebi život bez tvoje obitelji, bez tvoje djece? Kad se nađeš u 
tuđini na njih misli. I oni misle neprestano na te. Za njih moli i oni 
mole ovdje za te. 

A svi skupa molimo svetu obitelj da naše obitelji blagoslovi, da podr¬ 
ži među njima ljubav i slogu, da ostanu jedni drugima vjerni, a svi sku¬ 
pa vjerni Bogu. 

BLAGDAN SVETE BOGORODICE MARIJE - NOVA GODINA 

Br 6,22-27 + Gal 4,4-7 + Lk 2,16-21 

NA PRAGU NOVE NADE 

Sretna Nova Godina 


Stupili smo na prag Nove godine. Neki su je dočekali u pijači, a vi 
ste unišli u prve sate Nove Godine trijezni i razabrani. I jer ste je doče¬ 
kali trijezni, pamet je radila i dovela vas na prvi dan godine gdje treba. 
Ovdje pred Boga da od Njega zamolimo blagoslov i pomoć za razdo¬ 
blje od 365 dana. 

Danas je na ustima ljudi po gradu, a i po selu jedna riječ: Sretna ti 
Nova Godina. Od koga neka čeljad žele sreću, nije nam jasno. Niti je 
sami mogu dati niti je mole od Onoga koji bi je mogao dati. Drugi će ti 
možda dobaciti frazu: sretna Nova Godina, a sve će učiniti da ti ne bu¬ 
de sretna i ugodna. 

Nekad smo Novu Godinu slavili samo mi - danas je slave svi. Time 
su svi — znajući ili ne znajući — priznali Isusovo rođenje, jer tkogod 
bude pisao 1985. morao bi znati da je toliko godina proteklo od Kri¬ 
stova rođenja. To je početak tzv. naše ere. 

Uzdajući se u Isusa Sina Božjega, od Njega pomoć tržeći i moleći — 
mi ulazimo u Novu Godinu. I svima onima kojima želimo sretnu Novu 
Godinu, želimo je sretnu od Isusa i po Isusu. 

Sretnu Novu Godinu želim vama domaćini koji ćete i u ovoj godini 
nositi teret briga za kuću i djecu. Vi ćete se i u ovoj godini znojiti i 
truditi, i u ovoj godini imati mnogu neprospavanu noć. Neka Vam dra¬ 
gi Bog blagoslovi trud i olakša brige. Vi ćete i u ovoj godini biti u svo¬ 
joj kući čuvari hrvatskih i katoličkih svetinja i nastojati tim duhom na¬ 
dahnuti one koji će iza vas ostati. 

Molimo za duhovna dobra 

Dragi domaćini, Isus nas je učio da molimo kraljevstvo nebesko i 
pravdu njegovu, a ostalo će nam se dodati. To znači da molimo naj¬ 
prije duhovna dobra, a onda tjelesna. I u ovoj godini molimo Boga da 
nam dade hrabrosti i snage da uza Nj ustrajemo, da u nama ne utrne 
sveta nada u Božju pravdu i moć, da nam dade pameti da možemo so¬ 
bom vladati, a i drugima put pokazivati; da onaj koji bude u vas tražio 
razuma da ga i nađe, tko bude tražio savjeta da ga i nađe, tko bude že¬ 
lio vidjeti primjer ljudstva i poštenja da ga na vama vidi. 

Molimo i za tjelesna dobra 

Iza ovih duhovnih dobara, želim vam, dragi domaćini i tjelesna do¬ 
bra. Onaj je pametni i sveti čovjek, zapisano je u Bibliji, ovako molio 
Boga: "Gospodine, niti mi daj bogatstva ni siromaštva, nego mi samo 
daj ono što mi je potrebno za život 44 . Razumijemo zašto je molio Boga 
da mu ne da bogatstva. Bogatstvo čovjeka uzoholi, napuha, učini ga 
umišljenim, nemilosrdnim - kamena srca i gladne duše. Što tko više 
ima, više želi, kaže stara pametna riječ. Riječi su Kristove: "Lakše će 
proći deva kroz iglene uši, nego bogataš u kraljevstvo nebesko 44 (Mk 
10,25). 

Razumijemo zašto je molio da mu ne dade Bog siromaštva. Siromah 
je svakom pod nogama. Siromah je spreman da za koricu kruha sva¬ 
kom služi i robuje. Siromah je spreman da proda za jedan kruh sebe i 
djecu; siromah je spreman na kukavičluk, da odobrava ono što je ne¬ 
pravedno i bezdušno, a da šuti kad bi trebalo stupiti u obranu poštenja 
i pravde. Siromah nema hrabrosti za takve stvari, jer vazda sebi govori 
onu izreku svih bijednika i robova: "Koga je moliti, nije ga ljutiti... 44 . 


Čestitka 

Prijatelju i. domaćine, sretna ti Nova Godina. Ako si možda u ovom 
vremenu postao pohlepan i lako bi se okrenuo turati djecu kud treba i 
ne treba, mogu ti reći što je rekao prorok Elizej: sad imaš para i halji¬ 
na, ali imaš i gubu u kući. Imaš čeljad koja se ne ispovijeda i u crkvu 
ne ide, imaš čeljad koja gazi djedovske svetinje. Imaš para i haljina, ali 
nemaš od djece ni sreće ni ljubavi ni poštovanja. Imaš u kući para i ha¬ 
ljina, ali i gubu svađe, nezadovljstva, mržnje. Kamo sreće daje lakomo¬ 
sti bilo manje, a da guba nije došla. 

Vama drage majke, želim također sretnu Novu Godinu. I u Novoj 
Godini Božju pomoć u odgoju djece. Vi ste se brinule do sad da ne 
izumre rod Hrvata i rod onih koji Boga slave. Neka vas u tom krijepi 
Božja pomoć i unaprijed. Sitnu djecu k Bogu vodite, a onu odraslu uz 
Boga čuvajte, a izgubljene k Bogu vraćajte. Majke, što se psovkom u 
kući popljuje, to vi čistite i Bogu nadoknađujte svojom molitvom, po¬ 
stom i žrtvama. Majke, ne dajte da u vašim kućama zašuti zajednička 
večernja molitva. Ako obitelj zajednički Boga ne priznaje večernjom 
molitvom, u kući neće biti blagoslova ni sreće, pa makar sve imalo 
penzije i plaće. 

Vama draga mladosti, želim također sretnu Novu Godinu. Za vaše 
godine kažu: kud oči, tud i pamet. Neka bi Bog dao da u Novoj Godi¬ 
ni i oči i pamet budu usmjereni k štovanju Boga i naših svetinja. Neka 
vam budu odvratni i odurni oni koji pogaziše kršćanski ponos. Neka 
vam budu odvratni širitelji kuge, truleži i smrada u našem narodu. Vi 

ste nada naše budućnosti. Ne mogu nam biti nada mućki, kukavice, 
bijednici bez obraza i ponosa. Ne, mi se takvih stidimo i odričemo, a 
svoje oči upiremo u onu čvrstu mladež koja će i u ovoj godini puniti 
crkvu, primati svete sakramente, čuvati svoje poštenje i svoju čast. 

Draga mladosti, ja se nadam da vi još imate u sebi snage i energije, 
razuma i duše, pa će vam Nova Godina biti uspon na putu poštenja i 
vjernosti Bogu. Novi korak k zagrljaju dragog Spasitelja. 

Braćo i sestre! Na početku Nove Godine i mi znamo da će u Novoj 
Godini biti smijeha i pjesme! Neka bude! Neka Bog blagoslovi sva ve¬ 
sela srca. I neka ih čuva da u veselju ne pobenave i ne polude. 

Bit će u ovoj godini, kao i u svakoj prijašnjoj, nezgoda, patnja, pone¬ 
gdje i suza i plača. Neka Bog pokrijepi one koji budu plakali da svoju 
tugu podnesu hrabro i kršćanski! 

Vedro i mirno uđimo u Novu Godinu očekujući od Boga pomoć i 
sreću, a obećavajući Bogu da ni mi nećemo raditi o svojoj nesreći 

2. NEDJELJA PO BOŽICU 

Sir 24,1-2.8-12 + Ef 1,3-6. 15—18 + Iv 1,1-18 

ISUS SPASITELJ 


Spašava li? 


Ovih božičnih dana neprestano pjevamo božične pjesme. Na mnogo 
različitih načina pjevamo o Isusu Spasitelju. Kada se spomene Spasi¬ 
telj, na što ćeš pomisliti nego na onog koji spasava. A daj ti čovjeku 
dokaži da Isus spasava. On će ti kazati: Evo, naši su stari vjerovali u 
Isusa, a bili su kroz vjekove kmetovi i roblje. Je li ih Isus oslobodio iz 
tog bijednog stanja? Koliko se puta zlotvori uzdižu i napuhuju, a po¬ 
šten čovjek stradava, skapava, biva ponižen i ismijan, pa je li ga Isus 
oslobodio od tih nepravdi? Bezbroj je onih koji trpe glad, golotinju, 
studen, pa da li ih Isus spasava iz te bijede? Koliko je sakatih, hromih, 
bolesnih, pa je li i njima Isus pomogao? 

Čovjek često prigovara 

Mogli bismo ovako nizati ljudske jade, prigovore, tužaljke Isusu cije¬ 
li dan. Mnogi vjernici ovakve prigovore bacaju Bogu u lice, te im vjera 
malaksa, sumnjaju u Boga, okreću mu leđa. 

Kad ovakve prigovore sluša Isus, nije mu to nešto novo. Dok je visio 
na križu, onaj je jadnik, razapet s njegove lijeve strane, povikao: Ako 
si Sin Božji pomozi sebi i nama... Slično su se rugali i drugi, a Isus je 
šutio, trpio do kraja. Da mu nije bilo lako, svjedoči bolni uzdah: Bože 
moj, zašto si me ostavio. 

Ako čovjek dopusti da se u njemu razvija nezadovoljstvo, da izlaze 
prigovori na Boga, onda će Boga napadati bolesnik što je bolestan, sta¬ 
rac što je obnemogao, udovica što je obudovjela i ostala bez zaštite, di¬ 
jete što je ostalo bez roditelja. Prigovarat će ljudi zbog nerodne godi¬ 
ne, velikih kiša, suša, ljetne žege i zimske studeni... Ali ne samo to ne¬ 
go i to što smo rođeni npr. u Hercegovini. Djevojke jer nisu ljepotice, a 
mladići što nisu snažni itd. 

Kad počnemo istresati svoju nervozu na Boga, onda često govorimo 
djetinjarije, gluposti, ljutimo se na nj bez potrebe, jaučemo i bez veli¬ 
ka jada. Premda se mora priznati da čovjeka katkad pritisne nevolja, 
pa ako plače i za muku mu je. I strpljivije Job u jednom času izgubio 
strpljenje i povikao: neka je proklet onaj čas kada su rekli mom ocu: 
rodilo ti se muško dijete... 

Nismo uvijek trijezni 

Vi ćete se sada začuditi što ću reći: većina naših dan ^ prolari nam u 
oiianom stanju, u većini dana mi nismo posve trijezni. Kad nam prođe 
taj dim iz glave, onda se danas čudimo što smo jučer mislili i govorili. 

I tako biva bezbroj puta u životu. 

1 Kad padnemo i poderemo odjeću, šteta je velika Ah se čovjek tješi 
da se mie ozlijedi. Tko bi plakao za odijelom... Kad čovjek u prome¬ 
tu slupa 3 automobil, odmah pitamo što je s ljudima koji su b:ili u nje¬ 
mu Ako su ostali zdravi i čitavi, nitko ne zali slupano gvozđe... Dakle, 
mi znamo i Isus je rekao daje tijelo vrednije od odijela, od au- 

tomobila, ali zaboravljamo da ima nešto što je još vnjedmje od zdra 

V ^Ma koliico ovo tijelo čuvali i njegovali, držali u udobnosti i štitili od 
bolesti jednom će se ono oboriti svakako od istrošenosti organizm . 
mi ćemo i dalje postojati bez tijela. Za to postojanje vrijedno je brinu 
™ trpjeti, mučiti se. Nije bijednik onaj koji je bez košulje pola minute 
dok se opere niti onaj koji je bez jela tri sata, nego je onaj bijedni 
koji je bez jela nekoliko dana i bez košulje nekoliko mjeseci. Tako ‘ st ° 
nje pravi bijednik onaj koji trpi patnju i nekoliko godina nego onaj 
koji je osuđen na patnju zauvijek. Sigurno razumijete što želim kazati. 

Od čega spasava Isus? 

Nije nas Isus oslobodio ni od bolesti, ni nerodice, ni patnje nego nas 
je spasio od vječne patnje i proklestva. Ni sebe nije oslobodio patnje 
na ovoj zemlji, pa ni one koje je spasio. Ako živiš u siromaštvu, on je u 
još težem; ako tebe taru neprijatelji, njega su j° š | ore '• w‘ S T° J piloni* 
nije poštedio patnja na zemlji. Kad mu je bilo 40 dana i Ma J ka 8 a d ° 
jela u hram prikazati Bogu, tada joj je starac proročki prorekao, mač 

boli probost će ti dušu... 

Ponavljam: Isus nije sebe poštedio muke, niti svoju Majku, niti osta¬ 
le prijatelje i apostole, pa nemojmo očekivati da Isus diže s nas svaki 
teret Jedkio ga molimo da ne meće na naša leđa teret za koji nismo 
dorasli, koji ne možemo nositi. Ma, On to i neće učiniti. Kao sto otac 
meće na pleći djeteta samo onoliki teret koliki može ponijeti, tako 
Bog,naš Otac,dobro izmjeri teret prije nego ga navah, metne na nas. 

Ne sumnjaj u Božju dobrotu 

Doći će nezgoda, bolest, žalost i tko bi znao kakvim sve patnjama 
idemo u susret. U danima zadovoljstva prikupimo snage za takve crne 
dane A kada dođu crni dani, nemoj se izvrnuti protiv Boga i posu¬ 
mnjati u Njegovu dobrotu i pravdu. Ima trenutaka u životu kada se 

čovjek mora pokazati ili junak ili kukavica. Nema srednjeg puta U 
takvim trenucima nezgoda pokažimo se Božji junaci. 

Veli kineska poslovica: "Kad te uhvati tuga, pogledaj oko sebe“.To 
ZI \ a< ~ l ’ ne ^ m pogledaš oko sebe vidjet ćeš druge koji pate gore i više 
od tebe. Ako slabo čuješ, ima onih koji bi pristali da ništa ne čuju ka¬ 
da bi se mogh osloboditi patnje. Ako slabo vidiš, netko bi pristao da 
nikako ne vidi kad bi ga netko oslobodio raka. Ako netko boluje od 
raka, radije ce i tu bolest prihvatiti nego pristati da izgubi svijest te ga 
strpaju u ludnicu... J 6 

o,ff k ™ S D d došla bolest ili patnja ako je pripusti Bog, nemoj se na Bo¬ 
ga ljutiti. Bog ce dati i dovoljno snage da je snosiš. 

Braćo moja, živimo trijezno. Nemojmo u pijanom i zbunjenom sta- 
nju govoriti rijeci kojih se u trijeznom stanju stidimo. 

SVETA TRI KRALJA 

Iz 60,1-6; Ps 72 (71); Ef 3, 2-3a. 5-6; Mt 2, 1-12 


DAROVI I POKLONI MUDRACA 


U božičnom nizu blagdana dolazi i ovaj koji se zove Sveta Tri Kra¬ 
lja, ili Bogojavljenje ili Vodokršte. Svaki od ovih naziva ima svoje zna¬ 
čenje. Prvi naziv Sveta Tri Kralja želi nam reći da su osim pastira došli 
novorođenom Bogo-Čovjeku ugledni ljudi koji su u svojoj zemlji bili 
vladari. Njih evanđelje zove sveti Mudraci. Ova riječ ”muđrac“ u na¬ 
šem govoru nema baš lijepo značenje. To se kaže za čovjeka lukava i 
prefrigana, ali evanđelje to ne želi o njima reći, nego kad ih naziva mu¬ 
dracima, želi time reći da su bili pametni, načitani i bistri ljudi. 

Ovaj se blagdan zove i Bogojavljenje, jer se time želi reći da se Bog 
istiniti, pravi i živi Bog, objavio ovim svetim kraljima koji do tad za nj 
nisu znali. Oni su rođeni i odgojeni u sredini, koja nije ni znala ni vje¬ 
rovala u pravoga Boga. A sveti kraljevi kao pismeni ljudi došli su do 
Svetog pisma, čitah ga i tamo pronašli Božje obećanje da će se svijetu 
roditi Spasitelj i kad se on rodi pokazat će se na nebu neobična zvije¬ 
zda neobičnog sjaja. I kad su oni tu zvijezdu ugledali, odlučili su da 
pođu u Izrael, da pronađu Spasitelja i da mu se poklone. 

Put ih je doveo do Jeruzalema. Po gradu su se počeli raspitivati gdje 
se to rodio novi kralj. Kad je kralj Herod čuo da se govori o nekom 
novom kralju, pobjesnio je. Odmah mu je misao pošla da to netko nje¬ 
mu želi preuzeti vlast. Ali, pred svetim kraljevima lukavo je krio svoj 
strah. Dozvao je židovske vjerske poglavare i poznavaoce Sv. pisma i 
tražio od njih da mu kažu: gdje se to ima roditi novi kralj? Oni mu br¬ 
zo i lako odgovoriše: u svetim je knjigama još davno napisano da se 
ima roditi u Betlehemu. 

Događalo se više puta da naivno seosko čeljade dođe u veliki grad i 
tu se ne zna odmah snaći. A ima bezdušnih lopova koji odmah uoče 
takvo čeljade, pa mu se napravi prijatelj, pa mu ponudi, da će mu on 
pomoći, da će ga povesti kud treba. I u tom umiljatom čovjeku naivno 
čeljade ne vidi zvijer koja ga želi opljačkati ili osramotiti. 

Tako se lukavo i Herod napravio prijateljem svetim kraljevima. Veli 
im: pođite vi u Betlehem, pronaći ćete po svoj prilici onoga koga traži¬ 
te, a onda se vratite, pa ćete mi kazati gdje je, pa ću i ja otići da mu se 
poklonim. Želio je na taj način doznati za Isusa i ubiti ga. Ali znamo 
kako je Bog svetim kraljevima obznanio da se više ne vraćaju Herodu i 
oni se drugim putem vratiše u svoju zemlju. 

Ovdje na ovim jaslicama vidimo uz pastire i svete kraljeve. Vidimo ih 
kako nose svoje darove: zlato, tamjan i dragocjenu pomast. Mogu da¬ 
rovati Božansko Djetešce i hoće darovati. Mogu i hoće. Radosno daju 
i srce im uživa što im se pružila prilika da ga daruju. 

I zabilježi sv. evanđelje njihov dolazak. Osta zabilježeno i to šta 
Isusu darovaše. Osta zabilježeno da se dovijeka kazuje kako su bili ra¬ 
dosni i Bogu zahvalni što im se objavio Bog u liku malenog Djeteta, pa 
su po dolasku u svoju zemlju o Spasitelju kazivali svima. 

Ali osta zabilježeno i nešto drugo. Židovski duhovnici i poglavari 
znali su stranim, nepoznatim ljudima kazati gdje se rodio Spasitelj, ali 
nisu ni koraka napravili da k njemu dođu i da mu se poklone. Drugima 
su pokazali pravac ali sami nisu pošli tim pravcem, valjda da se ne za¬ 
mjere Herodu. I šta misliš na to, dragi vjerniče? Kad bi mi svećenici va¬ 
ma kazivali za Isusa - sve kako treba - i da mu se molite i da mu osta¬ 
nete vjerni, pa i uz žrtve i terete, da se ne prilagođavate i ne pužete 
pred onima koji Isusa danas ne trpe... Da vam mi sve to kazujemo, a 
sami drugačije radimo, šta biste vi na to? Šta biste vi na to da se mi po 
čnemo prilagođavati kojekakvim situacijama, pa da se nastojimo danas 
dodvoriti prodajući Isusa i vjeru, da na takav način tražimo sebi zgode 
i lakoće? Sta biste rekli? 

A vidiš, sv. Tri Kralja, kad su vidjeli da židovski svećenici ne mare za 
Isusa, premda su ga očekivali i oni i njihovi očevi, sveti kraljevi su to 
vidjeli, ali to njih nije smelo ni pamet im oduzelo. Oni idu svojim prav¬ 
cem. Oni idu Spasitelju i cijelog mu života ostaju vjerni. Tako bismo i 
mi svi trebali biti toliko u vjeri poučeni, toliko čvrsti, toliko uz nju 
privrženi, pa kad vidimo da i svećenik gubi pamet i dušu, postaje Bogu 
nevjeran, da mi ostajemo pri svom pravcu, posve sigurni da nas samo 
taj pravac vodi spasenju. 

Da smo mi pravi i istinski vjernici, ne bi nas mogao uzljuljati ni ne¬ 
vjerni otac ni nevjerna majka, ni nevjerni komšija, ni nevjerni prijatelj. 
Pa da vjeru ostavi i svećenik, pa i deset svećenika, pa i biskup, mi ćemo 
biti uz ono što znamo da je istinito i što nas vodi spasenju, mi ostaje¬ 
mo vjerni onom što smo jednom zavolili kao svoj životni pravac. Sveti 
kraljevi su ostali pri svome pravcu, iako su vidjeli loš primjer židovskih 
svećenika. 

A ti moj kršćanine, vidiš ovdje i svećenike i časne sestre, koji se tru¬ 
de ne samo da nam pokažu ispravan i istinski put, nego se trude da i 
sami taj pravac drže. 

Bilo je ovdje nekih nezgodnih vremenskih razdoblja, kad su meni ne¬ 
ki naši vjernici govorili: ”Ne bih ti bio u koži za milijun“. A ja danas 
kažem svakom onom našem katoliku, koji je sam sebi prepriječio put 
u crkvu: Ne bih mu bio u koži ne samo za pet njegovih plaća, nego ni 
za svu Evropu, ni za cijeli svijet. Jer nama apostol Božji govori: Znajte 
braćo da smo iz smrti prešli u život“. I tako je. I čovjek se ovog Bož- 

iee života u sebi ne bi odrekao ni za kakvu dobit na svijetu. Ne bi dok 
namet radi a kad mjesto mozga radi trbuh, onda je moguće sve. 

P Nema težeg časa za čovjeka, nego kad mu najbliže i najdraže biće le¬ 
ži u bolnici, a šef odjela u bolničkom hodniku sažimljući ramenima ka- 
*e- nema nikakve nade. Sve je gotovo. Zao mi je... 

Mislim da je još teže kad čovjek toliko u pameti zastrani, P a vehš - 
nema tu više nade da će doći pameti. Nema nade da ce mu duša ozdra- 
vlt r Možda ne susrećeš baš takve,ali možda susrećeš takve katolike na 
kojima vidiš očite znakove bolesti... A u tu bolest ja samuskocioTaj 
rak duše sam je sebi tražio. I moramo ga sazaljevati, pogotovo akotije 
u kućiTu rodu. I moramo nastojati da ozdravi, ako imamo srca I još 
nešto moramo. Čuvati zdravlje svoje duše od takve bolesti. 

Ovaj se blagdan zove i Vodokršte. To je blagdan kad se voda blago- 
slSi nosfu kršćanske domove. Svećenik blagoslivljajući vodu moh 
da ta blagoslovljena voda bude na duševno i tjelesno zdravlje ukucana, 

da Neka°snaga°Božja dadne da sveta voda odgoni iz naših kuća i bolesti 
i napasti"" osobito neka sila Božja otjera od nas onu napast, koja nas 

7 eli rastaviti sa našim životom - Isusom. 

Lažu oni koji kažu da je to staromodno. Staromodno je biti kuka¬ 
vica i biti duhovna crvotočina i biti stoka koja skače na solilo, a uvi¬ 
jek je suvremeno i moderno biti čovjek, koji ima svoj ponos i svoj pra¬ 
vac koji su imali i sveti Kraljevi i mnogi drugi velikani što su se Kristu 

klanjali. 

KRŠTENJE GOSPODINOVO 

Iz 42,1-4.6-7 Dj 10,34-38+ Mk 1,7-11 

SVJEDOČITI SVOJE KRŠTENJE 


I mi smo kršteni 

Još smo bili sasvim mali - u kolijevci i u majčinom krilu - ništa ni¬ 
smo ni znali ni razumjeli, a ipak smo u tim danima doživjeli najsretniji 
trenutak svojega života: nebeski rođendan, svoje krštenje! To je bio 
čas, kad smo postali djeca Božja. To je bio dan, kad je naša duša, opra¬ 
na od ljage istočnoga grijeha, ponovno postala anđeoski čista; kad je 
Bog u nama opet prepoznao svoju sliku i zavolio nas jače i žarče nego 
li ti ikada možeš zavoliti svoje rođeno dijete. Sakramenat krštenja: sve¬ 
tinja, tajna preporođenja, posinovljenja. Krštenjem smo zakoračili na 
stazu spasenja, i kao djeca jednoga Oca postali i braća Onoga, koji nam 
je pokazao put spasenja. Ujedno postali smo članovi jedne velike zaje¬ 
dnice, koju nazivamo Katoličkom Crkvom. 

Ivanovo krštenje 

Još prije nego lije Isus ustanovio ovaj sakramenat krštenja, evanđeli¬ 
sti spominju krštenje Ivanovo. Svako polijevanje vodom označava ne¬ 
ko čišćenje. Čovjek, koji je bio spreman činiti pokoru, zamrzio svoj 
nevaljali život, obratio se s krivog puta, prilazio je Ivanu, da ga krsti. 
To je znak: pokorio se Bogu, obratio se! I dok je tako jednoga dana I- 
van propovijedao narodu: ”Nakon mene dolazi jači od mene... Ja vas 
krstih vodom, a on će vas krstiti Duhom Svetim" (Mk 1,7-9) eto pre¬ 
da nj stupa nepoznati čovjek,isposnička figura, ah na prvi pogled ništa 
drukčiji od ostalih ljudi, koji su prihvaćali Ivanov put pokore i obraće¬ 
nja. Međutim, Ivan, na poticaj Duha Svetog, prepozna da to nije samo 
čovjek, već daje to Onaj ”jači od njega, kojemu on nije dostojan odri¬ 
ješiti remenja na obući", kako kaže sveti Marko u odlomku iz dana¬ 
šnjeg evanđelja (Mk 1,7). A onda Ivan, sav uzbuđen, veli: ”Ti meni tre¬ 
ba da krstiš, a ti - ti da k meni dolaziš?" (Mt 3,14). Drugim riječima: 
Tebi ne treba nikakvog krštenja, ni obraćenja. Premda ja drugima pro¬ 
povijedam to obraćenje, ja sam još uvijek neobraćen pred tobom. Ti 
mene trebaš politi vodom, a ne ja tebe! Ali ga Isus umiruje: treba se na 
njemu ispuniti ono što su proroci o njemu rekli. Premda Bog, sama 
svetost i dobrota, izjednačuje se s grešnicima u znak poniznosti. - 
Njega, koji ne okusi grijeha, Bog za nas grijehom učini, dami bude¬ 
mo pravednost Božja u njemu" (2 Kor 5,21). Ali taj isti Otac nebeski 
svog poniženog Sina, u isti čas, i uzvisuje i pred Ivanom i pred mnoš¬ 

tvom Ivanovih obraćenika: ’Ti si Sin moj, Ljubljeni! U tebi mi sva mi¬ 
lina!" (Mk 1,11). U isto vrijeme svi su vidjeh iznad glave Isusove sjaj¬ 
nog goluba. To je treća Božanska Osoba, Duh Sveti! Onaj Duh, koji od 
tog časa ima ulogu novog stvaranja, preporađanja. Novog krštenja! Ne 
reče h Ivan jasno, da će Isus (koji dolazi iza njega) krstiti Duhom Sve¬ 
tim?! 

Svi mi kršteni! 

Kršćanine i kršćanko! Tako se zoveš po svom krštenju! Dijete si Bo¬ 
žje, brat i sestra Kristova, član velike Kristove zajednice — Crkve, živi 
svjedok Krista i njegove nauke. Po svetom krštenju mi svjedočimo, 
propovijedamo i predstavljamo, u ovom mjestu gdje nisu svi obilježeni 
znakom sv. Krsta, svjedočimo, da je Kristova nauka životna, istinska, 
prava. Ne samo svećenik ih časna sestra ih koja pobožna bakica što 
svaki dan ide u crkvu, nego SVI MI KRŠTENI! I ti oče, i ti majko, i ti 
mladiću, i ti djevojko, i ti dijete! Svi! Nećemo možda nikoga uvjeriti 
svojim riječima. Mi smo pozvani da svojim životom to pokažemo! I 
svojim radom, svojim poštenjem, svojim trijeznim i razumnim drža¬ 
njem, svojim međusobnim lijepim gledanjem, praštanjem, svojim kr¬ 
šćanskim vladanjem! 

Eto, moj kršćanine! Ti ne nosiš samo svoje ime, bilo to u selu ili gra¬ 
du, već ti moraš svojim vladanjem pokazati vrijednost Isusove nauke, 
svuda! I u kući, i na putu, na ulici, na radnom mjestu, u školi, svuda! 
Najlakše je svjedočiti među ova četiri zida crkve, ah to ne znači puno, 
da ne reknem ništa, ako zatajimo u svakidašnjem životu. 

U davna vremena, kad bi netko tvoga ili moga djeda želio uvrijediti 
do dna duše, onda mu je psovao ”krst". A to znači, psovao mu je ono 
nešto što mu je u duši najdraže: krštenje, pripadnost Bogu, Crkvi, pso¬ 
vao mu njegovo lijepo krsno ime. Ne treba se čuditi, da su ne kršteni 
ljudi u ta stara vremena tako znah vrijeđati svoje susjede, ah je neobi¬ 
čno, i čudno i drsko: da poneki kršćanin sam psuje svoj krst. Uvijek 
mi se činilo, daje ili bez pameti ih kukavne pameti svaki onaj, tko sam 
sebi psuje rođenu majku, a što tek reći za onog kukavnog kršćanina, 
koji gazi po svetinji, koja je i veća i časnija, nego li rođena majka?! 

Braćo moja! Istina je to, da mi vrijeđamo svoj krst, kad ga tako jezi¬ 
kom blatimo i psujemo, ali mi ga ustvari i gazimo i sramotimo kadgod 
činimo nešto što Boga vrijeđa. Bilo kad vrijeđamo Boga i njegove sve¬ 
tinje, bilo kad vrijeđamo brata bližnjega, kad se međusobno tužimo, 
ružimo, koljemo, mrzimo, ne podnosimo, nismo Bogu mili i blatimo 
svoje krštenje. I to je svjedočenje! Ali ne svoga krštenja, nego nečega 
drugoga! 

1. KORIZMENA NEDJELJA 

Post 9,8-15; 1 Pt 3,18—22;Mk 1,12-15. 

ISUSOV NAPASNIK JE I NAŠ 


Mnogi vole da se o njima govori i priča, mnogi ne žale ni troška ni 
truda da naprave sebi reklamu. Neka narod o tome trubi. - Ipak ima 
netko tko najradije ostaje skriven, želi ostati nezapažen. Ne zato što je 
ponizan, baš naprotiv, njegova se oholost diže protiv nebesa. Želi osta¬ 
ti nezapažen samo da može lukavo i iznenada zaskočiti svoju žrtvu. 
Najdraži su mu oni koji ne vjeruju da on uopće postoji. Sličan je vuku 
koji najviše voli da ovce misle kako njega uopće nema, kako bi ih lakše 
zgrabio. Mislim da već shvaćate o kome se radi. To je đavao. Njemu su 
najdraži oni, koji misle da ga uopće nema, a mnogo mu brige zadaju o- 
ni koji znadu da on postoji i kakvim se poslom bavi. Njegov je jedini 
posao da čiste duše, duše Bogu posvećene, odvodi na svoj put, put 
propasti i nesreće. 

Đavao je duh, nema tijela. Ne nalazi radosti ni u tijelu ni u piću ni u 
odijevanju ni u bludnosti. Jedina mu je radost da što više ljudi potegne 
sa sobom u vječnu propast, da skupa s njim proklinju sebe i Boga po 
sve vijeke u mukama pakla. Da to postigne, svim se silama trudi da lju¬ 
de obezumi, da ih uvjeri kako nema ni njega ni pakla, kako mogu bez 
straha i uzrujavanja griješiti, kako je ludost uzdati se u neki drugi život 
i u Božju nagradu, pa radi toga propuštati radosti i zadovoljstva ovog 
života. 

Đavlu je svatko važan 

Ima na zemlji osoba o kojima nitko ne vodi računa, nitko se za njih 
ne zanima, niti se ističu ugledom, bogatstvom, ljepotom, znanjem... 
Međutim, đavao se za svakoga zanima, njemu je svatko važan. Ne pu¬ 
šta na miru ni bogataša ni siromaha. Nastoji uvući u svoje mreže i ono¬ 
ga koji je vrlo učen, a i onoga koji je skromna znanja. Napastuje i stara 
i mlada. Nastoji uvući u zlo i one što stanuju u seoskim zadimljenim 
pušarama i one što se šeću asfaltom. 

Otkad se pojavio čovjek na zemlji, đavao se pokazao neprijateljem 
njegove sreće. Prve je ljude zaveo na grijeh, unesrećio ih i od onda ima 
udjela u svim nesrećama ljudskog roda. 

Svakoga dobro proučava, svakome ispituje slabe točke njegova kara- 

ktera, traži s koje će ga strane lakše zaskočiti. U svako doba, za svaki 
naraštaj ovaj stari dušmanin smišlja nove krilatice i nove parole. Jedno¬ 
ga podjaruje na oholost, drugoga na lakomost, trećega na bludnost, če¬ 
tvrtoga na svašta... Onima koji su još sačuvani i čiste duše, šapće: ”Pa 
nije to veliki grijeh; pa oprostit će Bog; pa svatko tako živi“. A onima 
koje je već zgrabio u svoje pandže, a savijest im se buni, đavao govori: 
"Što se uzrujavaš? Kakav Bog? Tko zna ima li išta?“ 

I Krista je napastovao 

Zar đavao može i nas kršćane napastovati? Nas koji smo obilježeni 
Božjim znakom sv. krštenja? Može! Pa, zar i nas koji svaki dan moli¬ 
mo: ”1 ne uvedi nas u napast, nego izbavi nas od zla?“ Može! Zar mo¬ 
že napastovati i nas koji smo u ispovijedi očistili svoje duše i primili I- 
susovo tijelo u sv. Pričesti? Može! 

Čuli smo u današnjem evanđelju daje napastovao čak i Isusa. Kad je 
Isus postio četrdeset dana u pustinji, približio mu se napasnik. Nasto¬ 
jao ga je zavesti na oholost, lakomost i preuzetnost. Ako je, dakle, đa¬ 
vao napastovao čak Sina Božjega, kako neće onda i nas napastovati, u- 
znemirivati? Stoje netko bliži Bogu, to se đavao više upinje da ga obo¬ 
ri i odvede u grijeh. I vjerujem da mu je draži grijeh jednoga vjernika 
nego gomila grijeha onoga koji svakodnevno griješi. 

U evanđelju stoji da je u nebu više veselje nad jednim grešnikom koji 
čini pokoru nego nad 99 pravednika kojima ne treba pokore. - Nešto 
slično se događa i u paklu. Sigurno je đavlu draže kad jedan kršćanin - 
vjemik opsuje Boga ili Božju svetinju, nego stotinu grijeha koje čine o- 
korjeli grešnici. Sigurno mu je draže kad jedna Bogu posvećena duša 
ohladi u pobožnosti i napusti Boga, nego stotinu onih koji nikada nisu 

ni bili vjerni. . . , ... 

Braćo i sestre, ne bi bilo tako teško boriti se samo protiv đavla. Ah, 

kad ti đavao dođe u liku tvoga znanca, u liku tvog prijatelja, u liku 
tvog susjeda, pa se počne rugati tvojoj pobožnosti i vjernosti, najčešće 
se ne snalaziš. Čovjek postaje malodušan i zaključuje: "Zašto da seja 
ističem i da mi se rugaju? Najbolje je ne isticati se previše i ne biti na 
udaru“. 

Dva puta 

Pred nama su dva puta. Jedan je Božji: prilično trnovit, težak i ne¬ 
priznat od "svijeta". Taj put nije za slabiće, nije za one kojima je du¬ 
hovno zdravlje narušeno, nije za one koji su neodlučni. Taj je put za 

zdrave i čvrste vjernike. Iako je patnički i mučan, on vodi sigurnoj sre¬ 
ći. - Drugi je put prividno mnogo laganiji; ne moraš se obazirati ni na 
Božje ni na crkvene zapovijedi, ni na roditelje ni na prijatelje, možeš 
baciti pod noge sve Božje i ljudske obzire;neka umjesto Boga zapovi¬ 
jeda tijelo i nagon. Jednom riječju imaš ugodan i lagan život. Đavao je 
obećavao i Isusu sva kraljevstva ovoga svijeta, samo da padne i da mu 
se pokloni. 

Mi smo izabrali onaj teži — Isusov put, makar nas mnogi ne razumi¬ 
ju, jer se moramo uhvatiti u koštac sa raznim napastima. Već tisućama 
godina išli su takvim trnovitim putem tisuće naših predaka. Nisi ti jedi¬ 
ni ni jedina. I stoga ne boj se! Ostani s Bogom u danima kušnje, pa ćeš 
s njim poslije dijeliti i radost pobjede. 

2. KORIZMENA NEDJELJA 

Post 22,1—2.9a.10—13.15—18; Rim 8,31b-34; Mk 9,2-10. 

KRIST JE SIN BOŽJI 

Nama ne treba dokazivati da Bog postoji. Mi smo vjernici na čistu s 
tim. A s nama se u tom slažu i najveći učenjaci prošlosti i sadašnjosti. 
Netko je od vas možda i čuo za jednog iz plejade "velikih 44 . Francuz, 
liječnik, fizičar i biolog, jedno vrijeme rektor pariškog sveučilišta, L. 
du Nouy, napisao je knjigu ”Čovjek i njegova sudbina 44 . Odmah, na 
prvim stranicama svoje knjige on očituje svoju nepokolebivu vjeru u 
Boga, ovim riječima: "Otišao sam u život kao bezvjerac. Trebalo mi je 
30 godina naučnog rada, pa da dođem do spoznaje da su mi hotimice 
lagali oni koji su imali dužnost da me prosvijetle... 44 . A na drugom mje¬ 
stu kaže: ”Ljudski rod će naći svoj spas jedino u vjeri. Nikada u ovo 
2.000 godina otkad postoji Katolička Crkva nije ona bila čovječanstvu 
toliko potrebna kao danas, da mu bude tješitelj i voditelj... 44 . 

Znamo daje Bog ljudskom rodu mnogo puta govorio preko proroka, 
a najljepše i najčistije nam je progovorio u drugoj Božanskoj Osobi - 
Isusu Kristu. Preko njega mi najjasnije znamo što Bog od nas traži i že¬ 
li. Svi se učenjaci današnjice, i oni na zapadu i oni na istoku, slažu da 
je Isus historijska osoba, da je zaista rođen i mučen. Doduše neki od 
njih ne priznaju, da je bio Bog, ah svi se slažu u jednom: daje bio vrlo 
neobičan, sposoban, pravedan i dobar čovjek. 

Nama u današnjem evanđelju sam Bog o njemu svjedoči, da je On 
njegov Sin. Samo trojica najprisnijih apostola čula su Očev glas: "Ovo 
je Sin moj. Ljubljeni! Slušajte ga! 44 (Mk 9,7). 

Slušajte ga 

Danas ćemo se zaustaviti na toj kratkoj rečenici: "Slušajte ga 44 . Mi 
ne hodamo svijetom zatvorenih ušiju i očiju. Čujemo svakovrsne glaso¬ 
ve. Dopiru i do naših ušiju glasovi, koji nam dovikuju, da Krista ne slu¬ 
šamo, da Ga ostavimo, da Ga zabacimo. Naše se oči i uši pune raznim 
pričama i slikama, koje nas žele odvesti od Boga, Krista i evanđelja. 
Zablješćuju nas varava obećanja sreće, na drugoj strani. Hoćemo li je¬ 
dnostavno zatvoriti uši da to ne čujemo? 

U staroj grčkoj književnosti poznat je junak Odisej. Poslije trojan¬ 
skog rata otisnuo se na lađi s nekoliko svojih ljudi, namislio se vratiti 

kući. Međutim, oluja ih je bacila u daleka mora. Lutah su dvadeset go¬ 
dina dok su stigli na cilj. Jednom su, veli ta davna priča, prolazili la¬ 
đom pokraj nekog otoka na kome su bile morske vile što su svojom 
pjesmom i smijehom mamile mornare na otok. Tko bi se prevario i ta¬ 
mo otišao, platio bi glavom. Odisej je znao za tu opasnost, pa kad su 
bih pokraj toga otoka dao je svojim mornarima začepiti uši da ne čuju 
zavodljivu pjesmu vila. A ni sebi nije vjerovao, nego je sebe dao prive¬ 
zati uz jarbol da ga ne primami njihova pjesma... 

Hoćemo li i mi tako? Bilo bi to smiješno! Ali ćemo zato biti i razu¬ 
mni i dovoljno mudri, da na vrijeme uočimo opasnost, i da se ne damo 
zavesti i odvesti u propast. 

Sjetimo se onoga događaja, kad je Isus stajao svezan, pred poglavari¬ 
ma židovskim, na službenom saslušanju. Nakon prvog njegova odgovo¬ 
ra zaletio se jedan stražar i udario mu šamar. A Isus mu veli: "Ako 
sam krivo rekao, dokaži da je krivo! Ako li pravo, zašto me udaraš 9 
(Iv 18,23). 

Svima onima, bili oni gospodari ili njihove sluge, koji udaraju na Isu¬ 
sa, mi bismo postavili slično pitanje: Što su to našli kod Krista što ne 
valja? Što to u njegovoj nauci ima krivo, zlo, štetno... za ljudski rod?! 
Pa, ako je govorio samo ono što je za sav ljudski rod dobro i korisno 
zašto ga još i danas udarate?! 

Nekada su ti udarci po Isusovu licu bili češći i žešći nego danas. Ne¬ 
kada su ti udarci bili srditi, a danas uvijeni i sa smiješkom. Ali udarci 
nisu nikada prestali. Da li nas to zbunjuje i uznemiruje? Ne bi trebalo. 
Isus nam je rekao punu istinu: ”Ako vas svijet mrzi, znajte daje me¬ 
ne mrzio prije nego vas 44 (Iv 15,18). 

Povratimo se na onu glavnu i bitnu riječ današnjeg evanđelja kad za 
Isusa dolazi svjedočanstvo s neba: "Ovo je Sin moj, Ljubljeni! Slušaj¬ 
te ga! 44 Sjetite se vi odrasli! Slušah smo Isusa kad su nas od Crkve vra¬ 
ćali, ali nas nisu mogli vratiti; kad smo bili bez kuća ili u praznoj kući, 
kad smo k misi dolazili u tuđoj odjeći, ne imajući ni pristojne odjeće. 
A što je danas? Je li nas taj posluh Isusu umorio? Jesmo li klonuli? Ne, 
ne, još je u nama nekadašnja snaga, još u nama kucaju nekadašnji ku- 
caji. Brate kršćanine, ako te prije nisu od Isusa otjerale prijetnje, psov¬ 
ke i kamenja, neka te ni danas od Isusa ne odvoji ni standard ni ekono¬ 
mska moć! 

A ti, mladiću i djevojko, što ti misliš kad čuješ ovaj poziv Oca nebe¬ 
skog: ”Slušajte ga? 44 Život je pred tobom, a život je neprestano rvanje 
između dobra i zla, između svjetla i tame. Imaš li snage za to rvanje? I- 
maš li dovoljno ponosa i razuma da slijediš Isusa koji je suncem i sre¬ 
ćom obasjao na tisuće ljudskih sudbina prije tebe? I tebi će obasjati ži- 

votnu stazu, samo ako ti to želiš. Tisuće je tvojih vršnjaka u kasnijim 
godinama života blagoslivaljalo oca i majku za dobre savjete i pouke, a 
još ih je više blagoslivljalo časove kada su poslušali Isusa i uzeli ga za 
životnog prijatelja. 

Ja ću završiti, a vi razmislite! 

3. KORIZMENA NEDJELJA 

Izl 20,1-17; 1 Kor 1,22-25; Iv 2,13-25. 


DESET SPASONOSNIH ZAPOVIJEDI 

Mađarski pisac Dr Toth opisuje kako je jednom za vrijeme studija u 
Beču, prolazeći ulicom, naišao na staricu, pogrbljenu, poderanu. Staja¬ 
la je na kraju ulice i prosila. Ništa neobično, ali neobično je bilo to što 
je starica, pružajući svoju smežuranu ruku, zamolila milostinju na fran¬ 
cuskom jeziku: ”Monsieur, avez pitie du moi". - ”Smiluj mi se, go¬ 
spodine! “ To ga je zainteresiralo, pa je staru prosjakinju upitao: ”Zar 
vi govorite francuski?" ”Da, gospodine, još i engleski". Dr Toth je i- 
zmijenio s njom nekoliko riječi i na engleskom, i čudom se čudio ka¬ 
ko ta prosjakinja dobro vlada i tim jezikom. Sad je pisac nastavio s 
njom razgovor da dozna tko je zapravo ona. Ispripovijedila mu je ukra¬ 
tko svoju životnu priču: U mladosti je učila školu, imala dosta novaca, 
proputovala mnoge zemlje, bila lijepa..., ali nije sebi dozvoljavala nika¬ 
kvih zabrana ni ograničenja. Provodila se kako joj je srce željelo. Ruši¬ 
la je tuđe brakove. Donijela nesreću mnogima. 1 eto na što je spala. 

Božje zapovijedi — sreća čovjeka 

Danas smo slušali u 1. čitanju kako je Bog dao svojih Deset zapovije¬ 
di. Dao ih je Izraelcima u času kad ih je oslobodio sužanjstva. A znači 
li ovih Deset zapovijedi za čovjeka ropstvo ili jamče čovjeku slobodu? 
Kršćanin nekada dođe u napast da pomisli: Eto onaj tko se ne drži Bo¬ 
žjih zapovijedi, on smije sve, a ja ne smijem ništa. On smije gledati be¬ 
stidne slike i filmove, a ja ne smijem. On smije potjerati ženu i rastaviti. 
se, a ja ne smijem; on smije lagati, ukrasti, a ja ne smijem. On bez Bo¬ 
žjih zapovijedi može ugrabiti bolje mjesto nego ja koji uvažavam i po¬ 
štujem Zapovijedi. 

Eto pitanja koja traže odgovor! Iako odrasli, više smo puta djetinje 
pameti. Malom djetetu nije baš ugodno kad ga roditelj neprestano o- 
pominje: ostavi, ne diraj, odmakni se. Ali zamislite da ga roditelj pusti 
da radi što hoće?! Dijete bi se i spržilo i osakatilo i oslijepilo, a možda 
i usmrtilo. Ako mu roditelj nešto brani ili nešto naređuje, ne čini to 
zato da drži dijete u ropstvu, nego da ga očuva od nesreće. Gdje je dje¬ 
tetu pamet da shvati i razumije veliku roditeljsku ljubav i brigu kojom 
roditelj želi ukloniti od njega sve što je štetno i opasno?! 

Ali kad dijete dođe do zrelije pameti, onda počne shvaćati da svaka 
roditeljska zapovijed dolazi iz srca, kao znak ljubavi i brige, kao dokaz 
roditeljskog životnog iskustva, kao želja za srećom djeteta. Onda to di¬ 
jete sve roditeljske riječi uvažava i izvršava. I radi svoje koristi, a i zato 

što cijeni roditeljsku ljubav. I baš zato ne želi ništa na žao učiniti rodi¬ 
telju. Nekoj djeci to zrelo shvaćanje dođe na vrijeme, nekima pokasno, 
a nekima možda nikada. 

Do takvog zrelog shvaćanja morali bismo i mi doći u našem odnosu 
prema Bogu i njegovim Zapovijedima. Morah bismo znati da je svaka 
Božja Zapovijed prodahnuta njegovom ljubavlju, njegovom brigom za 
naše dobro i za našu sreću. Morali bismo i prema Bogu postati zrele 
pameti, pa njegove Zapovijedi izvršavati i zato jer ih je Bog propisao za 
našu korist, a i zato jer Boga volimo, pa kako bismo onda mogli učini¬ 
ti nešto što Njega vrijeđa. 

Zrela pamet kaže ovako: Sto god nam Bog zapovijeda, zapovijeda 
nam iz ljubavi prema nama. Što god nam zabranjuje, brani nam za na¬ 
šu korist. Međutim, netko može biti odrastao čovjek, a pameti djeti¬ 
nje. Drži se Božjeg zakona samo zato što se boji sramote pred susjedi¬ 
ma, a radi Boga bi on mogao svakako živjeti. I kad dođe u drugi kraj i 
drugačije životne okolnosti, onda se vlada nedolično čovjeka, a kamo 
li kršćanina. 

Kud takva djetinja pamet vodi, pokazuje nam primjer prosjakinje, 
koji smo čuli na početku. A Isus nam je rekao još ljepši primjer u svo* 
joj pouci o rasipnom sinu, skitnici, neradniku, propalici... U tuđem svi¬ 
jetu, gladan i poderan i ponižen, sjetio se očeve kuće i očeva savjeta i 
opomene. 0, kako bi sad znao cijeniti očeve riječi! Sada, kada sve iz¬ 
gleda prekasno. Sad bi se vratio, ali kako će na oči ocu koga je osra¬ 
motio? Kako će na oči bratu koji se stidi brata propalice?! Ipak, on 
pozna dobro srce svog oca, zna da ga otac još uvijek voli i ljubi. I stva¬ 
ra odluku: ”Ustat ću, poći k svome ocu i reći mu: ’Oče, sagriješili pro¬ 
tiv Neba i pred tobom! Nisam više dostojan zvati se sinom tvojim. Pri¬ 
mi me kao jednog od svojih najamnika 44 (Lk 15,18-19). I vraća se k o- 
cu. Otac mu oprašta i ponovno ga prima kao svoje dijete. 

Eto, Bog je uvijek spreman na praštanje. Na nama je da se što prije 
ostavimo djetinje pameti i počnemo shvaćati, da su Božje Zapovijedi 
proizašle iz Božje ljubavi. Prema tome, nisu zapreka, nego put; put u 
vječnu sreću, u vječni život. 

4. KORIZMENA NEDJELJA 

2 Ljet 36,14-16.19-23; Ef 2,4-10;Iv 3,14-21. 

PUT U ŽIVOT VJEČNI 


Za nas je Gospodin Bog velika tajna. Mi ne umijemo i ne možemo 
sebi predočiti kako on izgleda. Cijelu ćemo vječnost to otkrivati i to¬ 
me se radovati. Mi ne shvaćamo neke Božje naume. U rajskoj vječnosti 
to ćemo istraživati i diviti se njegovoj mudrosti. Ali nije ni čudo što mi 
sad Boga ne možemo razumjeti, kad ne shvaćamo i ne razumjemo ni 
sami sebe, a ni ljude oko nas. Kakvih U sve ljudi i ne ljudi?! Sto si ti 
njemu bolji, to je on tebi gori. Što si ti njemu ljudskiji, to je on prema 
tebi drskiji. Što ti njemu ljepše, on tebi grdnije. Što ti u njemu više po¬ 
štuješ čovjeka, to se on bolje upinje da prema tebi bude manje čovjek. 
Svaki je čovjek jedan svijet za sebe i svaki je čovjek jedna velika tajna. 
I nema toga Kolomba .koji bi taj svijet mogao otkriti i razjasniti. Ne 
shvaćamo mnogo puta ni naše međusobne odnose, ne shvaćamo ni Bo¬ 
žje odnose prema nama, a ni naše odnose prema dragom Bogu. 

Sam Bog otkriva svoju tajnu 

I dok tako ostajemo zamišljeni nad tom nedokučivom tajnom: Bog 
- čovjek; sam Gospodin progovara i meni i tebi i svakom Nikodemu: 
”Bog je tako ljubio svijet te je dao svoga Sina Jedinorođenca da nije¬ 
dan koji u njega vjeruje ne propadne, nego da ima život vječni 44 (Iv 
3,16). Bog je zamislio čovjeka i dao ga na svijet. Kad je taj kukavni čo¬ 
vjek po prvom grijehu Bogu okrenuo leđa i na neki način Bogu rekao: 
”Ne trebam te 44 , Bog ga nije ni odbacio ni zgazio, nego je sebe učinio 
čovjekom, da palog čovjeka podigne. Ali umjesto da ovakva Božja do¬ 
brota ljude oplemeni, raznježi i Bogu približi, oni i dalje bježe od nje¬ 
ga i ne žele biti u njegovoj blizini. 

Bog nam ispada neshvatljiv jer su naše kategorije razmišljanja i življe¬ 
nja krivo postavljene. Što god Bog pokazuje više dobrote, čovjek sve 
više divlja. Što god se Bog više približava čovjeku, to čovjek sve više 
bježi od njega. S čovjekom je kao sa razmaženim djetetom: što god je 
roditelj bolji prema njemu, dijete postaje sve bezobraznije. I ljudi, isti¬ 
na ne svi, Božju dobrotu ne shvaćaju kao očinsku ljubav, nego kao sla¬ 
bost i povod za izrugivanje. To je općenito oznaka duhovnog i kultur¬ 
nog primitivca, da ne shvaća tuđu dobrotu, jer je sam nema, pa ako je 
netko prema njemu dobar, to u njemu ne pobuđuje ljudske osjećaje. 
On, u stvari, prezire svakoga tko u ruci ne drži batinu i šibu, i ako ga 
ne gaziš, on je spreman gaziti. Tako i Bog neprestano doživljava da nje- 

gova dobrota ne osvaja svakoga, nego neke ljude još više razdivlja, pa 
kad On njih nije zgazio, oni pokušavaju Njega gaziti. 

I što je najnerazumnije: kad Boga odbacuje, gazi i mrzi, ne pita se¬ 
be, zašto to radi? Šta time postiže? Kud ga to vodi? Ne, tu logika ne 
radi. U akciji je samo slijepo divljanje. Nema dana kad ne čuješ grdnu 
psovku, mržnju na Boga, izrugivanje... Čovjek se u čudu pita dvije 
stvari: prvo, zašto veliki dio ljudi vrši baš takav izbor: mjesto svjetla i- 
zabire tamu, mjesto istine izabire laž, mjesto humane pitomosti izabi¬ 
re divljanje, mjesto dobrote izabire drskost? To je jedno pitanje, na 
koje je skoro nemoguće dati odgovor. Drugo pitanje: Ako je čovjek 
već toliko tvrdoglav, zašto Bog uza sve to i dalje nastavlja sa svojom 
dobrotom i strpljivošću, kad vidi da neki ljudi dobrotu ne razumiju? 
Razumjeli bi samo gromove, munje i udarce! Ne razumiju oni Božju 
ljubav. Ona im izgleda kao slabost i nemoć. 

Iako nam je ljudska ludost neprotumačiva, Božja dobrota izgleda i- 
pak ima svoje zašto. Bog čovjeka ne želi prisliliti da ga poštuje, jer u si¬ 
li nema poštivanja. Bog bi mogao čovjeka prisiliti da obdržava njegove 
zapovijedi, ali tu ljubavi nema, a ni mi ne volimo da nas netko voli na 
silu. Stoga Bog daje čovjeku slobodu, daje mu mogućnost da mu se 
može i suprotstaviti. 

Svaki čovjek sam kroji svoju sudbinu! "Bog je tako ljubio svijet te je 
dao svoga Sina Jedinorođenca da nijedan koji u njega vjeruje ne propa¬ 
dne, nego da ima život vječni 44 (Iv 3,16). Ali ako netko jednostavno ne 
želi taj vječni život, neće ga Bog silom spašavati, neće da bude na silu 
njegov prijatelj. 

Sjetite se samo slike: Isus među dvojicom razbojnika... Tu smo ne¬ 
gdje i mi svi. Na ovoj zemlji raspeti smo nevoljama, brigama, mukama i 
patnjama; svaki od nas je razapet na svoj križ. I tako razapeti jedni se 
Bogu rugaju kao i onaj lijevi razbojnik, a drugi se uzdaju u Boga i u 
njegovo spasenje, kao onaj desni razbojnik. E, koja je korist onom ne¬ 
sretnom lijevom razbojniku da se Bogu ruga? Ali đavao nikad ne miru¬ 
je! 

Svi mi na ovoj zemlji nosimo svoje terete. Svi strahujemo od bolesti. 
Svi s vremena na vrijeme idemo na sprovode. Konačno, svi idemo u su¬ 
sret smrti. Pa, koja je korist čovjeku da se ruga Bogu i da ratuje s 
njim? Trpi i desni i lijevi, pati ijedan i drugi; umire i onaj koji vjeruje i 
onaj koji ne vjeruje. Samo jedan se Bogu ruga, a drugi govori: "Isuse 
sjeti me se kada dođeš u kraljevstvo svoje 44 (Lk 23,42). 

I šta onda? Znamo, da sudbina nije obojici jednaka: jedan je pri¬ 
mljen u Kraljevstvo mira i sreće, a drugi proklet za svu vječnosti. 

Dragi moj slušatelju,o tom sad razmišljaj i sebi izaberi put. Nadam se 
da ćeš izabrati onaj, koji vodi u život. 

5. KORIZMENA NEDJELJA 

Jr 31,31—34; Heb 5,7—9; Iv 12,20—33. 


IŠČEKIVANJE RADOSTI 


S uzdrhtalom i ranjenom dušom stojimo pred nekim događajima, ni 
malo ugodnim, i postavljamo, Bog zna po koji put, uvijek isto pitanje: 
Zašto? Nevolja kuca oporom šakom na svačija vrata. Smrtni slučaj, ne¬ 
nadani nestanak najdražeg bića, teška i neizlječiva bolest, razvaljen 
brak, pregaženo dijete na putu, nepodnosiv udarac, iznenadna spozna¬ 
ja da se dijete odalo drogi, piću, pokvarenosti; sve to pritišće čovjeka 
kao mora, kao kamen odvaljen od brda, pa sad stoji na putu i zatvara i 
onako uzak prolaz. 

Ako zrno ne umre 

Čudnovato! To malo pšenično zmo kao da stoji pred slobodnim iz¬ 
borom: Ili ćeš umrijeti, pa tako donijeti novi rod - ili ćeš odbiti smrt 
i ostati zmo samotno, jalovo, sebično. Zar je moguće, da tom malom 
zrnu jedino smrt omogućava plodnost? Moguće je! Gospodin veli: 
”Ako pšenično zmo, pavši na zemlju, ne umre, ostaje samo; ako li u- 
mre, donosi obilat rod 44 (Iv 12,24). - Od te posve poznate činjenice 
prelazi Isus, i slikovito i stvarno, na nešto drugo; nešto što ni apostoli 
nisu mogli ili nisu htjeli shvatiti, a to je: sudbina zrna je i njegova vla¬ 
stita sudbina. Smrt! Umiranje! To je jedini put, put koji vodi u uskr¬ 
snuće, život i plodnost. Božje zrno, koje će proći kroz tešku sudbinu 
smrti, da bude Kruh gladnima - to je Isusov put, slobodno izabran. A 
izabran je iz ljubavi. Taj velikodušni čin ljubavi daje hvalu Bogu Ocu i 
ujedno proslavlja Sina. "Došao je čas, da se proslavi Sin čovječji 44 (Iv 
12,23). 

"Uzdignut sa zemlje 44 

Križ na Kalvariji, križ na raskrižju, križ na svakom putu! Križ je po¬ 
stao znak raspoznavanja. Uz ime Isusovo nužno se veže instrumenat 
njegove Muke. Zar ti se ne čini tragičnom jedna religija predstavljena 
takvim znakom? Zar kršćanstvo ne propagira više smrt nego li život? 
Zar službenici Crkve ne daju veću reklamu križu, odricanju, žrtvi, po¬ 
niženju..., nego vedrim pojmovima: radosti, smijeha i sreće?! Točno 
bi to bilo, kad bi sreća jednoga zrna bila u tome, da ostane samo. Ali, 
već rekosmo: ono mora umrijeti, pa da donese plod. I tek onda ima se 

čemu radovati; i ima se pravo radovati. Dakle, radost ne dolazi odmah. 
Radost treba iščekivati, tražiti, ispružiti ruke, otvoriti srce i ići tamo, 
gdje radost savija gnijezdo neprolazne sreće. Težak je to put! Nepreki¬ 
dno uspinjanje i posrtanje! Tješi te jedino to, da nisi ni prvi ni poslje¬ 
dnji, koji ideš tim putem bolnog uspinjanja. ”A ja, kad budem uzdi¬ 
gnut sa zemlje, sve ću privući k sebi“ (Iv 12,32). Znači, to je Isusova, 
moja i tvoja vječna Kalvarija, koja plijeni pameti i srca. I zove glasom 
vjekova, glasom milijuna, glasom ”najmanje braće“ — na svim meridi¬ 
janima i paralelama otkupljene, ali ne i spašene zemlje. Usta Raspeto¬ 
ga vape i danas: ”Žedan sam“ (Iv 19,28). Čega? Moje i tvoje vjere. 
Moje i tvoje nade. Moje i tvoje ljubavi. Moje i tvoje spremnosti, da svo¬ 
jim životnim patnjama ”upotpunimo“ patnje Njegove, te tako dademo 
obol otkupljenju. U tom svjetlu, upravo je smiješno govoriti, da krš¬ 
ćanstvo nije okrenuto životu, nego da Kristova Crkva sije smrt. Ta Cr¬ 
kva iz proslavljenog Kristova života crpi snagu za život. Kršćanstvo živi 
sadašnjost - mučnu i tešku, jer takva jest - ali je okrenuto k sretnijoj 
budućnosti, vječnosti, gdje će nam Gospodin ”otrti svaku suzu s o- 
čiju, te smrti više neće biti, ni tuge, ni jauka, ni boli više neće biti“ 
(Otk 21,4). 

Brate, reci pravo, da je kojim slučajem tebi zapalo udio, da na ne¬ 
kom velikom raskrižju pomakom svog kažiprsta izabereš put za sebe i 
za sve čovječanstvo koje dolazi iza tebe, da li bi izabrao ovaj Isusov 
povijesni put spasenja, ili neki posve novi, kojim još nitko nije prošao? 
Ako bi se odlučio za taj ”novi“, tvoj izbor ne bi bio put, nego stram- 
putica i pustolovina. Ali, u luku spasa drugog puta nema, osim onog I- 
susovog - preko Kalvarije. 


VELIKI ČETVRTAK 

Izl 12,1-8. 11—14; Ps 116(115); 1 Kor 11,23-26; Iv 13, 1-15 

VEČER PREOBRAZBE 


Mi smo ljudi takvi: kad imamo,to ne znamo cijeniti, a kad to izgubi¬ 
mo, onda se po glavi lupamo. Koliko je dječaka, mladića ili djevojaka 
u mladim godinama uzalud potratilo svoje dane. Kad im se pružila pri¬ 
lika učiti nisu htjeli, a kasnije kad je pamet nadošla, kasno je bilo, vri¬ 
jeme je otišlo. _. t ,. 

Nema toga među nama koji nije iskusio još jednu žalost. Makar rodi¬ 
telje dobro poštivao, kad ih izgubi onda žali zašto ih nije poštivao još 
bolje, još ljepše. Tim mu je žalije što vidi daje to mogao. 

Neka slična tuga nas mora obuzeti večeras. Ali ipak nešto malo dru¬ 
gačija. Mladić ne može popraviti ili veoma teško može popraviti što je 
u ranoj mladosti propustio. Kad roditelji umru, ono što im je za života 
propustio teško više može nadoknaditi. A o onim propustima našim 
koje večeras spomenem, srećom možemo reći da se još mogu popra¬ 
viti. 

Što slavimo? 

Večeras slavimo uspomenu kako je Isus ustanovio svetu misu, usta¬ 
novio način da ostane među nama, premda ga naše oči ne vide. To je 
bilo upravo na Veliki Četvrtak uvečer. Onda kada su mu ljudi spremali 
najkrvaviji postupak. On je odlučio da ljudima pokaže najveći stupanj 
svoje ljubavi. Kada su se ljudi prihvatili posla da ga između sebe uklo¬ 
ne i ubiju, Isus određuje da će ostati među nama do konca svijeta pod 
prilikama kruha i vina. 

Ove večeri On je rekao nad kruhom: OVO JE TIJELO MOJE. Ove 
večeri On je rekao nad vinom: OVO JE KRV MOJA. I od kruha posta¬ 
lo je njegovo tijelo, a od vina njegova krv. Ove večeri On je rekao apo¬ 
stolima: ovo činite na moju uspomenu. Ove je večeri dakle Isus usta¬ 
novio sv. misu. I prvi je On prvu misu na zemlji Bogu prikazao. Prije 
nego je na Golgoti prinio Bogu krvnu žrtvu, dao svoj život za naše gri¬ 
jehe, prije toga je na nekrvni način prinio Bogu svoje tijelo i svoju krv. 

Te večeri su apostoli bih svjedoci toga. Gledah su kako je Isus pre¬ 
tvorio kruh u svoje tijelo i vino u svoju krv. Pričestili su se, dobili su 
vlast da i oni mogu pretvarati kruh i Isusovo tijelo i vino u njegovu 
krv. Ali uza sve to nisu do kraja razumjeli vrijednosti svega toga. Neko¬ 
liko sati kasnije, kada su došli krvnici i Isusa svezali i poveli, svi su se 
apostoh jadno razbježali. Nisu shvaćah važnost toga časa. 

Odazovimo se Kristu 


Kada sam na početku spomenuo kako nama neke stvari postanu ja¬ 
sne tek onda kad je kasno, tako nam i Isusova prisutnost među nama u 
sv. misi i u sv. pričesti postane jasna ili pri koncu života kad je već ka¬ 
sno, ili onda kad više ne možemo sudjelovati u sv. misi. 

Sjećam se kako su mi ljudi pričali kad je poslije mnogo mjeseci iza 
rata ovdje prvi put došao svećenik. Počela misa i zapjevao prije evan¬ 
đelja: "Gospodin s vama 44 , sav onaj svijet što se našao u crkvi, počeo 
plakati od uzbuđenja. Svi su oni propustili bezbroj misa kada su mogli 
doći, ali su osjetili što je sveta misa tek onda kad je nisu mogli nigdje i- 
mati. I poslije, kada su mogli sudjelovati često, opet su zaboravili šta 
to znači ne imati mise. 

Mnogim katolicima, pa i onima koji su zaista vjerni katolici, prolaze 
nedjelje i nedjelje bez mise, mjeseci i godine bez pričesti. Hoće li se 
oni ikada sjetiti kakav propust čine kad tako malo mare za Isusovu bli¬ 
zinu? Možda hoće kao dijete kad izgubi roditelje, pa se sjeti koga je 
imalo. Ali onda je kasno! 

Gledamo često djecu, uglavnom katoličku, koja se po podne igraju 
pred crkvom, a kada zvoni za misu onda se razbježe. To pokazuje da 
ni roditelji nisu još uspjeli protumačiti djeci šta je to sveta misa. 

U sv. misi Isus je među nama. Sv. pričest je Isus s nama. Sjetimo se 
toga, sjetimo se večeras kada slavimo uspomenu na onaj davni četvr¬ 
tak kad je Isus ustanovio sv. pričest i sv. misu. Nastojmo rado sudjelo¬ 
vati u svetoj misi, rado biti živi dio kršćanske zajednice. To jest moliti 
ono što zajednica moli, pjevati ono što zajednica pjeva, dati slavu Bo¬ 
gu, a zahvalnost i poštovanje Isusu među nama. A Isus će blagosloviti 
i naš rad i naše obitelji, i našu sadašnjost i našu budućnot. 

veliki petak 

Iz 52,13-53, 12; Ps 31 (30);Heb 4,14-16;5,7-9; Iv 18,1 - 19,42 


OTKUPITELJEV KRIK S KRIŽA 


Stradalnici, patnici, nevoljnici pogledajte! Nisu postojale na zemlji 
ruke koje su više dobra učinile a sada su prikovane na križ. Nije nikad 
na ovoj zemlji kucalo svetije srce, a sada je probodeno. Nikad nisu po¬ 
stojale oči koje su ljude gledale sa više topline i ljubavi, a sada ih je 
smrt zatvorila. 

Plače tužna Majka nad bolnom smrti Sina, plaču malobrojni prijate¬ 
lji gledajući tragediju i tužni završetak. Već od noćas suze Majci teku. 
Cim je čula da je Sin uhvaćen, jecaji postaju sve bolniji kad je gledala 
kako ga tuku, kako mu u lice pljuju, kako ga udaraju bičevima. Očevi 
i majke, šta mislite kako je Isusovoj Majci bilo pri duši kad je gledala 
šta rade od Njezina milog Sina, kad je slušala kako pobješnjela gomila 
traži Njegovu smrt? Kako je bilo pri duši i Sinu i Majci kad su im se 
pogledi na križnom putu susreli! Kako joj je bilo kad je gledala kako 
ga pribijaju na križ? I sada - sada je sve gotovo. Još samo očekuje kad 
će mrtvo tijelo skinuti s križa, da ga uzme u svoje naručje! 

Hoćemo li stisnuti svoje šake i okrenuti svoju srdžbu prema zlotvori¬ 
ma koji ubiše Isusa, a njegovoj Majci tolike prirediše bolne prizore koji 
joj razguliše Srce? Da smo se našli onog tužnog petka u Jeruzalemu, 
kako bismo se osjećali? 

Kriv je Juda, što je Isusa za bijedan novac izdao i kroz sva vremena 
sebe zabilježio sramotnim znakom izdajice. I sam je priznao daje kriv 
i viknuo: "Sagriješio sam izdavši krv pravednu 44 (Mt 27,4). 

Krivi su za Isusovu smrt židovske starješine koje su zavele i uzjarile 
ludi narod da svojom vikom i galamom traži od Pilata Isusovu smrt. 
Vikali su Pilatu: "Krv njegova na nas i na djecu našu 44 (Mt 27,25). 

Kriv je za Isusovu smrt kukavički Pilat. Iako je pred narodom oprao 
ruke nije mogao oprati duše. 

Da, svi su oni krivi, ali nisu sanr krivi. Svi smo mi njima pomagali. 
Svi smo mi krivi za smrt Raspetoga. On tu visi ne samo radi Judine iz¬ 
daje, nego i radi naših izdaja. On tu visi ne samo radi židovske mržnje 
nego i radi naše mržnje. Visi raspet ne samo radi Pilatova kukavičluka, 
nego i radi naših kukavičluka. 

Juda, Pilat, Židovi - bili su samo instrumenat kojim se đavao poslu¬ 
žio u svojoj mržnji na Boga. Juda je ostavio za sobom braće i poto¬ 
maka! 

Koliko je puta đavao pokušao da nas dovede dotle da i nama bude 
miliji novac nego Bog. Mnogo puta pokušao, a možda ponekad i uspio. 
Isuse, mi se danas osjećamo pred Tobom krivci, mi smo pomagali da se 
toči krv iz Tvojih rana i da se toče suze iz očiju Tvoje Majke. 

Mi smo sa Židovima vikali, dizali dreku, pljuvali po Tebi i šamarali 
Te, a znamo - to je bilo kad smo poganim ustima, nesretnim jezikom 
psovali Božje svetinje. Žao nam je danas Isuse, što smo dopuštali da 
đavao kroz naša usta na Te riga. - Ti si nas nahranio svojim Tijelom u 
sv. pričesti i naša usta posvetio, a mi ih napunismo blatom psovke i pr- 
ljavštinom bestidnih riječi. 

Mi smo Te Isuse sa kukavičkim Pilatom osuđivali, kad god smo se u- 
klanjali da radi Tebe ne doživimo kakvu nepriliku. Pilatu su prijetili: 
”Ako ovoga pustiš nisi prijatelj caru (Iv 19,12). A mi se bojimo, ako 
znamo za Isusa i Crkvu. Računamo da nam može smetati. A Ti očeku¬ 
ješ da Te ljubimo svim srcem i svom dušom. 

Gospodine i Spasitelju naš! Znamo tko si Ti. Znamo da Te na ovo 
drvo razapela ljubav prema nama. A šta Ti od nas doživljuješ? Mi više 
volimo da se zamjerimo s Tobom, nego s drugima. Ti tražiš da se među 
se gledamo kao braća, a mi se međusobno ujedamo i mrzimo. Ni Bo¬ 
žić, ni Uskrs, ni ispovijedi, ni propovijedi ne mogu donijeti mira među 
zavađene. 

Ti tražiš da nedjeljom znamo za nedjelju i sv. misu, a mi smatramo da 
imamo boljih prijatelja nego si Ti i njih tražimo nedjeljom umjesto 
Tebe. 

Ti Isuse tražiš da ženidbeni život bude čist i po Božjoj volji, a mi Ti 
Isuse kažemo da se u to ne miješaš. 

Isuse, osjećamo danas da smo krivci i Tvoji dužnici. Ali Ti si Isuse, 
milosrdan. Nemoj nas osuditi i odbaciti, nego nam daj novo srce i no¬ 
vu pamet! 

Znamo Isuse, da će na svijetu uvijek biti Juda. Ali mi to ne želimo 
biti. I ne želimo da izdajice postanu naša djeca. 

Znamo Isuse da će na svijetu vazda biti kukavica i Pilata, ali mi to ne 
želimo biti i nećemo svoju djecu učiti da budu vječiti kmetovi i kuka¬ 
vice, nego ponosni ljudi XX stoljeća i otvoreni Tvoji priznavaoci. 

Znamo Isuse, da će đavao uvijek nalaziti usta, kroz koja će Boga i 
svetinje pogrđivati, ali mi mu nećemo dati svoja usta i nećemo dopusti¬ 
ti da đavao kroz usta naše djece na Boga pljuje. 

Braćo i sestre! Isus je svoje djelo završio. A mi sad počnimo svoje 
djelo. Poljubit ćemo sv. rane, ali neka više naša usta ne ljube psovke i 
gadaluke. Kad se naše srce nađe u blizini ovog probodenog srca, neka 
se napuni ljubavlju — i neka bude Isusu vjerno. Vjerno u sve dane! 
Vjerno svim Njegovim zapovijedima! 

Isuse, za prošlost — oprosti nam — za budućnost — pomozi nam! 

Uskrsno 

vrijeme 


USKRS (Polnoćka) 

Dj 10,34a—43 + Kol 3,1-4 + Iv 20,1-9. 


SVJETLOST USKRSNE NOĆI 


Veseli se i raduj se kršćanski narode, Aleluja! - Jer uskrsnu Gospo¬ 
din zaista, Aleluja! 

Tko bi mogao izmjeriti ono nepregledno more, mira, radosti i sreće 
što se svijetom razlilo kroz ove 2 000 godina otkad se prvi put pronije- 
la vijest daje Isus uskrsnuo! 

Radosti. Da, ali ne one radosti, koja jedan čas opije srce, da ga čas 
kasnije baci u gorčinu. Ne one radosti koju je okusila Eva, kad je zagri¬ 
zla u zabranjeno voće, pa zatim i Adam, ne one radosti koju traže nji¬ 
hovi potomci u zabranjenom uživanju. Bezbrojna su srca kroz ovih 20 
stoljeća osjetila uskrsnu radost, koja je posve drugačija od one radosti 
koju donosi grijeh. 

Radost grijeha, radost je kratka. Takva radost iscrpljuje srce, ispra- 
žnjuje dušu, stari nas i usmrćuje. 

Takva prokleta radost donosi za sobom odvratnosti i suze, a ova 
uskrsna radost podiže dušu, krijepi srce, uznosi naše osjećaje u visine 
do kojih ne dopire smrad grijeha i prljavština strasti. A uskrsna radost 
ne ubija dušu, nego je podiže i daje joj poleta. 

Na tu radost pozvala nas je ona crkvena pjesma koju smo slušali na 
početku ove noći. Pozvala i anđele na nebu i sve otkupljene i spasene 
na zemlji. Jer ovo je noć, uskrsna noć koja je tamu grijeha raspršila. 
Ovo je noć, koja po svemu svijetu one koji u Krista vjeruju otima od 
magle grijeha, povraća milosti i pridružuje svetosti. 

Ovo je noć u kojoj je Krist iz groba uskrsnuo i vedar ljudskom rodu 
zasjao... 

U svečanom raspoloženju ove noći najprije čestitamo uskrsnulom 
Isusu, našem Gospodinu. Njegovo uskrsnuće nas podsjeća da je jača 
pravda od nepravde, da je jače svjetlo od tame, daje jača istina od la¬ 
ži — da je jača sila Božja od sila pakla. 

Bezbrojne su se ljudske duše u trenutcima boli i suza , u trenutcima 
svojih teških stradanja i Kalvarije krijepile ovom nadom da poslije suza 
dolazi radost, da poslije V. Petka dolazi Uskrs! 

Zatim čestitamo njegovoj i našoj majci: Veseli se i raduj se Djevice 
Marijo - Jer uskrsnu Gospodin zaista. Prošla si kroz sve patnje: znaš 
što je siromaštvo, iskusila si šta znači osjećati na sebi izljeve mržnje sil¬ 
nika i mogućnika, iskusila si šta znači gledati kako Tvoga Sina muče, 
a ne možeš mu pomoći, gledati kako Ga ubijaju, a ne možeš Ga obra¬ 
niti. Iskusila si šta znači metati sina u grob. A sad je to sve prošlost! 

Zaboravi Majko svoje boli, ali ne zaboravi u momentima boli pomoći 
majkama koje budu trpjele kao Ti. 

Zatim čestitamo jedni drugima, puni svetog ponosa. Ove noći slave 
uskrsnuće ne samo katolici na svih pet kontinenata, nego i milijuni 
pravoslavnih i milijuni protestanata. Neka bi Uskrsnuli dao da dođe 
dan, da svi oni koji u Njega vjeruju, zajednički Njega slave pod vod¬ 
stvom jednoga vođe i pastira, da se rastavljena braća ujedine i da zaje¬ 
dnički slave zajedničkog Oca na nebesima. 

Čestitajući Uskrs sjetimo se, daje Spasitelj pobjednik! Neka nam po¬ 
rastu nade, neka se skupi u nama energija za one dane, kad se tuga svi¬ 
je oko srca, kad nam se bude činilo da nas i Bog ostavio, da i u tim da¬ 
nima ne zaboravimo da će doći vedro uskrsno jutro. 

Molimo Uskrsnuloga da nam podrži u srcu uskrsnu radost i u onim 
danima, kad blagdani prođu, kad ova svečana odijela budu zamijenje¬ 
na radnim odijelima. — Neka nam da milosti i snage da Ga i u radnom 
odijelu volimo i priznamo — i Njegovoj se utjehi vazda radujemo. 

USKRS (Danja misa) 

Dj 10,34a. 37—43;Ps 118 (117);Kol 3, l-4;Iv20, 1-9 

ISUS JE USKRSNUO! 


Proživili smo tešku zimu. Kad je snijeg pritisnuo zemlju, kad su sli- 
jegale grane drveće pod teretom snijega i leda, kad je hladnoća prodira¬ 
la u kuće i u kosti - jesmo li onda izgubili nadu da će snijeg ipak otići, 
da će proljetno sunce zagrijati zemlju, da će zamrlo drveće prolistati i 
baciti iz sebe cvjetove? 

Bog, koji svakog proljeća probudi prirodu na novi život, pokazuje 
nam tako svakog proljeća svoju moć. I pomaže nam da lakše shvaćamo 
tajnu Njegova Usksnuća. 

Mrtvi ne ustaju, a Jedan je ipak ustao. Mrtvi se iz groba ne vraćaju. 
Jedan se ipak vratio. Sam je svoje ubijeno Tijelo oživio i na taj način 
svima dokazao da je On Svemoćni BOG. Božansku je snagu pokazivao 
i onda kad je mrtvog mladića iz Naima uskrsnuo, pokazao je božansku 
snagu kad je povratio život Lazaru koji se već u grobnici počeo raspa¬ 
dati. Ali najveći i nepobitni dokaz svoga božanstva dao je onda kad je 
živ iz groba izašao i pokazao se svojoj majci i svojim prestrašenim pri¬ 
jateljima i učenicima. 

Kad su ga ubili i mrtva su Ga se bojali. Grob mu zapečatili, pojačane 
straže oko groba postavili. Nečuveno. Živi se plaše mrtvoga, pobjedni¬ 
ci strahuju pred pobijeđenim. — I ispunilo se ono čega su se njegovi 
neprijatelji bojali. Dogodilo se ono, čemu se poplašeni prijatelji nisu 
nadali. 

Ubijeni Isus napustio je grob. Vojnici, koji su kod groba čuvali stra¬ 
žu, bili su očevidci njegova suskrsnuća i kasnije istinu o uskrsnuću ra¬ 
znosili kud god su ih premještali po raznim dijelovima rimske imperije. 
Svojom su vjerom i svojim pripovijedanjem oduševili mnoge za Isusa. 

Kao što proljetno sunce razbija u prirodi zimske okove, te budi novi 
život, pun ljepote i radosti, tako je uskrsnuće Isusovo polako ali sigur¬ 
no oživilo vjeru i u preplašenim apostolima i u zastrašenim učenicima i 
u mnogim prijateljima, koji su se na Veliki Petak razočarali i posakri¬ 
vali; uskrsnuće Kristovo dalo je vjeru, nadu i snagu tisućama i milijuni¬ 
ma onih koji su postajali njegovi vjernici, iako su znali da se time izla¬ 
žu opasnostima progona i mučeništva. Umirali su na mučilištima sa 
vjerom i nadom da će s Isusom uskrsnuti na novi i ljepši život. 

Razapeti i ubijeni Isus je uskrsnuo. I milijuni svake godine na ovaj 
dan pjevaju radosni i veseli Aleluja. U ovim uskrsnim danima u dušama 

se obnavlja vjera da nepravda i nasilje ne mogu vječno carevati, obna¬ 
vlja se vjera da mi koji na ovom svijetu trpimo, s nevoljama se hrvemo, 
bolujemo i umiremo — imamo tvrdu podlogu i nadu, da ćemo preko 
tjelesne smrti doći u bolji i ljepši život radosti, koji neće imati kraja. 

I za taj pobjednički život uz Isusa Pobjednika isplati se trpjeti poni¬ 
ženje i prezir, pa i mučeništvo. Isplati se žrtvovati ovaj zemljski život 
koji i tako nismo u stanju trajno sačuvati, makar ga ne znam kako bri¬ 
žno čuvali. Isplati se vršiti dužnosti koje nam nalaže Isus i Njegova Cr¬ 
kva, isplati se u sv. ispovijedi ponizno priznati svoje prekršaje... Da, sve 
se to isplati, jer nam to omogućuje pristup Uskrsnulom Kristu, jer nam 
to osigurava vječni život i radost s Njime. 

Nestala je tama Velikog Petka i zasjala zora uskrsnuća! Sve laži, vje¬ 
kovna nasilja, sve klevete i lažno mudrovanje nije uspjelo ugasiti to 
svjetlo. Ono svijetli u tami vjekova i pokazuje svim ljudima dobre volje 
i iskrene duše put k sreći i spasenju. I pokazivat će do konca svijeta. 

Krist je uskrsnuo. I doći će i naše Uskrsnuće u slavi i radosti, ako 
svoj život i svoju sudbinu privežemo uz Uskrsnulog Krista Pobjednika. 

Ostanimo s Isusom sjedinjeni po vjeri i nadi! Ostanimo s Isusom sje¬ 
dinjeni u zajednici njegovih vjernih! Ostanimo s Isusom sjedinjeni po 
nedjeljnoj sv. misi! Ostanimo s njim u radosti i žalosti! Kad nas slave i 
kad nas grde! Ostanimo uz Isusa i kad nas vole i kad na nas lažu! I u 
zdravlju i u bolesti. I u obilju i u siromaštvu. I u životu i na smrti! 

S Njime ćemo živjeti ovdje, s Njime ćemo živjeti i u vječnosti slaveći 
po sve vijeke Njegovu i našu pobjedu i pjevajući po sve vijeke pjesmu 
uskrsne pobjede ALELUJA! 

2. USKRSNA NEDJELJA 

Dj 4,32; 1 Iv 5,1—6; Iv 20,19-31. 


MIR USKRSLOGA 

Kakva bi to bila sreća kad bi sada ovdje namjesto mene stao sam I- 
sus pa nam svima opisao kako je izgledao prvi susret između njega i a- 
postola; taj susret što smo ga danas slušah u sv. evanđelju. Apostoli su 
prvi put vidjeli Isusa uskrsnulog. Znali su da je na Veliki Petak prošao 
kroz sve muke i poniženja, da je umro, a evo ga treći dan iza toga gle¬ 
daju živa pred sobom. Kakvo li iznenađenje za njih! Nitko nam to ne 
bi mogao tako vjerno ocrtati kao Isus. Nikoga mi ne bismo pažljivije 
saslušali od Njega. 

Iako nam o tome susretu ne govori direktno Isus, govori nam jedan 
očevidac. Govori nam Ivan apostol, koji je to svojim očima gledao i 
doživljavao. Iz njegova smo opisa slušali kako je izgledao prvi Isusov 
susret s apostolima, i kako kod tog prvog susreta nije bio prisutan To¬ 
ma, i kako Toma nije htio vjerovati apostolima da su vidjeli živog Isu¬ 
sa i s njim razgovarah. Kazuje dalje kako je do osam dana bio i Toma 
s apostolima kad je ponovo među njih došao Isus, i kako je onda tekao 
razgovor između Isusa i Tome. 

Ali, braćo moja, naše kršćansko slavljenje Uskrsa nije samo spomi¬ 
njanje nekog davnog događaja, nego naš životni dodir s Uskrsnulim, 
ponovni susret sa živim Kristom. I danas ćemo kod svete mise doživje¬ 
ti taj susret. Istina, nećemo vidjeti Isusa u ljudskom tijelu, nego ćemo 
ga samo svojom vjerom osjetiti u hostiji. Ništa zato. Mi ćemo kao i To¬ 
ma znati da je pod prilikom Kruha On, Gospodin i Bog naš. Tu će biti 
među nama i reći nam isto što je rekao svojim apostolima nakon uskr¬ 
snuća: 

”Ne bojte se“ (Mt 10,26.) 

Prva je Isusova riječ bila kod toga susreta: ”Ne bojte se!“ Svakakvih 
ste nevolja u životu prebacili preko glave, ah vas strah nije nikada uči¬ 
nio malodušnima pa da pomislite: ’Bog nas je ostavio“. Svakakvih je 
tereta prešlo preko vaših leđa, ah niste nikada zbog straha izdali Boga 
i od njega bježali. Ako vas onda nije strah slomio, ne bojte se ni danas. 
Ne bojte se vi stariji što Crkva danas uvodi neke novosti u službu Bo¬ 
žju. Nije to da u nama vjera bude slabija, nego da nam bude razumlji¬ 
vija, draža i bliža. Ne bojte se onoga što Crkva uvodi. Imajte povjere¬ 
nja u Papu i biskupe. 

Ne bojte se ni budućnosti. Zar se niste dovoljno osvjedočili da se do¬ 
gađaji ne ravnaju po ljudskim predviđanjima, prognozama i planovima 

nego po Božjim odredbama. Ne bojte se Božjeg blagoslova u djeci. Ne 
bojte se djece, nego im se veselite. Blago vama, ako ste i u tome poko¬ 
rni Božjoj volji. 

Ne bojte se! Strah čovjeku oduzima radost i polet. Strah često odu¬ 
zima čovjeku pamet i trijezno rasuđivanje.Strah uvijek stvara jadnike i 
kukavice. Strah stvara bjegunce od Boga i dezertere iz kršćanske zaje¬ 
dnice. Stoga nam Isus veli: "Ne bojte se 44 ! 

”Mir vama 44 

Druga Isusova riječ glasi: "Mir vama 44 ! Jedna je danas bolest postala 
sveopća, i na selu i u gradu, na svim kontinentima. Nitko nije zadovo¬ 
ljan s onim što ima. Jada se što nema više. Nije nitko zadovoljan s o- 
nim što je u životu postigao. S nemirom sebi predbacuje: "Mogao sam 
više i boljeNemir i nezadovoljstvo muči i pojedine ljude i čitave na¬ 
rode. A nemir rađa zavist i mržnju. 

Uskrsnuli Isus upravlja svima svoju riječ: "Mir vama 44 . Našu sreću ne¬ 
će povećati ljepši ormari i kredenci, ni mekši ležaj, ni punija zdjela. 
Sreću i radost ne stvara nova kuća ni nove stvari u njoj, nego novo sr¬ 
ce bez stareži i truleži. A to su divne riječi sv. Pavla: "Krštenjem smo, 
dakle, zajedno s njime ukopani u smrt, da kao što Krist slavom Oče¬ 
vom bi uskrišen od mrtvih, i mi tako hodimo u novosti života 44 (Rim 
6,4). 

Ljudi, otvorimo i uši i pameti da shvatimo što Apostol kaže: težite 
za onim što je gore, a ne za onim što je na zemlji. Biljku možeš i pojiti 
i gnojiti, ali ako je držiš u mraku i podrumu, bez svjetla i sunca, nema 
joj nikakva života. Stvorena je tako da bez svjetla i sunca ne može. A 
uz to treba i dobru zemlju i vlagu. To ti je slika nas ljudi. Mi smo stvo¬ 
reni tako, da ne možemo bez Onoga gore kao ni biljka bez sunca. Po¬ 
treban nam je novac i druga materijalna dobra, ali bez Boga u srcu ne 
možemo biti sretni i zadovoljni. Bez Boga nema u duši svjetla ni topli¬ 
ne kao ni biljci bez sunca. 

Stoga Isus veli: "Mir vama k \ Dok god budemo mislili samo na to ka¬ 
ko ćemo ovdje lijepo živjeti i uživati, nikada nećemo velike sreće doži¬ 
vjeti, nikada se nećemo osloboditi nemira i nervoze. Jedino kada shva¬ 
timo što znači riječ: "Gore srca 44 , tj. pomisli i na Boga! I kad na riječ 
’gore srca 44 mognemo reći: "Imamo kod Gospodina 44 , tj. naša su srca 
i misli uz Boga, onda će u srcu biti i vedrina i mir. 

Ne budi nevjeran, nego vjeran 

Slušajmo i treću Isusovu riječ. Veli i svima Tomama: "Ne budi ne¬ 
vjeran, nego vjeran 44 . (Iv 20,27). Jer, ako je netko pola vjernik, a pola 
ništa, onda mu se ateisti rugaju. Stoga, kada se izjutra dižeš, pomoli se 
Bogu makar i kratko, jer Isus veli’ "Ne budi nevjeran, nego vjeran 44 . 

Kad nedjelja dođe, i onda ne budi nevjeran. Kada su u pitanju Božji 
zakoni u ženidbi, i tada budi vjeran. 

Kažu kako je u davna vremena mladi poljski kralj ostao bez oca. Pala 
na nj teška odgovornost, a on još mlad i neiskusan. Nosio je nepresta¬ 
no uza se sliku očevu. Po nekoliko bi je puta na dan izvadio, u nju se 
zagledao i rekao: "Oče, neću te osramotiti 44 . 

I mi se po više puta na dan sjetimo kako nam Isus govori: "Ne budi 
nevjeran, nego vjeran 44 . A mi mu recimo: "Isuse, dobro nam ti napo- 
minješ. Nećemo sramotiti ni sebe ni Tebe 44 . 

Nakon susreta s Isusom učenici su neustašivo svjedočili njegovo e- 
vanđelje, sve s radošću poduzimali, činili sve da se krug Isusovih prija¬ 
telja poveća i proširi njegova radosna vijest. 

I mi se danas kod svake mise susrećemo sa živim Isusom. Neka taj 
susret pridonese, da mu budemo vjerni i da mu drugi budu vjerni. 

3. USKRSNA NEDJELJA 

Dj 3,13-15.17-19; 1 Iv 2,1-5a; Lk 24, 35-48. 


PUTNICI U EMAUS 

Ne treba se nitko previše junačiti! Kad padne noć, kad stisne mrak, 
čovjek se nerado daje na put. Što znaš na kakvu prepreku u mraku 
možeš naići, tko te iz mraka može napasti. Noć je vrijeme, kada zvijeri 
izlaze iz svojih jazbina i započinju svoj opasni lov. Isto tako noć je vri¬ 
jeme, kad razne dvonoge zvijeri, razni kriminalci, lopovi i zlotvori vrše 
svoj posao. 

Sad bih mogao navesti kakav jezovit primjer kako je netko ogrnut 
plaštem noći izvršio ovakav ili onakav zločin, ah nije potrebno. Svi 
znamo da noć zna biti neugodna. Sve sam ovo spomenuo, da lakše do¬ 
đemo do pouke, koju mislim za nas izvući iz današnjeg evanđelja. 

Prisjetimo se što smo čuli. Dvojica učenika i prijatelja su se zaputili 
na sam dan Isusova uskrsnuća iz Jeruzalema u svoje selo Emaus. Pu¬ 
tem su razgovarah o događajima tih dana, o Isusovu hapšenju, suđenju 
i smrti. Putem im se pridružio Isus, ah ga nisu prepoznali. Kad ih je vi¬ 
dio klonule, malaksale i tužne, tumačio im je kako je upravo trebalo 
da bude baš tako i da su sve to proroci unaprijed prorekli. Ova dvojica 
učenika, iako ga nisu prepoznali, zadivljeno su ga slušah. Njegove su ri¬ 
ječi padale na njihovu dušu kao melem na ranu i kao proljetna kiša na 
suhu zemlju. Svaka Isusova riječ otvarala im je nove vidike i u sebi su 
govorili: ”Jest, tako je i nikako drukčije 44 . U to su se približili selu i 
svojim kućama. Isus je htio poći dalje, a oni ga stadoše toplo moliti: 
"Ostani s nama, jer zamalo će večer, i danje na izmaku! 44 (Lk 24,29). 

Ostani s nama, Gospodine! 

Tu istu riječ ja bih želio da svi danas reknemo Isusu: "Ostani s na¬ 
ma, Gospodine, vidiš da se mrači, dolazi noć... 44 

Nije to samo jednom bilo, kada današnji čovjek, vjernik, katolik do¬ 
đe u stanje da zataji Isusa kao Petar, da ga izda kao Juda. Kada su to 
učinih Petar i Juda? U onim trenucima kad su pomislili: ovo što smo u 
Isusa vjerovali, ono što smo se od njega nadah, nema od toga ništa. 
Smračilo im se u glavi, i duhovna katastrofa je bila neizbježna. 

Eto i mi se često nađemo u takvim napastima. Čuješ svašta, vidiš 
svašta, pročitaš svašta, i najednom u glavi zavlada mrak, pa se pitaš: 
"Ima li smisla držati se Božjeg zakona? Ima li smisla radi Boga i sveti¬ 
nja izlagati sebe neugodnostima? 44 Eto, to su časovi kada se u glavi 
mrači. Ostani s nama da te ne izdamo, da te ne zatajimo. Kada se poč¬ 
ne javljati u glavi mrak, rasvijetli nam pute da se ne sunovratimo u po- 

n0 r da ne strmoglavimo sebe i drugoga. Ostani s nama, Gospodine! 

Samo Bog zna, što nam nosi slijedeći dan, što nam nosi slijedeći mje¬ 
sec, što nam nosi slijedeća godina! Na komu je red da ga zaliju suze, na 
čijoj je kući red da se iz nje čuje cika i plač? Kad bolest danima i mje¬ 
secima ruši organizam, pa dođe smrt kao kraj muka, i tada boli, iako 
su smrt svi očekivali i nadali joj se. Ali kad čovjek zdrav za sekundu 
biva zgnječen i mrtav, to je strašno iznenađenje i bolna rana. To su tre¬ 
nuci kada se u duši smrači. Nikakva ljudska riječ u takvim časovima 
ne može donijeti olakšanje. To su trenuci, kad treba Isusu reći: ”Osta- 
ni s nama, Gospodine, jer pada u duši mrak i bez tebe, Isuse, nemogu¬ 
će je nositi takve križeve, pa još ostati pri zdravoj pameti. 44 

Danas si još zdrav i uspravan. Dokle će to trajati? Svaki od nas misli, 
da su nevolje, koje donosi bolest i starost još daleko, daleko pa se ne 
treba uznemiravati. Međutim, nesreća znade doći i prije nego što oče- 
kivamo. Tako sam čitao izjavu jednog školovanog čovjeka koji je zbog 
poremećaja u glavi sve više gubio vid. On veli: ”Strašan je to osjećaj 
kad gubiš vid i osjećaš da ćeš oslijepiti i da više nikad nećeš gledati 44 . 
To su časovi kad treba reći: ”Gospodine, ostani s nama. 44 Bože, noć 
pritišće našu dušu, strah nas hvata, budi uz nas. 

Kakav li je tek osjećaj kad čovjeka muči ova ih ona tuga, ova ili ona 
bolest, a vidi daje životu došao kraj. I sv. Malu Tereziju, koja je sav ži¬ 
vot provela kao anđeo, uhvatio je pred samu smrt nekakav strah. Na¬ 
past ju je mučila: "Eto, žrtvovala si Bogu i mladost i zdravlje i ljepotu 
i umne sposobnosti, a od toga nema ništa... 44 Sretno je svladala tu kri¬ 
zu pred smrt zovući Isusa u pomoć. 

I sv. Bemardicaje pred izdahnuće tražila daje poškrope blagoslovlje¬ 
nom vodom, jer je valjda trpjela navale zloga duha koji i u zadnji čas 
uznemiruje čovjeka. 

I kada se nama bude takav mrak nad oči spuštao, da li će to biti ne¬ 
kad tamo daleko ih će radi kakve nezgode doći prije nego što mislimo, 
to Bog zna; ah kad bude padao na oči takav mrak, govorimo Isusu: 
"Ostani s nama, Gospodine, jer pada noć... 44 

4. USKRSNA NEDJELJA 

Dj 4,8-12; 1 Iv3,1—2; Iv 10,11-18. 


ĆUTI NJEGOV GLAS 

Da nam je čuti davni glas 

Mnoge stvari današnje tehnike čovjeka začuđuju. Npr. kada se danas 
preko radija ili televizora spominje pok. predsjednik SAD John Kene- 
dy i preko magnetofonske vrpce reproducira njegov glas. Zamislite, on 
već godinama leži mrtav u grobu, njegove su se glasnice davno raspale, 
a njegov glas čuješ kao daje sada živ i kao daje sad tu pred tobom. 

Koliko bi svaki od vas starijih dao da tako može čuti danas glas svo¬ 
ga oca i svoga djeda, glas pok. majke, pa da taj glas prepoznaš i da ti taj 
glas uputi koju riječ? To bi ti bilo skoro toliko drago kao da vidiš živu 
osobu kraj sebe, osobu koje više nema. 

Koliko bismo mi svi dali da možemo danas čuti pravi glas našeg dav¬ 
nog Tomislava ili Krešimira ili Zrinskog! Znati kakav mu je bio glas. A 
koliko bismo tek dali da možemo danas čuti Isusov glas. Daje netko u 
ono pradavno doba imao tu tehničku napravu da snimi Isusov glas, da 
nam ga na vrpci sačuva, pa da ga danas možemo čuti i ja i vi ovdje u 
pobožnoj šutnji i s punom pozornošću saslušati njegovu riječ izgovore¬ 
nu njegovim glasom! Da se to doživi, čovjek ne bi žalio poći u bilo ko¬ 
ji kraj zemaljske kugle. 

To nam nije moguće! Samo je moguće da nam se prenesu one riječi 
koje je Isus nekad izgovorio. I prenose nam se. I slušamo ih svake ne¬ 
djelje, kada se čita njegova radosna vijest, njegovo evanđelje. I morali 
bismo ih slušati kao da ih izgovara izravno sam Isus. 

Moji slušaju moj glas 

Što maloprije čusmo u evanđelju kad Isus veli: ”Ovce moje slušaju 
moj glas 44 , (Iv 10,3) moramo razumjeti ovako: ti vjemiče dvadesetog 
stoljeća, nećeš čuti glas moj, onaj tjelesni glas, ali ćeš čuti riječi, koje 
sam ja govorio. I ako si zaista moj prijatelj, osjetit ćeš dh ti te riječi go¬ 
vori prijateljsko srce, koje ti želi sreću i spasenje. Kao što ovca pozna 
glas svoga pastira, ide za njim kad je on pozove, tako i prijatelji Isusovi 
slušaju njegov glas i idu za njim. 

Majka ne tepa uvijek djetetu. Bilo bi nerazumno. Nekad majka govo¬ 
ri oštrije, nekad opominje, nekad ruži, nekada zagalami. Ali i kad maj¬ 
ka govori nježno i kad govori oštro, dijete uvijek zna da ga majka voli i 
da mu nitko na svijetu toliko dobra ne želi kao majka. Ni Isus nama ne 
tepa. Nekada nam govori umiljato, nekad oštrije, ali mi uvijek znamo 

da nas njegovo srce voli i da nas nijedno srce na svijetu nije toliko vo¬ 
ljelo koliko nas voli Srce koje se dalo probosti za nas. Zato uvijek nje¬ 
gove riječi prihvaćamo, jer ih je nadahnula ljubav prema nama. 

Isus je rekao Židovima: ”Vi ne vjerujete jer niste od mojih ovaca 44 
(Iv 10,26). Drugim riječima: tko nije predao i prodao svoju dušu zlom 
duhu, taj će osjetiti da mu je Krist-Bog prijatelj, pa će njegove riječi 
prihvatiti i usvojiti. Dakle, siguran je znak da smo Božji, kad Isusove 
riječi slušamo i uvažavamo. 

Kad djeci na vjeronauku tumačim odnos prema roditelju, nastojim 
da me shvate u čemu je bit toga odnosa. Pitam ih: ”Kakvi vi morate 
biti roditeljima? 44 Djeca obično kažu: "Trebamo ih slušati 44 . Onda im 
velim: ”Kad tvoj tata natovari konja, pa mu zapne, pa ga dekne, da li 
ga konj sluša? 44 Odgovori: "Sluša, ide..?A koja je razlika između tvoga 
posluha i konjskoga posluha? 44 - Onda im tumačim: ”Ti roditelja slu¬ 
šaš jer ga voliš, a konj sluša jer se boji batina 44 . U životu nam je tako - 
nastavim - nekoga slušamo jer se bojimo batina i nezgoda, a nekoga 
slušamo zato jer ga volimo, jer ne bismo željeli d*a ga svojim neposlu¬ 
hom ožalostimo 44 . Zato mi Isusove riječi slušamo jer Isusa volimo, jer 
ne želimo da ga ožalostimo 44 . Neće Isus na nas poći puškom, ako ne 
molimo, ako ne idemo k misi, neće nas kandžijati ni batinati, ali hoće 
ga naša ne-ljubav začuditi i ražalostiti. Zato nećemo propustiti ono 
što Isus očekuje, ni činiti ono što nam zabranjuje. 

I poslušati i slušati 

Mi znamo još jednu stvar: slušati je jedno, a poslušati drugo. Sada su 
iz evanđelja došle Isusove riječi do tvoga uha. Znači čuo si ih. Ali Isu¬ 
sove riječi treba da dođu i do tvoga srca, a to znači prihvatiti Isusove 
riječi i po tim riječima živjeti, da nam budu životni pravac. To znači 
poslušati, izvršiti što Bog traži. 

Sigurno ste nekada slušali onaj slučaj iz evanđelja kad je Isus jednom 
poučavao svijet, a neka žena iz naroda povika: ”Blažena utroba koja 
te nosila i prsi koje si sisao 44 . On odgovori: "Još blaženiji oni koji slu¬ 
šaju riječ Božju i čuvaju je!“ (Lk 11,27—28). To isto rekao bi Isus da¬ 
nas svima onima koji slušaju Njegov glas. 

5. USKRSNA NEDJELJA 

Dj 9,26—31; 1 Iv 3,18-24; Iv 15,1-8. 


ODLOML JENI PRUT 

Kada se grana odsječe od stabla, neminovno se osuši. Kada se negdje 
prekine žica dalekovoda, žarulja ne može svijetliti. Kada se otkine prut 
na trsu, njemu više nema života. Mora se osušiti. 

Slično veli Isus danas u evanđelju meni i tebi: ”Ja sam trs, vi loze. 
Tko ostaje u meni i ja u njemu, taj donosi mnogo roda 44 (Iv 15,5). 
Ako se ta veza između Isusa i nas prekine, onda nema od nas ništa. Sli¬ 
čni smo odlomljenoj grani, slični smo otkinutom lozinom prutu. 

Slažemo li se mi s Isusom? Možeš ti u sebi misliti: ”Šta meni treba I- 
sus i njegova pomoć da uzorem njivu, posadim duhan, načinim kuću, 
sašijem odijelo...? Mogu ja i bez Isusa ručati, bez Isusa spavati, bez Isu¬ 
sa raditi. Tisuće i milijuni žive bez njega, stvaraju sebi egzistenciju, bez 
njega na ovome svijetu žive i bez njega s ovoga svijeta odlaze 44 . 

To je donekle istina, ali ipak ostaje još veća istina što nam Isus u e- 
vanđelju govori da smo bez njega odsječena grana, odrezani prut, da 
neminovno idemo u bezvrijednost i u propast. Isus je to rekao, i kad je 
to rekao nije se zaletio. Dobro je znao što govori i zašto govori. 

Isus spasitelj čovjeka 

Mi Isusa zovemo Spasiteljem, Otkupiteljem. Nije nas on spasio od 
toga da se na ovome svijetu ne znojimo, nije nas spasio od bolesti i ne¬ 
volje. Ostavio je nama i našoj pameti da se od toga branimo i spašava¬ 
mo. Isus nas je spasio od vječne osude, propasti. Nije mu bila zadaća 
osigurati nam neku sreću koja će trajati nekoliko godina ili koje deset¬ 
ljeće, nego sreću koja će trajati navijeke. 

Čovjek je sastavljen od duše i tijela. Tijelu je ograničeno trajanje, 
kratak ljudski vijek. A duši nema svršetka, nema smrti, živjet će vječ¬ 
no. Isusovo spasenje sastoji se u tome da nam duši osigura sreću bez 
kraja. Toj se sreći možemo nadati, tu sreću možemo postići samo onda 
ako smo povezani s Isusom. Kao što prut može živjeti samo ako vuče 
iz korijena sokove, tako i čovjek može postići vječnu sreću samo ako 
kroza nj struje božanski sokovi koji nam dolaze od Isusa - po milosti 
i sakramentima. 

Mi smo loze 

Svi znate što je vinograd. Ako želiš da vinograd bude koristan, da na 
onoj lozi nešto bude, ne možeš pustiti da pruta i raste kako hoće. On¬ 

da bi se razdivljala i nikakve koristi od nje. Zato se loza obrezuje, poli¬ 
jeva, zato se zaperak s nje lomi i čisti. 

Isus nas smatra svojim lozama. Želi da rodimo rod za vječni život. I 
ne čudite se ako nam na ovome svijetu ne ispunjava sve želje, ako čes¬ 
to pusti kakve nevolje, pa i suze. Kad bi se loza pitala, nikad ne bi dala 
nožicama na sebe. U proljeće kad krenu sokovi kroz obrezanu lozu, lo¬ 
za kao da plače. Nije njoj gazda neprijatelj što ju je obrezao. Daje nije 
obrezao, bila bi beskorisna. Zato se ne čudi ako Isus nekada pripusti 
suzu i na tvoje oko. Nije tebi Isus neprijatelj, nego te obrezuje da ne 
podivljaš, da doneseš rod za vječnost... Kad bi se loza pitala, nikad ne 
bi pristala da je umaže i pomalo sprži modra galica. A gazda zna da 
bez toga od loze neće biti ništa. I kad bi se nas pitalo, ne bismo sebi 
nametnuli nikakav teret, ali Bog vidi da bi nas to dovelo do beskoris¬ 
nosti, pa nas zato nekada polijeva i znojem i nezgodama i bolestima. 

Iz svega onoga što nas kroz cijeli život evanđelje poučava, mi uoča¬ 
vamo da Bog ima drugačija mjerila nego ljudi. Kod većine ljudi, pa i 
kod vjernika, računa se daje u životu uspio onaj tko je sagradio kuću, 
nabavio lijep namještaj, školovao djecu i kome je život donio mnogo 
radosti i ugodnosti. A Božja su mjerila drugačija. Isus nam kaže: ”Sta 
koristi čovjeku ako sav svijet stekne, a životu svom naudi? 44 (Mt 16, 
26). Drugim riječima znači: Lud je onaj tko želi biti sretan pet minu¬ 
ta, pa onda plakati pet godina. I još gore! Šta je cijeli naš život na ovoj 
zemlji prema onom drugom životu koji vječno traje?! 

Isuse moj, kad bismo mi razumjeli svaku tvoju pouku, zar bismo bili 
ovakvi kakvi jesmo?! 

6. USKRSNA NEDJELJA 

Dj 10,25-26;! Iv4,7-10;Iv 15,9-17. 


BUDITE MI PRIJATELJI 

Na međunarodnom euharistijskom kongresu u Melboumu god. 1972 
prisustvovalo je 15 kardinala, oko stotinu biskupa, mnogo drugih pa¬ 
metnih i znamenitih glava iz Evrope i s drugih kontinenata. Ne biste 
lako pogodili koja je bila najzapaženija osoba na kongresu. 0 kome su 
novine najviše pisale, o kome je TV najviše govorila? To je bila redov¬ 
nica Majka Terezija iz Indije. Mala stasom i slabašna izgleda, ali se ljud¬ 
ska veličina ne mjeri ni centimetrina ni kilogramima, nego veličinom 
duha. Pokazala je da u sebi nosi veliku i plemenitu dušu. Ostvarila je i- 
deal kršćanstva: ljubav prema bližnjemu, a osobito prema potrebnome 
i bijednome. 

Ostanite u mojoj ljubavi 

Kad nam Isus u današnjem evanđelju govori: ”Ostanite u mojoj lju¬ 
bavi 44 , (Iv 15,9), to znači: ostanite mi prijatelji, ostanite povezani sa 
mnom. Sjetite se pouke iz prošle nedjelje kako trebamo biti povezani s 
Njim kao što je na lozi prut povezan s trsom. Ako se od trsa odlomi ili 
odreže, osuđen je na propast. Jedino ako ostane na trsu, iz trsa dobiva 
sokove za život i rast. 

I veli nam dalje Isus: ”Budete li vršili moje zapovijedi, ostat ćete u 
mojoj ljubavi 44 (Iv 15,10). Po tome se dakle mjeri naša ljubav prema I- 
susu, naše prijateljstvo s Njim ukoliko vršimo njegove zapovijedi. 

Koliko roditelja volimo, to pokazujemo ne pričanjem i frazama ne¬ 
go time što činimo ono što roditelj od nas traži i očekuje. I koliko Bo¬ 
ga volimo mi to pokazujemo time koliko smo mu prijatelji i s koliko 
ljubavi vršimo ono što Bog od svojih prijatelja očekuje. Nije toliko va¬ 
žno koliko smo se negdje izjavili i pisali vjernicima, više je važno da 
smo živjeli i radili kao vjernici, da smo se na djelu pokazali Isusovi pri¬ 
jatelji. 

Živjeti po vjeri 

U katoličkom listu ”Marija 44 piše književnik (Hrvoje Ban) kako je u 
minulim godinama imao velikih teškoća u službi, a tim njegovim nevo¬ 
ljama ponajviše bio kriv jedan odvjetnik katolik koji se svugdje izjavlji¬ 
vao katolikom. Veli taj književnik kako se jednom svećeniku potužio 
da mu taj odvjetnik zaista mnogo škodi, a sebe računa vjernikom. Sve¬ 
ćenik mu je odgovorio: nisu svi oni koji se nazivaju vjernicima zaista 

vjernici. Vjernik nije onaj koji trubi o vjeri, nego onaj koji živi po vjeri. 
A živjeti po vjeri, znači ljubiti Boga i bližnjega. 

Stoga, ne trebamo mnogo pričati i trubiti da smo vjernici, nego tre¬ 
bamo živjeti kao vjerni Isusovi prijatelji. Nikada ne bismo smjeli izne¬ 
naditi Boga ni psovkom, ni propustom sv. mise, ni drugim grijesima, a 
niti ljude iznenaditi svojim neljudskim postupcima. 

Ljubite jedni druge 

Još nam zvone u ušima Isusove riječi iz današnjeg evanđelja: ”Vi ste 
prijatelji moji ako činite što vam zapovijedam. Ovo je moja zapovijed: 
ljubite jedni druge 44 (Iv 15, 14.12). 

Počujte kako je jedan mladić ispunio Isusovu zapovijed. Bila je ne¬ 
djelja po podne. U gradu gdje živi otišao je u blizinu kolodvora i tu še¬ 
tao promatrajući svijet oko sebe. Svijet se motao tamo-amo. Najed¬ 
nom vidi starca gdje ide na kolodvor, nosi nekakav prevelik kofer i sva¬ 
ki čas premeće s jedne ruke u drugu. Vidi se da mu je težak. Mladić 
pomisli kako bi trebalo da on tome nepoznatom starcu pomogne poni¬ 
jeti taj teret. Pristupi starcu i kaže: ”Dajte da vam ja ponesem kofer. 44 
Starac ga nekako čudno pogleda. Možda se i bojao da mladić pobje¬ 
gne s koferom. A mladić mu veli: ”Ne bojte se, ja vam želim olakšati 
teret 44 . Starac mu prepusti kofer. I mladiću je bio težak. Poslije nekoli¬ 
ko koraka ugrijao i on i promijenio ruku. U sebi pomisli: ”Meni je 
danas dan odmora, šta mi je trebalo da se gnjavim s ovim koferom ne¬ 
poznata čovjeka 44 . Ali se onda sjeti Isusovih riječi: ”Što god učiniste 
jednome od ove moje najmanje braće, meni učinište 44 ! (Mt 25,40). I 
nastavi dalje nositi kofer. 

Tisuću puta dođemo u mogućnost da drugome olakšamo teret i pat¬ 
nju. Kad god to učinimo, mi smo se pokazali kao oni koji evanđelje 
znaju i izvršavaju, odnosno Isusovu zapovijed poznaju i provode u ži¬ 
vot. 

Mnogo puta dođemo i u drugačije situacije. Pruži nam se mogućnost 
da drugoga olajemo, da drugome napakostimo, da mu prkosimo i ote¬ 
žamo i onako težak životni teret. Eto prilike da se pokažemo ljudi,od- 
nosno neljudi. Ta^a se sjeti one Isusove: ”Što god ste učinili... 44 . 

Kad bismo danas vidjeli Isusa gdje put Golgote nosi križ, trčali bi¬ 
smo jedan mimo drugoga da mu pomognemo. Kad god vidiš u susjed¬ 
stvu kako netko nosi svoj preteški životni križ, pomozi mu, jer tako si 
Isusu pomogao. 

7. USKRSNA NEDJELJA 

Dj 1,15—17.20c—26+ 1 Iv 4,11-16+Iv 17,11b—19 

JUDIN KONOPAC 


Upražnjeno mjesto 

U ovim nedjeljama poslije Uskrsa često se spominje činjenica: apo¬ 
stoli su svjedoci Kristova života, smrti, uskrsnuća. Sve što je Isus činio, 
govorio - iako je to bilo učinjeno i rečeno u ”židovskom krugu 44 — 
trebalo je predati svim naraštajima, na svim merdijanima, u svim vre¬ 
menima. Isus je izabrao 12 glavnih svjedoka, da budu nosioci njegove 
poruke. Jedan se poskliznuo, izdao, nestao. U današnjem odlomku iz 
prvoga čitanja, pred našim očima pokazuje se ta prazna stolica, na ko¬ 
joj je sjedio Juda, apostol, izdajnik, kukavica. O njemu je zapisano u 
Knjizi psalama: "Njegova kuća nek opusti, nek ne bude stanovnika u 
njoj, njegovo nadgledništvo nek dobije drugi! 44 (Dj 1,20). Tada prvak 
apostolski, Petar, poziva sakupljenu braću na molitvu, da Gospodin 
između dvojice biranih ljudi izabere novoga apostola, svjedoka, oče- 
vidca svih događaja od krštenja na Jordanu, pa do Isusova uzašašća. I 
bi izabran Matija. I zauze mjesto, koje je Juda sam napustio. I upotpu¬ 
ni broj 12. Bilo je dvanaest plemena Izraelovih, pa 12 apostola i stvar¬ 
no i simbolično predstavljat će 12 novih stubova Kristove Crkve, koja 
će otkupiti u svoje krilo sva plemena i sve narode i sve kulture i jezike. 
To je blagdan Duhova (kad počeše govoriti različitim jezicima) na po¬ 
seban način označio. 

Može netko biti i crnji od Jude! 

Prije Uskrsa, u korizmeno vrijeme, obrađivao sam s đacima Muku 
Gospodinovu, pa sam napravio jednu malu anketu među polaznicima 
IV razreda. Zamislite, na pitanje: Šta ti misliš o Judi? - jedna djevoj¬ 
čica odgovorila ovako: "Juda je izdao Isusa i ja o njemu ne mislim ni¬ 
šta. Misliti o njemu, bilo bi isto kao i voliti njega i njegov novac! 44 . Ta¬ 
ko ta djevojčica. Kamo sreće kad bi sva djeca i odrasli govorili tako. I 
klonili se izdaje svoje vjere, svog ponosa, svog dostojanstva! Slušajte 
ovo: Juda je zbilja najcrnja osoba povijesti, najcrnja i najjadnija lič¬ 
nost jedne neponovljive drame. Pa ipak, kakogod bio taj kukavac od¬ 
vratan u svojoj izdaji, opet se nije pred apostolima hvalio da se "pame- 
tno i lijepo snašao 44 , nikom od apostola nije predbacivao ”ti si lud što 
još uvijek vjeruješ u Isusa 44 , ili ”šta ćeš vjerovati u njega, kad ti kruha 
ne daje? 44 ili ”zar ti misliš, da će ti on dati posao, namještenje? 44 Ne. 
Juda je sebe upropastio, ali nije druge za sobom tada vukao. Što više. 

Sam je uvidio svoju pogrešku. I pokajao se: "Sagriješih predavši krv 
nedužnu! 44 (Mt 27,4). Teško je to reći, ali možda je Juda najviše pogri¬ 
ješio, što je poslije svoje izdaje naprosto bježao od Isusa, da se ne su¬ 
sretne s njegovim pogledom. I Petar je osramotio i sebe i svog Učitelja, 
ali nije bježao od pogleda. U međusobnom susretu, suze su orosile nje¬ 
gove oči i lice i bradu, njegovo kajanje (kroz taj susret) prerasta u na¬ 
du i ljubav, ponovnu, čvrstu, nepokolebivu — do smrti! Juda je proma¬ 
šio jedan takav susret, uzalud se kajao - njegovo kajanje (kroz očaj) 
dokrajčio je konopac. To i jest, rekli bismo mi, zaslužena plaća sva¬ 
kom izdajici. Međutim, Bog je uvijek spreman na praštanje, pa i naj¬ 
crnjem izdajici, ako taj ne izbjegava susret s njim. Mučan i gorak je to 
put. Alije moguć. Jer milosrđe Božje ne poznaje granica. 


Naša situacija 

Svima nama Gospodin je prorekao, da ćemo radi njega i njegova ime¬ 
na biti okruženi i zlom i mržnjom. Znamo mi, to očekujemo, da nas 
neće dobro gledati oni, koji za Isusa možda nikada nisu ni čuli. U re¬ 
du, recimo tako. Može tu biti i neznanja, ali pustimo to kraju. Istina je 
ovo: Ni meni ni tebi, nikada ne bi bilo teško ni živjeti kao kršćanin, ni¬ 
ti se izložiti u životu za to, pa ni pretrpjeti mnogu nepravdu za to, kad 
bi uz mene i uz tebe stajali, i srcem i dušom, svi oni što se "hvale 44 da 
su kršćani. Tko će te prvi podbosti radi tvoje vjere, nego ”brat 44 kršća¬ 
nin? Tko će ti reći, da si lud i zaostao; ako to i to vjeruješ, ako ideš u 
crkvu, ako šalješ dijete onom "mahnitom popu 44 , i stotinu takvih krila¬ 
tica - tko, ako ne tvoj i moj "brat 44 kršćanin?! Možda je netko od tih 
nazovi kršćana od sebe zamlaćen, smušenjak ili slično, ali nije isključe¬ 
no, da su mnogi takvi izravni potomci Jude Iškariota. Spomenuh to: 
Juda barem nije, u svoje vrijeme, zavodio druge za sobom, a njegovi 
potomci u tome nadmašiše svoga praizdajicu. 

Oporuka i zapovijed 

Kako se visoko, iznad svih tih naših kukavičluka, sumnja, kleveta, iz¬ 
daja, izvija kao plamen zapaljenog Božjeg Srca najljepša i najdivnija 
molitva što je jedna usta izgovoriše, molitva Velikog Svećenika Isusa 
Spasitelja, molitva za sve one, koji će povjerovati u njegovo ime, moli¬ 
tva Ocu?! Čuli smo je danas, u ovom lijepom odlomku iz evanđelja. 
Tu ljepotu jedino zasjenjuje spomen izdajnika, a Isus i moli svog Oca: 
”Oče sveti, sačuvaj ih u svom Imenu, njih, koje si mi dao... Posveti ih 
u istini! 44 (Iv 17,11.17). 

Živimo u toj njegovoj istini! I budimo jedno, kako je on molio svog 
Oca za sve nas. Bog nas čuvao od laži i lažne braće i izdaje! 

UZAŠAŠĆE GOSPODINOVO 

Dj 1,1-11 + Ef 1,17-23 + Mkl6,15-20. 


POGLED U NEBO 


Prolaze dani. Evo nam i Spasovdana ili drugim riječima blagdana na 
koji slavimo Uzašašće Gospodinovo na nebesa. Četrdeset je dana pro¬ 
šlo od Uskrsa. Četrdeset je dana poslije Uskrsnuća Isus još boravio na 
zemlji, apostolima i prijateljima razjašnjavao mnoge istine o svome 
kraljevstvu, a 40—ti dan, ovaj dan polako se s njima uputio na Maslin- 
sko Brdo poviše Jeruzalema, sa apostolima i prijateljima se pozdravio, 
blagoslovio ih - i pred njihovim očima počeo se penjati u nebeske 
visine. Apostoli su zadivljeni gledali za Njim dok Ga nije sjajan oblak 
zaklonio njihovim očima. Isus je uzašao na nebo! 

U sv. misi koja se slavi na blagdan Uzašašća ima jedna molitva u ko¬ 
joj molimo da naša misao i naše srce bude okrenuto prema nebu gdje 
nas čeka naš Spasitelj koji je uzašao na nebo. 

Nije svatko sposoban za veliko razmišljanje, ali svatko je od nas spo¬ 
soban i razmisliti i shvatiti kako je i lijepo i korisno, ako često u živo¬ 
tu mislimo na nebo. 

Glasoviti pisac Tolstoj opisujući jednu bitku spominje i ovaj prizor: 
Spušta se noć, među mnogim drugim jedan vojnik teško ranjen leži na 
leđima. Gleda ležeći kako se javljaju na nebeskom svodu zvijezde i ra¬ 
zmišlja: ”Vidi, kako je lijepo nebo, nikad prije nisam imao vremena da 
promatram nebo 44 . Kad mi u crkvi govorimo o nebu, mi ne mislimo 
na ovaj nebeski svod okićen u noći zvijezdama, nego mislimo na ono 
mjesto radosti i slave kamo je na ovaj dan uzašao naš Spasitelj. - Kako 
malo ljudi, pa i malo kršćana misli na radosti neba. Trče i skaču za ra¬ 
dostima ovoga svijeta, a za radosti neba misle da to spada u priče za 
djecu. Trče i muče se da dobiju radosti i uživanja na ovoj zemlji, a sva¬ 
ku radost plaćaju znojem, plačem, suzama i gorčinom - i nikad prave 
radosti i smirenja ne doživljuju. A opet sebe varaju nadom: ako im je 
sreća izmakla jučer i danas, sutra će im se nasmijati, a sutrašnjica do¬ 
nosi nove brige i uznemirenja. I unatoč svemu tome ponovo i ponovo 
trče za radostima ovog svijeta, a na radosti neba neće da misle. 

A valja priznati: čovjek teško može i zamisliti radosti neba. - Šta di¬ 
jete koje je još u bešici zna o Parizu i New—Yorku? Šta ono dijete zna 
o ljepoti crkve sv. Petra u Rimu? Šta ono zna o slobodi i demokraciji? 
Možeš ti tom djetetu kazivati kako radnici u nekim dijelovima svijeta 
imaju lijepu zaradu, kako imaju udoban život, kako mogu stupiti u 
štrajk, ako im gazde neće da plate pravednu zaradu, sve ti to djetetu 
možeš kazivati, ali dijete od toga ništa neće shvatiti. Ima li to dijete ra¬ 

zum? Ima, ali njegov razum nije tolikog dometa da bi mogao shvatiti 
što mu kazuješ. 

Naši pojmovi o slavi neba su također slabi, jer naš razum teško shva¬ 
ća ono što nije vidio, teško razumije ono u čemu nema nikakva iskus¬ 
tva. Budući da radosti neba slabo razumijemo i nedovoljno shvaćamo, 
zato na nebo i ne mislimo koliko bi trebalo. Sv. Pavao apostol nam sa 
nekoliko riječi vrlo lijepo opisuje radosti raja. Veli ovako: ”Ono što 
oko ljudsko nije vidjelo, što uho ljudsko nije čulo, što srce ljudsko ni¬ 
je osjetilo, to je pripravio Bog onima koji Ga ljube 44 . 

A Isus kad hoće da ljudima predoči radosti neba veli da je to kao 
svadbena gozba samo s tom razlikom što svaka svadbena svečanost 
kratko traje, a svečanost rajske radosti traje bez kraja, po sve vijeke. 

Da ti slika neba bude nešto malo jasnija zamisli ovako: sve one rado¬ 
sti što si ih nekad u životu želio, svu onu sreću i zadovoljstvo o kom si 
sanjao - doživjet ćeš u raju. I tamo sreći i zadovoljstvu neće biti kraja! 

Raj će biti ostvarenje svih onih želja za srećom koju smo ovdje na ze¬ 
mlji toliko željno tražili, a nismo je našli. 

Mi smo na zemlji željeli mir i slogu, ne samo mir da nas niko ne bije 
i da mi nikog ne napadamo, onaj jadni mir gdje možda niko nikog ne 
napada, a jedan na drugog mrko gleda i reži - nego smo željni mira 
gdje će jedan drugoga poštivati i s ljubavlju susretati. A toga mira na 
zemlji nema — imat ćemo ga tek u nebu. 

Mi smo na zemlji željeli pravdu, ali ne onakvu pravdu gdje jedan dru¬ 
gom krv pije, gdje se jedni znoje, a drugi se na njihovu znoju tove; ne 
onakvu pravdu koja štiti nepravedno stečene pozicije, tobožnju prav¬ 
du koja zlotvore časti, a one koji dobro čine bagatelizira, nego pravdu, 
koja zaista dobro vijekom nagrađuje, a zlo vijekom kažnjava. 

Mi smo na zemlji željni ljubavi, ali ne one ljubavi kao ovdje na zemlji 
gdje svatko gleda svoje sebične interese, gdje jedan drugog želi iskori¬ 
stiti, nego prave nesebične ljubavi, koja je na zemlji vrlo rijetka — a u 
nebu će vječno takva ljubav vladati. 

Sve što nas na zemlji veseli, sve što privlači naše poglede i želje, sve 
što naša srca na momente razigra - sve ćemo naći u punoj mjeri u ne¬ 
bu, a bez bojazni i straha da ćemo to ikad izgubiti. 

Za nebom čeznu vjernici, koji su na ovoj zemlji doživljavali služeći 
Bogu mnoge jade. Oni znaju da ih čeka ispunjenje one Isusove riječi: 
Kad vas progone i izgovore sve zlo protiv vas radi mene, veselite se i 
radujte se, jer je plaća vaša velika na nebesima. 

Za nebom i ne znajući čeznu i nevjernici, kad vazda trče za srećom i 
zadovoljstvom, a ne nalaze ga. 

Dobro je da nas neki blagdani potsjete na radosti koje nas u nebu če¬ 
kaju, da nam nada u buduće veselje olakša terete i patnje što nam ih 
ovaj život meće na pleća. 

Pogledaj onog teškog patnika - bolesnika za koga više nema nade u 
ozdravljenje. Šta njega još može veseliti na ovoj zemlji? Njega može još 
veselit samo misao, da će izmučeno tijelo naći svoj privremeni počinak 
u zemlji, a duša i tijelo naći svoju radost u nebu - poslije sudnjeg 
dana. 

Mi mislimo na nebo, računamo s tim u patnjama života isto tako si¬ 
gurno kao što ti danas znojeći se kopajući duhan računaš sa sigurnošću 
da će ti se taj znoj isplatiti. 

Gledajući nered na zemlji računamo na red koji nas čeka u nebu. 
Gledajući nepravde na zemlji računamo na pravdu koja nas čeka u ne¬ 
bu. Gledajući na pokvarenost i prljavštine na zemlji računamo na lje¬ 
potu i čistoću duša koje će nas u nebu okruživati. Gledajući mržnju na 
zemlji računamo na ljubav koja će u nebu vladati. 

Mi živimo još uvijek na zemlji, radimo i gradimo, ali svjesni smo da 
će to sve jednom ostati drugome da uživa, a mi otići. Stoga radimo i 
gradimo sebi sreću i u nebu, odakle nas nitko nikad neće potjerati. A tu 
sreću gradimo i pripravljamo vršeći sveti Božji zakon, noseći u srcu vje¬ 
ru, ufanje i ljubav. 

DUHOVI 

Dj 2,1-11 + Kor 12,3b—7,12—13 + Iv 20,19-23 


OBASJANI SVJETLOM 

Nama kršćanima blagdan Duhova nije samo uspomena na jedan da¬ 
vni događaj, za nas je ovaj dan zapravo početak naše vjere. Bez silaska 
Duha Svetoga ne bi bilo ni evanđelja, ni Crkve, ni nas kršćana. 

Mi zapravo danas slavimo onu Božansku silu koja je pokrenula srca 
apostola i srca prvih kršćana, slavimo onu Božju snagu koja se brinula 
da se Isusova riječ spasenja širila i osvajala zemlje i narode, slavimo 
onu Božju silu, koja se brinula da se Radosna Vijest evanđelja raširi na 
svih pet kontinenata. I neprestano se širi. Mi danas slavimo onu Božju 
snagu, koja je nas same obasjala sv. krštenjem i osnažila u sv. krizmi, 
koja nas je bezbroj puta potakla i pomogla da možemo svoju vjeru pri¬ 
znavati i po njoj živjeti. 

Kad sam spomenuo ovu riječ vjeru, ja ne mislim time samo na one 
naše svetinje koje su nam ostale od očeva i djedova, nego mislim više 
na ono osvjedočenje koje smo mi stekli kao odrasle osobe, osvjedoče¬ 
nje da nam naša katolička vjera pruža i radost i sigurnost, pravca u 
ovom životu, i pruža nam nadu da ćemo poslije smrti biti dostojni 
onih obećanja, koja je Isus dao svojim prijateljima. A za svoje prijate¬ 
lje, to znamo, rekao je: gdje sam ja, tu će biti i moji prijatelji. Pa, zna¬ 
mo šta to može značiti: ako je Bog Bogom, on je sebe opkolio svakom 
srećom i radošću. A to Isus obećava i svojim prijateljima. To je naša 
vjera, to je naša nada. 

Biblija nam kazuje kako su u pradavno vrijeme ljudi mnogo puta po- 
benavili i poblesavili, a u jednom periodu to se pokazalo na ovaj na¬ 
čin: počeli su u Babilonu graditi kulu, a plan je bio da vrh dopre do 
neba. Međutim, Bog se usprotivio njihovoj oholosti, kulu je potres sru¬ 
šio, a njima Bog pomrsio i pobrkao jezike da više jedan drugog nisu ra¬ 
zumjeli. 

Šta želim reći s time? Bog je čovjeku dao razum i sposobnost da sebi 
ovdje na zemlji život unapređuje i uljepšava, da otkriva tajne prirode i 
da prirodne sile učini sebi korisnima. 

Ali neki to ne shvaćaju tako, nego misle što god čovjek više izgradi, 
što god oko sebe vidi više tehničkih dostignuća, to će manje vidjeti 
Onoga iznad sebe. Što god se više popne u zračne visine, to će prije vi¬ 
djeti da Boga tamo više nema. Uostalom, tako kažu, nije Bog stvorio 
čovjeka nego je čovjek u strahu stvorio Boga, i vrijeme je došlo da se 
čovjek oslobodi ideje Boga, koja je svijet vukla nazad. Ti ljudi sami se¬ 
be zovu naprednima, a morali bi biti zabrinuti zbog svoje kratkovidno¬ 
sti i zbog opasnosti od potpunog sljepila. Onaj tko ima još normalan 

vid, zna da ni motika ne može sama od sebe nastati, a kamo li kompli¬ 
cirani sustav zvjezdanog neba, a kamo li još neispitani sastav prirode 
oko nas.a kamo li zadivljujući sastav ljudskog organizma. 

Kad već govorimo o tome kako netko govori da prizna samo ono što 
može očima vidjeti i rukama dohvatiti, moramo se čuditi i čuditi kako 
odrasla osoba zna biti djetinje pameti. Da li razmišlja kako njegove oči 
ne vide daleko, kako su njegove ruke prekratke, pa još kad isključi pa¬ 
met iz upotrebe, čemu naliči? 

Uzdati se samo u moć gvožđa i betona, odbacivati duhovne vrijedno¬ 
sti, znači upasti u istu ludost koju su počinili prastari stanovnici Babi¬ 
lona, kad su gradili kulu da se narugaju Bogu, a Bog im i porušio kulu 
i pomrsio jezike. 

Nadati se nekom napretku, a ništiti duhovne vrijednosti, ne znači ni¬ 
kakav napredak nego povratak u divljaštvo i beznađe. 

Zar nije povratak u divljaštvo u suvremenom svijetu ubijanje djece 
još prije rođenja, kao da se radi o gnjidi ili buhi koju ucmekaš da ti ne 
dosađuje? 

Zar nije povratak u divljaštvo na tisuće rastavljenih brakova u suvre¬ 
menom svijetu, kao da se radi o stoki, koja se čas sastaje, čas rastaje? 

Zar nije povratak u divljaštvo pojava maloljetnih kriminalaca, koji 
nisu samo nešto malo ukrali, nego su često teške ubojice krvavih ruku. 
Iako su po godinama bez punoljetnosti, nose na duši teške zločine od 
noćnih provala do silovanja. Pa kad sam to spomenuo, tu je čovjek is¬ 
pod životinje. Ljudima se pomrsili i jezici i pameti... 

Spomenuo sam samo neke stvarčice, zapravo smo uočili samo jedan 
dio stvarnosti današnjice, a to je dovoljno da uvidimo šta nastaje, kad 
čovjek gradi neki napredak bez odgoja duha, bez Boga, ili usprkos 
Bogu. 

Potrebno je da Duh Sveti učini isti onakav zahvat koji je izmijenio i 
preobrazio apostole. Apostolima je dao dar razuma da im je odjednom 
postalo jasno sve ono što im je Isus prije kazivao. Jasno kao sunce. I 
kad im je jednom postala Božja istina jasna, onda ih nije moglo ništa 
odvratiti da za tu istinu žive i rade. Onda više strah nije mogao na njih 
utjecati. Nama bi Duh Sveti trebao otvoriti prilaze mozga i pameti, da 
je Isusova Radosna Vijest temelj naše sreće, temelj sporazumijevanja i 
ljubavi među ljudima, to je reflektor koji pred nama baca daleko svje¬ 
tlo u budućnost i pokazuje nam pravac spasenja. A isto bi nam Duh 
Sveti trebao dati bistrinu mozga da uvidimo, kako odbacivanje Isusove 
Radosne Vijesti znači gradnju babilonske kule, znači unošenje zbrke i 
darmara u naš život, znači povratak u divljaštvo, znači odbacivanje 
one komponente koja je bitna za sreću čovjeka i na ovom i na drugom 
svijetu. Neka nas Duh Sveti prosvjedi i obnovi u Istini! 

PRESVETO TROJSTVO 

Pnz 4,32-34.40 + Rim 8,14-17 + Mt 28,16-20. 


NEDOKUČIVA TAJNA 

Zahvalni smo Bogu što nam je dao snagu mišica, bistrinu očiju, sta¬ 
bilnost nogu, ali zahvalni smo Mu na nečemu drugom mnogo više. Od 
čovjeka je jači vol i konj, jastreb i sokol imaju puno jače oči nego mi, 
mnoge su četveronožne i krilate životinje od nas brže. Ali, što životinji 
vrijedi snaga kad mali dječak može pred sobom goniti gomilu goveda i 
konja. Ni jedna ptica na svijetu ne može tako brzo preletjeti zemlje i 
oceane kao što može čovjek u zrakoplovu. 

U čovjeku ima nešto izvanredno što mu daje moć nad životinjama i 
nad prirodom. Lako pogađate što je to. To je naš razum. Zahvalni smo 
Bogu i na tjelesnim darovima, ali ponajviše smo Mu zahvalni što nam 
je dao razum. 

Kako je silne stvari stvorio ljudski razum! Pritisneš dugme na svom 
tranzistoru i čuješ novosti sa drugog kraja svijeta. Otvoriš televizor i 
gledaš spuštanje astronauta na povratku s Mjeseca. Za nekoliko sati 
avion prebaci putnike iz Evrope u Kanadu. Čovjek je izumio strojeve 
koji imaju po nekoliko tisuća konjskih snaga. Gdje je nekada trebalo 
tisuće ljudskih ruku, zamjenjuje ih danas jedna jedina mašina. 

Čovjek svojim razumom razmišlja, istražuje, kombinira, slaže i sasta¬ 
vlja. I kad nešto novo pronađe, smatramo ga pametnim. A pametan je 
ne samo onaj tko to pronađe, nego i onaj tko zna to upotrijebiti. Pa¬ 
metan je bio ne samo onaj tko je izumio slova, nego je pametan i onaj 
tko ta slova nauči i upotrebljava. Životinja može dane i godine zuriti u 
tih tridesetak slova, a da nikad neće naučiti što ti znakovi znače. Živo¬ 
tinja može dane i godine gledati u mašinu, a da je nikad neće naučiti 
koristiti. 

Smatramo dakle pametnim čovjeka koji zna čitati, a sigurno još je 
pametniji onaj tko je knjigu napisao. Smatramo pametnim koji zna 
mašinom rukovati. Još je pametniji onaj tko je zna sastaviti i rastaviti. 
A još je pametniji onaj koji je tu mašinu izumio. 

A sad dolazimo do onoga što je glavno u današnjoj pouci. Ako mi 
ljudi imamo razuma, a imamo ga, jer vidimo da je u nama nešto što 
nas neizmjerno izdiže iznad životinja, mora biti netko pametan, sve¬ 
moguć i svesilan, tko nam je dao tu sposobnost. Ako mašinerija u je¬ 
dnoj tvornici ne može raditi, ako je ne pokreće i ravna razumska ljud¬ 
ska pamet, mora biti i neka pamet koja pokreće zamršenu mašineriju 
prirode pa izmjenjuje dane i noći, ljeta i zime. Mora biti neka silna pa¬ 
met koja je stvorila i pokreće milijarde zvijezda. Ako je pametan bio¬ 
log koji pozna sastave biljaka i životinja, koliko mora biti pametniji 

onaj koji je stvorio biljni i životinjski svijet, tako tajanstven i zamršen 
da će ljudi imati što proučavati dok god ih bude na zemlji. 

Ako je pametan onaj tko je pronašao atomsku energiju, koliko mora 
biti pametniji onaj koji je tu energiju stvorio. Jer atomska je energija 
bila u prirodi otkad je Bog stvorio prirodu, a ljudima je trebalo tisuće 
godina dok su tu energiju otkrili. A sam Bog zna kakvih još tajni krije 
priroda. Ljudi će ih otkrivati i pamet će im kazivati o mudrosti i sve- 
mogućnosti Boga koji je sve to stvorio. 

Ako je pametan liječnik koji dobro pozna sastav ljudskog organi¬ 
zma, koliko mora biti pametan onaj tko je taj organizam stvorio. Bog 
mi je dao ruke, noge, srce i oči. Nisu mi otac i majka dali srce. Oni ne 
znaju stvoriti tako savršen aparat koji razgoni krv po čitavom tijelu. 
Bog mi je dao oči, a ne otac i majka. Bog se samo s njima poslužio kao 
što se majstor služi svojim alatom. 

Što želim time reći? To, daje Bog dao razum da možemo vladati pri¬ 
rodom i životinjama, ali još za nešto — da možemo spoznati Njega, 
svoga Stvoritelja. 

Ima nešto kod Gospodina Boga što mi nikad ne bismo mogji svojim 
razumom spoznati i dokučiti. Ima i u tvom srcu stvari koje ja nikad 
neću znati, ako mi ih ti ne kažeš. Kome se otkrivamo? Onom koga ci¬ 
jenimo i volimo. I Bog je ljudima otkrio tajnu svog unutarnjeg života, 
jer nas cijeni i voli. Otkrio nam je da su u njemu tri božanske osobe: 
Otac, Sin i Duh Sveti. Sve tri božanske osobe zovemo jednim imenom 
Presveto Trojstvo. Danas slavimo blagdan Presvetog Trojstva. To zna¬ 
či, Crkva želi da se jednom godišnje sjetimo ove temeljne istine naše 
vjere, da je samo jedan Bog i da su u Bogu tri osobe: Otac, Sin i Duh 
Sveti. — Mi tu istinu znamo, jer nas je o njoj poučio sam Sin Boži, 
Isus Krist. Kako je to moguće, mi to ljudi svojim razumom ne shvaća¬ 
mo nego vjerujemo autoritetu Isusovu. 

Tisuće i tisuće ljudi .upotrebljava televizor. Oni ne znaju kako se to 
iz daljine prenosi slika, ali vide slika je tu. Mi također ne znamo kako 
je to: jedan Bog, a tri božanske osobe, ali znamo daje tako jer nam je 
to Bog otkrio. 

Bog je počastio naš razum i otkrio mu tu tajnu. A nama je da u srcu 
nosimo vjeru u Presveto Trojstvo i zahvalnost. 

Ima jedna divna molitva-, prva koju smo u životu naučili, molitva ko¬ 
ju smo najčešće u životu molili, a potsjeća nas na Presv. Trojstvo. Ovi 
mališani koji idu na vjeronauk, veselo gledaju. Znaju o kojoj se moli¬ 
tvi radi. To je molitva: U ime Oca i Sina i Duha Svetoga... 

To je molitva koju smo prvu naučili. Možda će to biti molitva koju 
ćemo zadnju pred smrt izgovoriti. 

Kad mi kažemo: U ime Oca i Sina i Duha Svetoga, to znači vjerujem 
da je jedan Bog i da su u Bogu tri osobe - Otac, Sin i Duh Sveti. 

Kad kažemo: U ime Oca i Sina i Duha Svetoga — to znači da ja sebe 

stavljam pod zaštitu Boga Oca, Boga Sina i Duha Svetoga. Pod zaštitu 
presv. Trojstva. 

Kad kažemo: U ime Oca... to znači da ja molim pomoć Oca i Sina i- 
Duha Svetoga. 

To je dakle prva molitva koju smo naučili. Molitva kojom počinje¬ 
mo sve druge molitve. 

Mnogo puta smo tu molitvu izgovorili. Koliko? Nitko ne zna osim 
Boga. A zna Bog još nešto, a znamo i mi. Znamo da smo tu molitvu 
vrlo rijetko izgovorili pobožno, pažljivo i s razmišljanjem. Ponajviše se 
puta prekrstimo nepažljivo i rastreseno. 

Nastojmo se uvijek prekrižiti lijepo. Nastojmo sa razmišljanjem izgo¬ 
voriti riječi: U ime Oca i Sina i Duha Svetoga. Mi time pokazujemo 
svoju vjeru u presv. Trojstvo i time sebe preporučamo zaštiti presv. 
Trojstva. 

I neka i vas i mene prati pomoć Oca i Sina i Duha Svetoga — Amen. 

TJELOVO 

Izl 24,3-8 + Heb 9,11-15 + Mk 14,12-16 


PRISUTAN U KRUHU I VINU 


Nije važno da li si uhvatio mjesto bliže oltara ili se nalaziš pri dnu cr¬ 
kve, jednako si blizu Bogu i bila bi mi želja da i ova riječ s oltara dođe 
blizu tvoga srca i u srcu nađe mjesta. Čini mi se da ću najlakše pouku 
ovog blagdana započeti jenim događajem. — U jednom gradu teško 
obolio starac od bolesti bubrega. U bolesti ga obilazili prijatelji i susje¬ 
di, a obišao ga i svećenik. Ispovjedio ga i podijelio mu bolesničko po¬ 
mazanje. Do nekoliko dana umro starac. Iskupilo se u kući mnogo lju¬ 
di, došao i svećenik. Ljudi razgovaraju o pokojniku. Ističu kako je bio 
dobar i plemenit čovjek koji je svakome izlazio u susret, kako je bio 
uzoran vjernik, kako nije nikada propuštao misu. 

Od tri sina jedini je tu najstariji. Drhtavim glasom veli ljudima dok iz 
džepa vadi dva papira, dva pisma što ih je njegov pokojni otac napisao 
dvojici svojih sinova u dalekoj Australiji. Evo što je između ostaloga 
pisao sinovima: ”Dragi sine! Piše ti otac sa samrtne postelje. Ja umi¬ 
rem. Nije mi teško umrijeti. Nemoj plakati. I u ovim zadnjim časovima 
mislim na te. I ljubim te. Molit ću se Bogu za te. Zbogom sine moj. Za¬ 
uvijek te ljubi tvoj otac...“ Najstariji je sin jedva od uzbuđenja dočitao 
pismo. A svi su prisutni brisali suze... Divan je to roditelj koji u najte¬ 
žim časovima, pred izdahnuće, misli na svoju udaljenu djecu. 

I Isus je mislio na nas 

Danas se na blagdan Tijelova sjećamo našeg Isusa koji je, nekoliko sa¬ 
ti prije nego je bio uhvaćen, suđen i mučen, u najtežim časovima mi¬ 
slio ne samo na svoje učenike i prijatelje nego i na svoje prijatelje u da¬ 
lekoj budućnosti. Mislio je u tim časovima, kad je sjedio na posljednjoj 
večeri, i na nas i na one koji će doći iza nas. Želio je ostaviti trajan do¬ 
kaz koliko na nas misli i koliko nas ljubi. Nije nam ostavio pismo nego 
nam je ostavio samoga sebe, svoje tijelo i svoju krv u euharistiji. Uzeo 
je kruh i vino i božanskom moći pretvorio u svoje tijelo i svoju krv. 
Rekao je apostolima i svim svojim prijateljima u dalekoj budućnosti: 
ja vas ostavljam, umirem za grijehe svijeta ali ostajem s vama pod prili¬ 
kama kruha i vina. Ovo činite na moju uspomenu. 

Ostaje s nama 

Danas slavimo uspomenu na ovu Isusovu ljubav prema nama, uspo¬ 
menu na zadnju večeru kad je pronašao način da ostane s nama i me- 

đu nama do konca svijeta. Po njegovoj odredbi i želji i danas će na na¬ 
šem olatru On s neba saći na oltar u svetu hostiju, a od vina postat će 
njegova krv. Kad u sredini mise kucne zvono i svećenik nad kruhom 
izgovori Isusove riječi: ”Ovo je tijelo moje“; a nad vinom: ”Ovo je krv 
moja“, znajte da u isto doba Isus gleda na nas i blagoslivlje nas. 

Isus je našao način da ostane s nama. Od djetinjstva smo u tom pou¬ 
čeni. U danima patnji i nevolja minulih godina okupljali smo se u crkvi 
na slavlje sv. mise, znali smo da dolazimo u Isusovu blizinu i vraćali se 
svojim kućama okrijepljeni njegovom snagom. U veselim danima naših 
blagdanskih radosti, On je blagoslivljao našu radost. Odavle s oltara, 
od Isusa koji je kod svake sv. mise među nama, struji nevidljiva snaga 
koja nas krijepi, diže i pomaže. Kad ti ovdje pod misom moliš ili pje¬ 
vaš, On sluša tvoj glas, On se veseli da ga slavi toliko prijateljskih 
srdaca. 

Zamisli se sada dobro. Kod svake sv. mise Isus je među nama. Ne do¬ 
lazi da od nas nešto traži, nego da nas svojom blizinom usreći. Što čini 
prema nama ne čini iz želje za dobiti, nego iz ljubavi prema nama. 

U prošlim vremenima francuski liječnik Clot Bey osnovao je prvi 
medicinski fakultet u Egiptu. Jednom je poveo svoje studente na izlet 
u Francusku. Čim su u Marseillu izašli iz parobroda, susretnu svećeni¬ 
ka koji je nosio sv. Pričest bolesniku. Liječnik klekne. Divili se stu¬ 
denti. 

Dragi Isuse, pogledaj ti ovaj narod, ove ljude, ovu mladost, ove žene 
i djevojke. Oni su tu, baš zato jer vjeruju da si ti među nama, jer znaju 
da ih ti ljubiš, pa i oni tebe ljube. Mnogo puta su te primali u sv. Pri¬ 
česti i prije sv. Pričesti slušali: ”Evo Jaganjca Božjega, evo onoga koji 
oduzima grijehe svijeta. Blago onima koji su pozvani na gozbu Jaganj- 
čevu“. 

Da braćo i sestre, svi -svo pozvani! Pozvani svake nedjelje i svetkovi¬ 
ne. Pozvani smo i na njegovu gozbu sv. mise i na gozbu sv. Pričesti. Na 
gozbu se pozivaju prijatelji. Isus nas smatra svojim prijateljima. Jesmo 
li doista njegovi prijatelji? Razmišljajmo o tome upravo danas kad sla¬ 
vimo blagdan Tijelova, blagdan Tijela i Krvi našega Gospodina Isusa 
Krista. 

Nedjelje 
kroz godinu 









2. NEDJELJA KROZ GODINU 

1 Sam 3,3b—10.19; 1 Kor 6,13c-15a.l7-20;Iv 1,35-42. 

ISUS - JAGANJAC BOŽJI 


Mi kao razumni ljudi ne smijemo poput magnetofona ponavljati ne¬ 
ke riječi kojima ne znamo značenje. Odnosno: u običnom govoru ako 
nešto govorimo, moramo znati što govorimo. Tako isto u molitvi. Kad 
u crkvi ili u molitvi nešto govorimo, moramo znati što govorimo da ne 
budemo kao tranzistor ili magnetofon. 

Kad kod sv. mise čujemo riječi: ”Evo Jaganjca Božjega, evo onoga 
koji oduzima grijeh svijeta.znamo da se te riječi odnose na Isusa, 
ali ne znamo možda zašto se On zove janjetom Božjim. 

Tim riječima je Ivan Krstitelj kod Jordana pokazao narodu Isusa. 
Narod je do tada u njemu vidio samo čovjeka kao što su bili i drugi 
oko njega. Ali kad je Ivan povikao pred narodom: ”Evo Jaganjca Bo¬ 
žjega koji odnosi grijeh svijeta“ (Iv 1,29), narod je tada znao što znače 
te Ivanove riječi i zašto je Ivan nazvao Isusa Janjetom Božjim. 

Taj je narod znao iz proročkih knjiga da će Spasitelj ponijeti na sebi 
grijehe svijeta i za sve ljudske ispade, ludovanja i zločine dati Bogu do¬ 
stojnu nadoknadu. 

A zašto ga zove ”janje?“ I to ćemo čuti. Kad bi Izraelac htio od Bo¬ 
ga zamoliti oproštenje grijeha, onda bi uzeo janje i cijela bi obitelj me- 
tnula ruke na to janje kao znak da njihovi grijesi prelaze na to janje. 
Janje bi onda zaklali i prinijeli Bogu kao žrtvu. To su nazivali ”žrtva 
pomirnica“. — A onda, davno je prije Isusova rođenja prorok Izaija re¬ 
kao da će Isus biti žrtvovano janje ne samo za grijehe jednog čovjeka, 
nego za grijehe ljudi svih vremena. Ponijet će na sebi grijehe svega ljud¬ 
skog roda. 

Zato kad je Ivan povikao narodu: ”Evo Jaganjca Božjega...“ sav je 
narod znao: To je Spasitelj koga mi čekamo... 

Svaki put kad se nađemo kod sv. mise, mi čujemo riječi: ”Evo Ja¬ 
ganjca Božjeg.Te se riječi ponavljaju već dvije tisuće godina. Pona¬ 
vljaju se svaki dan u tisućama crkava. Ulaze u uši i svijest milijuna lju¬ 
di. To znate i vi i ja. Alija, kao da čujem gdje mi govoriš: ”Kako Spa¬ 
sitelj diže grijehe svijeta kad je svaki*dan grijeha sve više?“ Upravo to i 
ja ovoga časa mislim. Narodi se neprestano naoružavaju, ponegdje se 
među se kolju i ubijaju. Čitate i slušate o ratovima. A gdje se ne kolju, 
tu jedan na drugoga reži i čeka svoj čas. A gdje jedan na drugoga ne re¬ 
ži javno i otvoreno, u sebi kuha puneći sebe mržnjom i ne znaš kad će 
provaliti, kakvu će tragediju napraviti. A što se tiče pojedinih ljudskih 
osoba, gomilaju se grijesi i zla kao daje svijet podivljao. Sve se više go¬ 
milaju bračne rastave, obiteljske tragedije, a raste broj djece bez odgo- 

ja, bez roditeljske topline, množi se broj kriminalaca i zločinaca. Čita¬ 
te svaki dan vijesti o provalama, o krađama, o silovanjima, o ubojstvi¬ 
ma... 

I kad to sve čovjek sabere, onda se zbilja mora pitati: Gdje je to Ja¬ 
nje što diže grijehe svijeta, kad su grijesi i zlo u porastu? 

Tako je i nije tako! Što rekosmo za ratove i mržnje među narodima, 
nitko ne može poreći da ima ljudi koji neumorno rade za mir i ukla¬ 
njanje mržnje među narodima. Jedan od tih je i naš sveti Otac Papa, 
koji ne samo da o Božiću pošalje cijelom svijetu svoj apel za mir..., ne¬ 
go i putuje cijelim svijetom s maslinom mira u ruci. I gdje god vlada 
napetost, nasilje, rat..., Papin se glas pronosi kroz eter: kao poruka, o- 
pomena, molitva... To čini nadahnut Isusovom naukom o miru i brat¬ 
stvu među ljudima. I ne možemo reći da se njegov glas ne sluša i ne u- 
važava. 

Nitko ne može reći da uz razvaljene i nesređene obitelji ima puno vi¬ 
še složnih i sređenih obitelji u kojima se poštuje svetost bračne zaje¬ 
dnice, gdje se zna daje sreća obitelji u vjernosti ženidbenih drugova i u 
savjesnom odgoju djece. I nitko ne može poreći da mnogi i mnogi po¬ 
stižu obiteljsku sreću držeći se Isusove nauke. 

Nitko ne može poreći da danas ima dobro odgojene djece, vrijednih 
sinova i kćeriju koji slušajući Isusa i njegovu zapovijed, nastoje starim i 
iznemoglim roditeljima vratiti dio duga lijepim gledanjem i brižnom 
pažnjom da roditelji uz njih mirno i zadovoljno prožive svoje staračke 
dane bez strepnje da će pasti na tuđe ruke i u staračke domove. 

Nitko ne može poreći da uz one koji unose u ljudsko društvo nemir i 
bojazan svojim zločinima, ima puno više onih koji, nadahnuti Isuso¬ 
vom zapovijedi o ljubavi prema bližnjemu, nastoje tuđu nevolju ublaži¬ 
ti, olakšati, pružiti pomoć, prema svojim mogućnostima. 

Dakle, kad kažemo daje Isus Jaganjac Božji koji oduzima grijehe svi¬ 
jeta, moramo priznati, da je Isus svojom naukom mnoga zla spriječio, 
mnoge potaknuo na dobra djela, unaprijedio u ljudima ono ljudsko, a 
potisnuo ono što je divlje i životinjsko. 

A što još ima na svijetu mnogo mržnje, zla, nevolja i nesreća, nije 
krivo Janje Božje - Isus, nego su krivi ljudi sami. 

Shvatit ćete: ako netko umire od žeđi, a nalazi se kraj izvora, nije 
izvor kriv, nego je kriv on što taj izvor ne koristi. Ako netko samire od 
bolesti a ima lijek koji bi mu donio zdravlje, a neće da taj lijek upotri¬ 
jebi, onda nije lijek kriv nego čovjekovo neshvaćanje. Ako se netko 
mrzne i neće da se primakne vatri, onda je takav sam sebi kriv što se 
smrzava. 

To možemo reći i kad govorimo o zlu i neredu u svijetu i u čovjeku. 
Isus je ostavio lijekove za to, a ako ljudi neće da ih upotrijebe, nego 
zabacuju i preziru, onda su sami krivi svojoj nevolji. Isus, Janje Božje, 
digao bi to zlo sa svijeta, ali što može kad neki ljudi neće i ne žele! 

A mi koji to želimo, i mi ponekad pustimo da zlo bude jače od naše 
želje, pustimo da nas zlo zgrabi i povuče. I tu dolazi opet Isus - Jaga¬ 
njac Božji, pa u sv. ispovijedi diže s naše duše grijehe, daje nam nove 
snage da se rvemo protiv grijeha i zla u sebi i oko sebe. 

Braćo i sestre! Iz ovoga što smo danas čuli, ponijet ćemo pouku: 
Isus je zaista Jaganjac Božji koji oduzima grijehe svijeta, samo ako mi 
to želimo i hoćemo. 

Prije nekoliko godina u Zagrebu je u dvorani "Istra 44 održao svoj 
koncert poznati pjevač Richard Cliff. Koncert mu se sastojao od sa¬ 
mih duhovnih pjesama u kojima slavi Isusa i njegovo evanđelje. Kad ga 
je naš novinar upitao kako to da se on opredijelio za tu vrstu pjesama, 
on je odgovorio: "Učinio sam to zato, stoje Isus za mene mnogo uči¬ 
nio. Ja mislim da su ljudi sami po sebi već sve pokušali i nisu uspjeli. I 
ja sam samo čovjek, ali držim daje Krist jedini izlaz iz situacije 44 . 

A ja ću dodati riječi sv. Pavla: "Nema, uistinu, pod nebom drugoga 
imena dana ljudima po kojemu se možemo spasiti 44 (Dj 4,12). 





3. NEDJELJA KROZ GODINU 

Jon 3,1-5.10; 1 Kor 7,29-31 ;Mk 1,14-20. 


NEMA POPRAVNOG ISPITA! 

Prije nekoliko dana nađoh se u gradu s jednim našim čovjekom. Kre¬ 
nuli smo ulicom u razgovoru. Reče mi da davno nije silazio u grad, pa 
nije išao ni na svetu misu. Kriva je i gripa i ružno vrijeme. I nastavlja o- 
vako: ”Jest i gripa i ružno vrijeme, ali da vi svakom dolazniku u crkvu 
dijelite po hiljadarku, bila bi i po svakom vremenu puna crkva. Najhi- 
triji bi vam bili oni koje rijetko viđate...“ Tokom tjedna u više navrata 
razmišljao sam o riječima ovog čovjeka. Rekao je istinu, i mnogima ta 
istina ne služi na čast. Zar toliko malo cijenimo misu i sve što čujemo 
u crkvi da bismo smatrali deset n.d. vrijednijma? 

Svaki je evropski narod proživio svoje doba ludovanja, pa tako i En¬ 
glezi. Ali njihovo je doba mahnitanja i progona katoličke vjere bilo 
prije 350 i više godina. Bio je period kada su odani vjernici plaćali teš¬ 
ke globe zato što su išli k misi. Pa ipak su išli. Jedan je od njih tada i- 
zjavio: "Koliko god je platio globe za misu, ona vrijedi još više! 64 

Misa se ne može novcem platiti ni mjeriti, ali niti evanđelje ni Božja 
riječ koju čujemo u crkvi. U crkvi čujemo što nigdje ne čujemo. Tu u- 
čimo što nigdje ne učimo. Tu i stariji primaju pouke kako će odgajati 
mlađe i čuvati svoj auktoritet. Tu i mlađi čuju što će ih potaknuti na 
dobro i očuvati od zla, što će im koristiti da se sutra ne moraju stidje¬ 
ti svojih današnjih postupaka; uče kako se postiže da ih Bog i roditelji 
vole. Svi učimo u Božjoj školi kako ćemo proživjeti dane na zemlji u 
ljubavi s Bogom i s ostalima. 

Obratite se, vjerujte u evanđelje 

Čuli ste u današnjem odlomku evanđelja: "Približilo se kraljevstvo 
Božje. Obratite se i vjerujte evanđelju 44 (Mk 1,15). To znači: imaš pri¬ 
liku da čuješ divnu blagu vijest o kraljevstvu Božjem. A ono drugo: 
"Obratite se i vjerujte evanđelju 44 , znači: smirimo se, urazumimo se. 
Ima vrednota, koje su ljepše i skupne od novca i materijalnih dobara. 
Vjerujte evanđelju! 

Nedavno sam čitao kako su jednog engleskog strojovođu, po imenu 
Williama, nazvali novinari "čovjek čudo 44 . Nalazio se kao strojevođa 
na lokomotivi koja je jurila velikom brzinom. Osjetio je da s lokomo¬ 
tivom nije nešto u redu. Izbi plamen te ga posve opeče. William zabri¬ 
nut za život mnogih putnika, skupi toliko smirenosti i snage da se pro¬ 
bio do kočnice koja je yeć bila u plamenu. Zgrabi kočnicu, zakoči 
vlak i pade onesviješćen. Nikome se u vlaku nije ništa dogodilo, samo 

je tijelo strojovođe Williama bilo pokriveno opekotinama i 70% kože 
spaljeno. Borio se sa smrću. Liječnici izjaviše da se jedino može spasi¬ 
ti ako se nađu davaoci kože. Nađoše se i takvi: njegovo četvero djece, 
dvije kćerke blizanke od po 20 godina i dva sina, Filip od 21. godine i 
Harold od 23. godine. Njima su u bolnici liječnici skinuli kožu između 
kuka i koljena i prenosili je na njihova oca. Žrtvom djece ozdravio je, 
ljubavlju svoje četvero djece! 

Pitam vas, koliko vrijedi ovakva ljubav djece? Može li se takva ljubav 
ikada platiti ili kupiti novcem? A ovakvoj se požrtvovnoj ljubavi uče 
djeca u crkvi slušajući Božji nauk, evanđelje. Kad bi se ovdje svake ne¬ 
djelje dijelile hiljadarke, da li bi ti propustio da ne dođeš i da li bi dije¬ 
te zaustavio da ne dođe? A zar nije ljubav djece vrijednija od hiljadar¬ 
ke? 

Sva djeca staju žrtve roditelja, deru roditeljima kožu s ruku na koji¬ 
ma nastaju žuljevi dok podignu, prehrane, školuju djecu... A kad dođe 
vrijeme da djeca deru svoju vlastitu kožu za roditelje, onda to čine sa¬ 
mo ona djeca koja imaju na pameti Božju naredbu: "Poštuj oca svoga i 
majku svoju... 44 (Izl 20,12). A postoji samo jedna škola gdje se to uči i 
gdje se o tom govori: to je Crkva! Bog se brine i za sretan i bezbolan 
naš život na zemlji, a i za to da postignemo nebo. Zato ono što Isus 
kaže: "Vjerujte evanđelju 44 , ja bih stoput ponovio: Ljudi, vjerujmo e- 
vanđelju! 

Evo još jedan primjer. U Nebraski, u Americi, majka živi sa sinom je¬ 
dincem. Imućna obitelj i sve je imanje na majci. Kada se sin oženio, 
majka mu predložila: "Daj da sve prenesem na tebe, to će biti s manje 
takse i troška nego da to prenosiš poslije moje smrti 44 . Tako su i učini¬ 
li. No, nije dugo potrajalo, i nezahvalni sin John Sheron potjera svoju 
majku iz kuće. Neki se odvjetnik zauze za jadnu staricu i sudski prisili 
sina, da mora majku uzdržavati. Opakije sin smišljao način kako bi se 
osvetio odvjetniku. Jedne večeri dođe u odvjetnikov stan i na hodniku 
kod ulaza otvori košaru što ju je nosio u ruci. Iz košare istrese opasnu 
zmiju otrovnicu. Ali zmija pade na pod i odmah se izvi i omota oko 
njegovih nogu. John vrisnu, uhvati daje odbaci, a ona ga stade ujedati. 
U tom strahu pade na pod u nesvijest. Dotrči odvjetnik, ali nesretniku 
nije bilo spasa, izdahnuo je. Reče odvjetnik: "Božja je kazna stigla ne¬ 
zahvalnog sina 44 . 

Nema tih novaca na zemlji, koji bi mogli platiti ljubav roditelja pre¬ 
ma djeci i koji bi mogli zamijeniti ljubav djece prema roditeljima. Da 
ti netko daje milijune, a tebi manjka radost u djeci, manjka ti vjernost 
ženidbenog druga, svi milijuni ne mogu zaliječiti te rane. 

Ljudi, shvaćate li da ima stvari koje su vrijednije od novca i potrebni¬ 
je od novca? Uvažimo što nam dovikuje Isus: "Vjerujte evanđelju! 44 

Ja sam spomenuo samo nešto da vam to dokažem. A otkada živiš, to 
ti se dokazuje, i ne bi bilo dobro ako sve to nismo dosad shvatili. 

4. NEDJELJA KROZ GODINU 

Pnz 18,15-20;! Kor 7,32-35;Mk 1,21-28. 


”K A O R I Č U C I LAV ../ 4 

Među našim katoličkim časopisima nalazi se i "Radosna Vijest 44 . To 
je na našem jeziku ono što smo inače navikli zvati evanđelje. Evanđelje 
je Isusova nauka, a ako je dobro shvatimo ona je radost za svakog čo¬ 
vjeka, pa i za tebe i mene. Radosna vijest da smo Božja djeca, da nas 
Bog voli i ljubi kao svoju djecu, da smo već na ovom svijetu osigurali 
sebi sreću držeći se onih pravila koja nam daje Isusova radosna vijest, i 
da nam je osigurana sreća na nebesima. 

Međutim, ima jedna mračna i prokleta pamet koja nam drukčije go¬ 
vori. Govori nam daje Isus smetnja našoj sreći, našem napretku. Govo¬ 
ri nam da uz Isusa ostadosmo zatupljeni i da uz Isusa uskraćujemo sebi 
radost i zadovoljstvo života. To je ona prokleta sila koja je nevidljiva, a 
ipak svugdje prisutna; ona prokleta sila koja nam je zakleti neprijatelj, 
a uvijek nam se pravi prijateljem. Ona sila koja se susrela i s Isusom, 
kako nam kazuje današnje evanđelje. A mi tu tajnu i tamnu silu nazi¬ 
vamo imenom đavao. Kada su Isusu doveli jednoga u kojem je bio đa¬ 
vao, tada je đavao iz njega povikao Isusu: ”Došao si da nas uništiš! 44 
(Mk 1,24). 

Isto viče svima nama. Svima nam želi pamet prevrnuti pa nam nepre¬ 
stano lupeta: Ovo je takvo vrijeme, prilagodi mu se! - Ispočetka ti ne¬ 
će reći otvoreno protiv vjere nego će ti se praviti prijateljem koji je za¬ 
brinut za tvoju budućnosti, pa ti povjerljivo govoriti: Eto, u srcu ti vje¬ 
ruj i drži što god hoćeš, ali nije uputno da to iskazuješ. Može ti smeta¬ 
ti. Ta vidiš što drugi rade, kako se snalaze... Neka Isusa, ali nemoj ti da 
tebe Isus uništi... 

Govori tebi domaćine: što će ti Isus donijeti? Uz Isusa ćeš ti vazda 
biti prosjak. Ne budi lud. Crkva govori svoje a ti radi svoje... Neće ti o- 
na djecu hraniti... Isus će tebe uništiti. 

Govori tebi mladiću i djevojko: Uz Isusa ostade ti bez životnih rado¬ 
sti i bez životne sreće. Nema ti ništa žalosnije, nego da ti svežu zvono 
kao nekom pobožnjakoviću, pa te svatko drži budalom, svatko bježi 
od tebe, ne možeš nikud u život kročiti. Drugi uživaju život, a ti gnji- 
ješ uz Isusa. 

Đavao je otac laži 

Eto tako i slično govori nam sotona, đavao, naš i Isusov neprijatelj. 
I tko može reći da on uzalud brblja svoje brbljarije? Tko može reći da 
mu ponetko i od vjernika ne vjeruje! Tko može reći da netko i od vjer¬ 

nika ne smatra da mu takve riječi govori jedna prijateljska duša? 

Jadni mi, učimo se cijelog života a nikada doći do pameti. Poučava¬ 
ni smo da nam đavao kazuje lažnu sreću, da radi o našoj propasti, ali 
se nama ipak čini daje to pretjerano. Govorimo: nije ni đavao crn toli¬ 
ko koliko pričaju. A Isus zove sotonu ocem laži. Štogod govori, laže. 
Kakvu god nam sreću kazuje, laže. Štogod radosti obećava, laže. To 
smo se uvjerili, a opet nas zaluđuje. 

Adamu i Evi govorio je da će biti sretni i veliki tek onda kad pogaze 
Božju zapovijed, a kad ih je upropastio, nimalo se nije stidio svoje laži 
nego i dalje i poslije toga njih i njihovo potomstvo uvjerava kako im 
on želi sreću i obećava radosti, kako je Bog neprijatelj čovjeka i njego¬ 
va napretka, a on sotona prijatelj. Zamisli samo koliko smo se puta u- 
vjerili da nam taj zloduh laže, pa nas opet prevari. Kolika je moć laži! 

A s druge strane: znamo da je Bog temelj sreće, temelj morala i po¬ 
štenja, njegova nas nauka uči svakoj sreći, njegove zapovijedi žele da 
osiguraju naše sređene odnose počev od odnosa prema roditeljima pa 
do odnosa prema nepoznatim osobama. Njegove nam zapovijedi osigu¬ 
ravaju miran život na zemlji i putokaz su nam prema vječnoj sreći. Isu¬ 
sova radosna vijest sadržana u evanđelju ukazuje nam na najbolja rješe¬ 
nja za sve probleme ljudske sudbine, pa ipak iako to sve znamo, pro¬ 
kleti zloduh nas podjaruje da i mi kažemo Isusu: Isuse, ti ćeš nas upro¬ 
pastiti, uništiti... 

Karakteristika sotone: Oholost 

Ima još jedna oznaka sotone, a to je oholost. Nije to onaj normalni 
ljudski ponos koji mora imati svako svjesno ljudsko biće. Oholost je u- 
pravo manjak ponosa. Sotona je pripravan sve uraditi, ali nipošto se 
Bogu pokoriti. 1 ohol je čovjek isto takav. On će se ne samo kao Izra¬ 
elci klanjati zlatnom teletu nego će se klanjati i onima što ne znaju vi¬ 
še nego tele, klanjat će se svakoj ljudskoj maloj i velikoj veličini, ali 
Bogu se pokoriti - to ne! Poslušat će i glupljeg od sebe i mahnitijeg od 
sebe - i to mu nije ispod časti, ali Boga neće. Oholica će pustiti da ga 
onaj koji ima moć šiba kao psa, ali ako mu se njegov susjed nešto malo 
zamjerio, neće mu oprostiti godinama. Oholica čuva tobože svoj obraz 
i nekakav ponos tamo gdje to i nije bitno, a tamo gje bi trebalo poka¬ 
zati obraz i ponos, tamo pokaže bijedni kukavičluk. Oholica pokazuje 
svoju smjelost kada treba prkositi Bogu, roditelju, Crkvi, a kad treba 
pokazati smjelost i svoje ljudsko dostojanstvo pred moćnima onda je 
tu sitniji od mrava. Eto, na kakve ludosti đavao nagoni ljude. 

A što mi mislimo? Zar smo mi toliko naivni, zalupani i slijepi da vje¬ 
rujemo kako nam đavao nosi više sreće nego Bog?! 

Braćo moja, otvorimo oči, i otvorenih očiju hodajmo kroz život. 

5. NEDJELJA KROZ GODINU 

Job 7,1-4.6-7; 1 Kor 9,16-19.22-23; Mk 1,29-30. 

JOBOVSKI KRIKOVI 


Kad pročitamo kako se negdje tamo u Urugvaju prevrnuo autobus i 
poginulo 15-20 putnika, nije nam drago, ali se nitko od nas zbog toga 
ne uzbuđuje. Kad pročitamo kako se na autoputu Zagreb - Karlovac 
dogodila prometna nesreća i u sudaru poginulo 5 — 6 osoba, to nas već 
zanima malo više, ali nezgoda tih nepoznatih nimalo ne utječe na naše 
raspoloženje. Ali je drukčije kada se nezgoda dogodi u našoj blizini, 
kada su u pitanju osobe koje mi poznamo, ta nas tragedija zaboli u sr¬ 
cu, pa makar se ne radi o bližoj rodbini. 

Nešto je slično u našem držanju i prema onima koji se nalaze u bol¬ 
nici. Kad prolaziš pokraj bolnice pa vidiš na prozoru nepoznate bole¬ 
snike, znaš da su to patnici ali te njihova patnja toliko ne uzbuđuje, jer 
se radi o nepoznatim osobama. Malo se više uzbudiš kad u bolnici vidiš 
nekoga iz svoga susjedstva, pa mu znaš prilike kod kuće. Ali se mnogo 
više uzbudimo, mnogo više na nas djeluje ako u bolnici posjećujemo 
nekoga svoga, nekoga iz uže porodice. Pogotovo ako je u težem stanju. 
S njim skupa proživljavamo njegove patnje. S njim podržavamo u sebi 
nade, makar i slabe, u ozdravljenje. Nadamo se i onda kada se vidi da 
nema mjesta nadi. 

Mnoge bolesti koje su do jučer bile neizlječive danas ih medicina 
kao od šale uklanja. Znanost i tehnika dale su moćna sredstva u ljud¬ 
ske ruke da se održi zdravlje i da se povrati narušeno zdravlje. Ali ne 
možemo biti slijepci za stvarnost koja je oko nas. 

Što misliš da će samo drugi ići u bolnicu, a tvoja čeljad i ti nikada? 
Jednog dana i ti ćeš osjetiti u srcu bol kad budeš u bolnicu spremao 
svoje čeljade ili sebe. Nevolja i patnja bolesti dolazi iako je i neželje¬ 
na i nepozvana. Dolazi i u kuće sirotinjske i bogataške, dolazi i kod 
mladih i starih, i kod slabašnih i kod snažnih. Bila godina dobra ili lo¬ 
ša, rodna ili nerodna, sušna ili kišna, bolest uzima svoje žrtve kao ne¬ 
kadašnji aga svoj hak (prihod u naravi). To svi znamo, pa što? Eto to 
da s tim računamo, da takve trenutke očekujemo, da imamo razumi¬ 
jevanja i strpljenja s onima koji su danas udareni, pa će drugi imati ra¬ 
zumijevanja kad sutra i nas bolest obori. 

Zdravlje veliko blago 

Slušali smo u današnjem evanđelju kako je Isus izliječio Šimunovu 
punicu i kako su sa svih strana navalili patnici k Isusu s različitim ne¬ 
voljama. Moramo znati da su u ono vrijeme bolesti morale biti brojne. 

Razumljivo, slabi su bili higijenski uvjeti, slaba ishranjenost stanovni¬ 
štva, liječenje slabo i nestručno, a bolnica nikako. I čim se pročuo ne¬ 
tko da liječi trčali bi k njemu svi u nadi da će dobiti izgubljeno zdra¬ 
vlje. I razumljivo, dovoljno je bilo da je Isus dva slučaja ozdravio. To 
se već pročulo po cijelom kraju i svi su trčali k njemu i molili zdravlje. 

I zaista, mnoge je ozdravio. 

Spomenuo sam maloprije da svako živo biće, svako ljudsko biće mo¬ 
že očekivati bolest, neugodnosti zdravlja. I u kući i u sebi. U tom slu¬ 
čaju može se čovjek vladati pametno, a može nepametno. Pametno se 
vlada onaj tko traži svojoj bolesti lijeka i to kod onih koji su osposo¬ 
bljeni da mu ga daju. A nepametno se u bolesti ponaša tko traži bajali- 
ce, gatare i zapise. I ne samo daje to s pametnog stajališta bezvrije¬ 
dno, nego s kršćanskog stanovišta još i grijeh. Eto vidite, i u ovom na¬ 
šem stoljeću tehnike i napretka, leta na mjesec i svemirskih satelita 
treba kao i prije 500 godina svijetu kazati daje gatanje i ludost i primi¬ 
tivizam i grijeh, da je isto takav primitivizam i grijeh ”salijevanje“ i 
"zapisivanje 44 . 

Možda će Bog biti milosrdan, pa neće ljude suditi za tu ludost i za tu 
nevjeru onako kako bi objektivno trebalo suditi. Bog zna da čovjek že¬ 
li živjeti, da se ne može pomiriti s mišlju na smrt. Pa ako liječničko 
znanje i medicina ne pruži lijeka, onda se udara na sve strane pa makar 
bez nade i koristi. 

Mi se moramo pomiriti s tom mišlju da svaki život na zemlji ima ne 
samo svoj početak nego i svoj kraj. Mi se moramo pomiriti s mišlju da 
jednom nekakva bolest, nekakva nezgoda dođe i u našu kuću. I da se 
to ne može izbjeći. 

Kada gledaš kako u tvom susjedstvu čeljad plaču oko mrtvačkog 
sanduka, znaj da takav prizor čeka kad-tad i tvoju kuću. Kada gledaš 
kako netko na groblju kuka za majkom ili za ocem, znaj kad-tad i te¬ 
be čeka to. Nema na svijetu grada, nema sela, nema kuće koja bi bila 
od takvih prizora pošteđena i sigurna. I kad gledaš kako nekoga spušta¬ 
ju pod zemlju, znaj jednom to čeka i mene i tebe. Hoće li to doći na¬ 
glo u prometnoj nesreći, naglo od srčane kapi, od izlijeva krvi u mozak 
ili poslije duže bolesti u kojoj smo izmijenjali i liječnike i lijekove, tko 
zna? Hoće li to biti uskoro ili poslije nekoliko godina, to ne znamo ali 
znamo da će jednom biti. I s time se valja miriti. 

Zašto se mora patiti? 

Umirati, to se mora, ali zašto se mora patiti? Zašto kršćanin mora 
bolovati, stenjati u mukama pa makar molio Isusa za ozdravljenje? Za¬ 
što i danas Isus ne čini ona čudesa koja je činio za života na zemlji? - 
Nije ni onda Isus sve bolesnike ozdravio. Ozdravio ih je možda stoti¬ 
njak, a bilo ih je na tisuće. Izliječio ih je samo onoliko koliko je bilo 
potrebno da ljudi uvide da je pri njemu božanska moć i da prihvate 

njegovu nauku koja je bila potkrijepljena tako jasnim znakovima s ne¬ 
ba. Izliječio je samo toliko bolesnika koliko je bilo potrebno da ljudi¬ 
ma najavi radosnu vijest o onom drugom svijetu u kome neće biti bole¬ 
sti, patnje, tuge i suza. 

Na početku današnje službe riječi slušali smo u 1. čitanju izvatke iz 
knjige patnika Joba koji postavlja pitanje čemu zapravo život? Čemu 
zapravo to naše življenje u kome su radosti kratke i prolazne, nejedna¬ 
ko porazdijeljene, a onda sve svršava patnjom i smrću? 

Tko bi znao dati pravi odgovor osim Boga? Ali možemo i mi nešto 
domisliti. I muke su i patnje i tereti na nama, pa znamo da mogu doći 
i bolesti. Sve to podnosimo, sve to znamo, a opet od bijesa mahnita¬ 
mo. Znamo da nam je ovaj život kratak, a borimo se svim silama za nj 
i za njegove ugodnosti. Znamo da će nam onaj život koji dolazi biti 
vječan, a tako malo i bezvoljno radimo da nam bude i sretan. 

Da nam ovdje život teče bez muke, bez jada i suza, pa makar bio taj 
život i kratak, nitko ne bi mislio na drugi život, uopće nam ne bi dola¬ 
zilo u svijest da držimo do Boga i do njegovih obećanja. 

A ovako Bog ima svoju pedagogiju, ima svoju odgojnu metodu. I sla¬ 
va mu i hvala budi! 

6. NEDJELJA KROZ GODINU 

Lev 13,1-2.45-46; 1 Kor 10,31 — 11; Mk 1,40-45. 

GU B A 1 GRIJEH 


Najbjedniji bijednici 

Guba je zarazna bolest koju prouzrokuju mikrobi. Očituje se tumo¬ 
rima na koži. Razvitak te bolesti traje godinama, izaziva odvratne čire- 
ve koji ponekad izjedaju lice, a ponekad prsti otpadaju. U zapadnim 
zemljama gotovo je i nema. Međutim, još uvijek bijesni u nekim to¬ 
plim predjelima zemljine kugle. Jedan noviji lijek, iznašašće jedne re¬ 
dovnice, omogućuje da se bolest može izliječiti. Prije ovog lijeka guba 
je bila neizliječiva, a budući da je zarazna, osuđivala je bolesnika na 
izolaciju, kao neku vrstu predsoblja smrti. 

Zaista bijahu gubavci u Kristovo vrijeme bijednici. Bijahu radi mjera 
opreza, odbačeni ustranu, isključeni iz svojih sela. Za njih se govorilo 
da ih je Bog udario i da podnose kaznu za svoje grijehe. Napušteni od 
ljudi, smatrali su gubavci da ih je i Bog odbacio. Pritiskivao ih je uža¬ 
sni osjećaj da su prokleti. Tako je gubavac bio najbjedniji među bije¬ 
dnicima. 

Uslišano povjerenje 

Kada se stavi u ovaj okvir Kristov postupak, onda se vidi vrijednost 
njegova čina. Kako ne bi ovaj gubavac, predstavnik sve nevoljne braće, 
zaklinjao Isusa da ga izliječi? Sigurno je o Isusu čuo podosta. Kad je 
ugledao Isusa, probudila se u njemu izgubljena nada u ozdravljenje. 
Njegov bolni povik jest povik povjerenja. Isus pun osjećaja za strahotu 
zla i za nepodnosiv položaj bolesnika, čuje njegovu molbu i uslišava. 
Oslobađa čovjeka od njegove teške bolesti, od njegove nesreće. I eto 
ga posve očišćena i zdrava. Može nanovo živjeti među ostalim zdravim 
ljudima; može se povratiti u društvo. 

Jedino mu ostaje ispuniti što propisuje zakon, potvrditi ozdravljenje 
kod svećenika koji ga jedini može povratiti među ljude, dignuti s njega 
izopćenje. 

Izopćeni kao gubavci 

Bog liječi gubu. Sve naše gube. Evo gubavca koji je ozdravio, pravi 
gubavac neizlječivi gubavac. Nemojmo to odviše brzo zaboraviti. Ta¬ 
kav Kristov postupak i takvo držanje stavlja u pitanje kakvo je naše dr¬ 
žanje. Krist je vrlo osjetljiv na patnju najzapuštenijih, najodbačenijih. 

Ne miri se s time stoje čovjek isključen iz društva, ozdravlja ga, vraća 
u društvo. 

A mi? Naše držanje, ponašanje? Jesmo li mi zabrinuti za one koje 
društvo izbacuje, za one na rubu života, pa zvali se duševni i neizlječi¬ 
vi bolesnici, alkoholičari...? Kako bi s njima Krist postupao kad bi da¬ 
nas živio? 

I mi smo gubavci 

Zar možda ne zaboravljamo odviše brzo ono što nas podsjeća na u- 
nesrećene? Svaki je od nas nekakav unesrećenik. Zar nismo i gubavci? 
Guba je u Bibliji jedan od simbola grijeha. Treba se sjetiti da grijeh, 
kao i guba, ima strahovitu moć zaraze. Evanđelje nam zabranjuje da 
grešnike isključimo iz svojih ljudskih odnosa. Štoviše traži da ih ljubi¬ 
mo pravom i snažnom ljubavlju po primjeru Isusa Krista. Ali traži ta¬ 
kođer od nas da se znamo čuvati od zaraze grijeha i zla, makar i uz ci¬ 
jenu teških jada kao što je gubitak oka ili ruke. ”Ako te oko sablažnja- 
va, izvadi ga i baci od sebe. Bolje ti je jednooku u život ući, nego s oba 
oka biti bačen u pakao ognjeni 44 (Mt 18,9). 

Naš nas grijeh osuđuje, te time sami sebe isključujemo iz zajednice 
Božje djece. Ali nas Krist može i hoće očistiti od naše nečistoće i po¬ 
novno privesti u zajednicu živih. Pod uvjetom da ponizno to od njega 
molimo i da se pokažemo pred svećenicima koji imaju u Crkvi nalog 
da ozdrave po sakramentu ispovijedi, i ustanove ozdravljenje koje stal¬ 
no čini uskrsnuli Krist. "Blažen onaj, kome je grijeh otpušten! 44 (Ps 
32,1). 

7. NEDJELJA KROZ GODINU 

Iz 43,18-19.21-22.24b-25; 2 Kor 1,18-22; Mk 2,1-12. 


VJERA KOJA OZDRAVLJA 


Kako znamo ponekad biti jedan drugom dobri, ljudski, puni sažalje- 
nja i suosjećanja, ma upravo onakvi kakvi bismo i trebali biti po Bo¬ 
žjim odredbama. Kad nekoga zadesi šteta, svi ga žalimo, kad netko o- 
boli svi smo mu spremni pomoći, kad nekome dođe život u pitanje, 
nađe se ogroman broj znanaca koji će mu dati svoju krv. Kad netko u- 
mre dođe iz sažaljenja, iz humanih osjećaja i rodbina i ne rodbina. Do¬ 
đe na sprovod. Slažeš se, sve je tako. - Hoćeš li sada pomisliti: Boze 
moj, što smo mi u ovo sadašnje vrijeme postali dobri, ljudski, plemeni¬ 
ti i duševni? A što smo postali? Kad nam oboli susjed, stvarno ga žali¬ 
mo možda obilazimo, a dok je bio zdrav podmetnuli bismo mu nogu 
da posrne. Kad dođe netko u bolnicu dali bismo mu krvi, a kad među 
nama hoda, sisali bismo mu krv. Kad netko umre onda ga žalimo, a 
dok među nama živi, onda bismo ga gazili. I ne bi nam bilo mrsko da 
ga nešto lupi po glavi. Roditeljima nad grobom podižemo spomenike. 
Na to nas goni sinovska zahvalnost i odanost, a dok su živjeli manjkalo 
nam je i zahvalnosti i ljubavi prema njima. 

Eto, takvi smo mi ljudi. Kad netko dođe u nevolju, onda ga žalimo, 
a dok’je zdrav među nama, stoput bismo mu iz neke zavisti skuhali ne¬ 
volju. Kad nekome kuća izgori, onda ga žalimo, a kad je gradi i u nju 
nabavlja, onda bismo mu je iz inata i zavisti zapalili. 

Ljudski je suosjećati s drugima u nevolji, ali je kršćanski s drugim su¬ 
osjećati i kad ga nevolja ne tare. Ljudski je s drugima tugovati, ali je 
kršćanski i tuđem se dobru veseliti i tuđoj se sreći radovati. 

Kakvi su bili oni ljudi svome susjedu dok je bio zdrav, (o kojima 
nam govori sv. Marko u današnjem evanđelju) ne možemo ništa zaklju¬ 
čiti ni znati, ali čusmo kad je obolio skočili su u pomoć da ozdravi. 
Proširio se glas daje Isus mnogima pomogao, pa su svoga susjeda para- 
liziraha, nepokretna metnuli na nosila i donijeli u Kafarnaum do kuće 
u kojoj’se nalazio Isus. Jeste li razabrali iz evanđelja kako se tu našlo 
mnogo svijeta, puna kuća i dvorište? Ne može se ni pojedinac progura¬ 
ti do Isusa u kući, a kamoli njih pet, šest s nosilima. Kad vidješe da ga 
ne mogu unijeti kroz vrata do Isusa, domisliše se drukčijem rješenju. 
Izvana su vodile stepenice do krova kuće, izađoše na krov, otvoriše 
krov i na užetima spustiše bolesnika pred Isusa. Smililo se Isusu na tog 
nevoljnika, ali mu je isto tako bila draga i požrtvovnost i dosjetljivost 
njegovih susjeda i njihova vjera da će on bolesniku pomoći. 

Ljubi svoga bližnjega 

Sad još jednu misao uz ovo evanđelje. Po svoj prilici nikad ovaj ja¬ 
dnik ne bi ozdravio da nije imao onako dobre, ljudske i sažalne susjede 
koji su ga donijeli do Isusa. Isus je ozdravljenjem bolesnika i njih na¬ 
gradio još više na drugi način. Znamo kako je Isus rekao: Ako nekomu 
radi njega, radi Boga, pružimo i čašu hladne vode, to Bog nagrađuje. 
Pa kako ne bi nagradio ovo požrtvovanje njegovih prijatelja? Dakle, 
svojim djelom usrećiše oni sebe, a još više svog bolesnog susjeda. Nisu 
ga usrećili samo time što je ozdravio od paralize, nego su ga usrećili još 
više time što su ga doveli u blizinu Isusu koji mu je ozdravio dušu. 

Zamislimo se malo kakvu pouku možemo izvući iz ovoga? Mi imamo 
svoje braće i po krvi i po vjeri koji kao i onaj paralizirani u evanđelju 
ne mogu doći do Isusa. Ne smiju u crkvu, ne smiju na sakramente. Sa¬ 
mi su se zapetljali u tu bolest računajući da će nekako bez Isusa bolje 
živjeti i snalaziti se. Na mnogima je od nas krivnja da oni upadaju u ta¬ 
kvu bolest. Nismo im nikakvi prijatelji kad ih olako ispričavamo da ta¬ 
ko moraju raditi. Zapravo ih na taj način guramo u bolest. 

Naravno, ponajprije bi-bila dužnost svećeniku da ih dovede Isusu da 
ih ozdravi. Ali kako će svećenik doći do njih? A ti dolaziš s njima u 
dodir. Možda i takvih imaš u kući. Pa što si do sada učinio da tog bole¬ 
snika privedeš Isusu koji bi ga ozdravio. Otac bi mogao spasiti sina. I 
majka. Nisu mu prijatelji ako to ne pokušavaju. Prijatelj bi mogao spa- 
siti prijatelja. Nije mu nikakav prijatelj ako smatra da to nije važno. 
Djevojka bi mogla svoga mladića dovesti u crkvu. A koliko djevojaka 
sudjeluje u misi i pričešćuju se i moli se a da joj nikada nije palo na um 
da i svoga mladića dovede Bogu. Dapače, kao da se ponosi što joj je 
mladić takav. 

Slušaj me, čovječe, ženo, mladiću, djevojko, kad ti ne bi bolesniku 
pomogao da dođe do zdravlja, morao bi sebi reći da si siromašan u lju¬ 
dstvu i jadan kao čovjek. A kad mi mirno gledamo svoga susjeda, prija¬ 
telja ili ukućanina kako je duhovno bolestan a nećemo i ne želimo mu 
pomoći kako bi došao do zdravlja, onda smo mi bijedni kršćani. 

Nemoj sebi reći: nisam ja nekakva sveta osoba, pa da mogu drugoga 
dovesti do pameti i obraćenja. Ja ću ti na to odgovoriti. Čitamo u e- 
vanđelju kako se Isus našao na bunaru sa ženom Samaritankom. Bila je 
to žena za koju bi svatko od nas rekao daje propalica. Ali kad se ona 
iz razgovora s Isusom uvjerila daje On obećani Spasitelj, ona je u svom 
gradiću sve ljude zagrijala za Isusa. Bolje ih je predobda za Isusa nego 
bi to učinio bilo koji apostol. E moj slušatelju, ja računam da si ti i 
bolje duše i bolje pameti od žene Samaritanke. Pa što ne bi barem ne¬ 
kog doveo do Isusa. 

Ja nekako slutim što od vas neki misle. Učili ste u Bibliji kako je Ka- 
in ubio brata Abela. I poslije drsko odgovara: ”Ne znam, zar sam ja 

čuvar brata svoga? 44 (Post 4,9). - Možda i tebe Bog sada u duši pita: 
Ti si kod mise, ti si na ispovijedi, ti si uz Boga, a gdje ti je brat, gdje ti 
je susjed, gdje ti je prijatelj? Ako ti kao i Kain rekneš Bogu: Što je me¬ 
ne briga za njega. Neka se svatko misli za sebe, neka svatko radi po 
svojoj pameti! Boga je Kainov odgovor teško uvrijedio. A zar misliš da 
će tvoj odgovor biti Bogu po volji? 

Sveto pismo veli: budi slijepcu oko, budi hromu štap. To znači: on 
ne vidi, ti ga povedi. On ne može hodati, ti ga podrupri. Eto, što Bog 
od nas očekuje kad su u pitanju duhovni slijepci i duhovno hromi. 


Sinko, otpuštaju ti se grijesi 

Bolest može zahvatiti poštena i nepoštena, i pravedna i nepravedna, 
i čestita i nevaljala. U ovome se slučaju radilo po svoj prilici o čovjeku 
koji je nerednim životom i grijesima navukao bolest na sebe. Zato Isus 
prije nego će izliječiti tijelo, liječi dušu. Veli mu: "Sinko, otpuštaju ti 
se grijesi 44 (Mk 2,5). 

Nemojte misliti da je tu oko Isusa bio sve pobožan i čestit svijet. Bi¬ 
lo je i onih drugih. Ti "Drugi 44 počeše u sebi mozgati: "Što to ovaj go¬ 
vori? Huli! Ta, tko može grijehe otpuštati doli Bog jedini? 44 (Mk 2,7). 
I ti možeš počesto na tuđem licu čitati što netko misli i kada šuti. Mo¬ 
žeš pročitati da li ti odobrava ili ne odobrava, a kako ne bi mogao I- 
sus-Bog znati što netko u glavi mozga. I veli nam evanđelje: "Isus 
duhom odmah proniknu da tako mozgaju u sebi, pa će im: ’Što to mo¬ 
zgate u srcima. Ta, što je lakše? Reći uzetome: Otpuštaju ti se grijesi, 
ili reći: Ustani, uzmi svoju postelju i hodi?’ 44 (Mk 2,8—9). 

To Isus pita one neke nevjerne oko sebe, a ja to pitam vas vjerne. La¬ 
ko je reći opraštaju ti se grijesi, jer tko može nadzirati učinak tih rije¬ 
či. Tko može vidjeti u dušu, jesu li mu zaista izbrisani grijesi? A reći 
mu: Hajde budi zdrav? Može svatko vidjeti hoće li to biti ili neće. Zato 
Isus hoće urazumiti svoje kritičare. Po onome što će vidjeti na bolesni¬ 
kovu tijelu mogu zaključiti daje on u mogućnosti ozdraviti mu i dušu, 
skinuti s nje bolest grijeha. I onda veli uzetome: "Tebi zapovijedam, u- 
stani, uzmi svoju postelju i pođi svojoj kući 44 (Mk 2,11). I svi su vidjeli 
kako taj nepokretni skoči s nosila zdrav i veseo. Prisutni ostadoše za¬ 
panjeni. Slavili su Boga. 

8. NEDJELJA KROZ GODINU 

Hoš 2 16 b 21-22 + 2 Kor 3,1b—6 + Mk 2,18-22 


NOVO I STARO 

Krist nije došao ukinuti sve staro. ”Ne mislite, da sam došao dokinu¬ 
ti Zakon ili Proroke. Nisam došao dokinuti, nego ispuniti 44 (Mt 5,17). 
Pa ipak, kad se Isus obraća direktno Židovima, više puta stavlja ih na 
raskršće: ”Čuli ste daje rečeno starima... A ja vam kažem... 44 (Mt 5, 
21-23). Veliko je pitanje, što je tim ”starima 44 stvarno rečeno, radi 
tvrdoglavosti i možebitne povijesne situacije, u kojoj se nalazio Izabra¬ 
ni narod, okružen stvarnim neprijateljima..., a drugo je opet pitanje 
koliko su židovski književnici i farizeji sami iskrivili stare otačke pre¬ 
daje. U Isusovo vrijeme takav iskrivljeni stari Zakon nalazi se u zizi 
svakidašnjih žučnih rasprava između pojedinih židovskih sljedbi. Razu¬ 
mljivo je, da su u takve međusobne obračune i svađe htjeli uvući i Isu¬ 
sa Tobože: Ti si učitelj Zakona, barem se takvim predstavljaš mno¬ 
štvu, pa što ti onda kažeš na ovo ili ono... Nisu oni tražili prava razja¬ 
šnjenja. Nisu ih ustvari, bili ni spremni prihvatiti. Njima je prva namje¬ 
na bila: uhvatiti Isusa u riječi. Jer, ako se obori, on kao učitelj Zako¬ 
na, na otačke predaje, optužit će ga kao vjerskog buntovnika i ukloni¬ 
ti ga između naroda. Političke smicalice još su brže sredstvo takvoga u- 
klanjanja. Znamo, da su političke smicalice opalile na sudu pred Pila¬ 
tom: ”Ovoga nađosmo kako zavodi naš narod i brani davati caru po¬ 
rez, te za sebe tvrdi daje Krist, kralj 44 (Lk 23,2). 

Novo vino u nove mješine 

Od početka svog javnog nastupa Isus se obara na farizejski formali¬ 
zam. Farizejima je bilo jedino važno ”oprati čašu izvana , a što je tu, 
u srcu čovječjem, u duši, tko te pita. Prema nekim pouzdanim izvori¬ 
ma, čini se daje u Isusovo vrijeme, bio strogo obvezatan post samo na 
dan Zadovoljštine i Isus gaje sigurno obdržavao. ”Toga se dana prinosi 
za vas pomirenje, da budete očišćeni... i imate postiti po naredbi, što 
vrijedi zauvijek! 44 (Lev 16,30-31). U toku svoje povijesti, Zidovi su 
sami odabirali i mnoge druge dane posta i pokore. Te su dane obdrža- 
vali i Ivanovi učenici, što se jasno vidi iz pitanja, koje su, kako vidimo 
u današnjem odlomku iz evanđelja, postavili farizeji Isusu: ”Zašto uče¬ 
nici Ivanovi i učenici farizejski poste, a tvoji učenici ne poste? 44 (Mk 
2,13). 

Drukčije bi oni pitali, da se nisu bojali naroda! Ne bi oni tobožnji 
prekršaj zakona svaljivali na učenike, nego na onoga tko ih vodi. Znao 
je to Isus vrlo dobro, pa ipak im odgovara na pitanje onako kako su ga 

oni postavili. Upotrebljava sliku svadbe: prijatelji zaručnikovi ne mogu 
postiti na svadbi! Sliku svadbe Isus upotrebljava na više mjesta u svo¬ 
jim prispodobama, jer je tada, i sada, i uvijek će tako valjda biti, u oči¬ 
ma svijeta, svadba trenutak doživljajne radosti, veselja, oduševljenja, 
razgovora, pjesme, zajedništva. Isus poistovjećuje sebe sa zaručnikom, 
jednako na svom prvom dolasku kao i na onom posljednjem, kad će 
srušiti sve staro i uspostaviti novo, novi Jeruzalem... Pa kada govori fa¬ 
rizejima, da nije pravo, da uz njega, Zaručnika, njegovi učenici poste 
htio je reći: "Nastupa čas novih zaruka između Boga i ljudskog roda, 
pa je pravo, da oni prvi svjedoci (svatovi), apostoli budu veseli. 44 Doći 
će već dani kad će im se ugrabiti zaručnik 44 (Mk 2,20), pa će ne samo 
postiti, nego i glavom platiti svoje pristajanje uz njegovu nauku i svoje 
neprekidno svjedočenje. "Stari zakon žrtvi novoj nek se sada ukloni! 44 
(crkveni himan). Postavlja se pitanje: Šta će uopće ostati od stare reli¬ 
giozne prakse u novoj situaciji? Stara odjeća i stara mješina nešto ipak 
vrijede, ali je od njih jadna korist. One ne mogu u sebe primiti novi 
duh, evanđelje. Učenici će to malo po malo shvaćati. Iz Djela Apostol¬ 
skih naziremo, kako su to neki od njih vrlo bolno shvaćali i teško se 
rastajali od nekih predaja otačkih, starozavjetnih. Duh ih je poučavao, 
da stara religiozna praksa, koja ne koristi razvijanju živog prijateljeva¬ 
nja s Bogom, stvarno više nema smisla. Od tog vremena, odkad je Bog 
progovorio po svom Sinu, zastor hrama i čovječjeg srca mora se raski¬ 
nuti. Crkva i sadašnja i buduća mora biti otvorena Isusovoj riječi: 
”Evo sve činim novo! 44 (otk 21,5). Premda će se to u potpunosti o- 
stvariti poslije njegova zadnjeg dolaska, On svoju Crkvu usmjeruje u 
tom pravcu. "Novo vino u nove mješine! 44 (Mk 2,22), a to bismo mi 
morali shvatiti ovako: Nova Crkva, novi ljudi i novo srce u njima! 

Današnji trenutak 

Vrlo aktualno bi bilo iznijeti, na kraju, jedan cijeli spektar svega ono¬ 
ga što naše pokoljenje naziva novim u Crkvi, pa da onda (nažalost) u- 
stvrdimo, da smo se mi kršćani, vjernici, zbog takvih "novih vina 44 (tu 
nije pitanje samo posta, nego mnogih drugih stvari!), našli u sumnji, 
previranju, da ne reknem u opoziciji duhu najnovijeg Vatikanskog 
koncila. Molimo danas: Novi duh stvori nam Bože, da se ne pokoleba¬ 
mo, nego da budemo otvoreni tvom Svetom Duhu, koji je zato i ostao 
u Tvojoj Crkvi daje obnavlja, čisti i posvećuje. 

9. NEDJELJA KROZ GODINU 

Pnz 5,12-15 + 2 Kor 4,6-11 + Mk 2,23-3,6 


NEDJELJA - DAN GOSPODNJI 

I ova nedjelja, u drugom doduše obliku, stavlja pred nas opreku 
između ”staroga i novoga 44 . Prošle smo nedjelje vidjeli Isusov "dvoboj 44 
s farizejima u pitanju posta i pokore. Danas je pitanje "sedmoga da¬ 
na, 44 koji je kod Židova bio subota, kod kršćana nedjelja. 

Subota radi čovjeka 

Čuli smo taj odlomak iz današnjeg evanđelja. I mogli bismo se slatko 
nasmijati. Isus s apostolima prolazi kroz polja, zrela za žetvu. Subota 
je. Apostoli gladni, i prolazeći pokraj zrelih klasova, s vremena na vri¬ 
jeme otrgnu po koji, smrve među dlanovima i jedu. Kakav samo uku¬ 
san objed?! Ali to smeta farizejima. Ne što oni trgaju klasje, nego što 
to rade subotom. A subota je bila kod Židova vrlo stroga. Propisi, šta 
se subotom smjelo, a šta nije, bili su do u tančine razrađeni. Može nam 
se danas činiti smiješnim, a ja se sjećam, da se sve do nedavno (barem 
po našim selima) nešto slično obdržavalo i kod nas nedjeljom. Evo ne¬ 
kih "teških poslova 44 u starim židovskim spisima: udjenuti u iglu, bro- 
jiti novac, hodati, voziti, jahati dalje od kilometra, njegovati bolesne 
životinje, pa i ljude, osim da su u stvarnoj smrtnoj opasnosti. Svako 
kuhanje je zabranjeno, jelo se smjelo samo podgrijati. Neki židovski ra¬ 
bini su se nadmudrivali: koliko bi se slova smjelo subotom napisati! 

Može nam to biti t u prvi čas, i smješno. Međutim, Bog u svojim za¬ 
povijedima nalaže Zidovima, da poštivaju dan subotnji: "Sjeti se, da 
svetkuješ dan subotnji. Šest dana radi i obavljaj svoj posao. A sedmoga 
je dana subota, počinak posvećen Bogu tvojemu. Tada nikakva posla 
nemoj raditi 44 (Izl 20,8-10). Pobožni su Židovi stvarno mislili, da će u 
tančine ispuniti Božju volju, ako subotom jednostavno budu "ležali 44 . 
Za njima se povode i mnogi kršćani, koji ni za živu glavu ne bi nedje¬ 
ljom ništa uradili, da ne bi, ne daj Bože, prekršili Božji zakon. A što bi 
i nedjeljom trebali učiniti koje dobro djelo bližnjemu: posjetiti bole¬ 
snika, nekoga u bolnici, pomoći sirotinji, sudjelovati u nedjeljnoj misi, 
ispovijediti se,... To nikako! To bi već bio "prekršaj nedjeljnog počin¬ 
ka 44 , odnosno nedjeljnog izležavanja. Zato, eto, Isus pita farizeje: "Je 
li dopušteno subotom činiti dobro ili činiti zlo? 44 (Mk 3,4). I dalje: 
"Subota je stvorena radi čovjeka, a ne čovjek radi subote! 44 (Mk 2,27). 

Dan odmora 

Rad čovjeka oplemenjuje i diže, rad mu potpomaže, da može pri¬ 

stojno živjeti, izdržavati sebe i svoje, s kojima dijeli kruh i krov nad 
glavom. Uvijek je bilo prijeporno pitanje: da li čovjek previše radi? To 
nije jednostavno odgovoriti. Netko ne radi skoro ništa, a živi kao lord, 
a drugi se opet raskinu od posla, pa jedva veže kraj s krajem. Tu se mo¬ 
že govoriti o nepravednom položaju, o kastama među ljudima, o ne¬ 
pravednoj podjeli itd. Nazovi ti to kako god hoćeš: uvijek će netko 
bjesnovati, a netko oskudijevati, a mnogi i od glada umirati, na istoj 
zemlji, na istom meridijanu, u istom selu, u istom gradu, u istoj ulici. 
Nije mi to ni cilj dalje pojašnjavati, nego sam htio reći ovo: kolikogod 
ljudi radili, svakome je potreban neki odmor. To je zakon i tijela i du¬ 
ha. Bog nas je takve stvorio. I ako je Židovima dao subotu a nama ne¬ 
djelju za taj nužni odmor, to je zato, što je mislio na nas i na naše po¬ 
trebe. Pa ipak, taj je odmor postavljen tako, da se ni nedjeljom ne bi 
čovjek trebao jednostavno izležavati. Potrebno je čovjeku odahnuti. 
Zaboraviti na sivu svakidašnjicu. Doći malo k sebi. Naći vremena za su¬ 
srete. U prvom redu za susret s Bogom. U radu za svoj svagdašnji kruh, 
čovjek pomalo zaboravlja, da ne živi čovjek samo o kruhu i za kruh — 
potreban mu je jedan predah, jedan dan, kad će se susresti s Bogom, 
zahvaliti mu za sva primljena dobročinstva prošlog tjedna, susresti se 
kod Stola Gospodnjega sa Kristom živim Kruhom, podijeliti radost to¬ 
ga sastanka sa župnom zajednicom, posjetiti bolesne, prijatelje, rodite¬ 
lje negdje na selu, znance, potrebne... i toliko toga dobra što se ne mo¬ 
že zvati besposlica i izležavanje. Dan odmora je dan naš i dan Gospo¬ 
dnji. Tako je od prvih kršćanskih vremena. U nedjelju je Isus uskrsnuo 
i susreo se s apostolima prvi put poslije svoje muke. Taj je susret ovje¬ 
kovječen u blagdanu Uskrsnuća i svakoj nedjelji, kad se vjernici i svje¬ 
doci Kristova uskrsnuća sastaju sa svojim Gospodinom za jednim sto¬ 
lom i skupa s njim "lome kruh 44 . Tako je bilo od prvih vremena mlade 
Crkve, tako je i danas i uvijek će biti, dok naše zemaljske susrete ne za¬ 
mijeni susret u vječnosti. A dotle, kršćanine brate, spomeni se, da sve¬ 
tkuješ dolično i pošteno Dan Gospodnji - nedjelju! 

10. NEDJELJA KROZ GODINU 

Gen 3,9-15 + 2 Kor 4,13-5.1 + Mk 3,20-35 

”VI STE MOJA BRACA I SESTRE..! 1 


Klevete 

Tko od nas nije doživio, neugodne trenutke, kad smo bili nazivani 
svakakvim imenima? Kad je na nas nešto rečeno, stoje možda izazvalo 
veliku smutnju, mržnju? Nešto, što nas je opeklo tako silno, da nismo 
mogli mirno spavati? Nešto, što nam jednostavno nije dalo doći među 
ljude, da pogledamo ljudima u oči itd. To ’nešto 4 nije obična laž. To 
mi zovemo klevetom. To je puno teže od laži. Klevetu rađa oštri, po¬ 
gani ljudski jezik, koji bespoštedno udara po tuđem dobrom glasu, ča¬ 
sti, imenu, ponosu. Laž se nekako može zaustaviti, otkriti, popraviti. 
Kad doznaš da je netko nešto lagao, to se u tvojoj pameti jednostavno 
izbriše, kao da nisi ni čuo. Ali kleveta se strahovito usijeca u ljudsko 
srce, pa i onda kad se dokaže da je kleveta, teško ju je zaboraviti, li¬ 
hvari korijenje, koje se lako ne čupa. Rekoh, tko od nas nije već doži¬ 
vio gorke časove u životu? Čije srce nije već davno okusilo oštricu tu¬ 
đeg poganog jezika?! Zašto vam ovo govorim? Eto, zato da vam re¬ 
knem, da na ovom bijelom svijetu ni sam Božji Sin nije prošao bez kle¬ 
vete, što je pogani jezici objesiše o njegov vrat! Reći čovjeku, daje đa¬ 
vao, sotona u njemu, jest uvreda poštenu čovjeku. Ali, nije isključeno, 
da đavao može ući u čovjeka, zaposjednuti njegove moći, govoriti iz 
njega... Čuli smo to već toliko puta, i vidjeli i osvjedočili se sami, mo¬ 
žda. Međutim, reći za samog Božjeg Sina, kako čusmo u današnjem e- 
vanđelju: ”Beelzebuba ima, po poglavici đavolskom izgoni đavle!“ 
(Mk 3,22) i dalje: "Duh je nečisti u njemu! 44 (Mk 3,30) - to više nisu 
riječi ljudske, to samo sotona može govoriti i takvu najružniju klevetu 
na Boga izreći. 

Ne može sotona sotonu izgoniti 

Da smo mi takvo nešto doživjeli, bili bismo kadri klevetniku oči 
iskopati za to, a Isus, premda duboko povrijeđen, ostaje miran. Samo 
ih pita: "Kako može Sotona Sotonu izgoniti? 44 (Mk 3,23). Drugim ri¬ 
ječima: Vrana vrani ne vadi očiju! To isto vrijedi i za sotonu. Svi su 
đavli u jednom složni: kad je u pitanju čovjek i njegova vječna sudbi¬ 
na, tu bi svi đavli sve od sebe, da ga upropaste. Da ga dovedu, i uvedu, 
već ovdje na zemlji, u svoje društvo, da ga dobro čuvaju, da se ne bi 
pokajao, vratio na pravi put, pobjegao iz njihova jata, pa kad umre, da 

ga onda objeručke zagrle i povedu u svoje kraljevstvo tame, laži, pro¬ 
kletstva... U tom su svi složni. U tom je sav pakao na jednim nogama i 
u jednom dahu. Zato i kaže Isus: "Ako je Sotona ustao sam na sebe i 
razdijelio se, ne može opstati, nego mu je kraj 44 (Mk 3,26). 

Isusova braća i sestre 

I još smo nešto čuli u današnjem evanđelju. Jednu klevetu na Isusa, 
nešto doduše u blažem obliku. Isus je počeo propovijedati, silan je svi¬ 
jet grnuo k njemu, donosili mu svoje bolesnike, da ih izliječi, djecu, da 
ih blagoslovi. Razumije se, da tu nije bilo vremena ni za jelo ni za o- 
dmor. I stoga je Isus, a i apostoli s njim, često izgledao preumoran, i- 
spaćena lica. Ali zlobni jezici iznesoše na njega ružnu klevetu: "Izvan 
sebe je!“ I to se pročulo nadaleko. Čak se to dočulo i do Nazareta, do 
ušiju Isusove Majke i njegove bliže rodbine. Nikakvo čudo, da se maj¬ 
ka zabrinula za svoje Dijete. Majka je uvijek majka, pa makar to njezi¬ 
no dijete bio odrastao čovjek, Učitelj, čudotvorac. Ta riječ "izvan se¬ 
be je 44 , uznemirila je srce materino i ona se oprema na put, da se sama 
uvjeri, šta se dogodilo. A s njom je na put pošla i bliža rodbina Isuso¬ 
va. Možda netko od Marijinih sestara i njihove djece. Takva bliža rodbi¬ 
na, kod Zidova (a ponegdje i u našem narodu) zove se zajedničkim 
imenom "braća i sestre 44 . Nisu to Isusova prava braća, jer on nije mo¬ 
gao ni imati druge braće, ali ima nekih zlobnika, koji se pozivaju na 
ove riječi iz današnjeg evanđelja, pa kažu: nije istina daje Marija rodila 
samo Isusa! Vidiš li, da se spominju i druga njegova braća i sestre. 

I što se dogodilo s tim posjetom, nenadanim? Od silnog mnoštva nije 
majka, ni rodbina, mogla ni blizu svoga Sina, pa mu poručuje po neko- 
me, da prekine svoj govor, da iziđe, da se malko vide, porazgovaraju, 
kako bi se osvjedočila, daje sve u redu. I kad glasnik dojavi Učitelju: 
"Evo vani majke tvoje i braće tvoje, traže te! 44 , On im odgovori:*Tko 
je majka moja i braća moja? 44 I pogleda one koji su sjedili oko njega u 
krugu i kaže: "Evo majke moje, evo braće moje! Tkogod vrši volju Bo¬ 
žju, on mi je brat i sestra i majka! 44 (Mk 3,32-35). Na prvi pogled i- 
zgledalo bi, kao daje Isus tim riječima "ponizio 44 svoju majku?! Ali to 
nije točno. Voli on svoju majku, kao i svoje rođene oči, samo je htio 
okupljenom mnoštvu reći jednu svoju poruku, na prvi pogled čudnu, 
ali veliku i istinitu: Svi oni koji slušaju njegovu riječ, koji se obraćaju s 
krivoga puta i slijede njegov put, tj. vrše volju Očevu, čine s njim je¬ 
dno duhovno srodstvo, koje on izdiže iznad krvnoga. U tom srodstvu, 
duhovnom, jasno da je i njegova majka, jer je Ona (uz to što mu je krv 
dala) cijeli svoj život izvršavala tu volju Očevu! Isusovo poslanje je bi¬ 
lo: propovijedati, obraćati, pokazivati pravi put! A odmor i jelo, to je 
bilo zadnje. I zato, na jednom drugom mjestu, u Ivanovu evanđelju, 
kad apostoli govore Isusu: "Učitelju, jedi! 44 — On im odgovara: "Jelo 

je moje vršiti volju onoga koji me posla i dovršiti djelo njegovo!“ (Iv 
4,34). 

Eto veličine Isusove. I veličine njegova poziva. I poziva svih onih, 
koji ostaviše sve radi kraljevstva nebeskoga! ’T tkogod ostavi kuće, ili 
braću, ili sestre, ili oca, ili majku, ili ženu, ili djecu, ili polja poradi 
Imena mojega, strostruko će primiti i život vječni baštiniti!“ (Mt 19, 
29). 

Na kraju pitanje svima nama: Ako se Isus zbog mene i tebe odrekao 
i jela i odmora, ostavio i kuću i majku i prijatelje, da svi mi postanemo 
Božji prijatelji i njegova braća, jesmo li se mi sposobni u svom životu 
ičega odreći za Boga i za Isusa, za njegovu nauku, za njegovu istinu, za 
njegovu ljubav? I to stvarno, a ne samo na riječima! 

11. NEDJELJA KROZ GODINU 

Ez 17,22-24 + 2 Kor 5,6-10 + Mk 4,26-34 

ZAKON STALNOG RASTA 


Sjeme gorušice 

Sitno, neprimjetno, možda se i ne vidi na dlanu ruke. To sjeme goru¬ 
šice posije čovjek u nadi, da će jednoga dana tu uzrasti stablo-goro- 
stas, da će se ptice gnijezditi na njegovim granama, a umoran čovjek 
otpočinuti u njegovoj hladovini. Sjeme gorušice, najmanje od svih sje¬ 
mena. A možemo s pravom reći i o svakom drugom sjemenu, koje čo¬ 
vjek posije u nadi da će niknuti, rasti, uzrasti, procvjetati i donijeti že¬ 
ljeni plod... Čudo Božje dobrote, koja daje malom sjemenu snagu ra¬ 
zvoja, rasta, cvjetanja, sazrijevanja. Može netko reći: Što je u tom ču¬ 
dno? Sunce, vlaga i zrak daju snagu sjemenu i ono se razvija posve pri¬ 
rodno. E, moj brate, grije sunce i kamen, vazda ljušti kiša po njemu, a 
zraka mu ne manjka, pa opet kamen ostaje uvijek kamen. Pitam ja te¬ 
be: kakva je to luda priroda mogla dati život malom sjemenu i stvoriti 
zakon kako će se ono razvijati? Reći ćeš: Nije to ludo, ima tu pameti! 
Pametno si rekao, sigurno da ima! I sve što vidimo oko sebe, što ima 
neku snagu života, rasta, dozrijevanja, da o čovjeku i ne govorimo, sve 
je to netko mudro uredio. 

Krist i gorušica 

I Krist je u svojem nastupu, recimo tako, poštivao ovaj zakon pola¬ 
ganog rasta. Ustvari, rodio se neprimjetno, bez neke velike najave, re¬ 
klame. Do tridesete godine, kao daje samo "rastao 44 , a tek u tridesetoj 
godini "počeo donosi^fprave plodove 44 . U svojim susretima, govorima, 
poukama, čudesima skoro se nikada nije odrekao toga zakona rasta. 
Cesto u slikama i usporedbama spominje sjeme, sijača, zrno pšenično, 
kvasac za kruh i u tom nalazi zgodnu sliku da protumači tajnu kraljev¬ 
stva Božjega, milosnog života, spasenja. Kao što sijač sije sjeme, tako 
Bog stalno sije svoju istinu u ljudska srca: u St. Zavjetu po prorocima 
i svetim ljudima, u Novom Zavjetu po svom Sinu, a onda (poslije nje¬ 
gova uzašašća) po Crkvi do konca vremena. 

1 sve to teče polako, neusiljeno. Mi znamo ponekada biti nestrpljivi, 
pa prigovoriti samom Kristu: moglo je to i brže! Vidiš koliko svijeta 
propada svaki dan?! Trebalo je tu neki drugi način ostaviti, da se svijet 
brže obraća. Neko stalno čudo, neki znakovi, koji bi cijeli svijet opo¬ 
minjali: vidiš, čovječe, to ti je znak da ima Bog! A ovo ti je siguran 
znak, da je Isus njegov Sin. A ovo ti je opet siguran znak, da smo mi 

kršćani u pravu. I tako nekako. - Može ovo sve izgledati opravdano. I 
bilo bi opravdano, kad bi sudbina ovoga svijeta stajala u mojoj ili tvo¬ 
joj ruci. Sta li bismo mi sve od ovoga svijeta napravili? Ne treba nam 
ići daleko. Pogledajmo šta sve ljudi, koji ne priznaju Božji zakon i red, 
ne izvrnuše?! Svijet bez Boga vodi u propast! I da budem jasniji: Spa¬ 
senje svijeta, koje ne bi bilo postavljeno samo onako kako gaje Krist 
postavio, ne bi bilo spasenje nego diktatura. Pa nisu ljudi životinje, da 
ih gazda na uzici drži i vodi. Ljudi su slobodna Božja bića, koje je Bog 
stvorio, da žive u slobodi njegove djece. Ako ih ta sloboda odvede i na 
stramputicu, Bog ih silom ne vraća na pravi put. Ni na jedno dobro 
djelo Bog silom neće natjerati čovjeka. Gdje je sila, tu dobro djelo i ni¬ 
je dobro. Samo je ono dobro, što čovjek slobodno učini i svjesno daje 
to dobro i lijepo i plemenito i korisno, spasonosno! Ljudi nisu cigle! 
Ova je crkva kao građevina, možda, učinjena od kamena i cigle. Ali ži¬ 
va Božja Crkva nije sagrađena od kamena ni od cigle, nego od svjesnih 
i slobodnih ljudi, koji mogu biti i sveci i grešnici! Upravo tako. Ni je¬ 
dno stablo, od zrna do ploda, ne uzraste bez muke. Tako i čovjek, kr¬ 
šćanin, vjernik. Bez stalnog uspinjanja i posrtanja nema rasta. Stara je 
riječ: Bez muke nema nauke. A mi bismo mogli to primjeniti na naš 
kršćanski život: Bez muke nema ni kršćanske nauke ni kršćanskog ži¬ 
vota. Najlakše je dijete krstiti, ono i onako ne zna šta se s njim događa. 
Ali, kako će se ono dalje razvijati, rasti? To je već mukotrpan put. 

Ako zrno padne u dobru zemlju 

Lijepo kaže pisac i mislilac Chersteton: ”Ako u tamnoj zemlji iz sje¬ 
menke može nastati divan cvijet, što tek može nastati iz ljudskog srca 
na dugom putu prema zvijezdama?!“ Ovdje bih ja posebno naglasio 
ono ”na dugom putu“. Mogli bismo to nazvati ”od kolijevke pa do 
groba 44 . Jer, od kolijevke pa sve do groba, čovjek putuje i raste. Čo¬ 
vjek nikada nije zreo, potpuno zreo, gotov. Pa ni kao kršćanin. Premda 
se mi često znademo pohvaliti, kako smo ”zreli kršćani 44 . Kad Krist 
na jednom mjestu spominje sudbinu sjemena i sijača, gdje sve može 
pasti zrno, pa donijeti ili ne donijeti ploda, sam ovako kaže: ”Zrno ko¬ 
je pada u dobru zemlju, to su oni koji u plemenitu i dobru srcu slušaju 
Riječ, zadrže je i donose rod u ustrajnosti! 44 Eto, brate kršćanine, to ti 
je zakon stalnog rasta: dobro zrno, dobra zemlja i stalni rast u ustraj¬ 
nosti. Tu nema stanke. Kad rast prestane, to znači sušenje, kraj, trule- 
nje... A to od nas nitko sebi ne bi poželio! 

12. NEDJELJA KROZ GODINU 

Job 38,1.8-11; 2 Kor 5,14-17; Mk 4,35-41. 


ISPIT VJERNOSTI KRISTU 

Malo je ovdje osoba koje nisu išle u školu. I znate kako u školi biva. 
Učitelj najprije poučava, tumači, a onda ispituje da vidi koliko su đaci 
shvatili gradiva. Tada moraju učenici pokazati što su naučili. 

I Isus je došao na svijet kao učitelj Božje nauke, Božje mudrosti. Po¬ 
učavao je sve koji su ga htjeli slušati, a znalo gaje slušati po nekoliko 
tisuća ljudi. Imao je posebne svoje učenike, a među njima je izabrao 
Dvanaestoricu koje je nazvao apostolima. Njih je poučavao na poseban 
način, jer ih je želio izobraziti i osposobiti da budu tumači njegove na¬ 
uke, koji će raznositi njegove ideje. Mnogu su puta Dvanaestorica slu¬ 
šali Isusa kad je govorio narodu i kada je posebno njima govorio. 

Dođe dan kad je Isus htio vidjeti koliko su apostoli shvatili, što su 
naučili. Došao dan da apostoli polože ispit pred Isusom. Nije to bio is¬ 
pit u onom smislu kako smo mi navikli polagati ispite, nego je Isus 
upotrijebio drugu metodu. 

Ispit na Genezaretskom jezeru 

Dan miran i tih. Nalazio se s apostolima na obali Genezaretskog je¬ 
zera. Uđe s njima u lađu i reče da veslaju na drugu obalu jezera. Isus 
legne na dno lađe, nasloni se i zaspe. Najednom nastane oluja, navale 
valovi. Zamalo napuniše lađu. Apostoli se naprežu, veslaju da ih vjetar 
ne prevrne. Uzalud. Nasta užas, panika. Očekuju da im vjetar prevrne 
lađu u jezero. Zagledaju se. Pogledaju na Isusa koji još spava. Pade o- 
dluka: treba ga zvati, buditi! Tako učine i povikaše: ”Gospodine, spa¬ 
si, pogibosmo 44 (Mt 8,25). Isus im veli: ”Što ste plašljivi, malovjerni? 44 
(Mt 8,26). Kao da im kaže: Eto, svi ste sad propali na ispitu! 

Vidjeli su prije u mnogo slučajeva da pred sobom imaju živoga Boga, 
gospodara života i smrti. Mogli su se o tom osvjedočiti kako ozdravlja 
bolesnike, mrtve vraća u život, njima je jedinima otkrio istinu da nije 
običan čovjek, nego pravi Bog u ljudskom tijelu... I kada je sad došao 
čas da se apostoli toga sjete, kad je došao čas nevolje, oni sve to zabo¬ 
ravljaju. 

U tom času oluje i nevolje trebalo je da apostoli pokažu koliko vje¬ 
ruju u Isusovo božanstvo, trebalo je da polože ispit o svojoj vjeri u Isu¬ 
sa. Čuli smo kako propadoše na tom ispitu. Jednostavno u strahu i pa¬ 
nici zaboraviše da je Bog među njima. Zato ih je Isus ukorio: ”Malo- 
vjerni zašto ste se tako prepali? 44 

Mi ćemo u životu polagati ispit 

I nas je u životu mnogo puta udarala oluja, ako nije udarat će. Tada 
ćemo polagati pred Isusom ispit koliko u njega vjerujemo, koliko smo 
mu vjerni. 

Đaci dobro znaju da bi bilo lako ići u školu da nema ispita. Tako je i 
u životnoj školi. Dok dani teku mirno, bez velike nevolje lako je biti 
Isusu vjeran. Ali kada dođu životne oluje, tj. nevolje i patnje, tada mi 
polažemo ispit vjernosti. Tih časova bude podosta u životu: bolesti, 
neimaština, neuspjesi, razočaranja, propale nade, neizvjesna budu¬ 
ćnost... 

Koliko puta u takvim trenucima, u životnim olujama i mi vjerni pro- 
padnemo na Božjem ispitu. Klonemo, malakšemo, prigovaramo da ni 
Bog neće pravo, da ne vidi koliko mu mi činimo dobra, a on dobra da¬ 
je onima koji mu se rugaju... 

Biti vjeran Bogu u čemeru i suzama 

Lako je u crkvi obilaziti oltare, ići od slike do slike, ali pokaži vjer¬ 
nost Isusu onda kad te breme počne žuljati, kad te suze zaliju, kada se 
srce napuni čemera. To su časovi kada ti polažeš ispit vjernosti Isusu. 
Nažalost u takvim nevoljama zaboravljamo da je Isus među nama, da 
je gospodar života i smrti i da se bez njegova znanja i dopuštenja ni¬ 
šta ne događa. Zaboravljamo njegovu dobrotu i ljubav prema nama. 
Mislimo ako mu se molimo i u crkvu idemo da nas Bog mora vazda 
hraniti čokoladama i mititi kao djecu. 

Nema što, mnogo smo puta, priznajmo, propali na takvom ispitu, 
pokazali se bez pouzdanja u Boga, pa bi nam Isus mogao uputiti ukor: 
”Malovjerni, zašto ste posumnjali?“ 


Primjer svetog Petra. Nismo li slični? 

Sveti Petar je imao toliku vjeru u Isusa, koji ga zbog toga hvali: ”Bla- 
go tebi, Šimune...“ (Mt 16,17). Petar je govorio Isusu: Ako te svi osta¬ 
ve, ja te neću nikada ostaviti. Alije došao onaj nesretni trenutak kada 
se Petar našao u dvorištu židovskog poglavara. Napala ga sluškinja: ”1 
ti bijaše s Nazarećaninom, Isusom“ (Mk 14,67). To je bio čas kad je 
Petar morao položiti ispit svoje vjere u Isusa. Znamo kako je Petar na 
tom ispitu sramotno propao. 

Koliko ima nas kršćana koji se molimo, idemo u crkvu, ispovijedamo 
se, ali je bilo časova kad smo se pod pritiskom i strahom stidjeli svoje 
vjere, pokazivali da nam i nije puno do nje stalo. Drugim riječima: 
propali smo na ispitu. Što ti drugo treba spominjati, dovoljno se sjetiti 
da se stidiš znancu i prijatelju otvoreno reći: Oprosti, nemoj me nedje- 

ljom zvati, a niti k meni dolaziti, jer nas Bog nedjeljom očekuje kod 
mise...! Bojimo se, ustručavamo se to reći. Više volimo zamjeriti se 
Bogu. Bogu radije nego čovjeku. Tada smo propali na Božjem ispitu. 

Petar je kasnije položio popravni ispit s odličnim. Položio ga sjajno, 
dokazao Bogu da ga ljubi i za njega dao svoj život. 

Ako smo i mi nekada propali kad je trebalo položiti ispit vjernosti 
Bogu, doći će prilika da položimo popravni ispit. Svaka ti je nedjelja 
zapravo prilika za takav popravni ispit, prilika da pokažeš vjernost Bo¬ 
gu sudjelujući u svetoj misi. Ne dopusti da neprestano u životu propa¬ 
daš na takvom ispitu. 

Brate, sestro, za svaki se ispit treba pripraviti. Tko dođe nepripravan, 
propao je. Pripravimo se za one časove kad će Isus zatražiti da položi¬ 
mo ispit vjere i vjernosti prema njemu! 

13, NEDJELJA KROZ GODINU 

Mudr 1,13-15; 2 Kor 8,7.9.13-15; Mk 5,21-43. 


* VJERA NAS SPAŠAVA 


Isus traži vjeru 

Ne čita nam se evanđelje samo kao povijesni dokument da znamo 
što je bilo, nego ponajviše zato da za životni put dobijemo korisne 
upute. 

Za neke su teške bolesti imali nekoć ljudi naziv "nemila bolest 44 . Ni¬ 
jedna bolest nije mila, ali neke su ipak teže i brže unište čovjeka. Od 
jedne je takve bolesti bolovala i jedna žena, koju opisuje evanđelje. 
Dvanaest je godina bolovala od krvarenja, potrošila imanje tražeći lije¬ 
ka. Uzalud. Čula za Isusa. Čula kako je ozdravljao beznadne slučajeve. 
Čvrsto je vjerovala da će i njoj pomoći. Lako je doći, ali kako mu ispri¬ 
čati svoju bolest pred tolikim svijetom. Bilo joj to veoma neugodno. 
Ali je znala da sigurno Isus zna što nju muči. Zaključila je da je on 
Bog. Stvorila je u sebi odluku: samo ako se dotaknem njegovih haljina 
ozdravit ću. I jednom se u strci naroda probila do Isusa i dotakla se 
njegova ogrtača. Isus se okrene apostolima i upita: ”Tko se to dota¬ 
knu mojih haljina 44 (Mk 5,30). Apostoli se čude: Što to uopće pita, 
kad od tolikog mnoštva ne možeš nogom stati na slobodan pedalj ze¬ 
mlje, kamo li ćeš znati tko koga dotakne. Žena je na Isusov glas sva 
protrnula od straha, kao kakav krivac, a Isus je blago pogleda, pa je 
pred svima javno pohvali: "Kćeri, vjera te tvoja spasila! Pođi u miru! 44 
(Mk 5,34). 

I mnoge je druge bolesnike Isus ozdravio. Sjetimo se samo onog sli¬ 
jepca od rođenja, pa desetorice gubavaca, uskrsnuća Lazareva... Od 
svih je Isus tražio vjeru, direktno ili indirektno. 

I od nas traži vjeru 

Mi smo još danas zdravi, a Isus traži da vjerujemo u Njega srcem i 
dušom. I vjeujemo. Ta, što nas je danas ovdje sakupilo nego čvrsta vje¬ 
ra u Isusa! Šta nas ovdje drži da u pobožnoj molitvi i pjesmi provede¬ 
mo sat vremena nego vjera da se nalazimo u Isusovoj blizini i da nas on 
gleda iz svete hostije! 

Jednom Isus reče ovu sliku: Netko sagradi kuću na pijesku. Puhne 
vjetar, navale kiše i kuća se sruši. Nije imala tvrdog temelja. Drugi sa¬ 
gradi kuću na stijeni. Puhnu vjetrovi, navale bujice i potresi,ali kuća o- 
sta jer je imala čvrste temelje (Prema Mt 7,24-28). Tom slikom htjede 

Isus reći da naša vjera mora stajati na tvrdim temeljima: u srcu i u pa¬ 
meti. Pa neka onda dođu ne znam kakva vremena, puhnu bilo koji vje¬ 
trovi, neće vjera popustiti. 

Sada razumijete zašto je kod nekih ljudi vjera jeftina stvar, zašto ne¬ 
tko lako klone u vjeri, zašto počne sumnjati u istine vjere. Vjera kod 
njih nije nikada imala tvrda temelja. Kada slabom kućom drmne po¬ 
tres, popucaju zidovi i ona se ruši. A koja je tvrdo građena, na dobre 
temelje postavljena, potres joj neće naškoditi. Tako isto nikakav po¬ 
tres neće narušiti vjeru u kršćaninu koji ima tvrde temelje u sebi. 

Zašto vjera slabi? 

Različiti su životni potresi koji prijete da uzdrmaju vjeru. Nekome 
se vjera uzdrma u duši onda kada se domogne zadovoljstva i bogatstva; 
nekome se uzdrma kada zapadne u nevolju. Jedna je od takvih nevolja 
i bolest. Čuli smo na početku. Braćo, kad bolest dođe, ako već gubi¬ 
mo zdravlje, ne gubimo pameti. Normalno je bolesti tražiti lijeka, ali 
bi bio znak slabe vjere i nikakve vjere ako tražimo bajanjem, čarolija¬ 
ma i zapisima. Bio bi to znak nepismenosti, i što je još teže: bio bi gri¬ 
jeh pred Bogom. Razuman će vjernik tražiti svojoj bolesti lijeka i Boga 
moliti za pomoć. U bolesti i nevolji neće posumnjati u Boga i njegovu 
dobrotu, nego će mu to biti prilika da pokaže svoju čvrstoću vjere. 

Najteža bolest 

Dolazili su k Isusu mnogi koji su imali zdrave ruke, oči, pluća i srce, 
sve zdrave organe, ali su imali takvu bolest koja je teža i gora od svake 
druge bolesti. Veli nam evanđelje da su mu dovodili one koje je opsjeo 
đavao. To je najteža vrsta bolesti, jer kod takvih osoba đavao upravlja 
i njihovom pameću i riječima i postupcima. 

Sta mislite ima li danas takvih bolesnika? Braćo, kad je nekome te¬ 
ško pa sve što je Božje odbija, što je drugo po srijedi nego utjecaj Zlo¬ 
duha? Kad teško psujemo, kad govorimo riječi koje teško vrijeđaju 
svetinje, šta bi drugo bio uzrok nego Zloduh? Kad živimo u dugotraj¬ 
noj mržnji i to je utjecaj Zloduha. 

Za sve tjelesne bolesti tražimo lijek, pa i Boga molimo da nas nevo¬ 
lja riješi, a za ovu vrstu bolesti smatramo da nije bolest. A za tu bolest 
nema lijeka u apoteci. Samo je Isus može liječiti. Recept je dobra ispo¬ 
vijed i naša dobra volja. 

Ako bismo u dvije riječi htjeli skupiti sve što je danas rečeno, onda 
bi to bilo ovako: Ne daj Božje, da ikakav životni potres ili bolest uz¬ 
drma našu vjeru u Tebe, a od Zloduha oslobodi nas Gospodine! 

14. NEDJELJA KROZ GODINU 

Ez 2,2-5; 2 Kor 12,7-10; Mk 6,1-6. 


ISUS IZ NAZARETA JE BOG 

Na svom putu po svijetu došao sam i u indijski grad Bombay. U pri¬ 
stanišnoj zgradi na uzletištu nalaze se mali dućani u kojima putnici 
mogu kupiti suvenire, stvarčice koje će ih sjećati da su prošli kroz In¬ 
diju. Između drugih stvari vidim tu u trgovini kipove indijskih fetiša, 
ali vidim i kipove Isusa, Gospe, sliku Posljednje Večere, krunice itd. 
Mislim u sebi: Evropejac ne zna puno o tim njihovim poganskim bo¬ 
žanstvima, ali Indijci još možda manje o Isusu. I ne treba se tome ču¬ 
diti. Mnogi od njih nisu imali prilike da se upoznaju s Isusom i njego¬ 
vom naukom. 

Tko je Isus? 

Indijcima se ne treba čuditi ako o Isusu malo znaju, ali nama bi se 
trebalo čuditi ako o njemu ne znamo dovoljno. Mene i vas današnje e- 
vanđelje upravo sili da se kroz nekoliko minuta pozabavimo pitanjem: 
tko je Isus? 

Mi bismo mogli odmah upitati bilo koje dijete sa vjeronauka i ono bi 
nam ispravno odgovorilo: Isus je Sin Božji, pravi Bog i pravi čovjek. 
Tako je, ali time nije sve rečeno, niti je dovoljno rečeno. To je kršćan¬ 
ski odgovor, ali moramo namah napomenuti da svi ljudi ne govore ta¬ 
ko o Isusu. 

Jedni, vođeni nekakvim inatom i sljepilom, govore da je Isus starin¬ 
ska priča, mit, bajka, da nikada nije postojao. Tako pišu i školski udž¬ 
benici. Međutim i djeca znaju da je takvo mišljenje odraz zaostalosti 
onih koji tako pišu. Nijedan ozbiljan učenjak, bio vjernik ili nevjernik, 
neće tako reći. Ujedinjeni narodi izdali su "Povijest svijeta 44 na kojoj 
su radili najpoznatiji povjesničari svijeta. Naravno i ta knjiga kao i sve 
druge govore o Isusu kao o povijesnoj osobi. 

Ne znači da svi o Isusu misle onako kao što mi mislimo. Neki govore 
da je postojao, ljude učio ljubavi i miru, pravdi i sreći, ali daje bio čo¬ 
vjek kao i drugi ljudi. Rodio se, proživio svoj vijek i bio ubijen. 

Pravi Bog i pravi čovjek 

I mi usvajamo rečene tvrdnje, ali držimo o Isusu još nešto više. Nai¬ 
me, da nije bio samo čovjek nego Bog i čovjek u istoj osobi. 

Ponekad mislimo kako mu je bilo lako govoriti i naučavati o dobro¬ 
ti, o ljubavi među ljudima, o opraštanju i pravednosti. Ta, On je bio 


120 


Bog, mogao je strpljivo podnositi zlobu i nepravde i podvale, nije on 
imao istrzane živce kao mi, tijesnu i ljutitu narav kao mi. Tijesan i lju¬ 
tit stvarno nije bio, ali je nepravde i zlobu i podvale osjećao isto tako 
bolno kao ti i ja. Osjećao je bolno svu težinu laži i podvala, osjećao se 
neugodno zbog mržnje i progona, osjećao kao ti i ja radost s prijatelji¬ 
ma na svadbi u Kani, a tugu za pokojnim prijateljem Lazarom iz Beta- 
nije;tugu u tolikoj mjeri daje kod Lazarova groba zaplakao. 

Dakle, bio je čovjek kao i mi, osjećao glad, umor i san kao mi, zno¬ 
jio se kao mi. Veli sv. Pavao da je bio u svemu jednak nama, osim u 
grijehu. Imao je pravu ljudsku narav kao i mi. Njegovi susjedi u laza¬ 
retu nisu u njemu vidjeli ništa drugo nego čovjeka kao što su i drugi 
ljudi... To nam kazuje upravo današnje evanđelje. Kad je Isus u drugim 
krajevima svoje domovine već bio poznat kao propovjednik Radosne 
vijesti, a po svojim čudesnim djelima od mnogih priznat kao Sin Božji, 
u Nazaretu su ga zamalo ubili kad je za sebe rekao da je on obećani 
Mesija, Spasitelj. A bilo je to u toku molitve u nazaretskoj bogomolji, 
sinagogi. 

Rekli su: Šta on ima nama kazivati? Znamo gdje je rođen, znamo 
mu majku Mariju, znamo mu rodbinu. Ovdje mu žive braća i sestre. 
Ovo "braća i sestre 44 neka nas nimalo ne zbuni. Ima i kod nas krajeva 
gdje se prvi rođaci zovu "brat od strica 44 ili "sestra od strica 44 . A mi 
znamo da Isus nije imao braće ni sestara jer je začet od Djevice Marije 
po Duhu Svetome. 

Dakle, jasno nam je: Isus je bio pravi čovjek, ali i pravi Bog. Sam je 
to o sebi više puta rekao. Govorio je da će ga ljudi vidjeti na koncu svi¬ 
jeta kada dođe na oblacima suditi žive i mrtve. Isto to je rekao kad ve¬ 
li: "Ja sam u Ocu i Otac u meni 44 (Iv 14,11). 

Dokazivao čudesima da je Bog 

Nije samo o sebi govorio daje pravi Bog, nego je i djelima dokazivao 
koja su kod ljudi pobuđivala udivljenje i čuđenje. Ozdravljao je bole¬ 
sne, i to ne lijekovima nego svojom riječju, pogledom ili snagom svoje 
volje. Kao onda kad je onom čovjeku rekao: "Idi, sin tvoj živi 44 (Iv 
4,50). I kad je čovjek tek sutradan stigao kući, dotrčaše mu sluge u su¬ 
sret s radosnom viješću da je sinu sasvim dobro. Čovjek zaključi da se 
djetetu okrenulo na bolje baš onoga trena kad mu je jučer Isus rekao 
one riječi. 

I nije ozdravljao samo bezbroj bolesnika, nego je i nekoliko mrtvaca 
pozvao ponovo u život. I svakomu je moralo biti jasno da Isus nije sa¬ 
mo čovjek nego i Bog. 

Njemački je filozof Nietzsche napisao bogohulne riječi: "Kad nedje¬ 
ljom čujem zvonjavu zvona pitam se: kako je to moguće da već dvije 
tisuće godina zvone zvona u čast jednom čovjeku koji je bio raspet i 
za sebe govorio da je Sin Božji, ali bez dokaza 44 (Toth)... Nije taj jadni 

filozof opazio da govori protiv sebe. Naime da Isusu zvona zvone već 
dvije tisuće godina, to je dovoljan dokaz daje Isus Bog. I te kakav do¬ 
kaz! Isusu kao Bogu zvone zvona u najrazvijenijim i najkulturnijim di¬ 
jelovima zemaljske kugle. 

Braćo i sestre, Isus je pravi čovjek i pravi Bog. Razmišljali smo i o je¬ 
dnoj i o drugoj istini. Razmišljat ćemo o tom i dalje. A kada kod ove 
svete mise dođe čas pretvorbe ili podizanja, to je čas kada dolazi me¬ 
đu nas živi Isus, na oltar, i postaje živi Kruh. Onda recimo: Isuse, vje¬ 
rovao sam i vjerovat ću Tebi i tvom evanđelju, a Ti mi pomozi da u o- 
voj vjeri živim i umrem. 

15. NEDJELJA KROZ GODINU 

Am 7,12-15;Ef l,3-14;Mk6,7-13. 


NAVJESTITELJI RADOSTI U BOGU 


Isus šalje dvojicu po dvojicu 

Čovjek bez čovjeka na može živjeti. Nitko od nas nije došao s nekog 
drugog planeta, nego nas je Bog dao u ruke naših roditelja, a oni nas 
prihvatili i na noge postavili. Nitko od nas nije svoje znanje sam sti- 
cao, nego su ga drugi poučavali, osposobili da i sam može nešto učini¬ 
ti. I kad je Bog postao čovjekom, stvari je tako podesio da bude ovisan 
o nekim ljudskim osobama. Od Marije je uzeo svoje tijelo i predao se u 
ruke sv. Josipa da ga hrani, a mogao je izabrati stotinu drugih načina 
da dođe na zemlju. Htio je da mu ljudi budu potrebni. 

I kad je Isus počeo javno naučavati, hodati od sela do sela, od grada 
do grada navješćujući svima Radosnu vijest o Božjem kraljevstvu, od¬ 
mah je na početku sakupio oko sebe skupinu vjernih i odanih ljudi. 
Kasnije je između njih izabrao dvanaest apostola. Nije ih vodio sa so¬ 
bom da ga brane od napadaja, a nije ih vodio ni da mu plješću i odo¬ 
bravaju, nego da slušaju šta on govori, pa da mogu kasnije tumačiti na¬ 
rodu njegovu nauku. 

Upravo nam o tome govori današnje evanđelje. Kada su se apostoli 
uz Isusa već dovoljno osposobili, onda ih je slao po dvojicu u sela i gra¬ 
dove da ljudima tumače njegovu nauku. Po dvojicu. Ne da jedan dru¬ 
goga nadzire i špijunira, nego da jedan drugome pomaže. I evanđelje 
nam veli da im je Isus dao upute kako će poći, kako će se vladati na 
putu, šta će učiniti ako ljudi ne prihvate ono što budu govorili... 

Čovjek ima dva oka. Može nekako i s jednim živjeti, ali uvijek osjeća 
njegov nedostatak. Čovjek ima dvije noge, dvije ruke. I bez jedne noge 
i bez jedne ruke može se nekako živjeti, ali jadno i teško. Čovjek ima 
dušu i tijelo. Opet eto dvoje. I o jednom i o drugom mora voditi raču¬ 
na, jedno i drugo čuvati i paziti. Sve po dvoje. 

Dvoje : otac i majka 

Znamo li još slučaj gdje Bog šalje po dvojicu da drugima kazuju Isu¬ 
sov nauk? Znamo! To je svaka obitelj. Oca i majku Bog je udvojio i 
spojio da oni tako u dvoje budu djeci tumači Isusove Radosne vijesti i 
da od svoje djece odgoje Isusove prijatelje. 

Kako je to Bog divno smislio i uredio kada djeci daje dvoje koji će ih 
na noge podizati i odgajati: oca i majku. Očeve čvrste ruke i majčino 

meko srce, očevu ozbiljnost i majčinu toplinu, očev rad izvan kuće i 
majčinu prisutnost u kući. Sve se to divno dopunjuje, svatko ima svoje 
područje, a oboje jednaku brigu i želju da djecu podignu na noge, da 
od njih učine ljude. A još obadvoma Isus po sakramentu ženidbe daje 
nalog da od svoje djece učine njegove prijatelje. 

Novi obrednik krštenja traži da kod krštenja budu prisutna oba rodi¬ 
telja, upravo zato da oboje čuju šta od njih Bog traži i Crkva. Tamo 
roditelji slušaju ove riječi: po rođenju to je vaše dijete, a po krštenju 
to je Božje dijete. I dalje: ”Vašoj se brizi roditelji povjerava da se bo¬ 
žanski život u ovom djetetu razvija i da iz dana u dam raste 44 (Iz obre¬ 
dnika krštenja). 

Eto, dragi roditelji, kao što Isus šalje apostole po dvojicu da budu 
tumači njegova evanđelja, tako Isus i vas dvoje šalje u život da po va¬ 
ma daje na svijet djecu i da ih vi odgojite da budu Isusovi prijatelji. 

Tko od vas ne želi svojoj djeci sreću? Tko od vas ne želi pokraj svo¬ 
je djece biti sretan i ponosan? Znaj, da ti nema sigurnijeg puta da dje¬ 
tetu učiniš život sretnim, da sebe vidiš sretna uz čestitu djecu kao što 
je: učiniti djecu Isusovim prijateljima. Jer kad je tvoje dijete Isusov 
prijatelj, nećeš ti od njega doživjeti sramotu, nećeš od njega doživjeti 
tešku uvredu, nećeš doživjeti od njega da ti rani srce i dušu, nećeš do¬ 
živjeti od njega da te zaboravi i prezire... Dakle, kada svoje dijete uči¬ 
niš Isusovim prijateljem, učinio si ga i svojim prijateljem. Dvoje vas je 
Bog dao, dvoje vas među djecu metnuo, obadvoma je dao nalog da 
svoju djecu učinite prijateljima i Isusu i sebi, da ih učinite sretnima i u 
ovom i u budućem životu. 

Uvijek dva i dva 

Da nešto rodi na njivi treba vlage i topline, kiše i sunca. Da dijete do¬ 
živi normalan razvoj, da ne zakržlja treba hrane, treba savjeta, treba fi¬ 
zičkog razvoja, treba i duhovnog odgoja, treba ići u školu. Ne samo u 
državnu, nego i u Božju školu. 

Krist je po dvojicu apostola slao da njegovu nauku tumače. To me 
nekako nadahnjuje da vam reknem: sve po dvoje treba da se uskladi, 
pa da bude sretna budućnost obitelji i naroda: dva roditelja, a oba pa¬ 
metna; škola i Crkva, roditelj i svećenik, tvoj i moj odgojni utjecaj, naš 
rad i Božja pomoć. 

Sve po dva. A na koncu još dva čimbenika: moja riječ i tvoje razmi¬ 
šljanje. 


124 


16. NEDJELJA KROZ GODINU 

Jr 23,1-6; Ef 2,13-18; Mk 6,30-34. 


KRIST JE KRUH ŽIVOTA 

Ovce bez pastira 

Prošle nedjelje smo čuli kako Isus okuplja oko sebe ljude koji su dan 
za danom uza nj bili, slušali njegove pouke, pa kad ih je Isus osposo¬ 
bio, onda ih je dvojicu po dvojicu slao u sela i gradiće da oni svijetu 
kazuju Radosnu vijest o Božjem kraljevstvu. 

Današnje nam evanđelje nastavlja razlagati dalje o tom. Opisuje nam 
kako su se apostoli vratili sa svog misionarskog puta i onda Isusu kazu¬ 
ju što su sve na svom putu čuli, vidjeli i doživjeli. Na to im je Isus re¬ 
kao: ”Hajdete i vi u osamu, na samotno mjesto, i otpočinite malo 44 
(Mk 6,31). I upravo su sjeli u lađu da se prevezu u neko seoce, kad li 
masa otkri njihove namjere, pa okolo jurnu i dođe tamo prije njih. I 
evanđelje dalje nastavlja: ”Kad Isus izađe iz lađe i ugleda silan svijet, 
sažali mu se, jer bijahu kao ovce bez pastira, pa ih stane poučavati 
mnogočemu 44 (Mk 6,34). 

Mogao bi nekakav današnji zanesenjak, kome je glava puna bijesa, re¬ 
ći: ma, pusti te priče! To je bio neuki, bijedni i zaostali svijet. Trčao je 
za Isusom, pa kad gaje čuo, što je imao od toga...? Isto tako bi rekao i 
za nas, za sav ovaj Božji puk koji se svake nedjelje okuplja oko Božjega 
stola — ne zato da blaguje obični kruh, nego Kruh života. 

Ne živi čovjek samo o kruhu 

Da, svi mi znamo da Isus ne podiže tvornice, Isus ne gradi hidroelek¬ 
trane, Isus ne vrši rekonstrukciju cesta i njihovo asfaltiranje, Isus ne 
stvara trgovačku mrežu, ali i ondašnjem je čovjeku Isus rekao kao i da¬ 
našnjem i reći će to i onom sutrašnjem: ”Ne živi čovjek samo o kru¬ 
hu... 44 (Mt 4,4), a to znači: ne živi čovjek samo o materijalnim dobri¬ 
ma... Ja sam to i te kako osjetio ove zime hodajući po svijetu. Vidio 
sam ljude koji su svoje materijalno stanje dobro riješili, nabavili sve što 
se može za novac nabaviti, ali se ni blizu ne osjećaju sretnima i zadovo¬ 
ljnima. 

Kad sam davno čitao jednu izjavu nekog američkog liječnika, onda 
mu nisam vjerovao, a sada vjerujem. A njegova izjava govori o bolesti 
koju donosi suvremena tehnika i civilizacija, a glasi ovako: ’ U bolnica¬ 
ma SAD svaki drugi bolesnik jest živčani bolesnik. A uzrok tomu jest 
naš nemirni život 44 . 

To sam vidio i u Australiji: mnogo ljudi živčano iscrpljenih. Načinje 
života takav da čovjek živi neprestano u živčanoj napetosti, a onda po- 

slije dužeg perioda od takve napetosti živci klonu. 

Pa što želim time reći: eto to, kad napraviš divnu kuću i sve u nju 
nabaviš, što ti današnja tehnika pruža, sve udobnosti sebi omogućiš, sa 
svim time ne možeš zadovoljiti posve ni tijelo, a kamo li onaj drugi dio 
čovjekova bitka, dušu. 

Da, Isus ne podiže gradove, ne pruža mašine, ne usavršava tehniku. 
Bog je čovjeku dao pamet i ruke da čovjek to uradi. A čovjek mora bi¬ 
ti toliko pametan da osim onog što je on uradio svojim rukama i posti¬ 
gao svojim mozgom, ima mnogo stvari koje mu može dati samo Bog i 
gdje ga može zadovoljiti samo Bog. 

Tko nam je kriv 

I nikad Bog nije bio potrebniji čovjeku nego danas. Ne mislim sad 
upotrijebiti kao dokaz ovu ljetnu žegu gdje sva naša tehnika ne može 
pružiti zaštitu od žege ni natopiti isušenu zemlju. Može doći vrijeme 
kad će ljudi doskočiti i vrućini i suši, a i onda će im trebati Isus i nje¬ 
gova nauka. 

Evo ti samo jedna slika: što je kamion teži, to moraju biti snažnije 
kočnice. Kad ide ”OM 44 s prikolicom niz strminu, što bi njemu vrijedi¬ 
le ”Fićine“ kočnice? Današnji čovjek dobiva u svoje ruke sve jača i ja¬ 
ča sredstva i sile, pa ako ne bude rasla i duhovna snaga čovjekova, nje¬ 
gova svijest odgovornosti, svu tu svoju moć mogao bi upotrijebiti sebi 
na zlo. 

Vi sada možda pomišljate na zategnute međunarodne odnose, na to 
kako velesile vazda negdje u svijetu imaju suprotne interese, pa one ja¬ 
dne golaće nahuškaju da se među se krve, a oni se ovamo sastaju, po¬ 
sjećuju, jedan s drugim sjedi, jedan se drugome osmjehuju, jedan dru¬ 
gom priređuje svečane ručkove i večere. — Pa i na tim relacijama, ako 
se ne priznaju Božji zakoni, ljudi nisu u stanju donijeti mir, ljudi su u 
stanju donositi samo nemir. Jer su ljudi sebični i slijepi u svom egoi¬ 
zmu. Sebični i slijepi za račun svoje ideologije, za račun svojih intere¬ 
sa. A da čovjek u čovjeku gleda brata i u onom Afrikancu i u onom 
Azijcu, potrebno je da svi priznamo Boga za zajedničkog Oca. Jer ne 
može biti braće gdje nema zajedničkog oca. - I kad čovjek prizna Bo¬ 
ga, pa onda u svakom čovjeku gleda brata, onda neće rasuđivati po 
svojim simpatijama i antipatijama, nego po Božjem mjerilu. Onda neće 
ljudi mjeriti ovako: kad moj onoga ubije, onda je to junak, a onaj ubi¬ 
je moga, onda je to zločinac, nego će ljudi, vođeni Božjim mjerilima, 
zločin uvijek nazivati zločinom. 

Jedna njemačka liječnica napisala je knjigu doživljaja iz svoje prakse. 
”Dolazi mi čovjek i veli: ’Gospođo doktorice, bilo bi mi potrebno da 
dođete kod mene, u moju kuću 4 — A zašto? ’Pa znate, imam bolesna 
oca, već mu je 70 godina, svaki je dan sve nervozniji, pa zašto da muči 
sebe i nas, dođite, dajte mu jednu injekciju, pa neka smirom ide s ovo¬ 

ga svijeta’ “. 

Drugi slučaj: Dolazi sin. Ima veli, staricu majku. Stara je i bolesna. 
Sin veli: ”Dajte joj, molim vas, injekciju neka umre; tamo gdje je nje¬ 
zin krevet trebam metnuti ormar, smeta mi... 44 

Treći slučaj: ”Gospođo doktorice, znate onaj sve popije, a uz to je 
i obolio, nema snage da sam sebe ubije, pa ga vi uklonite; znate — uči¬ 
nit ćete korisno djelo. Njegova će se žena bez njega lakše snalaziti 44 . 

Eto, vidite, što biva od onog društva gdje nema mjesta za Krista i za 
njegov zakon. Roditelji se najprije ustežu da se žrtvuju za djecu, da ih 
rode i odgoje, a onda se djeca ustežu da se žrtvuju za svoje roditelje. 
”Makni ga da ti ne smeta 44 . Ta parola pomalo se uvlači i u neke naše 
obitelji. Gdje je razlog? Ako mjesto Boga i njegova zakona u nama 
prevladava zakon sebičnosti, kukavičluka, obijesti, užitka, izbjegava¬ 
nja svake žrtve, vidjet ćemo da smo tu negdje i da krivca ne trebamo 
tražiti izvan sebe. 

17 . NEDJELJA KROZ GODINU 

2 Kr 4,42—44; Ef 4,1—6; Iv 6,1—15. 


BRATSKA DJELOTVORNA LJUBAV 

Narod ga nije razumio 

Najprije dva pitanja iz katekizma: Kaži mi nekoliko čudesa koje je 
učinio Isus? - Isus je pretvorio vodu u vino, utišao oluju na moru, na¬ 
hranio u pustinji pet tisuća ljudi, ozdravljao bolesne i uskrisivao mrtve. 

Drugo pitanje: A zašto je Isus to činio? Isus je činio čudesa zato da 
ljudi upoznaju da je On pravi Bog. — Dakle, Isus je olakšao mnoge 
ljudske nevolje, otro mnoge ljudske suze, ali ipak mu nije bio cilj da 
sve nevolje ukloni, nije mu bio cilj da ljude oslobodi svake brige, uzda¬ 
ha i suza, nego da ljudi gledaju čudesna djela što ih on učini, da preko 
tih djela upoznaju kako je Isus svemogući Bog, pa da vjeruju onim po¬ 
ukama koje im on govori, da ljudi shvate da iza svake Isusove riječi 
stoji božanski autoritet, a čudesa su bila i odraz Isusove dobrote i bri¬ 
ge za ugrožene ljude. 

A sada prijeđimo na današnje evanđelje. U pustom i nenaseljenom 
kraju našlo se oko Isusa nekoliko tisuća ljudi koji su ga tri dana slušali. 
Mnogi su došli iz daleka, ponestalo im je hrane. I da na povratku ne 
popadaju od gladi, Isus ih je čudesno nahranio. Na početku je bilo, 
ljudi su to vidjeli, nekoliko kruščića i dvije ribe. Kad su svi do sita jeli, 
apostoli su pokupili ulomke i nakupili dvanaest košarica viška. I to su 
ljudi opazili. I u svom oduševljenju htjedoše Isusa učiniti kraljem. Mi¬ 
slili su ljudi: divno ti je imati takva vladara koji može i bolesti liječiti i 
kruhom hraniti, a ništa od tebe ne traži. 

A Isus nije svojim čudom to želio postići. Nije želio da ljudi tako tu¬ 
mače njegov gest. Nego je htio da preko ovih vidljivih dobara, koje On 
čini, ljudi vjeruju u nevidljiva dobra koja im obećaje. Isusu nije bila ži¬ 
votna zadaća na zemlji učiniti ljude sretnima kroz nekoliko godina ze¬ 
maljskog života, nego da ih učini sretnima po sve vijeke. 

E, baš ovo nisu razumjeli oni ljudi koje je Isus čudesno u pustinji na¬ 
hranio, a ovo ne razumijemo ni mi. Ne razumijemo, pa se pitamo: za¬ 
što Bog daje potrese, poplave, bolesti... a može to spriječiti? 

Bog nam je dao razum da razmišljamo o svemu. Razmislimo i o tom. 
Možemo li mi Bogu reći: Bože, kad si stvorio rijeku, zašto nisi stvorio 
asfaltirani put u svako selo, a svemoguć si? Do sada smo te pitali, kad 
si svemoguć, zašto ne daš da svake godine rode njive, a sad ćemo te pi¬ 
tati: ne samo da rod daš, nego i da ovršeš i u kuću uneseš... Vidite, kad 
čovjek prema Bogu postane drzak, na kakva sve pitanja dolazi. Jasno, 
Bog bi nam rekao: a što biste vi onda radili ako ja sve uradim. Bog je 

stvorio svijet, a nama je dao razum i moć da ga dotjerujemo i uređuje¬ 
mo. Zato se divimo djelima ljudskih ruku... 

Vidite, kad mi Boga pitamo: zašto dolaze potresi, poplave, bolesti, 
zašto to, Bože, ne spriječiš, Bog bi nam mogao reći: Kad bi zemlja bila 
bez ikakva zla i nevolje, kako biste onda pokazali svoje ljudstvo, svoje 
milosrđe? A i svoje neljudstvo? 

U Peruu za vrijeme nedavnog potresa bijaše pedeset tisuća mrtvih, a 
na tisuće djece ostalo bez roditelja. Bog je eto dopustio taj potres i 
ljudima pružio priliku da pokažu koliko imaju u srcu ljubavi i smilova- 
nja. Da se vidi koliko su pripravni učiniti za svoju dušu i za dobro ne¬ 
voljnika. 

U jednom broju Glasa Koncila piše ovako: Ti vjerniče, kažeš, boli te 
psovka što je slušaš, boli te kad slušaš grešnike i nevjernike... a pošto 
bi ti za obraćenje grešnika učinio jedno ovakvo dobro djelo?! - U 
istom članku piše kako je nepoznati darovatelj darovao za potrebne 
45.000 n.d. I neće da mu se ime zna. Misli u sebi: zna Bog i neće zabo¬ 
raviti... To su eto, primjeri ljudstva, a mnogo takvih primjera možete 
naći svaki put u Glasu Koncila i ostalim našim katoličkim listovima. 

Kako pomoći potrebnome? 

Kadgod vidiš tuđu nevolju, sjeti se: to je prilika da pokažeš svoje 
ljudstvo. Bolesni i nemoćni u tvom susjedstvu, to je prilika da pokažeš 
svoje ljudstvo. Taj bijednik i nevoljnik - to je prilika da pokažeš koli¬ 
ko držiš do Boga, do duše, koliko imaš milosrđa. 

Ona osoba u Zagrebu daje 100.000 dinara za gladnu djecu. Zar mi¬ 
sliš daje to bogataš? Zakleo bih se da nije, jer bogataš ne daje. To je si¬ 
gurno osoba koja ništa bolje ne stoji s novcem nego pola nas, ali zato 
stoji bolje sa srcem i dušom nego mi. 

Jedan od najbogatijih ljudi na svijetu je grčki brodovlasnik Aristotel 
Onasis. Ima vile i kuće po raznim dijelovima svijeta. Svaki dan troši on 
i njegova obitelj u prosjeku 66 milijuna starih dinara. Ali i 10 puta to¬ 
liko zaradi. Novinari su dobro pratili njegov život i ustanovili da cije¬ 
log života nije dao ni jednog drama u dobrotvorne svrhe. 

Sjetimo se što sam govorio neke nedjelje, kako bogataši rijetko i te¬ 
ško dolaze u nebo. Što je netko bogatiji to ima manje srca i teže se s 
novcem rastaje. 

Sirotinja pomaže sirotinju. Ovu crkvu nisu izgradili bogataši, malo su 
u nju dali i nabavili oni iz bogatog sloja ljudi, ne uzdržavaju je bogata¬ 
ši - ne uzdržavaju ni crkvu ni svećenika oni koji se računaju da mogu, 
nego sve ovo uzdržava onaj svijet koji ne nosi reklamu o velikim pri¬ 
manjima i dohocima. Crkvu ne uzdržava onaj koji je bogata džepa, ne¬ 
go onaj tko je bogate duše. 

Tkogod ima duše i u duši dobrote, ima dovoljno prilike da to i poka¬ 
že. 

18. NEDJELJA KROZ GODINU 

Izl 16,2—4.12—15; Ef 4,17.20-24; Iv 6,24-35. 


ZAHVALNOST ZA KRUH DUŠE 

Zakon mase 

Bog od nas valjda to očekuje, a Crkva nam zapovijeda da se svake 
nedjelje nađemo na okupu i da zajednički proslavimo misno slavlje. A 
evanđelja koja se nedjeljom čitaju predp ostavljaj u da ćemo mi Crkvu i 
u ovoj stvari poslušati pa se čitanje današnjeg evanđelja nadovezuje na 
evanđelje prošle nedjelje. 

Podsjetit ćemo na ono što smo čuli prošle nedjelje. U pustom i nena¬ 
stanjenom mjestu našlo se oko Isusa mnoštvo svijeta. Mnogi su došli iz 
daleka. I prije nego se raziđu Isus ih je čudesno nahranio. 

I to mnoštvo je trebalo znati što znači Isusovo čudesno djelo. Mno¬ 
štvo je trebalo pročitati što Isus s time hoće? Nisu to shvatili. Htjeli su 
Isusa proglasiti vladarom - kraljem. Pa da, kud ćeš boljeg vladara; mo¬ 
že ti svaki dan pružiti kruha a i ribe prismočiti. I nemaš nikakve brige. 
A Isus nije htio da oni iz njegova čudesnog djela to zaključe. Htio je 
Isus da ti ljudi koji su na tako čudesan način nahranjeni, povjeruju 
njegovim riječima i njegovim obećanjima. I kad im je rekao da će im 
dati drugačiji kruh, nebeski kruh za hranu duše, svoje tijelo koje će 
njihove duše hraniti za vječni život, to su trebali shvatiti! 

Premda ih je Isus brižno i oprezno, metodički i pedagoški vodio do¬ 
tle da im to saopći, to mnoštvo naroda, od vrućih Isusovih simpatize¬ 
ra, postade prema Isusu hladna i čudnog držanja. I počeše se naglo od 
Isusa udaljavati i odlaziti gunđajući. Što bi se danas reklo: Krist i taj 
narod nisu našli zajednički jezik. Ljudi k’o ljudi. Dok ih je hranio kru¬ 
hom izgledao im je Isus pametan, a kad im je rekao da će im dati svo¬ 
je tijelo za hranu rekli su: ne zna što govori. — Svojim čudom Isus je 
bio osvojio njihove simpatije, a što im je time htio kazati to nisu razu¬ 
mjeli. Da treba vjerovati svim Isusovim riječima, svoj njegovoj nauci — 
to nisu htjeli. Da treba u njemu gledati Boga i Spasitelja, to nisu mo¬ 
gli. Dok se Isus brinuo za njihovo tijelo, bio im je zlatan, a kad je po¬ 
čeo govoriti o nekakvoj hrani duše, odmah se ohladiše. 

Današnji čo\jek 

Zamislimo: daje Isus u tom času zaista odgovorio njihovim očekiva¬ 
njima, da ih je počeo svaki dan hraniti prvorazrednim kruhom, pa da 
im je na čudesan način dao i sve druge artikle koji su potrebni za ži¬ 
vot i opstanak, bi li ih time usrećio? 

Ni govora! Današnji evropski čovjek ima toliko kruha, toliko je sit 
da je danas njemu jedina briga kako će manje jesti da smanji tjelesnu 
težinu i održi liniju. U zapadnoj Njemačkoj je jedna vijest u novinama 
pobudila senzaciju i vrlo neugodne komentare. Novine su naime javile 
da njemačka djeca svaki dan bace u kante za smeće 30 tona kruha. Po¬ 
jedinci su počeli nakon toga pisati: zar to nije užas da se tako radi, a 
po svijetu milijuni umiru od gladi. I zbog toga nam ne treba ići u Nje¬ 
mačku. Kante za smeće po našim gradovima pune su također bačenog 
kruha. 

Dakle, hrani Bog ovaj dio svijeta obilato. Ima civilizirani čovjek 
Evrope, Amerike i još nekih krajeva svijeta toliko dovoljno kruha, toli¬ 
ko dovoljno potrošnih dobara, toliko je zadovoljan sa svime što tijelu 
daje ugođaj da je postao obijestan. - I zanimljivo, štogod mu Bog više 
daje, manje mu je taj čovjek standarda zahvalan. I ne samo manje za¬ 
hvalan, nego štogod više Bog daje, čovjek je sve bjesniji i Bogu prko- 
sniji. 

Ne mislim o tome govoriti koliko je sit čovjek pobjesnio i koliko se 
uzoholio, nego mi je zapravo želja istaknuti ovo: sitost i materijalna 
sigurnost ne znače još sreću za čovjeka. Nikad čovjek čovjeku nije go¬ 
vorio: Bog ti dao kruha i ruha, nego Bog ti dao zdravlje i rahatluk. 
Zdravlje znamo što je, a rahatluk to je zadovoljstvo. Ni Krist nije imao 
za cilj da ljudima svaki dan daje kruh, nego da im donese sreću i zado¬ 
voljstvo. I da ta sreća ne traje samo koji tjedan, nego da se produlji u 
vječnost. Radi toga Isus veli da će im dati kruh koji ostaje za život vje¬ 
čni, svoje Tijelo za hranu. Ali po koji put to spominjemo: nisu ga ra¬ 
zumjeli i otišli su od njega mrzovoljni. 

Nemojmo im ništa ružno reći. Takva je približno i naša pamet. Mi 
smo bezbroj puta čuli daje kod sv. mise Isus među nama. Kad u sredi¬ 
ni mise svećenik izgovori: ”Ovo je tijelo moje...“, to je čas kada Isus 
dolazi među nas. Znamo daje tako, a što za nas znači misa? Pitam vas, 
zar nas ne bi bilo svaki put više da se ovdje svaki puta dijeli neko mate¬ 
rijalno dobro? Čak da se svaki put tu dijeli i topla štruca, zar nas ne bi 
bilo više kod mise? A mi bismo morali znati da nam Isus daje neuspo¬ 
redivo više i ljepše darove nego što su ova prolazna dobra. Zar nije ra¬ 
dost, što je ti imaš u djeci, vrijednija nego milijuni? Zar nije roditeljska 
toplina koju osjeća dijete uz oca i majku vrijednija nego svi novci i sve 
ovozemaljsko blago. Zar nije međusobna ljubav i vjernost roditelja vri¬ 
jednija nego bilo šta na ovome svijetu. A sve nam to daje Isus. Isus za¬ 
povijeda djeci da ljube roditelje i roditeljima da ljube djecu. Isus daje 
zapovijed supruzima o ljubavi i vjernosti. Isus daje mir duše i vedrinu 
čiste savjesti. I Isus daje snagu da sve to čovjek ispuni. Svaki put kad 
se nađemo kod sv. mise, vraćamo se duhovno jači kući, snažniji i vjer¬ 
niji. A pogotovo, ako još svoju dušu hranimo Isusovim Tijelom. 

19. NEDJELJA KROZ GODINU 

1 Kr 19,4—8; Ef 4,30—5; Iv 6,41—51. 


USTANI I JEDI 


Zajedno kod njegova stola 

Bog vas poživio, junački narode, junačko koljeno. Ne znam zapravo 
kad pokazujete više junaštva, ili u zimi kad po studeni i nevremenu do¬ 
lazite na slavlje sv. mise, ili sad kad dolazite po ovakvoj žegi. Budite na 
čistu: ne veselim se tome radi nikakve dobiti jer, jasno je, ja nemam 
od toga ništa ili vas tu bilo 50 ili pet stotina. Ako vas je više, više mije 
znoja i truda. Veselim se tome, jer — kako ono reče jedan crkveni pi¬ 
sac: želiš li znati koliko ima u župi vjernih katolika koji su spremni za 
naše svetinje živjeti i umrijeti, pogledaj koliko ih nedjeljom ima u 
crkvi. 

Sjećate se kako se govorilo nekad: mlađarija ide u crkvu radi kola i 
zabave, a kad bude u svakom selu nogometna lopta i televizor, neće vi¬ 
še u crkvu ići. Ima u selu dosta lopta, ima i televizora, ali ni lopta ni 
televizor nisu jači od Božje zapovijedi da se nedjeljom ovdje nađemo 
uz Isusa. 

Ustani i jedi 

U današnjem prvom čitanju čuli ste o proroku Iliji. Eto, kakvo vam 
je bilo vrijeme u kojem je živio ovaj Božji čovjek. Dovoljno je spome¬ 
nuti kako su i njemu dolazili časovi tuge i malodušnosti. Jednom je re¬ 
kao Gospodinu: Bože, što sam doživio! Oltare tvoje porušiše, svećeni¬ 
ke tvoje poubijaše, ostadoh ja sam da se rvem za tvoj zakon. Ne mogu 
ni ja više... A Bog mu veli: Nemoj govoriti da si sam! U ovom gradu 
ima još sedam tisuća onih koji još ne saviše svoje koljeno pred prokle¬ 
tim idolima. Svi se oni rvu protiv zla kao i ti. Drugom prilikom kad je 
Iliju ponovno obuzela malodušnost, otišao je u pustinju, sjeo pod 
smrijek i veli Gospodinu: Daj mi, Gospodine, da umrem. Sve ode po 
zlu, a ni ja nisam bolji od ostalih, pošalji mi lijepu smrt. I u toj tuzi Ili¬ 
ja zaspi. Probudi ga anđeo i veli mu: Ustani i jedi. Ilija pogleda oko se¬ 
be i ugleda kod uzglavlja pečen kruh i vrč vina. Ilija je ustao i jeo i po¬ 
novno zaspao. Opet ga anđeo probudi veli mu: ’TJstani i jedi, jer pred 
tobom je još dalek put“ (1 Kr 19,7). Ustao je i jeo. I okrijepljen tom 
hranom putovao je 40 dana... 

Evo, ovdje je u svetohraništu božanski kruh, presveto Tijelo Isusovo. 
Snaga toga kruha može nas držati da ne klonemo pod tegobama živo¬ 

ta, da ne posrnemo u napastima. Snaga ovog božanskog kruha učinit 
će da budemo čvrsta duhovnog zdravlja. Neka prilike idu svojim to¬ 
kom, ako se mi budemo hranili ovim kruhom, presvetim Tijelom Isu¬ 
sovim, nema straha da ćemo klonuti ni u vjeri ni u poštenju. Ne treba 
nam kukati kao sv. Iliji da je sve pošlo niz brdo. Ako mi budemo znali 
da je Isus među nama i da nam daje sebe za hranu, u stanju smo se uvi¬ 
jek oduprijeti legijama đavola. 

Jedan je evropski svećenik pohodio poslije rata neko selo u Kini, 
gdje je bilo mnogo katolika koji kao odrasli ljudi primiše katoličku 
vjeru. Evropski im svećenik držao nedjeljnu sv. misu. Poslije je opisao 
svoje dojmove. Veli: ”Kad sam došao u sv. misi do Jaganjče Božji, na¬ 
jednom u crkvi gibanje. Začudio sam se, skoro sav narod krenu na sv. 
pričest 44 . - Iza toga su kineski katolici doživjeli teške progone vjere. 
Alija sam uvjeren da su ti ljudi i danas tvrdi vjernici. Mogli su im poru¬ 
šiti crkvu, ali im sigurno nisu porušili \jeru u srcu. Mogli su im iz kuće 
odnijeti sv. slike, ali im nisu mogli oteti svetinja iz srca. 

Eto, to bi još nama trebalo postići. Kad je Crkva dopustila da može¬ 
mo jesti sve do sat prije sv. pričesti, to je učinila zato da se što češće 
pričešćujemo. 

Tko smije? 

Znam što većina od vas misli: tko smije pristupiti sv. pričesti, a da se 
ne ispovijedi. A tko će se ispovijedati svake nedjelje? Niti to može 
izdržati svećenik, ni vi. 

Nije ni potrebno svaki put se ispovijediti. Kad god znaš da nemaš te¬ 
škog grijeha na duši, slobodno idi na sv. pričest. Lake grijehe oprašta 
nam Bog, kad se na ulazu u crkvu pobožno prekrižimo sv. vodom. 
Oprašta nam lake grijehe kad pobožno slušamo sv. misu, a na početku 
mise zajednički se kajemo za takve grijehe. 

I kad bi Bog tražio da može na sv. pričest doći samo onaj tko nema 
nikakve mane ni pogreške, onda se nitko živ na svijetu ne bi smio pri- 
čestiti: ni svećenik, ni časne sestre, ni biskup... A srećom, Bog traži sa¬ 
mo da ne budemo s teškim grijesima na duši, a od lakih grijeha baš po 
sv. pričesti liječimo dušu. 

Čitao sam jedan slučaj iz rata. Ranjeni vojnik leži u bolnici. Dočuo 
za to njegov otac, spremio torbu i krenuo na put da vidi sina.^Pronašao 
ga u bolnici. Kad ga je mladić vidio, s mukom se podiže na jastucima 
da zagrli oca. Kad su se zagrlili i poljubili, sin veli: ”Kađ sam te vidio, 
sad mi nije žao ni umrijeti 44 . 

— ”Ma o čemu govoriš, sine moj. Doma te čeka majka, Čekaju te se¬ 
stre i braća. Da možeš ovdje samo malo prizdraviti, kod kuće ćeš se ti 
oporaviti, imamo mi hrane 44 . 

- "Nemam volje ni za kakvu hranu 44 , veli sin. Rane mu zar dodijale. 
I spusti se umoran na ležaj. 

Jadni otac jedva se strpljuje. Misli: evo prešao sam ovaj dugi i opasni 
put da vidim sina, a sad ću možda kući voziti njegovu lešinu. I samo 
što ne pukne od boli. Najednom se sjeti, pa kaže: 

— "Sine, evo donio sam ti kruha, znaš što je pekla tvoja mama; pekla 
gaje na našem ognjištu, pod saćem. Hajde, okusi malo 44 . 

Sinu se oči malo razvedriše: ”Hoću, kad je od naše kuće, a mamina 
ga ruka pripremila 44 .1 sin poče jesti. Jede sve bolje i slađe. I kao da mu 
s tim domaćim kruhom snaga uđe u tijelo... Veli ocu: ”0, kako je sla¬ 
dak kruh sa domaćeg ognjišta... 44 

Ovo je naša kuća. Tu nam se daje kruh koga je Isus pripremio svojim 
prijateljima... Pripremio je Isus ovaj kruh da njime daje snagu svojim 
prijateljima. 

Ćuli ste kako nam u današnjem evanđelju kaže: ”Ja sam kruh živi 
koji je s neba sišao. Tko bude jeo od ovoga kruha, živjet će uvijeke 44 
(Iv 6,51). Kad je Isus to rekao, Židovi ga nisu razumjeli. A razumije¬ 
mo li mi Isusa? 

Gledaš nedjeljom kako jedan dio vjernika ide na sv. pričest. Da li im 
se možda u sebi čudiš? Ne, nemoj im se čuditi, nego se čudi sebi zašto 
i ti ne ideš s njima. Isus i tebe zove i očekuje isto kao i njih. Jer ”ako 
ne jedete Tijela Sina čovječjega... nemate života u sebi 44 (Iv 6,53). 


20. NEDJELJA KROZ GODINU 

Izr 9,1-6 + Ef 5,15-20 + Iv 6,51-58 

KRUH S NEBA 


Mana u pustinji 

Težak je put iz ropstva u slobodu, iz tuđe zemlje u svoju. Toliko pu¬ 
ta slušamo, kako su Izraelci četrdeset dugih godina krčili put kroz pu¬ 
stinju, dok su došli u obećanu zemlju. I svaki čovjek žuri u neku "obe¬ 
ćanu zemlju 44 . I svaki dan osjeti, da je još daleko od tog obećanja. Da 
je pod njegovim izranjenim stopalama još uvijek opori pustinjski pije¬ 
sak, put bez kraja, oaza bez vode, beskonačnost. Ptit u beskonačno — 
to je čovjekov put na zemlji. 

I svatko se buni. Bunili su se i Izraelci pitajući se: zašto nas Bog toli¬ 
ko kuša? Zar ih nije mogao u nekom "stupu oblaka 44 vrlo brzo prevesti 
preko pustinje, očistiti tu obećanu zemlju od židovskih neprijatelja, u- 
spostaviti mirno židovsko kraljevstvo, u kojem bi uvijek "teklo mlije¬ 
ko i med? 44 Pa onda ta mana, ta čudnovata hrana! Ispočetka, hajde de. 
Gladan čovjek nema očiju. Ali kad se najedoše, onda da im je mesa, da 
im je luka (salate), da im je... šta sve ne bi poželjeli ti gladni i nezasitni 
Izraelci, a u pustinji...?! I ništa se od tada do danas promjenilo nije. Svi 
oni kršćani, vjernici, koji ne idu više za nekim "stupom oblaka 44 , nego 
za živim Bogom, ne idu više za "Bogom vojska 44 , nego za Božjim Si¬ 
nom, koji uzima za se ime Ljubav..., svejedno, svi se brzo na tom putu 
umore. Sve im pređe u monotoniju, dosadu. Svi bi nešto novo, neke 
"druge pečene prepelice 44 i tko zna šta sve ne bi! 

"Zaista, zaista vam kažem... 44 (Iv 6,26) 

Nema tu alternative: jesti ili nejesti! Tko ne jede, umire. I to posve 
sigurno. Tko želi živjeti, alternative nema nego jesti! Zato Isus, gdje ne 
postoji alternativa, obično upotrebljava te riječi: "Zaista, zaista vam 
kažem! 44 - Čuli smo odlomak iz današnjeg evanđelja. Pošto je Isus ču¬ 
desno nahranio mnoštvo u pustinji, sutradan nije mogao putem proći 
od mase. Mase: gladne, nezasitne, pohlepne, buntovne, prevrtljive. Ma¬ 
se, koje bi samo htjele čudesa. Kruha i igara. Mase, koje povuku u svo¬ 
je redove i one dobre, čestite, pobožne, željne Božije riječi, istine, lju¬ 
bavi. Bezoblična masa, kad krene u nepoznato, gazi sve pred sobom. 
Sve obzire, stečene vrline, dobre običaje. A Isus izlazi pred takvu ma¬ 
su, nakon noći provedene u molitvi, i govori riječi, koje masa niti mo¬ 
že niti želi shvatiti: "Ja sam kruh živi, koji je s neba sišao... 44 (Iv 6,51). 
"Zaista, zaista vam kažem: Ako ne jedete tijela Sina čovječjega, i ne 

pijete krvi njegove, nemate života u sebi...“ (Iv 6,53).“ Ovo je kruh, 
koji je s neba sišao, ne kao onaj koji jedoše očevi vaši i pomriješe. Tko 
jede ovaj kruh, živjet će uvijeke“ (Iv 6,58). ”Zaista, zaista vam ka¬ 
žem! “ — poručuje Isus i nama i svim pokoljenjima do kraja vremena. I 
svoje riječi neće promjeniti. Jer njegova je riječ istinita. Tu nema po¬ 
vlačenja. Tu nema alternative za one, koji žele život. Uzalud će vjekovi 
ponavljati eho one židovske mase, što je gunđala u sebi: ”Tvrdaje to 
besjeda!“ (Iv 6,60). Jest tvrda, jest teško shvatljiva. Ustvari nadilazi 
ono što bismo mi bili spremni nekome učiniti, ostaviti u baštinu, po¬ 
kloniti, a to Bogu nije bilo teško učiniti za nas. Shvaćate li sada: nika¬ 
da čovjek neće biti sposoban Boga ljubiti, kao što Bog ljubi čovjeka. 
Nikada! I u tome je sva ”tvrdoća“ Isusovih riječi. 

Brate i sestro! Uvijek slušaš ove'ili slične riječi o živom Kruhu. Ja 
sam vrlo radoznao: kako one sada; nakon već mnogo godina slušanja, 
zvuče u tvojim ušima? 

Kruh za jednim stolom 

Pričao mi je jedan moj prijatelj: Došao on u grad sinu. Sin napravio, 
u centru grada, kućetinu, pa sav ponosan pokazuje ocu sobu po sobu. 
Vraćaju se opet u kuhinju, a otac pita: ”Moj sine, vas je dvoje i četve¬ 
ro djece, a u kuhinji vam ovako malen stol?!“ - Što će nam, stari?!“— 
brani se sin. ”Djeca u školi, mi na poslu, i nikad mi skupa ne jedemo. I 
ovaj nam je prevelik! 44 — ”E, moj sine 44 , ozbiljno će otac, ”nema ti tu 
sreće. Ne jedete li vi skupa, šta će vam i kuća?! 44 

Prijatelji dragi! Ne ispričah vam ovo samo slučajno. I nije to neki 
slučaj, nego se tako može redom nažalost vidjeti. Nego sam vam mislio 
ovo reći: Ako mi dolazimo na misu i samo se molimo ili pjevamo, a ne 
pristupamo k stolu Gospodnjem, svake nedjelje, šta će nam onda crkva 
(ova kuća Božija)? Šta li će nam ovaj Božji stol ovdje u sredini, ako ne 
pristupamo k njemu, ako ne blagujemo svi (a ne po koja pobožna ba¬ 
kica). SVI za ovim jednim stolom! Tvrd je ovo govor, zar ne? Ako ta¬ 
ko svi mislite, onda se ništa od Isusovih vremena do danas nije promi¬ 
jenilo. A ja bih vruće želio, Isus bi to želio: da njegovi vjernici ne misle 
isto kao one mase. Jer, alternative tu nema: Samo onaj tko bude jeo 
ovaj Kruh — živjet će uvijeke! 

21. NEDJELJA KROZ GODINU 

Jš 24,1 —2a. 15—17.18b;Ef 5,21-32; Iv 6,60-69. 


ZASLUŽIO JE DA MU VJERUJEMO 

Svi naši veći gradovi imali su prilike gledati avion kako leti iznad gra¬ 
da, a ispod trupa drži se čovjek zubima za avion koji ga nosi iznad cije¬ 
log grada. Je li taj čovjek lud? Nije. Je li on od gvožđa? Nije, nego od 
mesa i kostiju kao i svi drugi. Ako bi mu zubi popustili pa on pao odo¬ 
zgo, razbio bi se kao boca, kao i svaki drugi čovjek. Pa zar se ne boji 
izložiti opasnosti? Ne boji se, jer ima povjerenja u prijašnje uspjehe. 
Prije toga mnogo puta je iskušao svoju vještinu i snagu, pa vjeruje u se 
i u svoje sposobnosti. 

Drugi slučaj. Žica je razapeta na visini 30 metara i po toj žici vještak 
vozi bicikl. Da se odozgo obori, ostao bi na mjestu mrtav, ali prije je 
toga vježbao na manjim visinama, pa vjeruje u prijašnje uspjehe. 

Treći slučaj. Vojnik padobranac skače s nekoliko tisuća metara visi¬ 
ne. Ne bi to nikad učinio da se ne pouzdaje da će se padobran na vrije¬ 
me otvoriti i omogućiti mu da se živ i zdrav spusti na zemlju. Vjeruje u 
onu padobransku svilu, u konopce što ga vežu s tim umjetnim krilima. 

Dakle, kad se čovjek gore visoko iznad zemlje drži zubima za avion, 
vjeruje u snagu svojih zuba. Kad ide biciklom po visokoj žici, vjeruje u 
svoju vještinu. Kada pada s padobranom, vjeruje u padobransku svilu. 
Sve je to prije mnogo puta iskušao, pa tek onda stekao povjerenje. 

Kad roditelj nešto djetetu govori, dijete mu vjeruje. Ako ikome vje¬ 
ruje, vjeruje roditelju, jer se dijete prije osvjedočilo da ga roditelj voli, 
da mu dobro želi — i da ga neće gurnuti u jamu. Ako je roditelj pravi 
roditelj, dijete će steći povjerenje u nj. Ako je roditelj u bezbroj sluča¬ 
jeva pokazao svoje poštenje, svoju ljubav prema djetetu, svoju dobro¬ 
namjernost, svoju brigu o sreći djeteta, dijete bi bilo nepametno ako 
ne bi imalo povjerenja u roditelja. 

A sad se susrećemo u današnjem evanđelju s jednim slučajem kad su 
ljudi imali sve razloge, sve uvjete da Isusu pokažu svoje povjerenje, a 
pokazali su jadno i tragično nepovjerenje, pokazali su sumnju u njego¬ 
ve riječi — pa su mnogi, koji su do tada vjerovali u njega, odstupili i za¬ 
uvijek ga napustili. 

Kad je na svadbi u Kani na očigled mnogih pretvorio vodu u vino, 
ljudi su razmišljanjem morali zaključiti daje u Isusu božanska moć. U 
to su se još više mogli uvjeriti kad su vidjeli kako je utišao oluju na 
moru, kad su gledali kako ozdravlja bolesnike svih vrsta, a pogotovo se 
u njegovu božansku moć mogla uvjeriti ona masa od pet tisuća ljudi 
koju je čudesno nahranio u pustinji. I kad je tako mnogim božanskim 
znakovima ljude osvjedočio o tom daje on pravi i svemogući Bog, on- 

da im je najavio da će svojom božanskom snagom učiniti čudo nad ču¬ 
desima - da će ljudima ostaviti svoje Tijelo za hranu. . _ • 

Do toga časa mnogu su u nj vjerovali. I vjerovali sve stoje govorio, 

ali kad su to čuli, mnogi ostadoše začuđeni, iznenađeni pa i razočara¬ 
ni. Počeše mrmljati: ”Tvrda je to besjeda! Tko je može slušati. 
(Iv 6,60). ”Kako nam ovaj može dati tijelo svoje za jelo? 44 (Iv 6,52). 

Da je tada kod tih ljudi radila pamet i logika, oni bi u sebi ovako mi¬ 
slili: kad je mogao učiniti sve ovo što smo do sada vidjeli, može učiniti 
i to. Kad nas ni u čem do sada nije prevario, neće ni u ovome. Ali pa¬ 
met im nije radila. Zlovoljni i smušeni ostaviše Isusa. Ostade uza nj sa¬ 
mo onih 12 najvjernijih, njegovi apostoli. I njih pita Isus: ”Da možda i 
vi ne kanite otići? 44 (Iv 6,66). Umjesto svih povika Petar: ”Gospodine, 
kome da idemo? Ti imaš riječi života vječnoga 44 (Iv 6,68). 

Ni apostoli nisu razumjeli, niti su znali na koji će način to Isus izve¬ 
sti, kako će to učiniti, ali vidjeli su prije njegovu svemogućnost, znali 
su da je njegova riječ istinita - pa su vjerovali toj riječi. I na poslje¬ 
dnjoj večeri su vidjeli na koji način je to obećanje Isus ostvario. Uzeo 
je kruh i nad njim rekao: Ovo je tijelo moje. I nad kaležom vina je re¬ 
kao: Ovo je krv moja. — Onog časa od kruha je postalo Isusovo tijelo, 
a od vina njegova krv. 

Ovo se veliko i čudesno djelo događa kod svake naše sv. mise. Mi vje¬ 
rujemo Isusovoj riječi. Kad ne bismo vjerovali daje on ovdje među na¬ 
ma, da se njemu u sv. misi klanjamo, da njega u sv. pričesti primamo, 
kad to ne bismo vjerovali, onda bi naš dolazak ovamo bio besmislen. 

Kad nam Isus govori: Ne ubij, ne ukradi, ne čini preljuba, ljubi bli¬ 
žnjega svoga. Sve su to njegove zapovijedi. Ali ako neku od tih zapovi¬ 
jedi i prekršimo, ipak to ne znači da smo od Isusa pobjegli; to ne znači 
da smo ga napustili, da smo ga ostavili... Posrnemo, pa se opet digne¬ 
mo. Ali ako ne bismo vjerovali ovoj Isusovoj riječi da je on među na¬ 
ma, to bi značilo ne vjerovati Isusu, to bi značilo reći mu da nas on va¬ 
ra - a to bi bio strašan grijeh. 

Dosta bi bila vjernicima njegova riječ u evanđelju. Ali Isus je kroz 
ovu dugu povijest učinio da se sumnjičavi i na drugi način osvjedoče 
daje on prisutan u presvetom oltarskom Sakramentu. 

Akrobat vjeruje da ga neće prevariti i izdati njegovi zubi i drži se za 


avion. 

Drugi akrobat vjeruje da ga neće prevariti njegova ekvilibristika, pa 
ide biciklom po žici na 30 m visine. 

Padobranac vjeruje da ga neće iznevjeriti padobran i da će sigurno sa- 
ći živ na zemlju. 

Mogu prevariti i tvrdi zubi, može iznevjeriti i padobran, ali Isus neće 
iznevjeriti i prevarti! 

Zaslužio je da imamo u njega povjerenje. Zaslužio je da vjerujemo u 
njegovu dobrotu, u njegovu ljubav i da budemo sigurni da nas neće 
prevariti. 

22. NEDJELJA KROZ GODINU 

Pnz 4,1-2.6-8, Jak 1,17—18.21 b—22.27; Mk 7,8a.l4—15.21 —23. 


NUTRINA I VANJŠTINA 

Jednom sam čitao ovaj slučaj: u jednom kraju Francuske nekoliko 
je žena ubijeno i opljačkano. Policija je istraživala i mučila se da pro¬ 
nađe zločinca. Tragali su za njim duže vremena. I najednom zgrabe je¬ 
dnog čovjeka koga je svatko držao mirnim i poštenim. Iznenadila se 
njegova žena i djeca. Nisu imali pojma da su kroz nekoliko godina ži¬ 
vjeli s teškim zločincem. I oni su ga smatrali čestitim, dobrim i pošte¬ 
nim. 

Eto, događa se tako često. Mi možemo živjeti godine i godine u 
istom selu, pa i u istoj kući s nekom osobom, a daje ne poznamo. Lju¬ 
di imaju načina da nas zavaraju. Izvana se pokazuju dobri i pošteni, pa 
nas iznenadi kad otkrijemo i doživimo da nisu takvi. 

Nikakvo čudo. Mi svi znamo za slučaj Jude. Tri je godine bio s apo¬ 
stolima, može se reći dan i noć. Tri godine su ga oni imali priliku pro¬ 
matrati i provjeravati, a nisu imali ipak pojma s kime žive, tko je me¬ 
đu njima. Kad je Isus na posljednjoj večeri rekao: ”Jedan će me od vas 
izdati 44 (Iv 13,21), nitko od apostola nije upro prstom u Judu: ”Ti 
si... 44 Nitko nije u nj posumnjao. 

Jedno je u srcu, a drugo je na vani. To je eto ono što u današnjem 
evanđelju Isus predbacuje farizejima, to je ono što Isus ne trpi. 

Dobrota koju mi na vani pokazujemo; poštenje koje mi riječima 
usvajamo; pobožnost koju drugi u nama vide - sve to i vrijedi i ne vri¬ 
jedi! 

Vrijedi, ako je u srcu isto što i vani. A ne vrijedi ništa ako na vani je¬ 
dno pokazujemo, a srce je sasvim drugačije. 

Mi se često iznenadimo: netko nam izgleda lijep, mekan, zgodan, sa 
svake strane oblanjan i poliran, ali najednom se otkrije da ta osoba ima 
i oštre zube i ubojit jezik. A drugi nam izgleda oštar i osoran, ali kad 
dođe do potrebe, vidiš da nije oštar i osoran, nego da ima ljudsko srce. 

Židovski farizeji, (to je bila ona vrsta ljudi koji su se vani vladali do¬ 
bro), davali su izgled strogo poštenih ljudi; davali su izgled ljudi koji su 
neobično zauzeti za Božji zakon. I mnogi su ih ljudi zaista držali i uzo¬ 
rima čestitosti i poštenja. 

Pišu novine kako su se nedavno pojavile lažne njemačke novčanice 
od 50 maraka. Ljudi su ih primili i nosili u džepu kao prave, ali stru¬ 
čnjaci odmah znaju koji je novac pravi, a koji krivi. 

Vidite, mi smo ljudi naivčine. Nas mogu drugi prevariti svojim tobo¬ 
žnjim poštenjem, ali Isus ne. Mi možemo ljude varati svojom falsifici¬ 
ranom dobrotom, ali Isus ne. 


139 




Farizeji su se tako htjeli Isusu predstaviti kao bolji čuvari Božjeg za¬ 
kona nego stoje On: Isusu predbacuju da njegovi učenici ne peru ruke 
prije jela, pa Ga kore kako mu učenici griješe; a Isus im veli: vi držite 
te svoje običaje kao svetinju, a pravih svetinja ne poštujete To znaci: 
te starinske običaje držite, a Božjih zapovijedi ne držite. I dalje im ka¬ 
že* Ne kalja čovjeka ono što ulazi kroz usta u njega, nego ga k^ja ono 
što izlazi iz njega. Iznutra, iz čovječjeg srca izlaze zle misli: bludmstva, 
krađe, mržnje i ubojstva, prevare i razuzdanost, psovka i oholost. Sva 
ta zla iz čovjeka izlaze i čine ga grešnim, a ne ono što kroz usta ulazi. 

Kako nam izgledaju bijedni ti farizeji koji hoće da Isusa uce kako se 
Božji zakon poštuje. Tako bismo i mi današnji kršćani ispali jadni ka 
bismo- poučavali biskupe i sv. oca Papu kako se čuva vjera i Božji za¬ 
kon. Mi ispadamo kao farizeji kad se tužimo: a što nema posta o Fe- 
trovdanu v. Gospi, a što se ne posti od ponoći pa do pričesti kao pri¬ 
je... Te bismo davne običaje držali, a što nam Bog zapovijeda, preko 

toga bismo prelazili. . . x , * 

Kad nam Crkva naglašava vrijednost sv. mise i nasu nedjeljnu duž¬ 
nost to nam se čini previše. A kad nam Crkva olakšava post, kažemo 
da popušta u vjeri. Kad nam Crkva naglašava svetost žemdbenog i bra¬ 
čnog života, to nam izgleda teško, smatramo daje to nepotrebno, a 
ovamo se pravimo višim kršćanima od Pape i biskupa. - Isus nam na¬ 
glašava da nije toliko važno postiti od onoga što ulazi kroz usta koli¬ 
ko je važnije postiti od zla koje izlazi iz srca kroz usta, tj. od bludm- 
štva i mržnje, od prijevare i krađe, od psovke i oholosti... 

Što ćemo mi iz današnjeg evanđelja ponijeti sa sobom? To, da ne bu¬ 
demo glumci koji pred ljudima glume dobrotu, a u nutrini te dobrote 
nema. Sto bi koristilo da u knjigovodstvu stoje zabilježeni milijuni, a 
kasa prazna! Našu vanjsku dobrotu mora pratiti unutarnja dobrota. 


23. NEDJELJA KROZ GODINU 

Iz 35,4—7a; Jak 2,1-5; Mk 7,31-37. 


EFFATA - OTVORI SE 

Današnje nam evanđelje govori o jadniku koji bijaše gluh i nijem. Ve¬ 
lim jadniku jer je bio jadniji od gubavca i slijepca. I gubavci i slijepci 
mogli su vikati, zvati Isusa u pomoć. Ovaj je jadnik samo motrio oko 
sebe očima, vidio da se svijet okuplja oko nekog neobičnog čovjeka i 
da taj nešto govori, ali nije mogao ni čuti ni razumjeti o čemu se radi. 
Isus ga je ugledao, poveo malo na stranu, pomoću pljuvačke načinio 
malo kala, dotakao se jezika gluhonijemoga. Namah mu se razvezao 
jezik i govorio je pravilno. 

Nama je Bog dao od rođenja dar da umijemo i možemo govoriti. Mo¬ 
žda mu nismo nikada zahvalili na tom daru. 

Po Isusovom primjeru naređuje Crkva svećeniku da na krštenju učini 
isto na kršteniku: blagoslovi djetetu jezik, nos i uši izgovarajući Isuso¬ 
vu riječ: Effata tj. otvori se. Po krštenju postajemo djeca, pa naš jezik 
i tjelesna osjetila blagoslovljena su i određena da hvale Boga. 

Grob se sv. Antuna nalazi u Padovi. Cijelo je tijelo istrunulo, ali je 
sačuvan jezik svečev, svjež kao u živa čovjeka. Tako traje stoljećima. 
Htio je Bog na taj način proslaviti sv. Antu i očito pokazati koliko ga 
je Svetac slavio svojim jezikom. 

To Bog i od nas očekuje da ga svojim jezikom slavimo. Nije nas stvo¬ 
rio nijemima, te očekuje da u određenim prilikama ne budemo nijemi. 
Otvori usta kad čuješ da netko govori laži na tvoj narod, na tvoju vje¬ 
ru, tvoje svetinje. Koliko se puta dogodi da se javno govore lažio vjeri i 
njezinim predstavnicima. Koji govori zna da govori laž, i svi koji ga slu¬ 
šaju znadu da se radi o laži, ali nema čovjeka koji će kazati da se radi o 
laži. Otvori usta i razveži jezik u takvim časovima jer to od tebe traži 
Bog, tvoja vjera i ponos. 

Otvorite usta, roditelji, kad treba da obranite djecu od bestidnih ša¬ 
la i razgovora što ih stariji pred njima govore. Makar te šale govorili 
tvoji najbliži, tužno je ako šutite i dopustite da se dijete naopako uči. 
U takvim časovima ne budite nijemi! Otvori usta kad vidiš da dijete ne 
postupa kako treba prema starijima u kući ili u susjedstvu. Ne budi ni¬ 
jem kad vidiš da se čini nepravda sirotama, nevoljnima, udovicama... 

Opisuje jedan hrvatski svećenik svoj put po Italiji, a posebno posjet 
Torinu gdje se nalazi bolnica "Božje Providnosti" što ju je u prošlom 
stoljeću osnovao sv. Josip Cotolengo. To je Čitav grad. Više od tisuću 
sestara i više od deset tisuća bolesnika. Tu su najsiromašniji koji ne 
mogu plaćati. Sve se uzdržava milodarima. Opisuje putopisac osobito 
odjel gluhonijemih. Kako se sestre muče da ih nauče nekom govoru. 

Vidio je kako se jedna djevojčica mučila da dade neki glas iz sebe izgo¬ 
varajući Zdravo Mariju. Svi su bili ganuti do suza. Uvidjeli koliki je 
Božji dar govor. 

Koliko je energije i ljubavi uložila ona djevojčica dok je naučila 
Zdravo-Mariju! A koliki od nas kod zdrava jezika i pameti ne sjeti se 
jutrom izmoiiti ni Zdravo-Mariju, a kamo li Anđeo Gospodnji, a ka¬ 
mo li još jutarnju molitvu. Otvori usta kada se jutrom digneš, pomoli 
se makar kratko. Otvorite usta kada se uvečer zajednički moli. Nemoj 
biti tada nijem i jedva čekati da se molitva svrši. 

Eto, Bog ti je dao jezik da govoriš kad treba, a dao ti je i pamet da 
šutiš kad to zatreba. ”Dobro je govoriti, ali je pametnije šutjeti (Naro¬ 
dna poslovica). 

24. NEDJELJA KROZ GODINU 

Iz 50,5-9; Jak 2,14-19; Mk 8,27-35. 

APPAGE SATANAS 


Lako Isusu 

Neki je pisac napisao: ”Lako je Isusu govoriti, on ne zna šta to znači 
svaki dan se znojiti, njega nisu mučili problemi obitelji, on ne zna što 
znači imati pogana i svadljiva susjeda. On ne zna šta to znači kad ne¬ 
kom učiniš dobro, a on ti vrati zlom 44 . 

Taj pisac govori ovako nepromišljeno jer ga je dotle dovela napuha¬ 
nost i oholost. A netko slično govori jer ga je pritisla nevolja. Ali u 
oba slučaja razum ne radi, pamet je razvaljena. 

Sjetimo se samo nekih podataka iz Isusova života. Znaš li gdje je Isus 
rođen? U štali gdje se stoka zatvara. A nitko od nas nije tako mučno, 
ni teško započeo prve časove svoga života. Stoje radio u djetinjstvu, u 
ranoj mladosti? Pomagao je svom hranitelju Josipu. Tu je osjetio što je 
znoj i što su žuljevi. Živio kao najsiromašniji među susjedima. 

Nitko od nas nije toliko pomagao drugima u nevolji kao Isus, nitko 
nije toliko suza otro, toliko srca umirio, a nitko nije doživio toliko ne¬ 
zahvalnosti, podvala, laži i kleveta kao Isus. Jedan od njegovih najbli¬ 
žih prodao ga je i predao mučiteljima. U nevolji je svima pomagao, a 
u njegovoj nevolji i muci nitko njemu. Svi su ga ostavili. Mi se znojimo 
i mučimo, ali se ipak ne znojimo krvavim znojem kao Isus. Nas ujeda¬ 
ju muhe komarči, a njega su ujedali gvozdeni čavli. 

Isus najavljuje svoje trpljenje 

U odlomku iz današnjeg evanđelja Isus pita nasamo apostole: Šta lju¬ 
di govore o njemu tko je on. Odgovore, da neki vele daje Isus Ivan Kr¬ 
stitelj, drugi da je prorok Ilija ili neki od proroka. Tada pita apostole: 
a što vi kažete? Petar odgovara: Mi držimo da si ti Spasitelj koga svi 
čekamo (Prema Mk 8,27-30). 

Isus im počne kazivati da ispravno drže. Ali im počne govoriti o 
budućnosti. To da će on morati trpjeti od starješina i poglavara, da će 
biti osuđen na smrt i ubijen, ali će treći dan uskrsnuti. 

Nakon ovih riječi nasta među apostolima zaprepaštenje. Petar je po¬ 
vukao Isusa nasamo i počeo ga od toga odvraćati. Isus se tada glasno 
otrese na Petra da su svi čuli: ”Nosi se od mene, sotono, jer ti nije na 
pameti što je Božje, nego što je ljudsko! 44 (Mk 8,33). Tada Isus poviče 
svemu narodu: Tko hoće ići za mnom, neka se odreče mnogih užitaka 
i želja, neka bude pripravan na patnju, neka strpljivo nosi svoj križ... 

Htio je Isus reći: ja hoću u cijelosti izvršiti što Otac od mene traži, ho¬ 
ću se pokoriti volji svog Oca. I tko god me od toga odvraća on je soto¬ 
na jer me nagovara da se usprotivim Ocu. 

Tko je tvoj prijatelj? 

Petar se htio napraviti Isusu prijateljem, ali na taj način da se Božji 
plan gazi. Zato je Isus oštro odvratio. Sjetimo se ovoga često u životu. 
Kad ti se netko pravi prijateljem na račun Božjega zakona, sjeti se šta 
je u takvom slučaju Isus rekao Petru. Kad ti netko npr. reče: šta će ti 
tolika djeca, ima načina... Reci mu: odlazi sotono. Kad ti netko kaže. 
nedjelja je, počini. Šta ćeš danas u crkvu... Dakle, pravi ti se prijate¬ 
ljem na račun Božje zapovijedi. Reci mu: odlazi sotono. Kad ti netko 
reče: lijepo se Bogu moliti, ali i vragu se ne treba zamjeriti tj. nigdje se 
ne ističi da si vjernik. Ili kad ti netko rekne: mlad si, iskoristi život. 
Tada mu reci: odlazi sotono od mene. 

Isto ti ne može biti prijatelj koji ti kaže šta se mučiš i znojiš. Ostani 
doma. Znaš da, ako ga poslušaš, neće biti u kući ničega, a djeca će 
ostati gola i gladna. Šta ćeš mu reći? Reći ćeš mu svašta i nećeš ga po¬ 
slušati. Tako ti nije prijatelj koji te nagovara da kršiš Božje zapovijedi 
radi svoje koristi ili olakšanja. 

Kad bi netko govorio đaku: šta se mučiš uz knjigu, šta li hodaš u 
školu, lakše ti je doma sjediti, bio bi to ograničen prijatelj, ludi savje¬ 
tnik. Ali i mi imamo ludih prijatelja koji nam svjetuju nekakve olakši¬ 
ce na račun Boga i duše. Zato, idući kroz život, otvori oči, pa takve la¬ 
žne prijatelje na vrijeme uoči. Dobro ih se pazi. Reci im kao što je Isus 
rekao: odlazi sotono. 

Ako Božji zakon traži od nas neke žrtve, prihvatimo ih drage volje 
jer veli Isus: tko hoće da ide za mnom, neka se odreče tjelesnih ugo¬ 
dnosti, neka prihvati svoj životni križ. 

Dok majka umiva malo dijete, dijete ponekad kriči i plače. Majka se 
ne obazire na plač, nego dalje radi svoj posao. Zna dobro šta je kori¬ 
sno djetetu. Kad neku nevolju Bog pošalje na nas, nije nam ugodno, ali 
budimo sigurni da nam Bog nije dušmanin. Zna Bog zašto to radi... 
Kada se uputiš zubaru, dođeš u ambulantu, sjedneš na stolicu, a zubar 
uzme onaj svrdlić. Kad počne zujati, koža ti se naježi. Ti si od svoje 
volje došao u ambulantu. Nitko te nije zvao ni natjerao. Primaš drage 
volje onu bol, jer imaš povjerenje da će zubar učiniti što je za te najbo¬ 
lje... Pođeš na operaciju. Doktor siječe, ali ti si pristao. Imaš povjere¬ 
nje u njegovo znanje. 

Mnogo puta u životu doživimo nešto što nam siječe, para dušu i boli 
nas. Ako imamo povjerenje u zubara, u kirurga, imajmo povjerenje i u 
Boga. Ako nas pohodi nekom nevoljom, sigurno nas želi izliječiti. 

Patnje su teške samo onome koji zaboravlja da ga Bog voli. 

25. NEDJELJA KROZ GODINU 

Mudr 2,12.17-20; Jak 3,16-4,3;Mk 9,29-37. 


BITI KAO DIJETE 

Opet su oživjeli putovi koji vode prema školama. Djeca se u gomila¬ 
ma tiskaju kroz školska vrata. Veselo žamore, na licu im čitaš bezbriž- 
nost. A roditelji kod kuće hukću kad vide koliko treba dati za knjige... 
Mora se ipak priznati da nikada nije bilo ljepše biti dijete kao danas. 
Roditelji davaju rado povelike svote da dijete postigne nešto u životu. 
Radosni su ako dijete hoće učiti, ako ima volje da nešto postigne. Naj¬ 
teže je roditelju gledati neshvaćanje djeteta. Sve mu daj, sve mu omo¬ 
gući da uči, a ono neće pa neće. A kad prođe dvadeseta, onda bi nešto 
učilo i polagalo, ali je obično kasno. A da su njihovi roditelji imali ta¬ 
kve uvjete za školovanje, kako bi danas bili ugledni ljudi. Koliko je pri¬ 
je sposobne djece ostajalo bez škole jer nije bilo uvjeta za njihovo ško¬ 
lovanje. Doista, ni u prijašnja vremena djeca nisu bila baš gola i bosa, 
ali su u kući bila zadnja. Sve je bilo važnije od njih. A danas se svako 
dijete gleda kao da je neki princ. Dijete je u kući važnije od odraslih. 
Svi oko njega skaču, trče i tepaju mu. 

Ako ne budete kao djeca 

U tumačenju današnjeg evanđelja doći ćemo na to zašto vam govo¬ 
rim o prijašnjoj i sadašnjoj djeci. Kad je Isus doznao kako se apostoli 
prepiru tko je od njih veći i važniji i tko će kao takav biti u Isusovom 
ostvarenom kraljevstvu, pozvao je među njih dijete. Pokazujući na di¬ 
jete, poučava Isus apostole: ”Tko primi jedno ovako dijete, mene pri¬ 
ma" (Mk 9,37). 

To znači, dragi roditelju, kada ti primaš djecu koju Bog po tvojem 
braku šalje na svijet, ti primaš Isusa. Ali je još jednu pouku htio Isus 
kazati apostolima. Govorio im je: Vi se međusobno prepirete tko je od 
vas veći i važniji, a ja vam kažem, ako ne budete kao djeca nećete ući u 
raj. Tko od vas želi biti najveći, neka bude sluga svima... Drugim riječi¬ 
ma: neka bude ponizan kao dijete. 

Odrastao čovjek smatra nedoličnim da bi bio kao dijete. Stvarno i 
jest tako u nekim stvarima. Dijete bi se po čitav dan igralo i dangubilo, 
ne bi se sjetilo da se prihvati korisna posla. Dijete će nekada napraviti i 
veliku štetu jer ne zna procijeniti zlo. U stanju je napraviti kojekakve 
djetinjarije koje ne dolikuju odraslu i pametnu čovjeku... No, nije Isus 
u tome smislu rekao da budemo kao djeca. Mislio je kako dijete neće 
nikada psovati teške psovke. U tome su primjer starijima. Dijete će se s 
djetetom posvađati, ali će se do minutu opet skupa igrati. Ne zna za 


145 




mržnju. Dijete ne mrzi da bi drugom jamu kopalo. Može učiniti štetu 
susjedu, ali ne da ga unesreći ni postupkom ni jezikom. U tome se mo¬ 
raju stariji ugledati u djecu. 

Tko hoće biti prvi... 

U ono doba uistinu je dijete bilo sluga svima u kući. Zadnji u kući. 
Poslušno svakom, ponizno svakom. Zato Isus veli apostolima da se ne 
smiju laktati i prepirati tko je veći i važniji. Stoga i apostoli moraju bi¬ 
ti međusobno: Tko želi biti prvi, neka bude sluga svima. 

Nema sumnje daje u obitelji glava: domaćin, muž. Pita se za sve u 
kući, ali je zapravo sluga svih u kući. Mora raditi, trčati, zarađivati za 
obitelj. Prvi na poslu, a zadnji na počinku. Sve mora podmiriti, sve za¬ 
dovoljiti, a njemu što ostane. Ne može on biti nekakav beg za koga 
djeca i čeljad rade i služe. Zapravo on svima služi... Kao što je doma¬ 
ćin u kući sluga svih tako je sličan položaj svećenika u župi. Onoga 
mora podmiriti za ispovijed, onoga u bolesti, djeci držati vjeronauk, s 
vjernicima slaviti misu, držati im pouku. Sluga svima... Tako i biskup u 
biskupiji. Po odgovornosti prvi, a po službi sluga svih... Sluge svih, na 
uslugu svima. 

Meni ste učinili 

Želi nas Isus poučiti da se nikada ne uznosimo nad druge, da bude¬ 
mo na uslugu drugima. Zašto bi morala biti sramota zdravom i snaž¬ 
nom mladiću da nekom starcu nešto prenese, donese, pomogne? Zašto 
bi bila nekoj djevojci sramota da nekoj siroti, bolesnici priskoči u po¬ 
moć? To je zaista služenje, ali im takvo služenje služi na čast. Nipošto 
nije nekakvo poniženje, već znači razumjeti Isusa i poslušati njegove 
riječi. 

U prometnim nesrećama propis je da tko prvi naiđe i vidi unesreće¬ 
ne, mora im pružiti pomoć. Ne učini li tako, odgovarat će. Dakle, mo¬ 
ra biti drugome na uslugu. Tako želi Isus od nas u životu. Tko hoće bi¬ 
ti velik, ne smije svoju veličinu tražiti u tom da se nad drugim izdiže, 
nego da drugima olakša život, da drugima pomogne. Ne da druge isko¬ 
rištava, nego da drugima bude na korist. 

Rekoh: tko nastradalom na cesti ne pruži pomoć, bit će kažnjen po 
zakonu. A ako pruži pomoć, odgovorni ne daje nagradu. Kod Boga ni¬ 
je tako. Tko drugima ne pruži pomoć, uskratio je uslugu Bogu. I Bo¬ 
gu će za to odgovarati. Ali tko pruži pomoć, uslugu, to bilježi Bog kao 
da si njemu uslugu pružio. 

Poznata vam je Isusova riječ: ”Što god učiniste jednom od ove moje 
najmanje braće, meni učiniste 44 (Mt 25,40). 

26. NEDJELJA KROZ GODINU 

Br 11,25-29; Jak 5,1-6; Mk 9,38-48. 


BIJEG OD SABLAZNI 


Francuzi su u svojoj prošlosti imali književnika. imenom Jean 
Jacques Rousseau. Poznat kao književnik, ali poznatiji kao neprijatelj 
vjere. Zna se kako je do toga došlo. Majka mu je umrla u porodu, a u 
kući je ostala sila loših knjiga, bestidnih romana. Kad je narastao, ot¬ 
počeo je čitati knjige. Već od osme godine upio je iz njih mnogo otro¬ 
va koji gaje smutio i učinio neprijateljem vjere. 

Ja ne znam da lije itko na svijetu postao sam od sebe opak, nesre¬ 
tan, moralno osakaćen. Teško da je itko sam od sebe postao krimina¬ 
lac. Uvijek je netko od starijih bio ili u kući, ili u selu ili u svijetu koji 
je uzrok propasti. 

Kažu da majmun voli promatrati što radi čovjek, pa onda to opona¬ 
ša. A još više dijete voli gledati šta rade odrasli pa isto radi, oponaša. 
Dragi brate, koji voliš svoju djecu, a ni tuđoj nisi neprijatelj, imaj to na 
pameti. Kad vi stariji međusobno razgovarate, kada se pred djecom ša¬ 
lite, tada vodite računa šta pred djecom govorite jer i manje ružna ša¬ 
la može dijete smutiti i dovesti do ružnih mi'sli i loših nakana. 

Zar te ne bi boljela duša da djetetu hotimice ili nepažnjom odsiječeš 
prst, pa da bude cijeli život sakato? A gore ga osakatiš i unesrećiš kad 
ga hotimice ili nehotice upućuješ na zlo. Ako ima među djecom onih 
koji su postali teška nevolja roditeljima, kući, selu, to pada na dušu ne- 
kome koji je dijete na zlo naputio i zlu naučio. 

Tko sablazni... 

Nije od nekakve šale Isus izgovorio riječi što ih čusmo u današnjem 
evanđelju: ”Onome tko bi sablaznio jednoga od ovih najmanjih što 
vjeruju, daleko bi bolje bilo da s mlinskim kamenom o vratu bude ba¬ 
čen u more 44 (Mk 9,42). Stoga, kršćanine, kad ti dođe napast da psu¬ 
ješ, a okolo te slušaju djeca, pomisli na Isusove riječi, pomisli daje bi¬ 
lo ljudi koji su radije išli u smrt nego pred mladima učinili nešto neva- 
ljalo (Sjeti se iz Biblije starca Eleazara). Pomisli na sve ovo kad ti dođe 
napast da u šali besramno govoriš. A trebalo bi da ti ovo padne na pa¬ 
met i nedjeljom kada se premišljaš bi li išao u crkvu ili ne. — Dolazi li 
ti u svijest da bi tvoj izostanak možda bio uzrok da drugi ohladi i izo¬ 
stane. Nije lako zanemariti Isusovo upozorenje: Tko sablazni jednoga 
od najmanjih, bolje bi mu bilo... 

Ako te ruka, noga, oko sablažnjava... 

Ne samo da nas Isus opominje da se čuvamo kako ne bismo drugo¬ 
me dušu upropastili nego nas također opominje da ne upropastimo ni 
svoju dušu. Čuli ste kako veli: "Ako te ruka sablažnjava, odsijeci je. 
Bolje ti je sakatu ući u život, nego s obje ruke otić u pakao. I ako te 
noga sablažnjava, odsijeci je. Bolje ti je hromu ući u život, nego s obje 
noge biti bačen u pakao. I ako te oko sablažnjava, iskopaj ga. Bolje ti 
je jednooku ući u kraljevstvo Božje, nego s oba oka biti bačen u pa¬ 
kao 44 (Mk 9,43-48). Razumijemo li šta ovo Isus govori? Čovjeku je 
drago oko, drag mu je svaki prst, a kamo li mu ne bi bila draga cijela 
ruka. Ali kad nevolja dođe, kad se život^nađe u opasnosti, onda žrtvuje 
čovjek jedno oko da spasi drugo oko. Žrtvuje jednu ruku, jednu nogu 
ili obje da spasi život. Žrtvuje da dulje poživi. Tako bi morao biti spre¬ 
man žrtvovati mnogo toga da dušu spasi i postigne vječni život. 

Kad nadođe poplava, vatra ili slična velika nevolja, pa ako ne možeš 
sve spasiti, spašavaš ono što je vrijednije i potrebnije. Pa ako ništa ne 
možeš spasiti, sretan si što si spasio djecu i sebe. Isto tako moraš po¬ 
stupiti kada se radi o vječnom spasenju. Dobro je imati lijepo namje- 
štenje, kuću... Sve je to dobro. Ali ako ti sve to i ne uspije, ipak si po¬ 
stigao mnogo ako sebe i svoju djecu sačuvaš u vjeri i poštenju, ako sebi 
i njima spasiš dušu. Postigao si što je glavno. Spasio si što je bitno. 

Spasiti dušu 

Englezi su u davnoj prošlosti imali predsjednika vlade koji je kasnije 
proglašen svecem. To je Toma Morus. Poginuo je za svoju katoličku 
vjeru. Evo zbog čega. Kralj Henrik VIII odvojio je Englesku od Katoli¬ 
čke Crkve. Tražio od kancelara Tome Morusa da se i on odrekne i ne 
prizna Papu za poglavara vjere. Nek prizna njega, engleskog kralja, za 
poglavara Crkve. Toma nije htio pristati. Rekao je: ja jesam državni, 
kraljev službenik, ali sam prije toga Božji službenik. Kralj gaje zatvo¬ 
rio. U zatvor mu je slao ženu i kćer da ga nagovore da se pokori kralju. 
Inače će izgubiti glavu. A on reče svojoj ženi i kćerki: "Upravo mi 
strah ne dopušta da se pokorim kralju. Ako se kralju pokorim, Bogu 
ću se iznevjeriti i moram čekati njegovu kaznu. Volim da me kralj po¬ 
gubi, nego da me Bog osudi 44 . I poginuo je na stratištu od mača. 

Toma je volio živjeti, volio je svoju obitelj i djecu, ali više je volio 
Boga i svoje spasenje... To nam Isus želi reći. Voli svoje oko, voli svoju 
ruku, voli steći i imati. Sve je to dobro i lijepo. Ali Isus hoće reći: sve 
je to manje vrijedno nego spasenje duše. Čovjek da spasi život žrtvuje 
ruku i nogu i oko. Goni ga na to zdravi razum. 

A da dušu spasimo, šta smo spremni žrtvovati? I Isus i naš razum nas 
uče: da bismo za svoju dušu, morali biti spremni sve žrtvovati. 

27. NEDJELJA KROZ GODINU 

Post 2,18-24 + Heb 2,9-11 + Mk 10,2-16 


NEMA RASTAVE BRAKA 

”Što je Bog sjedinio 44 

Kad ono jedamput na Isusov govor promrmljaše Židovi: Tvrd je to 
govor, kako li su tek reagirali na ove Isusove riječi o ženidbi i nerazrje- 
šivosti onoga što je Bog sjedinio?! Ne znam kako ovo pitanje zvuči u 
vašim ušima: ”Je li mužu dopušteno otpustiti ženu? 44 (Mk 10,2). To 
muškarac postavlja pitanje, a u ta vremena ne bi se ženska ni usudila 
pitati: "Može li, odnosno smije li, žena napustiti svoga muža? 44 Nama 
je posve jednako tko koga napušta, ostavlja, bježi, pa i ono što neki 
zovu ”sporazumno 44 - uvijek ostaje pitanje: je li dopušteno? Mi se na¬ 
lazimo, u ovo naše presudno doba, u potpuno zaraženoj klimi, gdje je 
bračni moral pao na niske grane, gdje muškarac mijenja žene kao mo¬ 
dne kapute: danas ovaj, sutra drugi. U takvoj, velim, nemogućoj situa¬ 
ciji, gdje sve mahnita, luduje, povodi se za televizijskim i filmskim re¬ 
klamama, glumi život, a stvarno ga ne živi, teško je reći, a još teže pri¬ 
hvatiti trijeznu, odmjerenu, pametnu riječ. Kad se govori o stalnosti i 
nerazriješivosti ženidbe, u ušima i onih možda dobrih i čestitih vjerni¬ 
ka, opet to zvuči kao nešto staromodno, nešto kao "pričam ti pri¬ 
ču... 44 

Isusove riječi nisu "priča 44 

Iako, općenito, posve lak i razumljiv u svom govoru, ovdje Isus kao 
da nije shvatio težinu pitanja i razne situacije, koje mogu zadesiti lju¬ 
de, pa u svom odgovoru ostaje nekako krut, neelastičan, što bismo re¬ 
kli. Ne dopušta nikakve iznimke. Ponavlja neoborivi princip: Stoje 
Bog sjedinio, čovjek neka ne rastavlja! Nikada i ni u kojem slučaju! 
Zašto? Jer, ženidbom, muškarac i žena nisu više dva tijela, nego jedno. 
I još nešto. Valja razumijeti i onaj prizvuk s kojim su Židovi Isusa pita¬ 
li: "Je li mužu dopušteno...? 44 Kao da žena i ne postoji?! Zato Isus u 
ženinu obranu govori: "Tko otpusti svoju ženu, pa se oženi drugom, 
čini preljub! 44 (Mk 10,11). U židovstvu je žena bila u svemu podložna 
muškarcu. Pa ako je muškarac htio otjerati svoju ženu, lako je mogao 
naći neku rupu u Mojsijevu zakonu, dati joj otpusnicu i bio bi miran 
(mogao se oženiti drugom!). Isus u svom odgovoru pobija takvo pravo 
muškarca, koji se mogao olako poigrati sa svojom ženom kao s obi¬ 
čnom lutkom—igračkom. I muškarac i žena su pred Bogom jednaki. 
Nemaju muškarac i žena iste osobine. Po tom se razlikuju. Radi se o 
pravima pred Bogom. Isus u svom odgovoru odbacuje društvo u kojem 

bi muškarac imao pravo jačega. Isus osuđuje egoizam jedne strane na 
račun druge. Tako ustanova braka dobiva svoju punu vrijednost, jer su 
zajamčena jednaka prava obadvoma. Svaka rastava znači egoizam je¬ 
dne osobe prema drugoj. Raskida se jedno tijelo, jedan organizam, u 
kojeg i desna i lijeva ruka trebaju, i desna i lijeva noga trebaju, i desno 
i lijevo oko jednako trebaju i vrijede. 

Složenost današnje situacije 

Na svijetu nema ništa savršeno. Pa ni kršćanskog braka nema posve 
savršenog. Lako je reći: jedno tijelo, jedan duh, jedna misao! Ali vrlo 
je to teško ostvariti. Međutim, mi zaboravljamo, da je ženidba sakra- 
menat, svetinja. Da u ženidbi i Bog daje svoju milost i snagu supružni¬ 
cima, da mogu ustrajati u međusobnoj ljubavi i vjernosti. Prazna lju¬ 
bav, napuhana, besplodna, bez djece ili s vrlo ograničenim brojem dje¬ 
ce lako će nestati kao pjena od sapunice. Djeca su blagoslov u obitelji. 
Nije zato čudno, da u današnjem evanđelju nakon, rekao bih, žučne 
rasprave s farizejima i tvrdoglavim Židovima nastupa razvedravanje i 
vrlo ugodan trenutak u onom Isusovu susretu s djecom. Baš radi te 
djece isplati se sve žrtvovati. I sve nesporazume zaboraviti. I sve nesu¬ 
glasice izravnati. I oprostiti jedno drugome: ta to je prvi zahtjev zaje¬ 
dničkog života. Teško je to. Znam. Ali drugoga puta nema. Ni izlaza. 
Tko traži ”izlaz“ na drugi način, zalutat će. Upropastit će i sebe i ženu 
i djecu. I kuću. Šta će mu sve to što je zgrtao? Šta će mu kuća, namje¬ 
štaj, televizor, automobil...? Šta će mu sve to, ako mu djeca budu pje¬ 
vala onu tužnu pjesmu: ”Svi me vole samo tata ne...“ — ili ”Svi me vo¬ 
le samo mama ne!“ - jednako tužno i ružno. Jednako tragično. 

Završit ću s Isusovim riječima. Roditelji: Pustite malene, da dođu k 
njemu! Pustite, da se rode u zajedničkoj ljubavi! Nemojte sprečavati 
njihov dolazak na ovaj svijet. I kad ih rodite, dovedite ih što prije k 
Isusu. Da postanu Božja djeca po krštenju, da rastu na Isusovu krilu, u 
njegovoj blizini. Nek ih on uvijek miluje i blagoslivlja, pa će to onda 
biti i vaš blagoslov, a neće vam ludorije padati napamet, niti ćete fari¬ 
zejska pitanja postavljati meni ili kome drugome: "Smije li se ovo... 
smije li se ono?“ 


28. NEDJELJA KROZ GODINU 

Mudr 7,7-11; Heb 4,12-13 ; Mk 10,17-30. 

DEVA I IGLENE UŠICE 


Lakše će deva... 

U današnjem evanđelju opisan nam je Isusov susret s bogatim mladi¬ 
ćem Mladić je dobar i pošten: ne krade, ne laže, ne bludniči i ne čini 
zla Pita Isusa: "Dobri učitelju, što moram činiti da baštinim život vje- 
čni?“ (Mk 10,17). Isus mu odgovara: ”Znaš zapovijedi: Ne ubij, ne či¬ 
ni preljuba, ne ukradi, ne svjedoči lažno, ne varaj, poštuj oca i majku... 
i još jedno ti nedostaje: hajde, prodaj sve što imaš, podaj siromasima, i 
imat ćeš blago na nebesima. Onda dođi, slijedi me“ (Mk 10,18—22). 
Takvom se odgovoru nije mladić nadao. Ode tužan, jer je bio vrlo bo- 

pat 

Tada Isus reče prisutnima: ”Teško će bogataš u kraljevstvo nebesko! 
Lakše je devi kroz iglene uši nego bogatašu u kraljevstvo Božje“ (Mt 
19,23-24). Kolika je deva, a kako su male ušice igle! 

Nemojmo Isusa krivo razumjeti. Isus ne želi da budemo lijenčine. 
Kad je stvorio čovjeka dao mu je ruke i pamet da sebi stvara život, da 
svagdano sebi poboljšava uvjete života, da mu život bude svagdano 
zgodniji i udobniji. Bog ne voli lijenost, a marljivost blagoslivlje. Boe 
nema ništa protiv toga da radiš u poduzeću, da imaš dobar zanat, da 
ideš u svijet da zaradiš novac za sebe i obitelj. Bog blagoslivlje i fizički 
i umni rad i želju da sebi stalno poboljšavamo životne uvjete. 

A ipak stoji Isusova riječ da će lakše deva kroz iglene uši nego boga¬ 
taš u nebo. Zašto? Jer mnogi ljudi, kada se dočepaju novca, izgube 
ljudske i kršćanske oznake. Novac ima nesretno svojstvo: štogod ga vi¬ 
še ima, čovjek postaje bezosjećajniji, sve ga više želi pa postane rob 
novcu. Čovjek se može nasititi svakom hranom te mu postane odvra- 
tna, ali novcem ne. Što ga više ima postaje gladniji. A kad čovjek gla¬ 
duje novca, spremanje na svako nedjelo samo da ga se dočepa. 

Činjenica je da će ljudi i*sa skromnim sredstvima lakše dati nastrada- 
lima, za svaku dobru svrhu i Crkvi, nego bogataši. Činjenica je da su 
mnogi dok su skromno živjeli, bili više ljudski, pristupačni, manje na¬ 
puhani, manje oholi nego kada se ekonomski podigoše. Koliko se lju¬ 
di, kad’ osjeti da ima više nego susjed, hvale i na susjeda s visoka gleda¬ 
ju’. Koliko puta čuješ: on ne zna ništa. Daje mene slušao, danas bi 
imao... Činjenica je da su mnogi ljudi dok su skromno živjeli, poštivah 
nedjeljnu sv. misu, a kada se malko podigoše onda im nedjelja služi 
za izlete ili posjete prijateljima. Zar nije ovako? 

Bog nije protiv blagostanja 

Dakle, nije Bog protivan našem balgostanju i ekonomskom usponu. 
Kriv je čovjek koji kad nešto ima, ne zna tada razumno vladati, ne zna 
se čuvati od bijesa i ludosti, ne zna ostati skroman pred Bogom i ljudi¬ 
ma. Bog ne želi da živimo kao prosjaci. Kolikogod je teško sačuvati 
dušu i pamet u bogatstvu, toliko je teško sačuvati dušu i pamet u bije¬ 
di i siromaštvu. 

Pametno je molio mudri Salomon Boga: Ne daj mi Bože, ni siroma¬ 
štva ni bogatstva, daj mi ono što mi je za život potrebno. Ne daj mi 
bogatstva jer bi se moglo dogoditi ako se presitim da rečem: tko je 
Bog? Ne daj mi ni siromaštva jer ako osiromašim mogla bi doći napast 
da kradem pa bih osramotio Tebe, Bože, i sebe! 

Dobro je i pametno savjetovao stari Tobija na smrti svoga sina: "Si¬ 
ne moj... Sve dane života svoga imaj Boga pred očima... Daji milosti¬ 
nju od imetka svoga i ne odvraćaj nikad lica svoga od siromaha...“ 
(Tob 4,6—7). Na isto nas potiče i Isus da ne činimo dobra da nas ljudi 
vide ili radi reklame ili da se time hvalimo. Tada naše dobro djelo gubi 
vrijednost pred Bogom’. Neka ne zna ljevica što čini desnica. Naplatit 
će Otac nebeski... Tako uči Isus. 

Nije novac proklet 

Braćo i sestre, nije novac proklet, nego onaj koji ne zna razumno s 
novcem postupati. Nije proklet novac, nego čovjek komu je novac va¬ 
žniji i vrijedniji od ljudstva, poštenja i duše. Nije novac proklet, nego 
onaj koji drži više do novca nego do Boga. Nije novac proklet. Sve ovo 
u našoj crkvi i okolo izgrađeno je novcem. Sagrađeno na Božju slavu i 
na čast pokoljenjima i njihovoj vjeri. Sagrađeno novcem, i to ne iz bo¬ 
gataškog džepa, nego novcem onih kojima novac nije bio svetinja ni 
idol. Oni se nisu rastajali od novca kao da im netko vadi džigerice. 
Drage su volje ulagali u dobre svrhe, dobro računajući da Bog neće ni¬ 
kome ostati dužan. 

Kažu da je nekad neki čovjek imao i gonio u planinu 80 goveda. Ne¬ 
gdje u blizini vježbala vojska. Jedan vojnik upita čovjeka: "Čija su ti 
ova goveda? 44 Odgovori: "Moja 44 . Gleda ga vojnik onako bijedno odje¬ 
vena i iscrpljena, pa mu reče: "Jadni brate, goveda imaju tebe, a ne ti 
njih 44 . 

Radimo, trudimo se, uljepšavamo sebi život, ali nemojmo da novac 
posjeduje nas, nego mi novac. To jest, neka nam novac služi za potre¬ 
be tijela i duše, a ne da mi služimo i robujemo novcu. Tad i pred Bo¬ 
gom i pred ljudima ispadamo bijednici i kukavice. 

29. NEDJELJA KROZ GODINU 

Iz 53,10-11; Heb 4,14-16; Mk 10,35-45. 

” DOĐI KRALJEVSTVO TVOJE...“ 


Odmah bih na početku postavio jedno pitanje i muškima i ženskima, 
i starijima i mlađima: jesi li ti ikad osjetio ponos i radost što si kršća¬ 
nin? Ako jesi, što te u tvojoj vjeri najviše veseli? Veseli te sigurno to, 
što je naša vjera bila nosilac kulture, naša je katolička vjera Evropu 
učinila rasadnikom kulture i civilizacije, i kudgod je naša vjera doprla, 
u Aziji, u Africi, a prije toga u obe Amerike, donijela je sa sobom i 
križ i prosvjetu, i evanđelje i kulturu. Ne želimo druge podcjenjivati, 
ali neka i oni pogledaju kartu svijeta: gdje se još nalazi zaostalost? 
Gdje se nalazi mrak neznanja i bijeda jadna života i nehigijenskih uvje¬ 
ta? Gdje? Tamo gdje nema kršćanstva. 

Tko je prvi osnivao škole od onih najnižih pa do sveučilišta? Katoli¬ 
čka Crkva. I osnivala i vodila stoljećima dok su se kraljevi, carevi, i 
vladari osposobili da to preuzmu u svoje ruke. 

Tko je prvi osnivao bolnice i sve druge humane ustanove? Katolička 
Crkva! I osnivala i vodila stoljećima dok se drugi nisu sjetili da ih preu¬ 
zmu u svoju nadgležnost. 

Mogli bismo još spomenuti mnogo ovakvih stvari radi kojih možemo 
biti ponosni na svoju vjeru. Evo, spomenut ćemo još jednu. Zbog čega 
je naša Katolička Črkva mnogo puta na udaru? Radi toga što ne želi 
nikom biti sluškinja, ne želi nikom biti pod nogama, nego uvijek nagla¬ 
šava dostojanstvo ljudske osobe i prava svakog čovjeka, ljudska prava 
u koja mu ne smije nitko dirati! I mi i radi toga možemo biti ponosni 
na svoju Crkvu, ponosni na svoju vjeru koja u nama odgaja ono što 
čovjeka prosvjetljuje, uzdiže, oplemenjuje i daje mu ljudski ures. 

Međutim, sve su to donekle mali i sitni razlozi radi kojih bi se veselili 
što smo kršćani-katolici. Ima puno važniji razlog. Pravi razlog naše ra¬ 
dosti i našeg ponosa što smo kršćani jest u tom što smo djeca Božja, 
što znamo da nas ovaj životni pravac koji mi držimo vodi vječnoj sreći 
u nebesima. Jasno nam je daje ovdje na zemlji sve kratko i nestalno. I 
naše je zdravlje od danas do sutra, i naše je zadovoljstvo od danas do 
sutra, i naš život od danas do sutra, sve sreće i sva dobra ovoga svijeta 
od danas su do sutra, pa nam je jasno koliko je važno osigurati sebi 
sreću i radost koja će vječno trajati. A kršćanski živeći mi idemo pu¬ 
tem koji vodi vječnoj sreći. I to je što nas u našoj vjeri najviše veseli. 

U sv. evanđelju .stoji (Lk 10,17—20) kako su učenici poslije propovi¬ 
jedanja Božje riječi došli veseli Isusu, pa mu sa zadovoljstvom pričali o 
svojim uspjesima, pa su Isusu kazivali kako su liječili bolesne u njego¬ 
vo ime, pa kako su im se zli duhovi pokoravali. A Isus im veli da se ne 

trebaju radovati zbog tih čudesnih stvari, nego im svečano veli ovo: 
"Radujte se što su vaša imena zapisana na nebesima 44 (Lk 17,20). 

Dragi moj brate kršćanine, shvaćaš li to? Kad ti slučajno igraš lutriju 
ili loto, pa ti netko doleti i kaže: eno pročitao sam da si dobio 10 mili¬ 
juna, eno ti je ime zapisano u novinama... Vjerujem, bio bi zadovoljan 
onaj čas. Jučer sam bio najednom tužnom sprovodu. Gledao sam maj¬ 
ku kako plače za sinom i sitnu djecu kako plaču za svojim tatom. Tu¬ 
žna slika koja razdire srce. Što će, zamisli, onom pokojnom milijuni, 
što će njegovima milijuni, što će meni i tebi milijuni, kad dođemo u ta¬ 
kove momente. Veseli se moj kršćanine što je tvoje ime upisano na ne¬ 
besima, upisano je tvoje ime kao kandidata za vječnu radost uz Boga! 
Eto, to je ono zadovoljstvo koje nam pruža naša kršćanska vjera, tvrda 
nada da ćemo vječno biti spašeni i sretni! 

Ovu sreću, sreću Božjeg svjetla u duši, sreću vječnog spasenja na ne¬ 
bu mi kršćani trebamo željeti svakom ljudskom biću. I ne samo željeti 
nego i nešto učiniti da se i drugi spase po Kristovoj nauci. Radi toga se 
svake godine slavi ova misijska nedjelja po svem katoličkom svijetu da 
kršćani učine nešto za one koji nisu kršćani, da mi koji smo obasjani 
Božjim svjetlom učinimo nešto da i drugi upoznaju Boga i da se osjete 
sretni. 

Dakle, što se na misijsku nedjelju potiču svi kršćani da učine nešto 
za širenje kraljevstva Božjega, to nije da se naš broj poveća, ne - nego 
da pomognemo da se što više ljudi spase po Kristu i po njegovu evan¬ 
đelju. Mi to možemo sebi nekako predočiti ako uzmemo ovu sliku: u 
nekoj kući buknula vatra, a ti si potaknut ljudskim osjećajem poletio 
da spasiš čeljad iz vatre. Nije pitanje da li ih poznaješ, ljudi su kao i ti, 
treba im pomoći. I osjećaš se vedar i zadovoljan ako si nekoga izvukao 
iz požara. Pomogao si mu da koju godinu duže živi. A ti, kao vjernik 
znaš, kad pomažeš misijsku djelatnost Crkve, pomažeš da se ljudi spase 
za sve vijeke. 

Kad se kuća gradi, ne grade nju samo zidari. Sami zidari ne mogu pu¬ 
no napraviti ako nema radnika, treba i onih koji pomažu, dodaju, do¬ 
nose vodu, treba i onih koji spremaju hranu. Svi oni sudjeluju u gra¬ 
dnji kuće. 

Isto tako kad je u pitanju širenje Kristove Radosne Vijesti u dalekim 
zemljama, ne šire je samo misionari. Istina je oni su najglaviniji, ali ma¬ 
lo oni mogu učiniti ako ih drugi ne pomažu. Danas u misijama radi vi¬ 
še od 50 tisuća svećenika, više od 80 tisuća časnih sestara, pa još dese¬ 
tak tisuća onih koji nisu ni svećenici ni časne sestre, ali rade u misija¬ 
ma kao liječnici, kao zanatlije itd. Oni svi mogu tamo raditi samo ako 
im katolici svega svijeta pomažu. Zato je misijska nedjelja ustanovljena 
da svi katolici svega svijeta učine što mogu za širenje evanđelja. 

Prije nekih 150 godina ovakav se razgovor vodio između dvoje djece 
u Lionu u Francuskoj. Mali dječak slušao i čitao o misijama i svojoj 

komšinici Paulini Jaricot veli svoju želju: Kad odrastem ići ću i ja u 
misije. A ona kaže: i ja ću poći u misije. Dječak joj veli: ti si žensko, 
ne možeš ti ići u misije. A ona se zamisli: pa kad ne mogu ići u misije, 
ja ću skupljati sredstva pa ću slati tebi i drugim misionarima da može¬ 
te raditi. 

Dječak je zaista postao misionar, ali je za misije puno više uradila 
njegova komšinica Paulina. Kad je odrasla, osnovala je u Francuskoj 
misijsko društvo, koje je silnim sredstvima pomagalo misije. Eto, upra¬ 
vo toj Paulini i njezinom misijskom društvu imamo mi zahvaliti što se 
u našem Stocu prije 110 godina sagradila župska kuća koja i danas slu¬ 
ži svojoj svrsi. Onda naš svijet ne bi mogao sagraditi kuću da nije bilo 
Pauline Jaricot i njezinih suradnika koji su davali sredstva. Danas smo 
mi u mogućnosti da na sličan način pomognemo na drugim stranama. 
Jednu kavu popiti manje, jednu rakijicu popiti manje — i eto mogu¬ 
ćnosti da damo svoj doprinos. 

Ali ne radi se samo o doprinosu. Važnije je nešto drugo: željeti i mo¬ 
liti da svi ljudi Boga upoznaju, priznaju i ljube. Svaki dan molimo u 
Očenašu dođi kraljevstvo tvoje. To znači, mi molimo da se kraljevstvo 
Božje raširi po svoj zemlji i da Bog zavlada svakim srcem. 


155 





30. NEDJELJA KROZ GODINU 

Jr 31,7—9;Heb 5,l-6;Mk 10,46-52. 


POSLUH VLASTITOJ SAVJESTI 

Jadan je onaj tko nikoga ne sluša, a još jadniji onaj tko sluša svako¬ 
ga. Tko nikoga ne sluša, ničiji savjet ne prima, naopako će uraditi 
mnoge stvari u životu. A opet tko svakoga sluša, tko svačiji savjet pri¬ 
ma, uradit će još naopačnije i nesretnije. 

Ova mi se misao nameće dok sam čitao današnje evanđelje. Slijepac 
kraj puta sjedi, prosi. Ljudi prolaze. Pita: šta je... Prolazi Isus... Viče 
Isusu da mu pomogne... Umiruju ga da šuti... Još više viče... Čuje Isus 

i naredi da ga dovedu... Potiču ga da žuri k Isusu... Isus ga ozdravi. 

Sada se zamislimo. Da je slijepac poslušao one koji su ga ušutkivali, 
ostao bi do groba slijepac. Sreća njegova što ih nije poslušao. Sreća 
njegova što je poslušao nutarnji glas koji mu je davao nadu i pouzdanje. 

U životu se namjerimo na mnoge koji su nam spremni davati savje¬ 
te, ali je malo onih koji su zaista zainteresirani za našu sreću. 1 ako je 
čovjek lakovjeran pa svakoga posluša, zna se kamo će stići! 

Čini pravo bez obzira na to što tko govori 

Jedno pravilo mora čovjeku biti za život: Čini stoje pravo i pošteno 

bez obzira što će ti tko reći. . 

Izrazit nam je u tom primjer onog ozdravljenog gubavca. Bilo ih je 
deset. Jednom su ugledali ljude kako hrle za Isusom. Izdaleka su ga 
zvali. Šalje ih u Jeruzalem da se jave vlastima. Putem ozdraviše. Jedan 
se jedini vratio Isusu zahvaliti. Devetorica nisu. Jedini je on postupio 
onako kako traži savjest, obraz, ljudstvo i poštenje. Nije se obazirao 
koliko će ih poći s njime, da li će oni odobriti ono što on radi. Ostade 
zabilježen u evanđelju kao primjer zahvalnosti, a oni kao primjer ne¬ 
zahvalnosti. , 

Što mi moramo iz toga zaključiti za sebe i svoj život? Kad je u pita¬ 
nju nešto što je ljudski, što je pošteno, ne obaziri se na to hoće li to i 
drugi učiniti. Ti čini što ti nalaže savjest i duša. Ti vrši ono što od tebe 
traži Bog i njegov zakon. — Tako npr. kada dođe nedjelja, ne obaziri se 
da li će ovaj ili onaj poći k misi. Znaš svoju dužnosti. Vrši je. Koliki se 
ispričavaju: kad neće nitko neću ni ja. Pred Bogom i pred svojom sa¬ 
vješću takva isprika ništa ne vrijedi. Da se slijepac obazirao što će drugi 
reći, što uraditi, ostao bi bijednik do vijeka. 

I kad je u pitanju obiteljski i bračni život po Božjem zakonu, ne 
obaziri se što će drugi reći, nego što će reći Bog i duša. Drugi će reći: a 
što će ti djeca?! Tko će ti ih hraniti?! Ali neće oni doći da te bolesna 

okrenu, da te iznemogla hrane. Ako budemo slušali svakoga, propado- 
smo i na ovom i onom svijetu. Imamo mi svoj razum da mislimo. 

I kad je u pitanju naša vjernost Bogu, zar je važno što će nam drugi 
reći, što o nama misliti. Obazirati se na to bio bi znak nezrelosti. 

Poslušajte kako je jedan misionar izliječio skupinu ljudi od takve 
djetinjarije. U župi bile Misije. Gradska župa gdje ima puno ljudi u slu¬ 
žbama. Htio je ljude izliječiti od straha. Rekao im je: tko želi da se 
ispovjedi noći neka dođe u crkvu poslije 9 sati. Mnogi su pristali i ula¬ 
zili u tamnu crkvu. Po koracima se osjetilo da ih ima više, ali u mraku 
nije nitko nikoga vidio, pogotovo prepoznao. Uto je ušao misionar i 
upalio sva svjetla. Rekao im je: Hvala vam prijatelji, što ste došli u ova¬ 
ko lijepom broju na ispovijed. Pogledajte dobro jedan drugoga. Tko 
zna koliko si se puta ti bojao njega, a on tebe. Je li to pametno? Vrije¬ 
me je da odbacimo taj djetinjasti strah... Ljudi se pogledaše. Počeše se 
prepoznavati i smijati: Pa zar i ti ovdje? Zar i ti? A ja se baš tebe bojao 
kao groma. A ja bježao od crkve radi tebe! Svi su se smijali ludom 
strahu. 

Ne činiti djela iz straha 

Pazite! Ne smijemo činiti dobra djela radi straha što će nam drugi re¬ 
ći. Razjasnit ću vam. Možda ima ljudi koji se mole Bogu samo zato što 
tako i drugi rade. Ali onda kada dođe među one koji to ne rade, neće 
ni on... Možda ima ljudi koji pođu na sv. ispovijed samo zato što sva¬ 
tko ide. A kada dođe među one koji to ne rade, neće ni on... Možda 
ima ljudi koji u svom kraju nikad ne bi u nedjelju radili ni na kući, ni 
na njivi jer nitko ne radi. Ali kada dođe u drugi kraj gdje vlada drukči¬ 
ja praksa, i on će zaboraviti nedjelju... Eto to znači: takav čovjek ne¬ 
ma svoga stava, svoga uvjerenja, svoga mišljenja, nego se vlada kako 
drugi hoće, igra kako drugi svira. 

Završit ću onom rečenicom s kojom sam i počeo. Jadanje onaj tko 
svakoga sluša. A jadan je i onaj tko nikoga ne sluša. Koga onda slušati? 
Svoj razum i svoju savjest. A onda one koji nam pomažu da naš razum 
i naša savjest pravilno rade. 

31. NEDJELJA KROZ GODINU 

Pnz 6,2—6;Heb 7,23—28; Mk 12,28b—34. 

LJUBAV PREMA BOGU I BLIŽNJEMU 

Ima pjesama koje se zapjevaju u kolu, u veselim prigodama, ali osobe 
iako pjevaju, ne misle baš onako kako se pjeva u pjesmi. Pjesma je je- 
dno, a tvoje mišljenje drugo. Tada se obično kaže: to se samo tako 
pjeva; tko ti ozbiljno misli na to. . 

Može nam doći u glavu čudna misao da tako smatramo i neke riječi 
iz evanđelja pa i rečenicu iz današnjeg evanđelja: "Ljubi Gospodina 
Boga svim srcem, svom dušom i svom misli svojom; a bližnjega svoga 
kao samoga sebe“ (Prema Mk 12,30-31). Za tu zapovijed kaže Isus: 
To je prva i najveća zapovijed i o njoj ovisi sve. A netko bi mogao po¬ 
misliti za ovu Isusovu riječ i za neke druge: to se samo tako govori, ta¬ 
ko se pjeva a drukčije se živi. 

Ljubi Gospodina, Boga svojega 

Bog je na prvom mjestu. Isus ne kaže da moramo pred Bogom drhta¬ 
ti, strahovati, tresti se, nego ga ljubiti, voljeti. Donekle shvatiti tko je 
Bog, pa nam neće biti teško razumjeti zašto ga moramo ljubiti. Bog ni¬ 
je goropadni gospodar našeg života i smrti komu nije stalo do naših ra¬ 
dosti i naše tuge, nego je onaj koga zovemo Ocem koji je na nebesima. 

I roditeljska ljubav može imati granica i nesavršenosti, ali nam je rodi¬ 
teljska ljubav na zemlji najbliža i najočitija. Po njoj možemo razumjeti 
kolika je ljubav Boga prema nama. Samo divlja pamet može ne voljeti 
nekoga tko ti dobro želi, tko ti dobro čini, tko te voli. 

Često doživiš da ti netko pristupi s umiljatim riječima, nasmiješena 
lica, a nisi siguran je li to zato što te voli ili jer te treba ili radi interesa. 
Ali kod Boga nema interesa ni prijevare. Čime smo ja i ti mogli učiniti 
da nas Bog treba? Nema kod njega interesa ni koristoljublja. Nikad 
mene i tebe ne bi bilo na svijetu da Bog nije htio. Bog je htio da se po¬ 
javiš, da imaš zdravo tijelo, lijep izgled, zdravu pamet. Do danas te 
održao na životu, da se pojaviš u kršćanskoj obitelji koja ti je dala 
zdravi odgoj. Sve je to Božji dar. Logično slijedi da Boga moramo lju¬ 
biti iznad svega. 

Ljubiti znači Boga poštovati i vršiti njegovu volju. Koliko sam puta 
čuo odraslog: Ne bih nešto učinio roditelju na žao, ni za život. Tu ni¬ 
je po srijedi strah od roditelja, nego ljubav prema njemu; ne bi ga že¬ 
lio ražalostiti i uvrijediti. I ako se mi kršćani čuvamo zla i grijeha to je 
zato što Boga ljubimo i ne bismo željeli da ga uvrijedimo. To je glavni 
razlog što kršćanin ne psuje, ne krade, ne laže jer zna da to Bog ne 
odobrava. 

Jer Boga ljubimo, ne samo da se moramo čuvati onoga što Bog ne 
voli, nego moramo nastojati činiti što Bog želi. To je glavni razlog što 
mi molimo, što sudjelujemo u sv. misi. Bog želi da njegova djeca s njim 
razgovaraju, a molitva je razgovor s Bogom. Znamo da Bog želi vidjeti 
svoje prijatelje na svojoj gozbi na misi, zato se iz ljubavi prema njemu 
ovdje i okupljamo. 

No, čovjek je nesavršen i nestalan. Voli roditelje, a ipak je nekada 
prema njima drzak i bezobrazan. Dokle god je čovjek živ može to is¬ 
praviti. Prema živom roditelju lijepim postupkom, a prema mrtvom, 
molitvama, jer je spasonosna molitva za pokojne! 

Slično je i u našem odnosu prema Bogu. Volimo ga, ali se nekad do¬ 
godi da napravimo prema njemu ispade ili propuste. Dok je čovjek živ 
može to popraviti, može nedostatke odstraniti. I dugove Bogu namiri¬ 
ti. I ovdje vrijedi ona: živa glava dugovanje plaća. 

Ljubi bližnjega kao sebe samoga 

Kad je Isus govorio o najvažnijoj i najglavnijoj zapovijedi, nije se zau¬ 
stavio samo na: Ljubi Gospodina Boga svoga..., nego je dodao: Ljubi 
bližnjega svoga kao samoga sebe. 

Kao sebe samoga...! Tko mrzi sebe? Tko je dušmanin sebi? Tko ne 
želi sebi dobro? Eto, kao što ne mrziš sebe, ne smiješ ni drugoga ako 
ćeš se držati Isusovih uputa. Ako sebi želiš dobro, a želiš, onda ga mo¬ 
raš i drugome željeti ako hoćeš Isusa slušati. 

Često se čuje i među onima koji vjeruju: živi i pusti drugoga da živi. 
Želiš u kući mir i slogu, nemoj ni ti drugome unositi nemir jer i on že¬ 
li slogu. Želiš osigurati djeci budućnost, želi i drugi svojoj; nemoj mu 
smetati. Želiš u nevolji imati prave susjede, prijatelje koji će ti prisko¬ 
čiti u pomoć. Želi to i drugi, pa kad dođe teško, priskoči, pomozi, po¬ 
sebno u muci. 

Čovjek je sklon sebičnosti. Ako želimo ispuniti Isusovu zapovijed: 
Ljubi Boga svim srcem i svom dušom, a bližnjega kao samoga sebe - 
tada čovjek mora potiskivati svoje interese, žrtvovati svoju sebičnost, 
križati neke svoje račune, pustiti da iz njega progovori ljudstvo i duša. 

Zar da te u tom drugi preteknu? Ti se moliš, Boga štuješ, ideš u cr¬ 
kvu, ali kada dođe prilika da pokažeš svoje ljudsko srce i plemenitu 
dušu, zar ćeš dopustiti da te preskoče oni koji se ne mole i ne vjeruju? 
A tebi i pamet kazuje i Bog zapovijeda da ljubiš bližnjega. 

32. NEDJELJA KROZ GODINU 

1 Kr 17,10-16;Heb 9,24-28; Mk 12,38-44. 

BOGATSTVO SRCA 


U danima rata, nevolje i glada netko je s tobom podijelio zadnji zalo¬ 
gaj kruha. Taj te nije najeo, ali ti je dao sve što je imao. Poslije mnogo 
godina nanovo ste se sastali, u drugačije vrijeme kad je već svatko bio 
sit, odjeven i zadovoljan. Nađeš tog čovjeka što ti u ratu dade zalogaj 
kruha i pozoveš ga na ručak. Obilno ga počastiš. Reci mi: tko je ko¬ 
me više valjao? Tko je kome više pokazao prijateljstva i ljubavi? To i 
ne treba pitati. Jasno više se tražilo ljubavi, duše i darežljivosti onda 
kad je s tobom podijelio zadnji komad kruha nego kad si sada ti njega 
u punoj kući dočekao i počastio. Dakle, nije važan toliko dar koliko je 
važno s kakvom ga voljom daješ i u kakvim ga okolnostima daješ. To 
jest: da li daješ od srca, spremno, a ne kao da sebi kidaš crijeva, preko 
volje ili da se kasnije hvališ ili da kasnije prigovaraš kako te je skupo 
stajalo. 

Ubacila je više od svih 

Slušali smo danas na početku čitanja doživljaj sv. Ilije. Trogodišnja 
je suša ispraznila kuće i unijela neimaštinu i glad. Ilija dolazi u Sareptu 
nekoj udovici i veli joj da mu dade kruha. Ona mu kazuje da ima još 
samo toliko brašna da može zamijesiti i ispeći jedan kruh, a ima i malo 
ulja. I kad to ona i sin potroše, tada mogu leći i umrijeti od gladi. Ilija 
joj veli: "Ispeci mi kruh, a ja ti jamčim da u posudi neće nestati brašna 

ni u loncu ulja 44 . . . „ 

Posluša ga sirota udovica. Zamijesi zadnju šaku brašna i ispeče Iliji 
kruh. A Bog je tu njezinu velikodušnost i darežljivost nagradio. Nije ne¬ 
stalo brašna ni ulja sve dok se nisu prilike popravile. 

Opis se ovoga slučaja čita danas kad nam evanđelje donosi opis slič¬ 
nog slučaja. Promatrao je Isus u hramu kako ljudi daju svoje priloge. 
Davali su milostinju za uzdržavanje hrama. Mnogi su bogataši ubacivali 
mnogo. A dođe jedna siromašna udovica i metnu dva sitna novčića. 
Sve je to Isus pazio i promatrao. A onda dozva svoje učenike, pa im 
reče: "Doista, kažem vam, ova je sirota udovica ubacila više od svih 
koji ubacuju u riznicu 44 (Mk 12,43). 

Kako ”više? 44 Zar je više metnuti onih sićušnih dvaput po pet para 
nego ubaciti onu višu sumu? Naravno da nije. Ali ne trebamo se muči¬ 
ti i domišljati zašto Isus reče da onaj udovički sitni prilog ipak više vri¬ 
jedi, nego onaj bogataški krupni novac. Isus sam tumači: bogataši su 
ubacili od svog viška, zapravo Bog je njima dao mnogo, a oni Bogu be¬ 

značajnu sitnicu. Dali su krupnu svotu, ali ostalo im je toliko da se na 
njima neće ni poznati. A ona udovica metnula je samo dva sitna novči¬ 
ća, ali je metnula sve što je imala. Darovala je Bogu sve. I stoga je nje¬ 
zin dar pred Bogom vrijedniji nego bogataški darovi. 

Bog gleda srce 

Mi savršeno razumijemo zašto Isus ovako govori. Više netko pokaže 
ljudstva, prijateljstva i ljubavi kad ti u nevolji dadne zalogaj kruha, ne¬ 
go kad ti u redovnim okolnostima priredi banket. Ne gleda Bog koliki 
je naš dar, nego s koliko je ljubavi pružen taj dar. 

Nije Bogu do našeg novca nego do našeg srca. A svakako više srca i 
ljubavi pokaže prema Bogu onaj tko ima malo bar srca te ono malo da¬ 
de Bogu, nego bogataš koji ima mnogo, pa ako i dadne mnogo, na nje¬ 
mu se neće ni poznati. I nikakvu žrtvu nije time učinio. 

Jedan se Poljak našao kao bjegunac 1942. u Rimu. Iako je bio intele¬ 
ktualac s diplomom, živio je bijedno u sobici u potkrovlju. Došao je 
Božić. Jedna obitelj, koja je stanovala u toj kući, sjetila se na Božić tog 
Poljaka u potkrovlju i pozvala ga na ručak. Rdt je bio, pa je i njihov 
ručak bio siromašan, ali su mu htjeli pružiti malo obiteljske topline. 
Poljak se kasnije prebacio u Ameriku, postao ugledan filmski režiser, 
bogataš. Nije zaboravio onu obitelj koja je u vrijeme rata podijelila s 
njim sirotinjski ručak. Sinu te obitelji ostavio je milijunsko nasljeđe. 

Nećeš pomisliti da je Bog slabije pameti od ovog Poljaka kad mu od 
svojih skromnih mogućnosti pružiš dar. Nećeš pomisliti daje Bog ma¬ 
nje plemenit od ovog čovjeka, pa da ne zna cijeniti tvoju žrtvu. Bog 
bolje pamti i zna bolje cijeniti veličinu naše žrtve nego bilo koji 
čovjek. 

Prema tome ne smeta što su tvoje mogućnosti male, glavno je da 
imaš veliko srce. Zato Isus veli daje ona udovica s ona dva sitna novči¬ 
ća više učinila Bogu nego bogataš darivajući velike svote. Ne hvali Isus 
onu udovicu radi ona dva novčića koja je darovala, nego je hvali zbog 
njezine ljubavi prema Bogu. Dva novčića su sitnica, ali je velika i silna 
ljubav prema Bogu koju je pokazala svojim činom. Bogu je drag njezin 
dar, ne zato što je darovala Bogu dva novčića nego što je sebe Bogu 
darovala. 

Mnogi su kršćani slični udovici, ali samo polovično. Daju ponajviše 
sitniš. Imaju malo srce, pa i mali dar. U nje je bio mali dar, ali veliko 
srce. 

Shvatimo dakle pouku. Kad dajemo darove, milostinju ili u crkvi ili 
siromahu, to vijedi i ne vrijedi. Ako dajemo radi svoje reklame, da se o 
nama čuje i govori, to ne vrijedi mnogo pred Bogom. Ako dajemo iz 
ljubavi prema Bogu i svetinjama, onda sve što dajemo u Božjim je oči¬ 
ma zlato. 

Boga veseli naša vjernost i naša ljubav, a ne naš novac. 

33. NEDJELJA KROZ GODINU 

Dn 12,1—3; Ps 16(15);Heb 10,1 l-14.18;Mk 13,24-32. 


SIJAČI KUKOLJA 

Mi smo kršćani u ovom vremenu često prisiljeni razmišljati, razmi¬ 
šljati i tražiti uzroke: zašto je ovo ovako, zašto ono, onako. Jedno nas 
pitanje često muči: ovo čujemo od malih nogu kako je Isus Spasitelj 
svijeta, slušamo njegove riječi iz evanđelja, uvjereni smo da je svaka 
njegova riječ put sreći u ovom i u drugom životu, prema tome znamo 
da je naš ovakav životni pravac za nas jedini ispravni i sretno izabrani 
pravac, i taj bismo pravac iz sve duše poželjeli svakom čovjeku. I kad 
bismo nekoga doveli na taj pravac, najveću bismo mu životnu sreću da¬ 
li. Sve to znamo. Ali vidi ti ovo: baš to što u Isusa vjerujemo, što na¬ 
stojimo njegovo evanđelje provoditi u život, baš to na nas stavlja crnu 
oznaku u očima nekih ljudi. U svemu bismo mi bili dobri, sjajni, zlatni 
i divni kad bismo se htjeli udaljiti od Isusa. A bili bismo još zlatniji 
kad bismo ga javno napadali i pogrđivali. I znamo da su mnogi na tom 
zaradili i u društvu poskočili. Ne, nitko ne kaže da nas je Isus učio 
krađi, lopovluku, međusobnoj mržnji i ubijanju, lijenosti i neradu. Šta 
mu zapravo zamjeraju, to nitko ne zna. 

Manja je zamjerka pijanici, lažovu, seksualnom manijaku, sirovom 
psovaču, nego jednom vjerniku. 

I mi se ponekad u sebi pitamo: Bože moj, zašto je to tako? A onda 
gledajući i prateći prilike u širokom svijetu, vidiš kako vlada zloba, mr¬ 
žnja, tiranija, nepravde glad i jad, zločini — i nikakva ljudska pravda 
ne ispravlja taj nered. Štoviše, takva je mnogo puta ljudska pravda da 
ona samo stvara nered i zločine. Pa onda pratite ovu zbrku u svijetu: 
očiti zločini nazivaju se junaštvom, a na drugoj strani, npr. papini di¬ 
vni potezi za mir u svijetu nazivaju se lukavštinom i taktikom. 

Iako mi često postavljamo sebi pitanje zašto je to tako, zašto zlo 
buja, nadima se, dobiva priznanja, a ono što je dobro ubija se u mozak 
i u glavu, ipak mi vjernici znamo jedno: postoji Božja pravda, koja is¬ 
pravlja sve ljudske nepravde, koja stiže i sve one koje ljudska pravda 
nije stigla. Postoji neminovnost i odredba: svaki čovjek umire i dolazi 
k Onom koji savršeno poznaje njegova djela, savršeno ih može izmjeri¬ 
ti, pa prema tome može savršeno pravedno nagraditi ili kazniti. I da 
nam nije nitko nikad ni govorio o Bogu, ni kazao za nj, čovjek bi sam 
svojom pameću zaključio: mora postojati Bog i njegova pravda koji će 
sve ove ljudske nepravde od početka do svršetka svijeta ispraviti. 

A sad, dalje: ljudi umiru svaki dan, svaki dan dolaze pred sudište Bo¬ 
žje pravde i primaju po zasluzi, ispravlja se slaba i jadna ljudska pravda 
na pojedinoj osobi, ali kad će ljudski rod doživjeti to da dobro bude 
javno nazvano dobrom, a zlo zlom, kad će ljudski rod doživjeti to da 

poštenje bude javno proglašeno poštenjem, a prljavština prljavštinom? 

Moj dragi vjemiče, na to ti odgovara današnje evanđelje. Posve jasno, 
ali u sklopu sa onim Isusovim riječima koje je u drugim zgodama izgo¬ 
vorio. 

Prisjetimo se kako je Isus na ovakve naše poteškoće odgovorio ova¬ 
ko: čovjek u jesen posijao njivu. Sjeme je dobro urodilo, bilo je čisto 
žito bez ikakva drugog nepoželjnog sjemena. Ah, kad je ponicalo, uz 
žito pojavio se korov, kukolj i travina. I dolaze sluge domaćinu, pa 
mu kažu: odakle kukolj i nered na njivi, kad si posijao samo probrano 
sjeme? A domaćin veli: to je moj komšija-dušmanin po noći uradio. 
Došao je i po njivi razasuo šuljine. A na to mu sluge vele: ”Kako bi bi¬ 
lo da zađemo po njivi, pa počupamo svu tu travinu?“ - Ne, veli doma¬ 
ćin. Jer moglo bi se desiti da uz travinu čupate i žito. Nek stoji sve do 
žetve, a kad bude žetva reći ću žeteocima da kukolj i ostali korov od¬ 
bace na stranu da se spali, a žito na drugu stranu 44 . 

Eto, to je Isus ispripovijedao da nas pouči. Njiva: to je ovaj svijet, a 
sjeme koje je Bog posijao, to su ljudi. Ah dolazi zloduh-đavao pa je 
po svijetu posijao i ljudski korov, posijao je zlo u mnoge pameti. I kad 
vjernici govore: Bože, što dopuštaš da se zlo ovako razmnožilo po svi¬ 
jetu, što to ne pročisfiš, Bog odgovara: neka stoji sve do žetve. A žetva 
je sudnji dan. Tad će Bog na jednu stranu odijeliti pšenicu, čisto i vri¬ 
jedno zrno, a na drugu stranu odbaciti korov i kukolj i baciti ga u va¬ 
tru pakla. 

Ovo današnje evanđelje treba da svakom vjerniku podigne nadu i ži¬ 
votni optimizam. Božja pravda već poslije smrti svakom čovjeku daje 
prema zasluzi, ali na koncu svijeta, na sudnjem danu zlo će doživjeti 
javnu i sveopću i trajnu osudu, a čestitost i poštenje doživjet će trajnu 
pohvalu i priznanje — i nagradu koja će značiti sreću po sve vijeke. 

Tad će spaseni zahvaljivati Bogu i govoriti mu: Hvala Ti Bože, što 
nismo posumnjali u tvoju pravdu i u tvoju snagu. Živjeli smo u vreme¬ 
nu, kad je bilo poteško imati pouzdanje u Tebe, kad je mnogima bilo 
smiješno uzdati se u Tvoju moć i u Tvoju pravdu. A mi smo uz Tvoju 
pomoć izdržali. A Bog će tada spašenima reći: "Dođite blagoslovljeni 
Oca mojega! Primite u baštinu kraljevstvo, pripravljeno za vas od po¬ 
stanka svijeta 44 (Mt 25,34). 

A oni drugi, odbačeni i osuđeni reći će: kako smo se žalosno prevari¬ 
li u svojim računima. Kako smo bili jadni kad smo se rugah Bogu i oni¬ 
ma koji se uzdaju u njegovu pravdu! 

Evo, moj vjerni slušatelju, Isus nam je davno već rekao da će doći 
dan kad će zlo biti nazvano zlim, kad će nepravda biti nazvana neprav¬ 
dom, kad će prljavština biti nazvana prljavštinom, poganluk poganlu- 
kom, blesotinja blesotinjom. 

A istog toga dana bit će poštenje nazvano poštenjem, čestitost česti- 
tošću, vjernost vjernošću. 

34. NEDJELJA KROZ GODINU - KRIST KRALJ 

Dn 7,13-14 + Otk 1,5-8 + Iv 18,33-37 

BUDIMO JOŠ VJERNIJI 


Velikani svijeta 

Francuska je godine 1970. pokopala velikog sina generala de 
Gaullea. Velik je bio pojavom i stasom, ali je kudikamo bio veći po 
svom značenju za Francusku i Evropu. Još prije 18 godina mislio je da 
će jednom i njemu doći neminovni čas smrti. Već je tada odredio da 
ne želi nikakve parade na sprovodu, nikakvih govora, posmrtnih poča¬ 
sti i odlikovanja. Kako je imao svoju kuću u selu Colombey les deux 
Eglises, odredio je da ga seoski mladići prenesu u groblje. - Bio je zna¬ 
menit čovjek, ali je bio svjestan da je svaki čovjek samo privremeni 
stanovnik ove zemlje, daje čovjek sićušan i malen pred Bogom. Ali da¬ 
našnja Francuska nije mogla dopustiti da njihov de Gaulle ode tako 
nečujno s ovog svijeta, pa kad već nisu mogli učiniti svečani sprovod, 
zakazali su katoliku de Gaulleu svečanu misu u pariškoj katedrali 
Notre Dame. 

Na toj se Misi sakupilo više od 80 šefova država ili izaslanika. Cijeli 
je svijet onih dana govorio o velikom državniku. Evo ga i mi spominje¬ 
mo, ali ne zato što je bio šef države nego zato što je bio uzoran i vje¬ 
ran katolik. 

Upravo je n$še doba doživjelo daje nekoliko velikih državnika zadi¬ 
vilo svijet svojom hrabrošću, pameću i ljudskim vrlinama. Bili su to de 
Gaulle, John i Robert Kenedy. Ali su zadivili svijet svojom vjernošću 
Kristu i njegovoj Crkvi. Sav svijet ih smatra velikanima, a mi katolici 
gledamo u njih s ponosom kao u svoju braću po vjeri. Bih su putokaz 
mnogim slabićima. General de Gaulle nikada nije, ni u ratu ni kao šef 
države, propustio nedjeljnu misu, pa ni onda kada se nalazio u pohodu 
istočnim zemljama. 

Vrijedno je to istaknuti danas kad slavimo blagdan Krista Kralja, kad 
ispitujemo svoju vjernosti Kristu i kad ćemo mu obnoviti vjernost tije¬ 
kom sv. mise. Vrijedno je to naglasiti kao primjer bezbrojnim milijuni¬ 
ma katolika koji se ne mogu ni po pameti ni po ulozi i značenju pribli¬ 
žiti Kenedyu i de GauUeu, ali se mogu približiti po vjernosti Kristu. 

Velikani obitelji: roditelji i djeca 

Pogledajmo naše očeve obitelji. Brinu se za zajedničku obiteljsku 
molitvu, za poštivanje Boga i njegovih zapovijedi, bore se protiv psov¬ 
ke u svojim kućama i pogrdnih riječi, bore se da djeca pohađaju vjero¬ 

nauk, da dolaze u crkvu i radosno sudjeluju u sv. misi itd. Većina naših 
očeva je zrele pameti pa znaju da vjera i svetinje nisu samo briga sveće¬ 
nika nego briga i posao svakog katolika. Naši očevi obitelji znaju i ra¬ 
zumiju da svi mi kršćani činimo zajednicu i da ova naša crkva predsta¬ 
vlja tu našu zajednicu u očima naših susjeda, pa rado vode brigu da se 
čuva, popravlja i uzdržava. Stoga bih želio danas reći Isusu neka bla¬ 
goslovi svaku pamet koja vodi računa da on i članovi njegove obitelji 
ostanu vjerni Bogu. Neka blagoslovi svako srce koje se veseli napretku 
Kristova kraljevstva, neka blagoslovi svaku ruku koja nije stisnuta kad 
se radi o održavanju naših vjerskih objekata i čvrstog zajedništva. 

Istu bih takvu pohvalu želio danas reći i našim majkama. Za znanje 
vjeronauka, za posjet crkvi treba ponajviše pohvaliti majke. One znaju 
da odgajajući djecu za Krista, grade i sebi i djeci sreću. 

Mi svagdano molimo: dođi kraljevstvo tvoje. To znači da molimo i 
želimo da Bog zavlada u svakom ljudskom srcu i svakoj pameti. Kad 
roditelj odgaja svoju djecu u ljubavi prema Bogu, kad ih uči vjernosti 
Kristu, on se na taj način zalaže i radi da Isus zavlada i u njegovu srcu 
i u srcu njegove djece. Na taj se način brine za učvršćenje i pobjedu 
Božjeg kraljevstva. 

Slavila se 25. travnja 1962. mlada misa u selu i župi Conco u Italiji. 
Mlada misa kao i tolike druge, ali ne kao i sve druge jer je mladomisnik 
imao više od 30 godina, a sva su mjesta u crkvi zauzeli zrakoplovni ča¬ 
snici. Bili su bivši prijatelji i starješine mladomisnika Hilarija, rođena u 
toj župi, ali odrasla u N. Zelandu. Tamo je bio pilot, a kasnije pilot tri 
godine civilne avijacije u Irskoj. Kao pilot upisao se na bogosloviju, po¬ 
stao svećenik i došao u svoju župu za prvu misu. Vazda je bio čestit 
mladić, dobar kršćanin. Alije u jednom času života pomislio: zar ja ne 
bih mogao nešto više u svom životu učiniti za Božje kraljevstvo? Tako 
je njegov *život dobio drugi pravac. Postao je svećenik. 

Draga mladosti, vama rekoh ovaj primjer. Ne žive na svijetu samo 
oni koji se opijaju seksusom i drogama. Ima i idealnih duša. I svi vi ko¬ 
ji sudjelujete u svetoj misi, koji se nastojite držati u blizini Kristovoj, 
spadate među idealne Božje junake koji plivaju i bore se da ih mutna i 
prljava struja ne ponese nizbrdicom. 

Danas slavimo blagdan Krista kralja. Uza nj stojimo i za njega živi¬ 
mo. Upitajmo se danas: Bismo li mu mogli biti još vjerniji? Bismo li 
mu mogli biti još sigurniji prijatelji? 

Isuse, pomozi nam i oduševi nas da Ti budemo još vjerniji. Daj da mi 
svojim žarom zagrijemo i one koji su hladni. 


165 









Blagdani 







SVETI JOSIP 

2 Sam 7,4—5a. 12-14a. 16 + Rim 4,13.16-18.22 + Lk 2,41-51 

VELIKI SURADNIK BOŽJI 

Bogu smo svi potrebni 

Naš Kačić na početku svog djela ”Razgovor ugodni 44 ovako piše: 
”Retorike ni poezije, nakićena ni napirlitana verza kod mene naći ne¬ 
ćeš, nego jednu zgradu vrhu tvrdoga temelja od istine sazidanu stinama 
naravnim...“ 

To vam je i moja misao vodilja danas. 

Možda ćeš mi reći, dragi prijatelju: što nam možeš reći suvremeno i 
korisno za blagdan sv. Josipa, makar je bio hranitelj sv. obitelji, poo- 
čim Isusov u koga je Bog imao izvanredno povjerenje. Sve to znamo, 
ali od njega nas dijele vjekovi. Ako treba shvaćati svece ne samo kao 
one koji se za nas zauzimaju u nevoljama nego i kao uzore prema koji¬ 
ma treba oblikovati život, kakav uzor može biti sv. Josip današnjem 
čovjeku?! Njemu bi trebao svetac za volanom, svetac iz tvornice i ure¬ 
da, svetac za rješavanje tekućih problema... 

Da, trebali bi i takvi sveci. Ali ću vam pokušati u nekoliko riječi po¬ 
kazati da je nama sveti Josip i te kako suvremen uzor, da njegov život 
i primjer može mnogo toga reći današnjem čovjeku i u mnogome po¬ 
moći. 

Iza smrti pok. amer. predsjednika Kenedy-a preuzima kormilo ze¬ 
mlje Johnson i poziva jednog po jednog od Kenedijevih suradnika i sa¬ 
vjetnika i svakome govori jednako: ’Totreban sam vaše pomoći, vaše 
suradnje 44 . Jasno. Čovjek, makar bio ne znam kako učen, sposoban, o- 
kretan i snalažljiv, potreban je suradnika i pomagača. Bez suradnje i 
pomoći drugih, čovjek je jadan, spleten i nemoćan. 

Bog? Bog je po svojoj naravi samodovoljan. Ali i Bog hoće i želi našu 
suradnju. Ne zato što bismo mu mi ljudi trebali, nego zato što želi da 
naglasi naše ljudsko dostojanstvo, da podigne naš ponos, da naglasi na¬ 
šu vrijednost. 

Eto, kakvu je suradnju Bog tražio od sv. Josipa. Mogao se Bog sam 
brinuti za svoga Sina i naći mu prenoćište u Betlehemu i izbaviti ga od 
Herodova bijesa i hraniti ga i odijevati. Ali Bog je htio sve te poslove 
poyjeriti sv. Josipu. Bog je tražio njegovu suradnju. I sva je veličina sv. 
Josipa u tom što je Božjem očekivanju savršeno odgovorio i Božjoj že¬ 
lji u potpunosti udovoljio. Sva je veličina njegova u tom što je Bog že¬ 
lio da mu Josip bude potreban. 

Poštujemo ljudski um, ali nije njime sv. Josip zaslužio svoju veličinu. 
Poštujemo ljudske žuljeve, radine i čestite ruke, i Josip je njima hranio 

Sina Božjega pod svojim krovom, ali ni sami žulji ne bi Josipa doveli 
do veličine i slave. Josipova je sreća što su njegove umne i fizičke spo¬ 
sobnosti bile potrebne Bogu. Josip ih je spremno stavio Bogu na raspo¬ 
laganje, a Bog je tu Josipovu uslugu obilato nagradio. 

U tome je veličina i Isusovih apostola. Bog je i bez njihve suradnje 
mogao pronaći načina da do ljudi dopre njegova Radosna Vijest, ah 
Bog je sudbinu svog evanđelja stavio u njihove ruke. Isus je tako želio i 
odredio. Postalo je ovisno o ljudima. Naglašavam ovu misao: Bog hoće 
da mu ljudi budu potrebni. Korisnu primjenu plodova svoje muke i 
svojih zasluga Isus je učinio ovisnim o ljudima, o njihovoj volji i njiho¬ 
voj suradnji. 

Tako je bilo tada, i danas je tako. I kad bi čovjek postavio pitanje: 
jesmo U mi Bogu potrebni. Odgovor bi bio: i jesmo i nismo. Bog je 
bio Bogom i prije nego smo se mi pojavili. I bit će Bogom i onda kad 
nas nestane. I nimalo se neće opažati da nas nema. Doći će vrijeme kad 
više nećeš biti potreban ni svojoj obitelji, a kamo li okolini u kojoj ži¬ 
viš. Umiru šefovi država i život teče dalje. Umire papa, a život se na¬ 
stavlja. Pa kad oni nisu potrebni ljudskom rodu, zašto bi bih potrebni 
Bogu?! 

S druge strane Bog je htio da mu svaki od nas bude donekle potre¬ 
ban. Na tu sam misao želio nadoći kad sam na početku rekao da živo¬ 
tni put i primjer sv. Josipa mnogo govori i današnjem čovjeku. Kao što 
je Bog želio da mu Josip bude potreban, tako smo mu u nekom smislu 
potrebni i ti i ja. 

Bog je mogao ljudsku vrstu održavati na stotinu načina, ali Bog je 
izabrao da to čini preko roditelja. Želio je da nove naraštaje daje na 
svijet pomoću svojih suradnika i pomagača - bračnih drugova. Jasnije 
govoreći: želio je da mu oni budu potrebni. 

Bog je mogao i sam uliti djeci u glavu ispravno odgojno usmjerenje, 
ali Big je taj posao prepustio roditeljima. Njima je dao i čast i dužnost 
da svoje potomke podižu ne samo tjelesno, nego da im budu prvi uči¬ 
telji dobrog odgoja, čestitosti, poštenja. Ne zaboravimo: roditeljima je 
Bog dao čast da oni prvi svojoj djeci progovore o Njemu.Bogu i Stvori¬ 
telju i da prvi kažu svojoj djeci kakav mora biti njihov odnos prema 

Bogu. . 

Indijski mislilac Rabindranat Tagore napisao je ovu priču: Prosjak 
išao putem i nosio u vreći nešto isprošenog brašna. Odjednom u susret 
mu dođe sjajna kočija i u njoj kralj. ”Što imaš u toj vreći?" pita ga 
kralj. ”Nešto malo brašna" - odgovara prosjak. ”Hoćeš li meni dati je¬ 
dnu šaku?" Čudi se prosjak što će kralju njegovo jadno brašno. Ali ne 
smije se protiviti, nego odiješuje vreću i pruža kralju. Kralj zavuče ru¬ 
ku u vreću i zbilja izvuče šaku brašna. Ne bijaše prosjaku baš drago, ali 
pozdravi kralja i svaki ode svojim pravcem. Kad je odmakao za okuku, 
spusti vreću i veli sam sebi: ’Tdem pogledati koliku mije štetu načinio 

kralj . Kad je vreću odriješio, ima što vidjeti. Unutra puna šaka duka¬ 
ta. Veseo i sretan bijaše što je kralj zatražio onu bezvrijednu šačicu 
brašna. 

Možda se i ti nekad pitaš: što Bogu treba moja molitva? Što Bogu 
treba moja prisutnost kod mise, što mu treba moje priznavanje. Zaista, 
kralj nije trebao prosjačkog brašna, a Bog još manje naših darova, mo¬ 
litava i priznanja. Ali je kralj postupio vrlo otmjeno. Da je prosjaku 
dao dukate iz ruke u ruku, naglasio bi i svoju nadmoć i prosjakovu ni¬ 
skost. Ali ovako. Prosjak je imao dojam daje on kralju dobročinitelj. 

Bog ovako otmjeno i s puno finoće od nas traži naše prijateljstvo, 
našu vjersku praksu, daje nam dojam kao da smo mi njemu potrebni, a 
u stvari želi nas uzvisiti, počastiti i pozlatiti. 

Blago svetom Josipu što gaje Bog učinio sebi potrebnim. Blago tebi 
i meni kršćanine što nas je Bog učinio sebi potrebnima. Tek blago na¬ 
ma, ako Božjem očekivanju odgovorimo, kao što je odgovorio sv. 
Josip. 

PETROVDAN 

Dj 12,1-11 +2 Tim 4,6-8.17-18 + Mt 16,13-19. 


PETAR - STIJENA 


Katolička Crkva ostaje kroz sve vjekove ista. Doduše, ima u toj Crk¬ 
vi mnogo stvari što se, na oko, mijenjaju, pa i naš svijet zna reći: ”Sve 
se mijenja, pa i Crkva.“ Međutim, ima nešto što je u Crkvi tako stalno 
i čvrsto, da to ni vrata paklena neće mofi pomaknuti ni promijeniti a 
to je ustvari, temelj te Crkve: Petar, stijena! Isus je, u svojoj dalekovid¬ 
nosti, odredio da apostoli budu nosioci njegove Radosne vijesti, a po¬ 
slije njih svi biskupi i svećenici - a glava svih je Petar - poslije Petra 
sv. otac Papa. Na Petrovu je prijestolju već 265. papa. Bilo je teških 
trenutaka u povijesti, kad se to prijestolje strahovito ljuljalo, kao ono 
lađa u kojoj je Isus zašpao. Ali bi se, poslije svake takve bure i oluje, 
Gospodin probudio i ukorio malovjerne: ”Šta ste se poplašili, kukavi¬ 
ce?! Zar nisam ja s vama?“ Njegovo stalno boravljenje s nama - to i 
jest garancija, da smo još uvijek na nogama. Pa, i kad posrnemo, opet 
u Njemu imamo glavnog zagovornika. 

Možda nigdje, u zadnje vrijeme, nije tako oštar postupak protiv ka¬ 
tolika vjernika kao u Albaniji i Kini. Još od 1951. god. bio je u Kini 
papin diplomatski predstavnik. A onda su vlasti sazvale veliki narodni 
miting u gradu Čung—kingu. Morali su doći i katolici i nekatolici. Od 
tog skupa katolika se zahtijevalo, da oni sami zatraže izgon paina iza¬ 
slanika. 

Na govornicu se popeo jedan mladi čovjek. Između ostaloga rekao je 
ovo: ”Od nas se danas traži, da govorimo protiv papina poslanika, su¬ 
tra će se tražiti da govorimo protiv Pape, a prekosutra da govorimo 
protiv Krista. Ako ja na to pristanem, bit ću obična kukavica. Duše la¬ 
ko ne dam, a tijelo... ako ga tko želi komadati, evo ga...“ - Mi smo sa¬ 
mi mnogo puta slušali ili čitali kako se govori protiv Pape. Ne smeta 
on nikome s drugog razloga, osim zato što nosi to ime, što je predsta¬ 
vnik jedne velike zajednice i namjesnik Krista na zemlji. Krist mnogi¬ 
ma smeta, pa je onda jasno, zašto smeta i njegov zamjenik. 

A mi Petra i Papu, sadašnjega i svakoga dok smo živi - poštivamo sa¬ 
mo radi Kristova auktoriteta. Može i Papa pokazati svoje ljudske sla¬ 
bosti. Bilo je i toga u dugoj povijesti Crkve. Konačno, ako je prvi pa¬ 
pa, Petar u jednom trenutku života, ispao kukavica, to se moglo dogo¬ 
diti i ponekom njegovu nasljedniku. Dopuštamo, da poneki papa nije 
bio na visini odgovorne službe, ali nijedan od njih nije Crkvu prevrnuo, 
nije u stvarima vjere i morala podigao krivi glas i nešto krivo naučavao, 

jer bi se to protivilo Kristovoj oporuci: Ne bojte se, ja sam s vama... 
Protivilo bi se to Duhu, koji u stvarima vjere i morala upravlja i Crk¬ 
vom i papom. 

Moramo ustvrditi i to, da smo mi katolici posebno ponosni da u 
ovim našim vremenima imamo pape, koji i po svetosti života i po iz¬ 
vanrednim sposobnostima nadilaze druge glave, koje današnjim svije¬ 
tom vladaju i upravljaju. To će nam biti i danas poticaj, da molimo 
Gospodina, da današnjem našem papi (Ivanu Pavlu) dade snage, da do 
kraja života, dokle god vodi Crkvu Božju, bude ovome našem vremenu 
živi simbol i znak Krista i Njegova susreta sa svakim čovjekom - a to 
znači znak spasenja. 

UZNESENJE MARIJINO NA NEBO 

Otk 11,19a; 12,1 —6a.l0ab; 1 Kor 15,20-27a;Lk 1,39-56 


SINU U ZAGRLJAJ 


Velika Gospa 

Velika Gospa! To je dan koji nas sjeća kako je B.D. Marija s dušom 
i tijelom uznesena na nebo. Došao je kraj njezina života i Gospa je sa 
tijelom i dušom uznesena na nebo i postala kraljica svih svetih i anđe¬ 
la, kraljica neba i zemlje. 

Ona mala djevojčica koja je od roditelja došla na svijet bez istočnog 
grijeha začeta, ona prečista Djevica, koja rano osta bez roditelja i Bo¬ 
gu zavjetova da će do smrti živjeti u čistoći i djevičanstvu, ona poni¬ 
zna Djevica koja po Duhu Svetom postade Majkom Sina Božjega i na 
zemlji proživje uz svoga Sina Njegovu patnju, siromaštvo, progone, 
muku i Kalvariju, pa je za svog života nosila bezbrojne rane u srcu - 
Ona, ponizna službenica Gospodinova doživje čas, kad je postala Veli¬ 
ka Gospa - velika, slavna i moćna po sve vijeke. 

Mi smo često stajali kraj groba. S tugom smo gledali onu jamu koja 
će primiti u se našeg dragog pokojnika. S tugom smo gledali onu go¬ 
milu zemlje i kamenja pod kojom će to tijelo trunuti. Ali šta možemo 
u tom času nego pustiti kako je Bog odredio, a sebe tješiti da će to ti¬ 
jelo na sudnjem danu ipak uskrsnuti, ponovo se sjediniti s dušom i se¬ 
be tješiti nadom da nas čeka ponovni radosni susret sa onim koga po¬ 
kopavamo. 

Gospi je došao kraj zemaljskog života kao i svakom živom biću. Ah 
njezin Božanski Sin, koji je davno prije Majke uzašao na nebo, nije pu¬ 
stio da trune u zemlji Gospino tijelo koje je Njega nosilo i hranilo, ne¬ 
go je odmah poslije smrti svoju Majku i s tijelom i dušom uzeo u nebo, 
da joj dade nagradu za njezine brige i patnje,da joj u vječnoj radosti 
zaliječi rane i žalosti, da ona ponizna službenica Gospodnja bude u ne¬ 
bu prva iza Boga i najveća od svih žena. 

Svaki od nas bi to rado učinio svojoj Majci kad bi mogao. Isus je 
Krist Sin Božji. On je to svojoj Majci mogao učiniti, pa je i učinio. 

Jedna osoba nije bila okaljana istočnim grijehom. B.D. Marija je do¬ 
šla na svijet bez istočnog grijeha, zato je otišla s ovoga svijeta ne da 
trune u grobu, nego je s dušom i tijelom uznesena na nebesaJJ to vje¬ 
rujemo, jer imamo dokaze. Tome se veselimo, jer imamo razloge. To¬ 
me se svi zajedno nadamo, jer imamo temelja za takvu nadu. 

Na koncu Vjerovanja mi molimo: Vjerujem u uskrsnuće tijela i u ži¬ 
vot vječni. To znači Bog koji je B.D. Mariju pdmah poslije njezina ze¬ 

maljskog života dušom i tijelom na nebo uzeo, uskrisit će i naša mrtva 
tjelesa, oživjet će ih na novi život na sudnjem danu. Ovdje su na zemlji 
i duša i tijelo služili Bogu, pa će poslije sudnjeg dana i duša i tijelo 
osjetiti kako Bog nagrađuje vjernost. 

Istina o Gospinu Uznesenju na nebesa ima za nas današnje ljude po¬ 
sebno značenje. Ovo je vijek najviših tehničkih dostignuća, a ujedno u 
nutrini vijek najdubljeg mraka. Vijek materijalne izgradnje, a ujedno 
vijek duhovnih i moralnih ruševina. 

I potrebno je slaveći Uznesenje Gospino doviknuti: osim ovog vidlji¬ 
vog svijeta ima i nevidljivi. Osim ove zemlje ima i nebo, osim tijela ima 
i duša. 

Bilo da neko radi ovdje gdje se rodio, bilo daje otišao u Slavoniju ili 
u Njemačku, mi smo svagdje stranci i došljaci. Ovdje nam nije stalna 
domovina. Nije ni smrt posljednja riječ. Iza smrti ostaje duša. Nije 
grob posljednje prebivalište. 

Nije nas Bog stvorio samo zato da se mučimo, znojimo, patimo u si- 
rotinjstvu, da gledamo kako drugi uživaju — nego nas je stvorio za vje¬ 
čnu sreću u nebu. 

Svoju je Majku Isus—Bog volio više nego što itko od nas može svoju 
majku voljeti. A ipak joj je zemaljski život protekao u siromaštvu i 
muci. Ali zato joj je pripremio slavu neba. 

Svima bolesnima, patnicima, ojađenima i klonulima ovaj blagdan jest 
poticaj na veliku nadu. Govori nam o Majci Gospi, koja je na nebo 
uznesena i u nebu proslavljena. A ova dobra Majka - Velika Gospa — 
neka nas svojim zagovorom pomogne da mi njezina djeca dođemo k 
njoj — i da se s Njom, svojom Majkom skupa veselimo po sve vijeke. 

SVI SVETI 

Otk 7,2—4,9—14; Ps 24 (23); Iv 3,1-3;Mt 5,172a. 


NEPREGLEDNA VOJSKA SVETIH 

Poziva nas Crkva da se radujemo u Gospodinu slaveći svečani dan u 
čast Svih svetih. Zašto i čemu da se veselimo? Kakvo oduševljenje mo¬ 
že zahvatiti čovjeka u ovu jesen kad gledamo kako lišće opada, trava 
vene, a život u prirodi umire. Čemu da se veseli čovjek kad je jesen, ja¬ 
sna slika čovjekove budućnosti. Sve sahne i vene, tako ćemo i mi usa- 
hnuti, uvenuti i iščeznuti. Čemu da se veseli čovjek kad ćemo danas 
poslije podne i sutra na Dušni dan s tugom u srcu obnoviti uspomenu 
na pokojne, te se ponovo rastužiti, a možda i oči suzama okvasiti? 

Zašto nas onda Crkva poziva da se veselimo? Crkva nam danas sta¬ 
vlja pred oči uspomenu na nepreglednu vojsku svetih kojima je smrt 
otvorila vrata vječne slave, koji se nalaze u radosti, bez straha da će i- 
kada doći kraj njihovoj sreći i slavi. 

Dok se sjećamo njihove slave, u srcu nam se podiže nada da smrt nije 
svršetak svega, nego početak novoga života. Bog je pravedni Bog. Je¬ 
dni u svom životu uživaju trajno zdravlje, a drugi provode mučenički 
dane u bolestima i tjelesnim jadima. Jedni provde dane u radosti i smi¬ 
jehu, a drugi u patnji i suzama. Zato će Bog jedom otrti tvoje suze, za¬ 
liječiti tvoje rane, dati da u veselju zaigra i tvoje srce. To je nada koja 
nam puni dušu upravo danas kada se sjećamo svetih u nebu. Svi smo 
pozvani na tu radost, pozvani da budemo Kristova pratnja po sve vije- 
ke. Kako to postići? Crkva nam pokazuje nepreglednu četu svetih ko¬ 
ji nam služe za primjer. 

Tko su sveti u nebu? Svi su oni bili ljudi kao i mi. Hrvali se s istim 
strastima, napastima kao i mi. Borili se za istinu i mnogo puta s težim 
neprilikama nego mi. Imali su istu vjeru kao i mi, primali iste sakra¬ 
mente, ispovijedali se kao i mi. Oni su već pregazili put koji mi mora¬ 
mo prijeći. 

Svetom Ivanu apostolu bilo je dano da u viđenju ugleda nebo s nje¬ 
govim svetim stanovnicima. Piše u knjizi Otkrivenja: ’T vidjeh veliko 
mnoštvo koje nije nitko mogao prebrojati od svakoga naroda i pleme¬ 
na i puka i jezika gdje stoje pred prijestoljem i Janjetom obučeni u bi¬ 
jele haljine i palme u rukama njihovim 44 . I pita Ivan: ”Tko su oni i 
odakle dođoše? 44 I začu glas: ”To su oni koji dođoše iz velike nevolje i 
opraše svoje haljine i očistiše ih u krvi Janjeta 44 . 

Tko su sveti u nebu? Osim onih koje bilježi kalendar i koje slavimo 
na oltarima ima i neznanih junaka iz svih naroda i zemalja. Ima među 
njima sigurno i naše braće i rodbine koji umriješe u prijateljstvu s Bo¬ 
gom. Pogotovo su tamo mala dječica što umriješe u nevinosti. Ima tu 

bezbroj onih koji stigoše u nebo iz ”velike nevolje 44 tj. nakon teške 
borbe sa samim sobom i s napastima oko sebe, pa sretno prispješe na 
cilj života. Ima tu bezbroj onih koji žrtvovaše svoju krv za Krista i 
umriješe kao mučenici. Sva ova nepregledna vojska sretnih nebeskih 
stanovnika očekuje i naš dolazak i mole se u nebu za nas,svoju braću i 
sestre da ne klonemo u napastima i nevoljama, da poslije ovoga života 
sretno stignemo k njima u nebo. 

Možda si na ove riječi nekako malodušan: Kako da ja dođem u ne¬ 
bo? Ne usuđujem se pomisliti da sam dostojan da stanem u društvo 
svetaca, ja grešan čovjek. Ne usuđujem se pomisliti da sam dostojan da 
se umiješam u društvo sv. Ante, sv. Alojzija, sv. Lucije, sv. Male Terezi- 
je itd., ja koji sam davno izgubio nevinost srca i ljepotu duše. 

Nemojte se plašiti! U nebu nisu samo oni koji nisu nikada sagriješili. 
Osim njih u nebu ima i onih koji su teško Boga vrijeđali, ali su u ispo¬ 
vijedi i u pokori svoja zla popravili i postali sveci. 

Ako bi u časovima slabosti zatajio i izdao Boga, sjeti se daje i Petar 
zatajio Krista i mnogi drugi kao Petar, ali nisu očajavali nego su poko¬ 
rom svoj život popravili i postali sveci. Ako si u časovima ludosti bio 
psovač i bogohulitelj, nemoj očajavati u svoje spasenje. Sjeti se daje 
nekada i veliki sv. Pavao bio bogohulitelj i progonitelj Krista. Sam o 
sebi ovako piše: ”Prije bijah hulitelj, progonitelj i nasilnik. Ali, pomi¬ 
lovan sam, jer sam to u neznanju učinio, još u nevjeri 44 (1 Tim 1,13). 
Ima još u Boga milosrđa i za psovače i za huljitelje samo ako još ima u 
njima svijesti i snage da se iskreno ispovjede i svoje zlo poprave. 

Ako te zanijela mladost i mladenački vihori, pa si izgubio poštenje i 
čistoću duše, nemoj misliti daje za te nebo izgubljeno. Sjeti se sv. Au- 
gustina koji je u mladosti još teže posrtao nego ti, ali je na ulazu u zre¬ 
lu dob, u 30. godini, ostavio svoju ludost i postao veliki svetac i crkve¬ 
ni učitelj. Ako si mu bio sličan u grijehu, budi mu sličan i u iskrenom 
obraćenju, i naći ćeš se s njim u slavi neba. 

Ako si grešnim, sablažnjivim životom drugima krivac grijeha, ne oča¬ 
javaj. Mnogo ima svetih koji su kao Marija Magdalena, kao Margarita 
Kortonska teško griješili i besramnim životom bili spoticaj drugima, ali 
su obraćenjem, dugom i teškom pokorom, otvorili sebi vrata neba. 

DUŠNI DAN 

Mudr 3,1-9;Ps 27 (26);Rim 8,31b-35.37-39; Lk 24,13-26 


ZAMIŠLJENI NAD SMRĆU 


Nemojmo misliti mi ljudi 20. stoljeća da je nama nemoguće živjeti 
po Božjim zapovijedima, daje nama nebo zatvoreno. Na početku ovog 
stoljeća umro je sveučilišni profesor Konrado Ferrini. Poznat i priznat 
učenjak, a čovjek sveta života. Njegovu je svetost Bog potvrdio čudesi¬ 
ma, pa je 1947. proglašen blaženim. Dakle i u 20. stoljeću Crkva ima 
svetaca. Našoj ljubavi prema Bogu ne mogu smetati asfaltirane ceste, 
automobili, mlazni zrakoplovi ni svemirski sateliti. Sve to mi možemo 
stvarati i upotrebljavati, a opet u srcu zadržati vruću ljubav i vjernost 
Bogu. A to se zove svetost. 

Dragi slušatelji, koji teškim radom, znojem i žuljevima zarađujete 
kruh sebi i svojoj obitelji, nemojte računati daje vama teško sačuvati 
ljubav prema Bogu i očuvati se od grijeha. Nema dugo daje proglašen 
svetim irski radnik Matt Talbot iz Dublina. Radnik koji je hodao u za- 
mazanom i masnom radnom odijelu, a pred njim sada mole i bogataši 
i siromasi. To je čovjek 20. stoljeća. Najprije bijaše velika propalica. 
Odao se piću. Njegova braća i roditelji stalno su molili Boga za njegovo 
obraćenje. I doživješe. Matt Talbot prestade piti i počne činiti veliku 
pokoru za svoje prijašnje grijehe. Iako je i dalje ostao fizički radnik, 
živio je vrlo sveto i umro na glasu svetosti. 

Vjernici, ako samo imamo volju ljubiti, Boga, nikakve prilike, okol¬ 
nosti ne mogu nas natjerati da mi tu ljubav pogazimo. Ali gdje nedo¬ 
staje unutarnja volja i svijest da živiš među samim svetima, možeš biti 
Juda i đavao. Hoće se volja. Iina li u nama te volje? Volje da se borimo 
za spas duše barem toliko koliko se borimo za novac. 

Šta je čovjek? Kakvu on veličinu pretstavlja? Sjetite se vi stariji pri¬ 
jašnjih vremena. Oni pred kojima su nekada ljudi ovdje drhtali, ili su 
danas u zemlji-hrpica prašine ili negdje provode staračke dane sitni i 
zaboravljeni. John Kenedy, prvi čovjek u najmoćnijoj zemlji svijeta, u 
historiji te zemlje najmlađi njezin predsjednik, zdrav tjelesno, bistar 
umno — danas je šačica praha. Žalio ga je cijeli svijet. — I svaki dan 
netko za nekim plače. Smrt nema godišnjeg odmora, nema ni određe¬ 
nog radnog vremena. Radi neprekidno. Jedne obara, a druge ostavlja 
za kasnije. 

To je tragična i žalosna ljudska sudbina. A valja znati da Bog nije ta¬ 
ko zamislio ljudsku sudbinu, nego su ljudi istočnim grijehom sebi pri¬ 
bavili tu tragediju. Bog im je rekao: Ako budete jeli od ovoga stabla, 

umrijet ćete. A đavao je rekao drugačije: Kako umrijeti? Vi ćete biti 
kao bogovi. I nesretni Adam i Eva povjerovaše više đavlu nego Bogu; 
pomisliše da će ih bolje usrećiti đavao nego Bog. Sagriješiše i donesoše 
i duhovnu i tjelesnu tugu svojim potomcima. - Po grijehu dođe na svi¬ 
jet smrt, trulež, raspadanje. 

Napisao je jedan ruski pisac pripovijetku s ovakvim sadržajem. U je¬ 
dnom selu živio seljak. Nije bio bogat, ali poprilično živio. Cuo da se 
nekud na jugu Rusije nalazi zemlja Baškira gdje se za malo novaca mo¬ 
že dobiti dosta dobre i plodne zemlje. Proda svoje imanje i ode tamo. 
Javi se poglavici Baškira. Ujutro ga poglavica izvede na jedan brežuljak 
i upita: ”Gdje su ti novci? 44 Odgovori seljak: ”Evo ih, ali ih nemam baš 
mnogo 44 . Odvrati mu: ”Ne smeta. Dat ću ti zemlje koliko hoćeš. Osta¬ 
vi ovdje svoj novac a ti kolikogod optrčiš zemlje do zalaska sunca, sve 
je tvoje. Ali, pazi prije nego sunce zađe da si ovdje. Inače gubiš i novac 
i zemlju... 44 Seljak stade trčati po divnim poljima, livadama. Sunce je 
žeglo. Nije se obazirao već se unaprijed veselio budućem bogatstvu. 
Već je davno odmaklo podne. Valja misliti na povratak inače propade 
novac i zemlja. Ali zar nije šteta još ne optrčati onu poljanu, livadu? 
Zatim se svom brzinom stade vraćati onom brežuljku gdje ga čeka po¬ 
glavica. Sunce se približuje zapadu, a on trči da stigne na vrijeme. Trči 
do iznemoglosti. Još kolut sunca malo viri, a on dotrči na brežuljak. 
Dotrči na vrijeme, ali pade mrtav. Srce gaje izdalo. Poglavica veli svo¬ 
jim ljudima: ’Tskopajte mu grob. Mislio jadnik obuhvatiti svu zemlju, 
a dosta mu je dva metra zemlje 44 . 

I mi smo slični ovom seljaku. Htjeli bismo zgrnuti sve, a najposlije 
neće nam trebati ništa osim dva metra zemlje. Htjeli bismo zgrnuti što 
više novaca, a doći će čas kad nam neće novac trebati. Jedino će nam 
u tom času trebati: naša dobra djela. To je novac s kojim se može u 

nebo. . , , 

Sveci nas uče životnoj mudrosti da mislimo i radimo za svoju budu¬ 
ćnost. Ne za onu budućnost sutra, ne za budućnost prekosutra, nego 
za onu budućnost koja će trajati po sve vijeke. 

Što danas šiješ to ćeš onda žeti. Za tu budućnost: radimo, živimo i 

umrimo. 

BEZGREŠNO ZAČEĆE BLAŽENE DJEVICE MARIJE 

Post 3,9-15.20 + Ef 1,3-6.11-12 + Lk 1,26-38 

RUŽA BEZ TRNJA 


Na ovaj dan često se u misi moli ova molitva: ”Sva si lijepa o Marijo 
i ljage grijeha nema na tebi 44 . Ako gledate Gospine slike i kipove, svag¬ 
dje je Gospa prikazana kao lijepa, mlada djevojka. Oni koji su je gleda¬ 
li očima govorili su da takve ljepote nisu vidjeli. 

Mi zapravo ne znamo kako je Gospa izgledala. U ono doba nije bilo 
fotografije, ali za čovjeka i nije bitna vanjska ljepota. Vanjska ljepota 
bez unutarnje dobrote isto je što i neke lijepe bobe na nekom grmu. 
Izvana lijepe, a iznutra kisele i otrovne. 

Ljepota Gospina bila je u prvom redu ljepota duše. To znamo iz 
onih riječi kojima je nju anđeo pozdravio: Zdravo, milosti puna, Go¬ 
spodin s tobom. I te nam riječi kazuju više nego fotografija. Bog koji 
prodire svojim pogledom u nutrinu i u srce, priznaje preko anđela Go¬ 
spi ljepotu duše i dobrotu srca. I Gospa je to posjedovala u jačem stu¬ 
pnju nego ijedno ljudsko biće. 

Poznat je i kod ljudi omiljen cvijet ruže. Kažu daje to najljepši cvi¬ 
jet. I ljudi su sebi dali truda da raznim križanjima pronađu takve vrste 
ruža koje ne cvjetaju samo u proljeće, nego svaki mjesec. Pronašli su 
isto tako ruže raznih boja. Ali jedno nisu pronašli: ružu bez trnja. Sva¬ 
ka ruža nosi na sebi bodljike. Tako je i kod ljudi. Ima osoba pametnih, 
dobrih, poštenih, milosrdnih, uvijek nasmijanih i umiljatih, složnih i 
pobožnih, ali nema na ovoj zemaljskoj kugli osobe koja uz cvijet do¬ 
brote nema i po koji trn. Nema toga čovjeka koji ne nosi uza se i po 
neku manu. Razumljivo, svi smo opterećeni istočnim grijehom i po 
tom grijehu svi imamo neku mrlju na duši. 

Ali te mrlje ipak na jednoj duši nema. Jedna je osoba živjela na ovoj 
zemlji kao ruža koja nije imala na sebi trnja. To je bi. Djevica Marija. 
Još se nije bila ni rodila kad je bila milosti puna, tj. bez mrlje istočno¬ 
ga grijeha na duši. Da je onda postojalo sv. krštenje, njoj taj sakrame- 
nat ne bi bio potreban jer na njezinoj duši ne bi imao što čistiti i prati. 
Na našoj duši sv. krštenje pere istočni grijeh, a Gospa ni jednog časa 
nije bila u tom grijehu. Eto, to je ona njezina odlika koju danas 
slavimo. 

Već od časa njezina začeća Bog ju je pripremao da se rodi bez isto¬ 
čnog grijeha, da raste i odraste bez ikakva grijeha, a kad odraste da po¬ 
stane majka Spasitelju svijeta. 

Lijepo, dobro, zgodno - možda u sebi misliš. Čuli smo mi to puno 
puta, a nikad to nismo baš posve razumjeli. Mi se možemo tome diviti, 
to štovati. Ali ona je čista, divna bezgrešna Gospa. Nama je Bog na kr¬ 

štenju zbrisao s duše Adamovo zlo, oprao s nas istočni grijeh, ali mi se 
svaki dan hrvemo ne s Adamovim grijehom, nego sa svojim grijesima, 
svaki dan nam se štogod sitnije i krupnije omakne. Što nama koristi 
što je ona bez grijeha i začeta i na svijet došla i rasla kad mi s grijesima 
i rastemo i živimo i liježemo i ustajemo. 

Moramo znati da nije Gospa svojom zaslugom začeta bez istočnog 
grijeha, nego je to njoj čisti Božji dar. Ona je također spašena krvlju 
Isusovom, ali na drugi način nego mi. Spašena je prije nego što je ta 
krv potekla. Prema tome Gospa kao i mi zahvaljuje Kristovoj otkupi- 
teljskoj žrtvi. 

Gospa; ako i nije imala grijeha, zna kako je zlo grijeh. Zna u kakve 
nas nevolje to zlo baca. I nama, koji se moramo hrvati sa sotonom i sa 
grijehom, nema u životu boljeg saveznika nego što je Gospa. Mi se sto¬ 
ga ne zadržavamo samo na tom da se divimo što je ona bez grijeha za¬ 
četa, nego je pozivamo i molimo i zazivamo da nama pomogne u bor¬ 
bi protiv grijeha i sotone. 

Iako smo mi vjernici, iako nastojimo da se grijehu odupiremo, iako 
se u sv. ispovijedi od grijeha često peremo, ipak smo mi svjesni da uz 
to cvijeće ima u našoj nutrini i mnogo trnja. I ja svećenik to trnje osje¬ 
ćam. I ti čovječe, i ti mladiću i djevojko. Svi mi znamo kolikogod to 
zlo čupaš ono uvijek ponovo raste. 

Mi imamo neprijatelje, a da za njih i ne znamo. A imamo valjda i po 
kojeg prijatelja, a da za nj i ne znamo. Jednog sigurno prijatelja imamo 
koji nam je mnogo puta pomogao, a da mi i ne znamo. To je bezgrešna 
Djevica. Tko zna koliko bi se trnja u našoj duši namnožilo, da nije bilo 
nje i njezina zagovora. Tko zna da li bismo se danas i zvali vjernicima i 
priznavali Boga da nije bilo Gospine zaštite i zagovora?! 

Ne molimo mi badava naše krunice, ne slavimo mi badava našu Go¬ 
spu. A ona bez grijeha začeta, neka nam pomogne da se grijehu odupi¬ 
remo, a u zlu ne podlegnemo nego da skupa s Bogom slavimo pobjedu 
nad zlom! 

BIBLIOTEKA ’CRKVE NA KAMENU 






Mons. ANĐELKO BABlC 




Pisac ove knjige don Anđelko Babić ro¬ 
đen je 17. kolovoza 1918. godine u Gracu 
kod Neuma. U svom rodnom mjestu za¬ 
vršio je osnovnu školu u razdoblju od 
1926. do 1930. godine. Klasičnu gimnaziju 
završio je u sjemeništu u Travniku 1938. 
godine, a teološke nauke u Sarajevu 1943. 
Za svećenika je zaređen 29. lipnja 1942. 
Mladu misu slavio je na spomendan slaven¬ 
skih apostola sv. Ćirila i Metoda iste godi¬ 
ne, također u Sarajevu. — Nakon završenih 
studija dolazi u Mostar za tajnika biskupu 
dr Petru Čuli (1943—45), zatim obavlja ka¬ 
petansku službu u Kašini kod Zagreba (1946—47), a potom postaje 
župnik Stoca i Prenja (1947—52). U Stocu ostaje do 1980. Te godine 
biskup Čule imenuje ga za prvog katedralnog župnika u Mostaru. U toj 
službi zatiče ga i smrt 14. travnja 1983. godine. 

Don Anđelko Babić bijaše ugledan hercegovački svećenik. Pisao je 
redovno nedjeljne i blagdanske propovijedi. Mnoge od njih objavio je u 
homiletskom časopisu " Homilije — Izvori istine “. Mnogi svećenici su 
rado čitali njegove propovijedi i po njima se pripremali za euharistijska 
slavlja. Upravo ta činjenica potakla je i nas na izdavanje njegovih pro¬ 
povijedi. — Osim pisanja propovijedi don Anđelko je slao svoje priloge 
i u druge katoličke časopise i listove, npr. u ”Vrelo Života* 4 , "Mini- 
strant 44 , "Glasnik sv. Ante 44 , "Glas koncila 44 , "Naša ognjišta 44 , "Rado¬ 
snu vijest 44 , "Glasnik Srca Isusova i Marijina 44 , "Vjesnik đakovačke bi¬ 
skupije 44 , "Crkvu na kamenu 44 i dr. 

Knjiga propovijedi za godinu "B* 4 "Iziđe sijač... 44 dobro će doći sva¬ 
kome svećeniku - sijaču Božje riječi! 





















































